﻿၁ စၫမုၫအ့လၭ 1 Samuel 1

1 တၭ ၦလဂၩ အီၪဝ့ၫ လၧရၫမၭၥံၫ့ဇိဖံၫ့ အဖၧၩ့ လၧခိၪလီၩ့ အံဖြံၫ့ အလီၩ့နီၪ, အမံၩ့မွဲ စအ့လကၫနၫ, စယ့ၫရိဟၫ့ အဖိၪခွၫ, စအံၫလဲဟုၫ အဖိၪခွၫ, စတိဟုၫ အဖိၪခွၫ, စဇုၭ အဖိၪခွၫ, ၦအ့ဖြၭဖိၪ လဂၩလီၫ. 2 တၭ အဝ့ၫဒၪနီၪ အီၪလၧအမၫ နံၫဂၩလီၫ. အလဂၩ အမံၩ့မွဲ နးဟၫ့နၫတၭ, အဝ့ၫလဂၩ အမံၩ့မွဲ နးပနဲနၫလီၫ. တၭ နးပနဲနၫနီၪ အီၪလၧအဖိၪလဖၪ အ့ၪမွဲ နးဟၫ့နၫ လဂၩ အဖိၪအီၪအ့ၬ. 3 တၭ ၦလဂၩနီၪ စဲၪ့ထၪ့ခွံၬ လၧအဒိၩ့ဖၧၩ့ လနံၪ့ဘၪလနံၪ့ ဘဲၫၥိၭ အမိဘိၪ့ဆၧဘၩဆၧ ဒဲလုထၪ့ဆၧ လၧၥုၭမုခမျၧးၥံၪ အယဟိဝၩ အဂး, လၧၡဲလိၫ အဖၧၩ့လီၫ. စအံလဲၫ အဖိၪခွၫ နံၫဂၩ, စဟီၭဖနံၫ, ဒဲစဖံနအၭ, ယဟိဝၩ အၡၩလုဆၧလဖၪ အီၪဝ့ၫ ထီးနီၪလီၫ. 4 မုလနံၩ လၧစအ့လကၫနၫ လုထၪ့ဆၧနီၪ, မွဲအဖ့ၪလၫ့ အမၫ နးပနဲနၫ, ဒဲအဖိၪခွၫ, ဒဲအဖိၪမုၪ ထီးအလူၬ လၧဆၧအဂးလဖၪလီၫ. 5 အ့ၪမွဲ နးဟၫ့နၫနီၪ, ဖ့ၪလၫ့ဝ့ၫ လၧဆၧအဂး လၩ့မဲၩဒၪဆၧနီၪ, မွဲလၧအအဲၪ နးဟၫ့နၫ အကၠီၩ့လီၫ. မွဲလါနၫ့ ယဟိဝၩ ကၭဘံၭထၬယူၭ အဒၧၩ့လးလီၫ. 6 တၭ အဆၧၡၪ့ဆၧနၭ မၩခိမၩဝီၩဝ့ၫ, ဒဲမၩဆၫအၥၭ နၭနၭလ့ၬ လၧယဟိဝၩ ကၭဘံၭထၬ အဒၧၩ့လး အကၠီၩ့ လီၫ. 7 ဆၧမၩအၥၭဘဲၫနီၪ လနံၪ့ဘၪလနံၪ့ ထီးအလ့ၩထၪ့ လၧယဟိဝၩ အဂံၪ့တၭ, ဆၧမၩခိမၩဝီၩအၥၭ ဘဲၫနီၪလီၫ. မၩအၥၭဘဲၫနီၪတၭ, အမ့ၬထံၫ လၩ့တၭ, အၪ့ဆၧအ့ၬ. 8 တၭ အဝၩ စအ့လကၫနၫ စံၭအဝ့ၫ, နးဟၫ့နၫဧ့, နမ့ၬထံၫ လၩ့နီၪ မွဲဘၪလဲၪ. နလအၪ့ဘၪ ဆၧနီၪ မွဲအဂဲးဘဲၫၥ့ၪလဲၪ. တၭ နၥၭဆၫနီၪ မွဲဘၪလဲၪ. ယဝ့ၫဒၪယီၩ ယဂ့ၩနဲၪ့ ဖိၪခွၫ ဆံၫဂၩ လၧနဂး, မွဲအ့ၬဧၪ. 9 တၭ အဝ့ၫၥံၪ အၪ့ဆၧ ဒဲအီၩဆၧ လၧၡဲလိၫ အလးခဲၫ့နီၪ နးဟၫ့နၫ ဂဲထုၪ့ဝ့ၫလီၫ. (ၦလုဆၧ စအံလဲၫ လဂၩနီၪ ဆၧၫ့နၩ့ဝ့ၫ လၧလးဆၧၫ့နၩ့ဖၫ့ခိၪ လၧယဟိဝၩ အဆၧလုဂံၪ့ အထုၪ့အနဲၩ့ထံၭတၭ,) 10 ၦမုၪနီၪ အၥၭဆၫ နၭနၭလ့ၬတၭ, ဘၩဆိၪဖၪ ယဟိဝၩနီၪ, အမ့ၬထံၫ လၩ့ နၭမၬလီၫ. 11 အဝ့ၫဒၪ ဆိၪလၩ့အၥၭတၭ, စံၭဝ့ၫဒၪ, ဆၧၥုၭမုခမျၧး အယဟိဝၩဧ့, န အ့ၪယိလၩ့ တၡါ နဎီးမုၪ အဆၧနၭဆၧၡၪ့တၭ, နၪ့ထၪ့ထဲၩ့ယၧၩ ဒဲလၥၭနၪ့ဘၪ နဎီးမုၪ, အ့ၪမွဲ ဖ့ၪလၫ့ နဎီးမုၪ လၧအဖိၪခွၫတၭ, ယမိဖ့ၪလၫ့ အဝ့ၫ လၧယဟိဝၩ လဆိၩဒၪအၥၭတၭ မိလိၩ့ဘၪ အခိၪ လၧဒီၩဆ့အ့ၬ. 12 ဆၧမၩအၥၭ လၧအဘၩဆိၪဖၪ အၪအၪလ့ၬ လၧယဟိဝၩ အမ့ၬယၫတၭ, စအံလဲၫ ယိနဲၪ့ အနိၭလီၫ. 13 တၭ နးဟၫ့နၫ ချဲၩ့ဆၧ လၧအၥၭဖၧၩ့တၭ, ဂဲၩန့ၫ အနိၭဖျံၩနီၪ, အ့ၪမွဲ အလူနီၪ ဂၧၫ့ထၪ့အ့ၬ. မၩအၥၭဘဲၫနီၪတၭ, စအံလဲၫ ဆီၫ့မီၪ့ဝ့ၫ လၧအအီၩမၧၩ့အၥၭလီၫ. 14 တၭ စအံလဲၫ စံၭအဝ့ၫ, နမိအီၩမၧၩ့နၥၭ ဆံၭယံၬလဲၪ. အီၪက့ၪခွံၬ နစဘံၭထံၫ လၧနအီၪဘီၪ. 15 တၭ နးဟၫ့နၫ စံၭဆၧၫ့ဝ့ၫဒၪ, မွဲအ့ၬ, ကဆါဧ့, ယမွဲ ၦမုၪ လၧအၥၭအုၭဝ့ၫ လဂၩတၭ, စဘံၭထံၫမွဲဂ့ၩ, ၥံၭထံၫဂၬထံၫမွဲဂ့ၩ, ယအီၩဘၪဆ့အ့ၬ. အ့ၪမွဲ ယလူၫလၩ့ယၥၭ လၧယဟိဝၩ အမ့ၬယၫလီၫ. 16 အီၪက့ၪ နခ့ၫနၡၩမုၪ လၧဘၫအလၭ အဖိၪမုၪ လဂ့ၩ. အဂဲးဘဲၫယီၩ လၧယဆီၫ့မီၪ့ဆၧအၪတၭ ယၥၭအုၭဆၧဖၭဒိၪ အကၠီၩ့နီၪ ယချဲၩ့ဆၧ ခီးဘိၩ့နဲၪ့ယီၩ လီၫ. 17 စအံလဲၫ ချဲၩ့ဆၧၫ့ဆၧတၭ, စံၭဝ့ၫဒၪ, လ့ၩဆၧ မုၬမုၬဘီၪ; တၭမွဲ အံၫစရ့လၭအယွၩ ဖ့ၪလၫ့ ဆၧအၪ့ကံၩ့ လၧနအၪ့ကံၩ့ လၧအဝ့ၫဒၪဆံၭ. 18 တၭ ၦမုၪစံၭဝ့ၫဒၪ, မွဲနခ့ၫနၡၩမုၪ ဒၪန့ ဆၧအခိးအတၩ လၧနမ့ၬယၫ ဆံၭ. တၭ ၦမုၪနီၪ လ့ၩဆၧ ဒဲအၪ့ဆၧတၭ, အမ့ၬၥံၫယူၭ လၧၩ့အ့ၬ. 19 ဆၧဖၩ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩတၭ, ဘိၪ့ထၪ့ဘၩထၪ့ဆၧ လၧယဟိဝၩ အမ့ၬယၫတၭ, ထဲၩ့ထဲၩ့ဝ့ၫ လၧအဂံၪ့ လၧရၫမၫနီၪလီၫ. စအ့လကၫနၫ ၥ့ၪယၫ အမၫ နးဟၫ့နၫတၭ, ယဟိဝၩ နၪ့ထၪ့ထဲၩ့ဝ့ၫလီၫ. 20 တၭ လၧမုနံၩလဖၪနီၪ ထီးအဆၧၫ့အထီဘၪ လၧနးဟၫ့နၫ ဒၧၩ့ထၪ့ အလးခဲၫ့နီၪ, အီၪဖျဲၪန့ အဖိၪခွၫတၭ, ဖျိၬဝ့ၫ အမံၩ့ လၧစစၫမုၫအ့လၭလီၫ. စံၭဝ့ၫဒၪ, အဂဲးဘဲၫယီၩ ယအၪ့ကံၩ့န့ အဝ့ၫ လၧယဟိဝၩ လီၫ. 21 တၭ ၦၡၩ စအ့လကၫနၫ, ဒဲအၡၩဂံၪ့ဖိၪ ထီးအလူၬနီၪ လ့ၩထၪ့ ဘဲၫၥိၭ အမိလုထၪ့ဆၧ လၧယဟိဝၩ လနံၪ့အဂး လနံၪ့အဂးနီၪ, ဒဲမၩဘိၪ့ ဘၪဆဲၫ့ လၧအဆိၪလၩ့အၥၭလီၫ. 22 အ့ၪမွဲ နးဟၫ့နၫနီၪ လ့ၩထၪ့ဝ့ၫအ့ၬ. အဂဲးဘဲၫယီၩ စံၭအဝၩ, ဖိၪၥၪ လချုၭ လၩ့ၡၪ လၧနူဒံၭဘၪတၭ, ယလ့ၩထၪ့ဘၪအ့ၬ; ယမိလ့ၩဆိၬဝ့ၫ ဘဲၫအမိအီၪဖျီၪ လၧယဟိဝၩ အမ့ၬယၫ, ဒဲအီၪထီးနီၪ အဆိၩဆိၩအကၠၪကၠၪလီၫ. 23 တၭ အဝၩ စအ့လကၫနၫ စံၭဝ့ၫ, မၩ ထီးအဘၪနၥၭဘီၪ. အီၪထီးနမၩလၩ့ၡၪ လၧနူနီၪဘီၪ. မွဲန့ၫ ယဟိဝၩ မၩဂုးမၩခၧၫ့လါ အလူနီၪဆံၭ. ၦမုၪနီၪ အီၪဝ့ၫတၭ, ဒုၭအၪ့နူအဖိၪ ထီၩ့လၩ့ လၧအမၩလၩ့ၡၪဝ့ၫ လၧနူနီၪလီၫ. 24 ထီးအမၩလၩ့ၡၪဝ့ၫ လၧအနူနီၪ ဂီၩ့တၭ, လ့ၩဆိၬထၪ့ဎုၬဝ့ၫ လၧအၥိၭ, ဒဲချီဖၫဖိၪ ၥၧၫ့ဒုၩ, ဒဲကိၪမုၬ လအ့ဖၭ, ဒဲစဘံၭထံၫ အထိၪ့ဆၧဖံၭ လဖျိၪ့တၭ, ဂဲၫဆိၬ အဝ့ၫ လၧယဟိဝၩ အအီၪ လၧၡဲလိၫ အဖၧၩ့တၭ, ဖိၪၥၪ အၥၭဘၪ့လီၫ. 25 အဝ့ၫၥံၪ မၩၥံၫ ချီဖၫ လဒုၩတၭ, ဂဲၫဆိၬ ဖိၪၥၪနီၪ လၧစအံလဲၫ အအီၪလီၫ. 26 တၭ ၦမုၪနီၪ စံၭအဝ့ၫဒၪ, အိၩ, ယကဆါဧ့, နၥၭမၧၫ့ဝ့ၫ, ယကဆါဧ့, ယမွဲ ၦမုၪလဂၩ လၧအဆၧၫ့ထုၪ့ ဘၩဆိၪဖၪ လၧယဟိဝၩ လၧနနဲၩ့ထံၭ ထီးယီၩလီၫ. 27 ယဘၩဆိၪဖၪ လၧဖိၪၥၪ လဂၩယီၩ အဂးတၭ, ယဟိဝၩ ဖ့ၪလၫ့ဆၧ လၧယအၪ့ကံၩ့ဝ့ၫလီၫ. 28 တၭ ယဖ့ၪလၫ့ထဲၩ့ယူၭ အဝ့ၫ လၧယဟိဝၩ, လဆိၩဒၪအၥၭ မိဘၪ ဆၧဖ့ၪလၫ့ထဲၩ့ဝ့ၫ လၧယဟိဝၩ လီၫ. တၭ အဝ့ၫၥံၪ ဘိၪ့ထၪ့ဘၩထၪ့ ယဟိဝၩ ထီးနီၪလီၫ. 

၁ စၫမုၫအ့လၭ 1 Samuel 2

1 နးဟၫ့နၫ ဘၩဆိၪဖၪဆၧတၭ, စံၭဝ့ၫဒၪ, ယၥုၪ့ဎွံၫၥၭယီၫ လၧယဟိဝၩ အဖၧၩ့, ယနိၩ့ဘၪ ဆၧအီၪက့ၪထၪ့ထီၫ လၧယဟိဝၩ အဖၧၩ့, ယနိၭ လဲထၪ့ လၧယဒုၪယဒၩ အဖၫ့ခိၪ; မွဲယၥၭထိၬ လၧနဆၧထိးထဲၩ့တၩ့ထဲၩ့ အဖၧၩ့လီၫ. 2 ၦဆံၫ့ဎံၪ ဘဲၫယဟိဝၩ အၥိၭ အီၪနးဂၩအ့ၬ. အဂဲးဘဲၫယီၩ လၧနၧၩ အမ့ၬယၫ ဆၧအီၪအ့ၬ, လိးၥံၪလဲၫ့ၥံၪ ဘဲၫပယွၩ အၥိၭနီၪ အီၪအ့ၬ. 3 ချဲၩ့လၧၩ့ လၧနအီၪက့ၪထၪ့ထီၫနၥၭ ထီၫထီၫလ့ၬနီၪ လဂ့ၩ, မွဲဆၧချဲၩ့ဖိၫလိၫ အထီးထၪ့ဖျ့ၭ လၧနၥံၪအနိၭ လဂ့ၩ; အဂဲးဘဲၫယီၩ ယဟိဝၩမွဲ ဆၧၥ့ၪယၫအယွၩတၭ, အဝ့ၫဒၪ ခံၫ့န့ ဆၧမၩလဖၪလီၫ. 4 ၦအဆီၪ့အချံၪလဖၪ ခါယူၭဝ့ၫယူၭ, တၭ ၦအဂဲးဆါ အဘၭဆါနီၪ အယးဒံၩ့ ခဲးထူၬအၥၭ လၧဆၧဂဲးဆၧဘၭလီၫ. 5 ၦလၧအအၪ့ဘျဲၩအၪ့လဖၪနီၪ ဒိၭအၪ့လံၩ့လၩ့အၥၭ လၧကိၪအဂးလီၫ. တၭ ၦလၧအၥၭဝံအၥၭနီၪ ထုၬဝ့ၫဒၪလီၫ. အနီၪတၭ, ၦထူၬဖိၪ ဆီၫ့အီၪန့ ၦနွ့ၫဂၩ, ၦလၧအဖိၪအီၪ အၪဂၩနီၪ အဂဲး လၩ့ဆါဝ့ၫလီၫ. 6 ယဟိဝၩ မၩၥံၫဆၧ, ဒဲမၩမၧၫ့ဆၧ; ဒုၭလ့ၩလၩ့ဝ့ၫ လၧဆၧၥွၪခိၪ ဒဲဒုၭဂဲထုၪ့ထၪ့ထဲၩ့. 7 ယဟိဝၩ မၩၡၪ့မၩယၬ ဒဲဒုၭကဲၪဒိၪကဲၪၡါ, ဆၪ့လၩ့ဝ့ၫ ဒဲအီၪက့ၪထၪ့ထီၫဝ့ၫလီၫ. 8 ဒုၭဂဲၫထၪ့ခွံၬ ၦၡၪ့ဖိၪ လၧဂၪ့ခိၪအမုၬ အဖၧၩ့, ဒဲဂဲၫဆိၬထၪ့ခွံၬ ၦအၪ့ကံၩ့ဆၧဘံၪၥိၭပိၩ့ အဖၫ့ခိၪ, ဘဲၫၥိၭ အမိအီၪက့ၪဝ့ၫ လၧၦဒိၪဖၭဒိၪ အကျၩ, ဒဲဒုၭန့ၥၫဝ့ၫ လၧလးဆီၩ့ဆီ အကယးကဖးလီၫ. အဂဲးဘဲၫယီၩ ဂၪ့ခိၪအထုၪ့လဖၪမွဲ ယဟိဝၩ အဆၧ, တၭ အီၪက့ၪယူၭ ဂၪ့ခိၪ လၧအဝ့ၫၥံၪ အဖၫ့ခိၪလီၫ. 9 အဝ့ၫဒၪ ခိၭထၬ အၡၩဆံၫ့ဎံၪလဖၪ အခၪ့, အ့ၪမွဲ ၦအအၧၩ့အၥၫ့ မိဘၪအီၪလၩ့မါပံၭ လၧဆၧခံၭကျၩ, မွဲၦၡၩ လမၩစၪဘၪဆၧ လၧအဂဲးအဘၭ အကၠီၩ့. 10 ၦလၧအထၫ့ဒုၪဒၩ ယဟိဝၩ မိလၩ့ဘျ့ၭဝ့ၫဒၪတၭ; လၫ့ မိဎွံၩ့လၩ့ လၧမူၭခိၪ လၧအဝ့ၫၥံၪ အလီၩ့, ယဟိဝၩ မိစ့ၩရၫ့ ဂၪ့ခိၪအထုၬလဖၪ, တၭ မိဖ့ၪ ဆၧအဂဲးအဘၭ လၧအစဎွၩ, ဒဲအီၪက့ၪထၪ့ထီၫ အၡၩဒိၭဂုၪအၥၭလဂၩ အနိၩ့လီၫ. 11 စအ့လကၫနၫနီၪ ထဲၩ့ထဲၩ့ လၧရၫမၫ လၧအဂံၪ့တၭ, ဖိၪၥၪလဂၩနီၪ မၩ လၧယဟိဝၩ အခ့ၫအၡၩ အဆၧ လၧၦလုဆၧ စအံလဲၫ အမ့ၬယၫလီၫ. 12 စအံလဲၫ အဖိၪခွၫလဖၪမွဲ ၦဘၫအလၭဖိၪတၭ, အဝ့ၫၥံၪ ၥ့ၪယၫ ယဟိဝၩအ့ၬ. 13 တၭ အယီၩမွဲ ၦလုဆၧအထူၫအရူၫ ဘၪဆဲၫ့ လၧၦခမျၧး, ထီးၦလဂၩ လုထၪ့ ဆၧလု တၭ, ၦလုဆၧအခ့ၫအၡၩ ဂဲၫဝ့ၫ လၧဆၧယၪ ဘၪ ဆၧအၪ့ဎွံဝ့ၫ အဘိၩ့ဘၭနီၪ, အီၪလၧနိၪပုၭယၪ အထဲၩ့ ၥၧၫ့ထဲၩ့ လၧအစူၪဖၧၩ့, 14 ဆ့ၭလၩ့ဝ့ၫ လၧဖၧၩ့မ့ၩ အဖၧၩ့ မွဲဂ့ၩ, ဖၧၩ့အၪ့ဎွံဆၧအဖၧၩ့ မွဲဂ့ၩ, ဖၧၩ့လူၫဆၧအဖၧၩ့ မွဲဂ့ၩ, ဖၧၩ့လၬထၪ့အဖၧၩ့ မွဲဂ့ၩ, ကယဲ ဆၧလၧအဘုၭထၬ လၧနိၪပုၭယၪ ထီးအလူၬနီၪ ၦလုဆၧ မၩန့ လၧအဂးဒၪဝ့ၫလီၫ. အဝ့ၫၥံၪ မၩဝ့ၫ ဘဲၫနီၪ လၧၡဲလိၫ အဖၧၩ့ လၧကယဲ ၦအံၫစရ့လၭဖိၪ လၧအလ့ၩဆၧ ထီးနီၪလီၫ. 15 လၧအလချုၭ ဆူၭထၪ့ခွံၬဒံၭဘၪ ဆၧယၪ အၥိၭနီၪ, ၦလုဆၧအခ့ၫအၡၩ ဂဲၫဆ့တၭ, စံၭၦလၧအလုထၪ့ဆၧ နီၪ, ဖ့ၪလၫ့ ဆၧယၪ ဘဲၫၥိၭ ပမိအၪ့ကၪ လၧၦလုဆၧ အဂးဘီၪ. မွဲအမိမၩန့ ဆၧယၪ လၧအအၪ့ဎွံယူၭဝ့ၫ လၧနစူၪဖၧၩ့အ့ၬ, အ့ၪမွဲ အၥံၫ့ဆ့ၬလီၫ. 16 တၭ ၦလဂၩ အ့ၪစံၭအဝ့ၫ, မွဲၦဆူၭခဲၩခွံၬဒၪခလူၬ ဆၧယၪအၥိၪဆံၭ. တၭ မၩန့ ထီးအဘၪနၥၭနီၪတၭ, ထီးနီၪလဖၧၫ့ အဝ့ၫဒၪ မိစံၭဆၧၫ့အဝ့ၫ, မွဲမၬ နမိဘၪဖ့ၪလၫ့ ဘိၩ့နဲၪ့ယီၩ, အ့ၪလမွဲဘၪဘဲၫနီၪတၭ, ယမိမၩန့ဆီၪ့လီၫ. 17 အခိးမွဲ ၦဖိၪၥၪခွၫလဖၪနီၪ အဆၧဒဲၩဘၭဒိၪဝ့ၫ လၧယဟိဝၩ အမ့ၬယၫ ဒိၪမၬလီၫ. အဂဲးဘဲၫယီၩ ၦၡၩၥံၪ အီၪက့ၪၥၭလိၪ ဆၧမၩဘိၪ့ ယဟိဝၩ လီၫ. 18 [စစၫမုၫအ့လၭ လၧၡဲလိၫ.] တၭ စစၫမုၫအ့လၭနီၪ မၩ ဆၧအခ့ၫအၡၩ အဆၧမၩ လၧယဟိဝၩ အမ့ၬယၫလီၫ. မွဲၦဖိၪၥၪ လၧအယးဒံၩ့ ခဲးထူၬအၥၭ လၧအ့ဖိၭ ဘွၩဖျ့ၫလံၭကံၭ လဘံၪ့လီၫ. 19 အမိ ဆၭန့ အဆဲၫ့ဖိၪ လဘံၪ့တၭ, ထီးအဂဲၫထၪ့ လၧအဝၩ အၥိၭ ဘဲၫၥိၭ အမိလုထၪ့ ဆၧလု လနံၪ့အဂး လနံၪ့အဂးတၭ ဂဲၫဆိၬဝ့ၫ လၧအအီၪ လနံၪ့ဘၪလနံၪ့လီၫ. 20 တၭ စအံလဲၫ ဆိၪဂ့ၩ စအ့လကၫနၫ ဒဲအမၫတၭ, စံၭဝ့ၫဒၪ, မွဲယဟိဝၩ ဖ့ၪလၫ့ နချံၫနၥၪ လၧၦမုၪယီၩ လၧအအၪ့ကံၩ့ဆၧ လၧယဟိဝၩ အလးနီၪဆံၭ. တၭ အဝ့ၫ ထဲၩ့ထဲၩ့ဝ့ၫ လၧအဂံၪ့ဒၪဝ့ၫနီၪလီၫ. 21 အနီၪတၭ ယဟိဝၩ အီၪၡီၩ့ နးဟၫ့နၫတၭ, အဝ့ၫ ဒၧၩ့ထၪ့တၭ, အီၪဖျဲၪန့ အဖိၪခွၫ ၥၧၫ့ဂၩ, ဒဲအဖိၪမုၪ နံၫဂၩ လီၫ. တၭ ဖိၪၥၪ စစၫမုၫအ့လၭနီၪ ဒိၪထၪ့ဝ့ၫ လၧယဟိဝၩ အမ့ၬယၫလီၫ. 22 တၭ စအံလဲၫနီၪ အၥၭၡါက့ၭယူၭလီၫ. တၭ နါဂၧၫ့ဝ့ၫ လၧကယဲ ဆၧလၧအဖိၪခွၫလဖၪ မၩဝ့ၫ လၧအံၫစရ့လၭ ထီးအလူၬ အကျၩ; ဒဲလၧအမံၫဎုၬ လၧၦမုၪလဖၪ လၧအမၩဆၧ လၧဆၧအီၪကီၪ့ အတဲၩအတရၫ့နီၪလီၫ. 23 တၭ အဆၧစံၭ အဝ့ၫၥံၪ, နၥံၪ မၩ ဆၧနီၪလဖၪ မွဲဘၪလဲၪ. အဂဲးဘဲၫယီၩ ယနါဂၧၫ့ နၥံၪ မၩ ဆၧအၧၩ့လဖၪ လၧၦခမျၧးယီၩ ထီးအလူၬလီၫ. 24 မၩ လဂ့ၩ ယဖိၪခွၫၥံၪဧ့, အဂဲးဘဲၫယီၩ ဆၧအပရၧၫ့ လၧယနါဂၧၫ့နီၪ, မွဲဆၧအဂ့ၩအ့ၬ. နၥံၪ အၪ့မၧၫ့ ယဟိဝၩ အၡၩခမျၧး လၨၪခၫ့ဖၬဆၧလီၫ. 25 ၦၡၩ အ့ၪမၩမၪဘၪ ၦၡၩတၭ, ၦစ့ၩရၫ့ဆၧ မိစ့ၩရၫ့ အခွးလီၫ. အ့ၪမွဲ ၦၡၩ အ့ၪမၩမၪဘၪ ယဟိဝၩတၭ, မွဲပလၫ မိချဲၩ့ခွး လၧအဂး လဂၩလဲၪ. မွဲလါနၫ့ အဝ့ၫၥံၪ ခိၭနၪ အဖါအလူအ့ၬ. မၩအၥၭဘဲၫနီၪတၭ, ယဟိဝၩအၥၭ အီၪလၧအမိမၩၥံၫ အဝ့ၫၥံၪလီၫ. 26 ဖိၪၥၪ စစၫမုၫအ့လၭ ဒိၪထၪ့ဒံၭတၭ, ဂ့ၩဝ့ၫ လၧယဟိဝၩ ဒဲလၧၦၡၩၥံၪ အမ့ၬယၫဆ့လီၫ. 27 တၭ ယွၩအၡၩလဂၩ ဂဲၫလၧစအံလဲၫ အအီၪတၭ, စံၭဝ့ၫဒၪ, ယဟိဝၩ စံၭဘဲၫယီၩ, ယနဲၪဖျီၪထၪ့ယၥၭ လၧနဖါ အၡၩဂံၪ့ဖိၪ အမ့ၬယၫ လၧအအီၪ လၧအံဇံၭ လၧဖၫရိၫ အဂံၪ့ဖၧၩ့နီၪဧၪ. 28 တၭ ယရွံန့ဝ့ၫ လၧအံၫစရ့လၭ အဒီၪ့ ထီးအလူၬအကျၩ, ဘဲၫၥိၭ အမိကဲၪထၪ့ ယၡၩလုဆၧ လၧအမိလုထၪ့ဆၧ လၧယဆၧလုလး အဖၫ့ခိၪ, လၧအမိဆူၭခဲၩ ဆၧနၧၫ့မၧၫ့, လၧအမိၥိၭ အ့ဖိၭ လဘံၪ့ လၧယမ့ၬယၫနီၪဧၪ. တၭ ယဖ့ၪလၫ့ နဖါအၡၩဂံၪ့ဖိၪ လၧကယဲ ၦအံၫစရ့လၭဖိၪ အဆၧလု လၧမ့ၪနီၪဧၪ; 29 နၥံၪ ထၧၫ့ဘၪ ယဆၧလု ဒဲယဆၧမၩဘိၪ့ယၧၩ လၧယမၪလူၬ လၧယအီၪ အလးဖၧၩ့တၭ, မၩလၩဖၩ့ နဖိၪခွၫလဖၪ လၧယဖၫ့ခိၪ, ဘဲၫၥိၭ နၥံၪ မိမၩဘီၪ့ထၪ့ နၥံၪအၥၭ လၧယၡၩခမျၧး အံၫစရ့လၭ အဆၧမၩဘိၪ့ အဂ့ၩထုၬလဖၪနီၪ, မွဲဘၪလဲၪ. 30 မၩအၥၭဘဲၫနီၪတၭ ယဟိဝၩ အံၫစရ့လၭအယွၩ စံၭဝ့ၫ, မွဲမၬ ယစံၭယူၭ, လၧနၡၩဂံၪ့ဖိၪ မိလ့ၩဆၧ လၧယမ့ၬယၫ လၩ့ဆိၩလၩ့ကၠၪလီၫ. အ့ၪမွဲ ဘိၩ့နဲၪ့ယီၩ ယဟိဝၩ စံၭဝ့ၫဒၪ, မွဲဆၧထီးမၩအၥၭဘဲၫနီၪ လၧယၧၩ လဂ့ၩ, အဂဲးဘဲၫယီၩ ၦလၧအမၩလၩဖၩ့ယၧၩနီၪ, ယမိမၩလၩဖၩ့ အဝ့ၫတၭ, ၦလၧအမၩကြၩ့ထမးယၧၩနီၪ ဆၧမိမၩကြၩ့ထမး အဝ့ၫဒၪလီၫ. 31 ယိခွါ, မုနံၩလဖၪ မိဂဲၫ လၧယမိဖ့ၬထ့ၬ နစူၪဒူၪ, ဒဲနဖါအၡၩဂံၪ့ဖိၪ အစူၪဒူၪတၭ, ၦၥၭၡါ အီၪဘၪလၧၩ့ လၧနၡၩဂံၪ့ဖိၪ အကျၩအ့ၬ. 32 တၭ နမိဒၪဘၪ ဆၧအီၪအလး အဆၧနၭဆၧၡၪ့ လၧကယဲ ဆၧလၧယွၩ မိမၩဂ့ၩ အံၫစရ့လၭ အလးတၭ, ၦၥၭၡါ မိအီၪဘၪ လၧနဂံၪ့ဖိၪ အကျၩ နးဆိၭအ့ၬ. 33 တၭ ၦၡၩ ဘၪဆဲၫ့ လၧနၧၩ လၧယလဖ့ၬထ့ၬဘၪ လၧယဆၧလုလး လဂၩနီၪ မိအီၪလၧအမိမၩလူၬ နမ့ၬၥၪ, ဒဲမၩဆၫ နၥၭတၭ, နၡၩဂံၪ့ဖိၪ လၧအအၪထၪ့ ထီးအလူၬနီၪ မိၥံၫ လၧအၥၭဘၪ့လီၫ. 34 တၭ အယီၩ မိကဲၪထၪ့ ဆၧမၩနဲၪ့ လၧနဂး, လၧအမိဂဲၫဘၪ နဖိၪခွၫ စဟီၭဖနံၫ, ဒဲစဖံနအၭ နံၫဂၩနီၪ မိၥံၫဝ့ၫ နံၫဂၩလူၬ မုလနံၩဎးလီၫ. 35 တၭ ယမိဒုၭဂဲထုၪ့ ၦလုဆၧအလူတီၩ လၧယဂး နးဂၩ, လၧအမိမၩဆၧ ကယဲ ဆၧလၧအဘၪယၥၭ လၧအအီၪ လၧယၥၭခံဖၧၩ့ အၥိၭနီၪတၭ, ယမိမၩထၪ့န့ဝ့ၫ လၧအဂံၪ့ခၧၫ့တၭ, အဝ့ၫဒၪ မိလ့ၩဆၧ လၧယၡၩဒိၭဂုၪအၥၭ အမ့ၬယၫ ကိၭမုနံၩမုနၩဒ့ၭလီၫ. 36 တၭ ဆၧမိမၩအၥၭ လၧကယဲ ၦၡၩ လၧအအီၪလၩ့ထး လၧနၡၩဂံၪ့ဖိၪ အကျၩ လဂၩလါလါနီၪ, မိဂဲၫထွံၩလၩ့ လၧအမ့ၬယၫ ဘဲၫၥိၭ အမိန့ဘၪ စ့ၩ လဘံၪ့, ဒဲကိၪ လလီၪ့တၭ; မိစံၭ, အီၪက့ၪလၩ့လါယၧၩ လၧၦလုဆၧ အလးလစီၪ့စီၪ့ ဘဲၫၥိၭ ယမိအၪ့ကိၪ နးလီၪ့ဘီၪ. 

1 တၭ ဖိၪၥၪ စစၫမုၫအ့လၭ မၩ ယဟိဝၩ အခ့ၫအၡၩ အဆၧ လၧစအံလဲၫ အမ့ၬယၫလီၫ. တၭ ဆၧလၧမုနံၩလဖၪနီၪ ယဟိဝၩ အလူအထၫနီၪမွဲ ဆၧလူဒိၪဎွ့ၩဒိၪ လီၫ. ဆၧဒၪ ဆၧလၧယၫလခီၫ အၪအ့ၬ. 2 ဆၧလၧမုလနံၩနီၪ စအံလဲၫ မံၫနၩ့ လၧအလးဒၪဝ့ၫ အဖၧၩ့တၭ, အမ့ၬ ခံၭထၪ့ၥၫ့ တၭ ဒၪဆၧၥ့ၪအ့ၬ. 3 တၭ ယွၩအမ့ၪဒိၩ့ လချုၭ လၩ့ဖံၬခွံၬဒံၭဘၪ လၧယဟိဝၩ အနီးဖၧၩ့ ထီးယွၩအတလၫ အီၪနီၪတၭ, စစၫမုၫအ့လၭ မံၫနၩ့ဝ့ၫတၭ, 4 ယဟိဝၩ ကိၭ စစၫမုၫအ့လၭတၭ; အဝ့ၫဒၪ စံၭဆၧၫ့ဝ့ၫ, ယိခွါ, ယၧၩလီၫ. 5 မွဲအလ့ၩစဲၪ့ဝ့ၫ လၧစအံလဲၫ အအီၪတၭ, စံၭဝ့ၫဒၪ, ယိခွါ, ယၧၩလီၫ. အဂဲးဘဲၫယီၩ နကိၭယၧၩလီၫ. တၭ အဝ့ၫဒၪ စံၭဆၧၫ့ဝ့ၫ, ယကိၭအ့ၬ, မံၫနၩ့ဒီၭဘီၪ. အဝ့ၫဒၪ ထဲၩ့တၭ မံၫနၩ့ဝ့ၫလီၫ. 6 တၭ ယဟိဝၩ ကိၭဒီၭ လဖၧၫ့ဒီၭ, စစၫမုၫအ့လၭဧ့, တၭ စစၫမုၫအ့လၭ ဂဲထုၪ့လ့ၩဝ့ၫ လၧစအံလဲၫ အအီၪနီၪ, စံၭဝ့ၫဒၪ, ယိခွါ, ယၧၩလီၫ. အဂဲးဘဲၫယီၩ နကိၭယၧၩလီၫ. တၭ အဝ့ၫဒၪ စံၭဆၧၫ့ဝ့ၫ, ယကိၭအ့ၬ, ယဖိၪခွၫဧ့, မံၫနၩ့ဒီၭဘီၪ. 7 တၭ စစၫမုၫအ့လၭ ၥ့ၪယၫဒံၭ ယဟိဝၩဒံၭအ့ၬ. တၭ ဆၧနဲၪဖျီၪ ယဟိဝၩ အလူအထၫ လၧအဝ့ၫနီၪဒံၭအ့ၬ. 8 ယဟိဝၩ ကိၭထၪ့ဒီၭ စစၫမုၫအ့လၭ ၥၧၫ့ဖၧၫ့လဖၧၫ့တၭ, အဝ့ၫဒၪ ဂဲထုၪ့လ့ၩဝ့ၫ လၧစအံလဲၫ အအီၪတၭ, စံၭဝ့ၫဒၪ, ယိခွါ, ယၧၩလီၫ. အဂဲးဘဲၫယီၩ နကိၭယၧၩလီၫ. တၭ စအံလဲၫ နၪၥ့ၪ လၧယဟိဝၩ ကိၭယူၭ ဖိၪၥၪနီၪလီၫ. 9 မၩအၥၭဘဲၫနီၪတၭ, စအံလဲၫ စံၭစစၫမုၫအ့လၭ, ထဲၩ့မံၫနၩ့ဘီၪ. ဆၧအ့ၪကိၭနၧၩတၭ, နမိဘၪစံၭ, ချဲၩ့ဆံၭ, ယဟိဝၩဧ့, အဂဲးဘဲၫယီၩ နခ့ၫနၡၩ နါဂၧၫ့ဆၧလီၫ. တၭ စစၫမုၫအ့လၭ ထဲၩ့မံၫနၩ့ လၧအလးဒၪဝ့ၫလီၫ. 10 ယဟိဝၩ ဂဲၫထဲၩ့, ဒဲဆၧၫ့ထုၪ့တၭ, ကိၭဆၧ ဘဲၫလၧအၥၫ့ အၥိၭနီၪ, စစၫမုၫအ့လၭဧ့, စစၫမုၫအ့လၭဧ့, တၭ စစၫမုၫအ့လၭ စံၭဆၧၫ့ဆၧ, ချဲၩ့ဆံၭ; အဂဲးဘဲၫယီၩ, နခ့ၫနၡၩ နါဂၧၫ့ဆၧလီၫ. 11 တၭ ယဟိဝၩ စံၭစစၫမုၫအ့လၭ, ယိခွါ, ယမိမၩ ဆၧလမံၩ့ လၧအံၫစရ့လၭ အကျၩ လၧအမိဒုၭၥီၫထၪ့ ကယဲ ၦလၧအနါဂၧၫ့ဝ့ၫလဖၪ အနါ နံၫခီၫလူၬလီၫ. 12 ဆၧလၧမုလနံၩနီၪ ယမိဒုၭအီၪထၪ့ ထၫ့ဒၩ စအံလဲၫ လၧကယဲ ဆၧလၧယချဲၩ့ယူၭ ဆၧလၧအၡၩဂံၪ့ဖိၪ အဂဲးအကၠီၪ့ လီၫ. ယမိမၩထၪ့ၥၫ့ ဒဲယမိမၩ ထီးအထုၬလီၫ. 13 တၭ ယဒုၭနဲၪယူၭ လၧယမိစ့ၩရၫ့ အၡၩဂံၪ့ဖိၪ လၩ့ဆိၩလၩ့ကၠၪ လၧဆၧအၧၩ့ လၧအၥ့ၪယၫဝ့ၫ အကၠီၩ့လီၫ. အဂဲးဘဲၫယီၩ အဖိၪခွၫလဖၪ မၩလၩ့အၥၭ လၧဆၧဆိၪအၧၩ့အလး လါနၫ့တၭ, အဝ့ၫဒၪ ပဒၩ့အ့ၬ. 14 မၩအၥၭဘဲၫနီၪတၭ ယဆိၪလၩ့ယၥၭ လၧစအံလဲၫ အၡၩဂံၪ့ဖိၪၥံၪ, လၧစအံလဲၫ အၡၩဂံၪ့ဖိၪ အဆၧအၧၩ့နီၪ, ဆၧလမၩဖီၩ့ဖျ့ၭဘၪ လၧဆၧလု မွဲဂ့ၩ ဆၧမၩဘိၪ့ မွဲဂ့ၩ လၩ့ဆိၩလၩ့ကၠၪလီၫ. 15 စစၫမုၫအ့လၭနီၪ မံၫနၩ့ ထီးမုဆဲၪ့ထၪ့တၭ, ဝဲထၪ့ ယဟိဝၩ အဂံၪ့အတရၫ့တၭ, စစၫမုၫအ့လၭ ဒုၭနဲၪ စအံလဲၫ လၧဆၧနဲၪဖျီၪ ဘုၪ့အ့ၬ. 16 စအံလဲၫ ကိၭန့ စစၫမုၫအ့လၭတၭ, စံၭဝ့ၫဒၪ, စစၫမုၫအ့လၭ, ယဖိၪခွၫဧ့, တၭ အဝ့ၫဒၪ ချဲၩ့ဆၧၫ့ဝ့ၫ, ယိခွါ ယၧၩလီၫ. 17 တၭ အဝ့ၫဒၪ စံၭဝ့ၫ, ဆၧလၧယဟိဝၩစံၭ နၧၩလမံၩ့နီၪ, မွဲဆၧနီၪလမံၩ့လဲၪ. အီၪက့ၪၥူၪခွံၬ လၧယၧၩ လဂ့ၩ, လၧကယဲ ဆၧလၧအစံၭနၧၩ အကျၩနီၪ န အ့ၪအီၪက့ၪၥူၪ ဆၧလမံၩ့မံၩ့တၭ, မွဲယွၩ မၩနၧၩ ဘဲၫနီၪ, ဒဲအၪနဲၪ့အနီၪဆံၭ. 18 စစၫမုၫအ့လၭ ဒုၭနဲၪဝ့ၫ လၧဆၧလဖၪနီၪ ထီးအလူၬတၭ, အီၪက့ၪၥူၪဝ့ၫ နးမံၩ့အ့ၬ. တၭ အဝ့ၫဒၪ စံၭဝ့ၫ, အနီၪမွဲ ယဟိဝၩ လီၫ. မွဲအမၩဝ့ၫ ထီးဒၪအၥၭ ဆိၫ့ဆၧဆံၭ. 19 စစၫမုၫအ့လၭ ဒိၪထၪ့ ဒဲယဟိဝၩ အီၪလၧအၥိၭတၭ, ဖ့ၪလၫ့ အဝ့ၫဒၪ အဆၧချဲၩ့ဂၭဂီၩ့ နးထံၪအ့ၬ. 20 တၭ အံၫစရ့လၭ ထီးအလူၬ လၧဒၫ့ ထီၩ့လၧဘံအၧၫၡံၫဘၫနီၪ ၥ့ၪယၫဝ့ၫ လၧစစၫမုၫအ့လၭ မွဲယဟိဝၩ အမီၪ လၧအမွဲအတီၩလီၫ. 21 တၭ ယဟိဝၩ နဲၪဖျီၪထၪ့ဒီၭအၥၭ လၧၡဲလိၫ အဖၧၩ့လီၫ. အဂဲးဘဲၫယီၩ ယဟိဝၩ နဲၪဖျီၪထၪ့ အၥၭ လၧစစၫမုၫအ့လၭ အမ့ၬယၫ လၧယဟိဝၩအလူ အကၠီၩ့ လၧၡဲလိၫ အဖၧၩ့လီၫ. 

၁ စၫမုၫအ့လၭ 1 Samuel 4

1 တၭ စစၫမုၫအ့လၭအလူ လၩ့ဘၪ လၧအံၫစရ့လၭ ထီးအလူၬလီၫ. တၭ အံၫစရ့လၭ လ့ၩထၫ့ဒၩ ၦဖလံၡၫဖိၪ ဘဲၫၥိၭ အမိဒုၭဆၧ လၧအဝ့ၫၥံၪတၭ, ၥုၪ့အတဲၩ ထီးအ့ၭဘနံဇၧၫ အနဲၩ့ထံၭတၭ, ၦဖလံၡၫဖိၪ ၥုၪ့အတဲၩ လၧအၫဖ့ၭ အဖၧၩ့လီၫ. 2 တၭ ၦဖလံၡၫဖိၪ တဲၩ့ဝဲၩအၥၭ ဘဲၫၥိၭ အမိလ့ၩထၪ့ ထၫ့ဒၩ အံၫစရ့လၭတၭ, ထီးအဒုၭၥုၭနီၪ အံၫစရ့လၭ ဘၪ ဆၧဖ့ၬခွံၬဝ့ၫ လၧၦဖလံၡၫဖိၪ အမ့ၬယၫတၭ, အဝ့ၫၥံၪ ဖ့ၬခွံၬဝ့ၫ ၦၡၩ လံထီၫ့ ကၪယူၭ လၧၦၥုၭမု အကျၩ လၧဆၧပျၩ့ဖၧၩ့လီၫ. 3 ထီးၦခမျၧး ဂဲၫနုၬ လၧၦၥုၪ့တဲၩ အလးဖၧၩ့တၭ, အံၫစရ့လၭ အၡၩၥုၪ့က့ၭၥၭၡါလဖၪ စံၭဝ့ၫဒၪ, ဆၧလၧမုဆၫလနံၩယီၩ, ယဟိဝၩ ဖ့ၬခွံၬပၧၩ လၧၦဖလံၡၫဖိၪ အမ့ၬယၫနီၪ မွဲအဘၪ ဆၧနီၪလဲၪ. မွဲပမၩန့ၡီၩ့ ယဟိဝၩ အဆၧအုၩ့လၩ့ အတလၫ လၧပဂး လၧၡဲလိၫ အဖၧၩ့ဆံၭ. ထီးအဂဲၫနုၬဝ့ၫ လၧပကျၩတၭ, မိမၩဖီၩ့မၩဖျ့ၭပၧၩ လၧပဒုၪပဒၩ အစူၪဖၧၩ့လီၫ. 4 တၭ ၦခမျၧး အၪ့မၧၫ့လၩ့ဆၧ လၧၡဲလိၫ ဘဲၫၥိၭ အမိဂဲၫထဲၩ့ဆိၬ ဆၧၥုၭမုခမျၧး အယဟိဝၩ အဆၧအုၩ့လၩ့ အတလၫ လၧအအီၪ လၧခ့ၫရူၬလဖၪနီၪလီၫ. တၭ စအံလဲၫ အဖိၪခွၫ နံၫဂၩ စဟီၭဖနံၫ, ဒဲစဖံနအၭ အီၪဝ့ၫ ထီးနီၪ အီၪလၧယွၩ အဆၧအုၩ့လၩ့ အတလၫနီၪလီၫ. 5 ထီးယဟိဝၩ အဆၧအုၩ့လၩ့ အတလၫ ဂဲၫနုၬ လၧၦၥုၪ့တဲၩ အလးဖၧၩ့တၭ, ဆၧမၩအၥၭ လၧအံၫစရ့လၭ ထီးအလူၬ ကိၭၡၭထၪ့ဖၭဒိၪ, ထီးဂၪ့ခိၪ ၥီၫထၪ့လီၫ. 6 ၦဖလံၡၫဖိၪ နါဂၧၫ့ ဆၧကိၭၡၭထၪ့အၥီၫတၭ, စံၭဝ့ၫဒၪ, ဆၧကိၭၡၭထၪ့ဖၭဒိၪ လၧၦဟံêဘၫဖိၪ ၥုၪ့တဲၩအလးဖၧၩ့နီၪ, မွဲဆၧနီၪလမံၩ့လဲၪ. တၭ အဝ့ၫၥံၪ ၥ့ၪယၫဝ့ၫ လၧယဟိဝၩ အတလၫနီၪ ဂဲၫနုၬယူၭ လၧဆၧၥုၪ့တဲၩ အလးဖၧၩ့ယူၭလီၫ. 7 တၭ ၦဖလံၡၫဖိၪ ၥၭမဲၪဝ့ၫ, အဂဲးဘဲၫယီၩ စံၭဝ့ၫဒၪ, ယွၩအတလၫ ဂဲၫနုၬယူၭ လၧၦၥုၪ့တဲၩ အလးဖၧၩ့ယူၭလီၫ. တၭ အဝ့ၫၥံၪစံၭ, ပဝ့ၫဒၪယီၩ ပဘၪအၡၪ့လီၫ. အဂဲးဘဲၫယီၩ ဆၧနီၪလမံၩ့ လၧအဝံခိၪ အီၪအ့ၬ. 8 ပဘၪအၡၪ့ဖီၩ! မွဲပလၫ မိမၩဖီၩ့ဖျ့ၭပၧၩ လၧယွၩဆီၪ့လဖၪနီၪ အစူၪဖၧၩ့လဲၪ. အဝ့ၫၥံၪနီၪ မွဲယွၩ လၧအဖ့ၬခွံၬ ၦအံဇံၭဖိၪ လၧဆၧဒိၪ ထီးအလူၬ လၧၡါမုနၧၫ့ဖၫနီၪလီၫ. 9 အီၪက့ၪဆီၪ့ နၥံၪ အဂဲးအဘၭတၭ, အီၪဘဲၫၦခွၫ အၥိၭနီၪဘီၪ, ၦဖလံၡၫဖိၪၥံၪ ဧ့, နၥံၪ မိကဲၪထၪ့ ဘၪခိၬ ၦဟံêဘၫဖိၪ အဎီးအၡၩ, ဘဲၫ အဝ့ၫၥံၪ ကဲၪယူၭ နၥံၪ အဎီးအၡၩ အၥိၭနီၪလီၫ. အီၪ ဘဲၫၦခွၫ အၥိၭနီၪတၭ, ဒုၭၥုၭဘီၪ! 10 ၦဖလံၡၫဖိၪ ဒုၭဆၧတၭ, အံၫစရ့လၭ ဘၪ ဆၧဖ့ၬခွံၬဝ့ၫတၭ, စဲၪ့ဖျိၭဝ့ၫ လဂၩ လၧအတဲၩဒၪဝ့ၫ, လဂၩ လၧအတဲၩဒၪဝ့ၫတၭ, ဆၧဖ့ၬၥံၫခွံၬနီၪ အီၪဝ့ၫ ဒိၪဒိၪလ့ၬ လီၫ. တၭ ၦခၪ့ၥုၭဖိၪ လၩ့ထံၩဖါဝ့ၫ လၧအံၫစရ့လၭ အကျၩ ၥၧၫ့လၬလီၫ. 11 တၭ ယွၩအတလၫနီၪ ဘၪ ဆၧဖီၪ့န့ဝ့ၫတၭ စအံလဲၫ အဖိၪခွၫ စဟီၭဖနံၫ, ဒဲစဖံနအၭနီၪ ဘၪ ဆၧမၩၥံၫဝ့ၫ နံၫဂၩလူၬလီၫ. 12 ၦဘံၪ့ယမံၫ့ဖိၪလဂၩ စဲၪ့ထၪ့ခွံၬ လၧၦၥုၭမုအကျၩ တၭ, ထီၩ့လၧၡဲလိၫ မုလနံၩဎး အီၪလၧအကီၩ့အၥိၭ ယၬခွံၬတၭ, ဂၪ့ခိၪအမုၬ အီၪလၧအခိၪဎွံၪ အဖၫ့ခိၪ လီၫ. 13 ထီးအဂဲၫဝ့ၫတၭ, ယိခွါ, စအံလဲၫ ဆၧၫ့နၩ့ဝ့ၫ လၧလးဆၧၫ့နၩ့ အဖၫ့ခိၪ လၧဖၧၩ့ၥၭ အနဲၩ့ထံၭနီၪ ခိၭယိဆၧလီၫ. အဂဲးဘဲၫယီၩ အၥၭ ဝၭထိၬဝ့ၫ လၧယွၩအတလၫ အကၠီၩ့လီၫ. ထီးၦလဂၩနီၪ ဂဲၫနုၬ ဒုၭနဲၪဆၧ လၧဒိၩ့ဖၧၩ့တၭ, ၦဒိၩ့ဖိၪ ထီးအလူၬ ကိၭၡၭထၪ့လီၫ. 14 ထီးစအံလဲၫ နါဂၧၫ့ ဆၧကိၭၡၭအၥီၫတၭ, စံၭဝ့ၫဒၪ, ဆၧတုၩ့ထၪ့တုၩ့လၩ့အၥီၫနီၪမွဲ ဆၧနီၪလမံၩ့လဲၪ. ၦလဂၩနီၪ ဂဲၫချဲၫ့ချဲၫ့တၭ, လီၩဘၪ စအံလဲၫလီၫ. 15 စအံလဲၫ အၥၭၡါယူၭ ခွံၫဆံၫဎိၭနံၪ့တၭ, အမ့ၬခံၭတၭ, ဒၪဆၧၥ့ၪအ့ၬ. 16 ၦလဂၩနီၪ စံၭစအံလဲၫ, ယမွဲ ၦလၧအဂဲၫထဲၩ့ လၧၦၥုၭမု အကျၩတၭ, လၧမုဆၫလနံၩယီၩ ယစဲၪ့ထၪ့ခွံၬ လၧၦၥုၭမု အကျၩလီၫ. တၭ အဝ့ၫဒၪ အၪ့စၪ့, ဆၧမၩအၥၭ ဘဲၫၥ့ၪလဲၪ, ယဖိၪခွၫဧ့, 17 ၦအၥီၫ့လဂၩနီၪ, လီၩဆၧၫ့ဆၧတၭ, စံၭဝ့ၫဒၪ, အံၫစရ့လၭ စဲၪ့ယူၭ လၧၦဖလံၡၫဖိၪ အမ့ၬယၫတၭ, ဆၧဖ့ၬခွံၬဖၭဒိၪ အီၪယူၭ လၧၦခမျၧး အကျၩတၭ, နဖိၪခွၫ စဟီၭဖနံၫ, ဒဲစဖံနအၭ နံၫဂၩနီၪ, ၥံၫဆ့ယူၭတၭ, ဆၧမၩန့ယူၭ ယွၩအတလၫယူၭလီၫ. 18 ထီးအစံၭ ယွၩအတလၫနီၪတၭ, ဆၧမၩအၥၭ လၧအဝ့ၫဒၪ လၩ့ထ့ၬခွံၬ လၧလးဆၧၫ့နၩ့ လၧအချိၫ့လခီၫ ထီးတရၫ့ အနဲၩ့တၭ, အခိၬခါတၭ, ၥံၫဝ့ၫလီၫ. အဂဲးဘဲၫယီၩ အၥၭၡါယူၭ တၭ ဎၧၫ့ဝ့ၫလီၫ. တၭ အဝ့ၫဒၪ စ့ၩရၫ့ယူၭ အံၫစရ့လၭ အနံၪ့လံဆံၫလီၫ. 19 စဖံနအၭ အမၫမုၪမဲၫ အဆၧၥံၫ. အဒဲၪ စဖံနအၭ အမၫလဂၩနီၪ ဒၧၩ့ထၪ့တၭ, အမုအလၩ လၩ့ဘူၭယူၭလီၫ. တၭ ထီးအနါဂၧၫ့ ဆၧအပရၧၫ့လဖၪ လၧယွၩအတလၫ ဘၪ ဆၧအၪ့ဂူၬန့ဝ့ၫ, ဒဲအမံၩ့ၡါခွၫ, ဒဲအဝၩ ၥံၫဝ့ၫတၭ, အဝ့ၫဒၪ ချံၭလၩ့ အခၪ့တၭ, အီၪဖျဲၪဆၧလီၫ. အဂဲးဘဲၫယီၩ ဘၪ ဆၧဂူၭဆၫလီၫ. 20 လၩ့ဘူၭ လၧအမိၥံၫနီၪ, ၦမုၪလဖၪ လၧအဆၧၫ့ထုၪ့ လၧအနဲၩ့ထံၭနီၪ, စံၭအဝ့ၫ, ၥၭမဲၪ လဂ့ၩ, အဂဲးဘဲၫယီၩ နအီၪဖျဲၪန့ယူၭ နဖိၪခွၫလဂၩလီၫ. မွဲလါနၫ့ အဝ့ၫ ချဲၩ့ဆၧၫ့ဆၧအ့ၬ; အီၪက့ၪဝ့ၫ လၧအၥၭအ့ၬ. 21 တၭ ဖျိၬဝ့ၫ အမံၩ့ လၧစအံၭကဘၧၭတၭ, စံၭဝ့ၫဒၪ, ဆၧလၩဖၩ့ စဲၪ့ဒၪယူၭ အံၫစရ့လၭယူၭ, လၧဆၧမၩန့ ယွၩအတလၫ အကၠီၩ့, ဒဲလၧအမံၩ့ၡါခွၫ ဒဲအဝၩ အကၠီၩ့လီၫ. 22 တၭ စံၭဝ့ၫဒၪ, ဆၧလၩဖၩ့ စဲၪ့ဒၪယူၭ အံၫစရ့လၭယူၭ, ဆၧအၪ့ဂူၬန့ယူၭ ယွၩအတလၫ အကၠီၩ့ယူၭလီၫ. 

၁ စၫမုၫအ့လၭ 1 Samuel 5

1 တၭ ၦဖလံၡၫဖိၪ မၩန့ခွံၬ ယွၩအတလၫ လၧအ့ၭဘနံဇၧၫ အဖၧၩ့နီၪ, ဆိၬထၪ့ဝ့ၫ ဖိးလၧအၭၡဒီၭနီၪလီၫ. 2 ထီးၦဖလံၡၫဖိၪ မၩန့ ယွၩအတလၫနီၪ မွဲအဂဲၫဆိၬဝ့ၫ လၧဒၫဂၫ့ အဂံၪ့တၭ, အီၪက့ၪဝ့ၫ လၧဒၫဂၫ့ အနဲၩ့ထံၭ လီၫ. 3 ထီးၦအၭၡဒီၭဖိၪ ဂဲထုၪ့ လၧမုဆဲၪ့ထၪ့လနံၩ လၧဂီၩနၪခုၬတၭ, ယိခွါ, ဒၫဂၫ့ လၩ့ထံၩဖါ ချုၬလၩ့ယူၭ လၧဂၪ့ခိၪ လၧယဟိဝၩ အတလၫ အမ့ၬယၫယူၭ. ၦၡၩ မၩန့ ဒၫဂၫ့တၭ, အီၪက့ၪဒီၭဝ့ၫ လၧအလးနီၪလီၫ. 4 ထီးအဝ့ၫၥံၪ ဂဲထုၪ့ လၧမုဆဲၪ့ထၪ့ဒီၭ လနံၩ လၧဂီၩနၪခုၬ တၭ, ဒၫဂၫ့ လၩ့ထံၩဖါ ချုၬလၩ့ယူၭ လၧဂၪ့ခိၪ, လၧယွၩအတလၫ အမ့ၬယၫတၭ, ဒၫဂၪ့ အခိၪဎွံၪ ဒဲအစူၪယၫၥၭ နံၫခီၫလူၬထူၬခွံၬ လၧတလၫအခၧၪ့ အဖၫ့ခိၪ လီၫ. အီၪလၩ့ထးန့ၫ ယၪလကုၭနီၪလီၫ. 5 မၩအၥၭဘဲၫနီၪတၭ, ဒၫဂၫ့ အၡၩလုဆၧ မွဲဂ့ၩ, ၦလ့ၩနုၬ လၧဒၫဂၫ့ အဂံၪ့ဖၧၩ့ မွဲဂ့ၩ, လယဲးဘၪ ဒၫဂၫ့ အတရၫ့ခၧၪ့ လၧအၭၡဒီၭ အဖၧၩ့ ထီးမုဆၫလနံၩယီၩလီၫ. 6 အ့ၪမွဲ ယဟိဝၩအစူၪ အီၪဎၧၫ့ဝ့ၫ လၧၦအၭၡဒီၭဖိၪ အလီၩ့တၭ, မၩဂၭဂီၩ့ အဝ့ၫၥံၪတၭ, ဖ့ၬခွံၬဝ့ၫ လၧဆၧဆၫၥိၫလၩ့, ၦအၭၡဒီၭဖိၪ, ဒဲၦအီၪ လၧအနဲၩ့ထံၭလဖၪလီၫ. 7 ထီးအၭၡဒီၭ အၦၡၩ ဒၪဘၪဝ့ၫ လၧဆၧမွဲဘဲၫနီၪတၭ, စံၭဝ့ၫဒၪ, အံၫစရ့လၭအယွၩ အတလၫနီၪ ထီးအီၪလၧပကျၩ လဂ့ၩ. အဂဲးဘဲၫယီၩ အစူၪဆီၪ့ လၧပဖၫ့ခိၪ ဒဲလၧဒၫဂၫ့ ပယွၩ အဖၫ့ခိၪဆ့လီၫ. 8 တၭ အဝ့ၫၥံၪ အၪ့မၧၫ့လၩ့ဆၧ, ဒုၭအီၪကိၩ့အီၪကီၪ့ ၦဖလံၡၫဖိၪ အၦဒိၪဖၭဒိၪ လၧအအီၪတၭ, စံၭဝ့ၫဒၪ, ပမိမၩ အံၫစရ့လၭအယွၩ အတလၫနီၪ ဘဲၫၥ့ၪလဲၪ. တၭ အဝ့ၫၥံၪ ချဲၩ့ဆၧၫ့ဆၧ တၭ, စံၭဝ့ၫဒၪ, မွဲၦဆိၬဝံၩ့ဝၩ့ အံၫစရ့လၭအယွၩ အတလၫနီၪ ထီၩ့လၧဂၫၥၭနီၪဘီၪ. တၭ အဝ့ၫၥံၪ ဆိၬဝံၩ့ဝၩ့ အံၫစရ့လၭအယွၩ အတလၫ ထီၩ့ထီးနီၪလီၫ. 9 ဆၧမၩအၥၭ လၧအဆိၬဝံၩ့ဝၩ့ဝ့ၫ အလးခဲၫ့နီၪ ယဟိဝၩအစူၪ ထၫ့ဒုၪဒၩ ဒိၩ့နီၪ အီၪဝ့ၫ လၧဆၧမၩဂၭဂီၩ့ဖၭဒိၪတၭ, ဖ့ၬခွံၬ ဒိၩ့ဖိၪ အဒိၪအဆံၭတၭ, အဝ့ၫၥံၪ အီၪဝ့ၫ လၧဆၧဆၫၥိၫလၩ့နီၪလီၫ. 10 မၩအၥၭဘဲၫနီၪတၭ, အဝ့ၫၥံၪ အၪ့မၧၫ့ ၦဆိၬယွၩအတလၫနီၪ ထီၩ့လၧအ့ၭကြၧၫ့လီၫ. တၭ ထီးယွၩအတလၫနီၪ ဂဲၫထီၩ့လၧအ့ၭကြၧၫ့တၭ, ဆၧမၩအၥၭ လၧၦအ့ၭကြၧၫ့ဖိၪ ကိၭၡၭထၪ့တၭ, စံၭဝ့ၫဒၪ, ၦဂဲၫဆိၬဝံၩ့ဝၩ့ အံၫစရ့လၭအယွၩ အတလၫနီၪထီၩ့လၧပအီၪ ဘဲၫၥိၭ အမိမၩၥံၫပၧၩ, ဒဲၦခမျၧးဆ့လီၫ. 11 အခိးမွဲ အဝ့ၫၥံၪ အၪ့မၧၫ့လၩ့ဆၧတၭ, ဒုၭအီၪကီၪ့ ၦဖလံၡၫဖိၪ အၦဒိၪဖၭဒိၪ ထီးအလူၬတၭ, စံၭဝ့ၫဒၪ, အၪ့မၧၫ့လၩ့ အံၫစရ့လၭအယွၩ အတလၫနီၪတၭ, ဒုၭထဲၩ့ထဲၩ့ လၧအလးဒၪဝ့ၫဘီၪ, ဘဲၫၥိၭ အထီးမၩၥံၫပၧၩ, ဒဲၦခမျၧး လဂ့ၩ လီၫ. အဂဲးဘဲၫယီၩ ဆၧမၩၥံၫ အဆၧဂၭဂီၩ့နီၪ အီၪဝ့ၫ လၧဒိၩ့ ထၧၫ့ဖျိၪ့ယၫ အဖၧၩ့လီၫ. ယွၩအစူၪ အီၪဝ့ၫ ထီးနီၪ ဎၧၫ့မၬလီၫ. 12 တၭ ၦလၧအလၥံၫဘၪလဖၪနီၪ ဘၪ ဆၧဖ့ၬဝ့ၫ လၧဆၧဆၫၥိၫလၩ့ဝ့ၫတၭ, ၦဒိၩ့ဖိၪ အဆၧဂၪ့ကိၭဂၪ့ၡၭနီၪ လ့ၩထၪ့ လၧမူၭခိၪလီၫ. 

၁ စၫမုၫအ့လၭ 1 Samuel 6

1 တၭ ယဟိဝၩ အတလၫနီၪ အီၪဝ့ၫ လၧၦဖလံၡၫဖိၪ အခးဖၧၩ့ လၩနွ့ၫဘံၪ့လီၫ. 2 တၭ ၦဖလံၡၫဖိၪ ကိၭန့ ၦလုဆၧ ဒဲၦအၪ့ဖၩ့ဆၧတၭ, စံၭဝ့ၫဒၪ, မွဲပမိမၩ ယဟိဝၩ အတလၫနီၪ ဘဲၫၥ့ၪလဲၪ. ဒုၭၥ့ၪယၫပၧၩ လၧပမိဖ့ၪယူဝ့ၫ လၧအလးဒၪဝ့ၫနီၪ လၧဆၧနီၪလမံၩ့လဲၪနီၪဘီၪ. 3 အဝ့ၫၥံၪစံၭ, နၥံၪ အ့ၪဖ့ၪယူ အံၫစရ့လၭအယွၩ အတလၫတၭ, ဖ့ၪယူ ပျီၩပျီၩ လဂ့ၩ. ဖ့ၪယူ လၧဆၧလုမၪဘၪဆၧ တၡါဆံၭ. ထီးနီၪလဖၧၫ့ နၥံၪ မိဘျၪထဲၩ့, ဒဲအစူၪ လၥုၭခွံၬဘၪအၥၭ လၧနၥံၪ အလီၩ့ အဂဲးနီၪ, နၥံၪ မိၥ့ၪယၫလီၫ. 4 တၭ အဝ့ၫၥံၪ စံၭဝ့ၫဒၪ, ဆၧလုမၪဘၪ ဆၧလၧပမိဘၪဖ့ၪယူနီၪ, မွဲဆၧနီၪလမံၩ့လဲၪ; တၭ အဝ့ၫၥံၪ စံၭဆၧၫ့ဝ့ၫဒၪ, ဆၧဆၫၥိၫလၩ့ အဂၩ့ထီၫ့ ယဲဖျိၪ့, ဒဲယူထီၫ့ ယဲဘီၩ့ ဘဲၫၦဖလံၡၫဖိၪ အၦဒိၪဖၭဒိၪ အဆၧဝံထၪ့နၬထၪ့ အၥိၭနီၪလီၫ. အဂဲးဘဲၫယီၩ ဆၧထး လမံၩ့ဎး အီၪဝ့ၫ လၧနၥံၪ အလီၩ့ ကိၭဂၩဒ့ၭ, ဒဲလၧနၥံၪ အၦဒိၪဖၭဒိၪ အလီၩ့ဆ့လီၫ. 5 တၭ နၥံၪ မိဘၪတဲၩ့ နၥံၪ အဆၧဆၫၥိၫလၩ့အဂၩ့, ဒဲယူအဂၩ့ လၧအမၩဂၭဂီၩ့ ထံၫၥံၪခးၥံၪတၭ, နၥံၪ မိဘၪ ဖ့ၪလၩဖၩ့ လၧအံၫစရ့လၭအယွၩလီၫ. တၭ ဘၪလဘၪ အဝ့ၫဒၪ မိမၩဎွံၫထၪ့ အစူၪ လၧနၥံၪ အလီၩ့, ဒဲနၥံၪအယွၩလဖၪ အလီၩ့, ဒဲလၧနၥံၪ အထံၫအခး အဖၫ့ခိၪနီၪလီၫ. 6 တၭ နၥံၪ မၩနီၩ့ နၥံၪအၥၭ ဘဲၫၦအံဇံၭဖိၪ, ဒဲဘဲၫ ဖၫရိၫ မၩနီၩ့အၥၭ အၥိၭနီၪ, မွဲဘၪလဲၪ. ထီးအမၩ ဆၧလၩ့လၭ လၧအကျၩတၭ, အဝ့ၫၥံၪနီၪ ဖျါခွံၬ ၦခမျၧး တၭ, အဝ့ၫၥံၪ စဲၪ့ထၪ့ခွံၬနီၪ မွဲအ့ၬဧၪ. 7 ဘိၩ့နဲၪ့ယီၩ မၩ လဲၪ့အၥၫ့ လခိၪတၭ, မၩန့ ချီမိ အီၪလၧအဖိၪဆံၭ, လၧၦလအီၪက့ၪဒံၭဘၪ ပမၫဖုၫ လၧအလီၩ့ နးနံၫဒုၩတၭ, ကျီၩထၬ လၧလဲၪ့တၭ, ဒုၭထဲၩ့ထဲၩ့ အဖိၪ လၧအလး တၭ, 8 မၩန့ ယဟိဝၩ အတလၫနီၪ, အီၪက့ၪ လၧလဲၪ့ဖၧၩ့တၭ, အီၪက့ၪ အကယၧၩ့ထီၫ့ လၧနၥံၪ ဖ့ၪယူဝ့ၫ လၧဆၧလုမၪဘၪ ဆၧအဂး လၧတလၫဖိၪ အဖၧၩ့ လၧအနဲၩ့ထံၭတၭ, ဖျါလၩ့ အဝ့ၫၥံၪနီၪ, ဒုၭစဲၪ့ထၪ့ခွံၬ ဘီၪ. 9 တၭ ယိခွါ, အ့ၪလ့ၩထၪ့ လၧဖၧၩ့ၥၭ လၧအခးဒၪဝ့ၫ အနဲၩ့ထံၭ, လၧဘ့ၭ၁ၡ့မ့ၭနီၪ, မွဲအမၩ ပၧၩ လၧဆၧအၧၩ့ဖၭဒိၪယီၩလီၫ. အ့ၪလမွဲဘၪဘဲၫနီၪတၭ, ပမိၥ့ၪယၫ လၧအလမွဲဘၪ အစူၪဒိၪပၧၩတၭ, မွဲဆၧဘၪဒၪပၧၩ ထမၫထမၫလီၫ. 10 ၦၡၩလဖၪနီၪ မၩဝ့ၫ ဘဲၫနီၪတၭ, မၩန့ ချီမိ အီၪလၧအဖိၪဆံၭ နံၫဒုၩတၭ, ၦကျီၩထၬဝ့ၫ လၧလဲၪ့တၭ, ဒုၭထၬဝ့ၫ အဖိၪ လၧအလးလီၫ. 11 တၭ အဝ့ၫၥံၪ အီၪက့ၪ ယဟိဝၩ အတလၫနီၪ လၧလဲၪ့ဖၧၩ့, ဒဲတလၫဖိၪ အီၪ လၧယူထီၫ့ ဒဲဆၧဆၫၥိၫလၩ့ အဂၩ့လီၫ. 12 တၭ ချီနီၪ လ့ၩဆုးလီၩ့ လၧဘ့ၭ၁ၡ့မ့ၭ အဖၧၩ့ၥၭ, ဖိၬဝ့ၫ လၧဖၧၩ့ၥၭမုနီၪ, ဂၪ့ကိၭၡၭထၪ့ဝ့ၫ တၭ လ့ၩဆၧနီၪ, လၧစူၪထွ့ၪ မွဲဂ့ၩ, စူၪစ့ၪ မွဲဂ့ၩ, ကၠၪအၥၭအ့ၬ. တၭ ၦဖလံၡၫဖိၪ အၦဒိၪဖၭဒိၪလဖၪ ဖိၬအခဲၫ့ ထီၩ့ လၧဘ့ၭ၁ၡ့မ့ၭ အနဲၩ့ထံၭလီၫ. 13 ၦဘ့ၭ၁ၡ့မ့ၭဖိၪ ကူၭ အဘုၪကၠိၩ့ လၧဆၧဒၩဖၧၩ့တၭ, ကျဲၪ့ထၪ့ အမ့ၬတၭ, ဒၪဘၪ တလၫနီၪ, ၥၭထိၬ လၧအဒၪဝ့ၫ အကၠီၩ့နီၪလီၫ. 14 လဲၪ့ လ့ၩနုၬ လၧၦဘ့ၭ၁ၡ့မ့ၭဖိၪ စယီရှုၫအ့ၫ အဆံၬဖၧၩ့တၭ, အီၪပထုၬ ထီးနီၪ, ထီးလိးဖၭဒိၪ လဖျိၪ့ အအီၪလီၫ. တၭ ၦဖ့ၬဘျ့ၭခွံၬ လဲၪ့တၭ, လုထၪ့ ချီမိလဖၪ လၧဆၧလုမ့ၪ လၧယဟိဝၩ အဂးလီၫ. 15 ၦလံဝဲၫဖိၪ မၩန့ ယဟိဝၩ အတလၫနီၪ, ဒဲတလၫဖိၪ အီၪလၧကယၧၩ့ထီၫ့ အီၪလၧအဖၧၩ့တၭ, အီၪက့ၪဝ့ၫ လၧလိးဖၭဒိၪ လဖျိၪ့ အဖၫ့ခိၪနီၪလီၫ. ဘ့ၭ၁ၡ့မ့ၭ အၦၡၩလုထၪ့ ဆၧလုမ့ၪတၭ, လုထၪ့ ဆၧလု လၧယဟိဝၩ လၧမုလနံၩနီၪလီၫ. 16 ထီး ၦဖလံၡၫဖိၪ အၦဒိၪဖၭဒိၪ ယဲဂၩနီၪ ဒၪဘၪဝ့ၫတၭ, ထဲၩ့ထဲၩ့ဝ့ၫ လၧအ့ၭကြၧၫ့ လၧမုလနံၩဎးနီၪလီၫ. 17 တၭ အယီၩမွဲ ဆၧဆၫၥိၫလၩ့ အဂၩ့ထီၫ့ လၧၦဖလံၡၫဖိၪ ဖ့ၪယူ ယဟိဝၩ အဆၧလုမၪဘၪ ဆၧနီၪ, လၧအၭၡဒီၭ အဂး လဖျိၪ့, လၧဂၫဇၫ အဂး လဖျိၪ့, လၧအၭၡကံၫလၫ့ အဂး လဖျိၪ့, လၧဂၫၥၭ အဂး လဖျိၪ့, ဒဲလၧအ့ၭကြၧၫ့ အဂး လဖျိၪ့လီၫ. 18 တၭ ယူထီၫ့ ဎွ့ၩဎီၩ့ ဒဲကယဲ ၦဖလံၡၫဖိၪ အဒိၩ့ လၧအဘၪဆဲၫ့ လၧၦဒိၪဖၭဒိၪ ယဲဂၩ, ဒိၩ့ အီၪလၧအခိၪဒၧၩ့လဖၪ, ဒဲအတဝၫ့လဖၪ ဖိးလၧလိးဖၭဒိၪ အၫဘလၭ ထီးအအီၪက့ၪလၩ့ ယဟိဝၩ အတလၫ လၧအလီၩ့နီၪလီၫ. လိးလဖျိၪ့နီၪ အီၪဝ့ၫ ထီးမုဆၫလနံၩယီၩ လၧၦဘ့ၭ၁ၡ့မ့ၭဖိၪ စယီရှုၫအ့ၫ အဆံၬဖၧၩ့လီၫ. 19 တၭ ဆၧဖ့ၬခွံၬ ဘ့ၭ၁ၡ့မ့ၭ အၡၩနီၪ, အဂဲးဘဲၫယီၩ အဝ့ၫၥံၪ ယိဝ့ၫ လၧယဟိဝၩ အတလၫ အဖၧၩ့လီၫ. တၭမွဲ အဖ့ၬခွံၬ ၦယဲလၬ ဒဲနွ့ၫဆံၫ လၧၦခမျၧး အကျၩ တၭ, ၦခမျၧး ၥၭအုၭဝ့ၫလီၫ. အဂဲးဘဲၫယီၩ ယွၩ ဖ့ၬခွံၬယူၭ ဆၧဖ့ၬခွံၬဖၭဒိၪ လၧၦခမျၧး အကျၩလီၫ. 20 ဘ့ၭ၁ၡ့မ့ၭအၡၩ စံၭဝ့ၫဒၪ, မွဲပလၫ ဆၧၫ့ထုၪ့ လၧယဟိဝၩ ယွၩဆံၫ့ဎံၪ လဂၩယီၩ အမ့ၬယၫ ၥ့ၪလဂၩလဲၪ. တၭ မိစဲၪ့ထၪ့ခွံၬ လၧပအီၪ ထီၩ့လၧပလၫ လဂၩ အအီၪလဲၪ. 21 အဝ့ၫၥံၪ အၪ့မၧၫ့ အၥီၫ့လဖၪ လ့ၩ လၧၦအီၪဝ့ၫ လၧကၧယၭယ့အရံၫ့ အဖၧၩ့တၭ, စံၭဝ့ၫဒၪ, ၦဖလံၡၫဖိၪ ဂဲၫထဲၩ့ဆိၬယူၭ ယဟိဝၩ အတလၫနီၪယူၭ, ဂဲၫလၩ့, ထဲၩ့ဆိၬထၪ့ထဲၩ့ လၧနၥံၪ အအီၪဘီၪ. 

1 ကၧယၭယ့အရံၫ့အၡၩနီၪ ဂဲၫတၭ, ထဲၩ့ဆိၬထၪ့ ယဟိဝၩ အတလၫနီၪတၭ, ဆိၬနုၬဝ့ၫ လၧစအဘံနဒၭ အဂံၪ့ဖၧၩ့ အီၪလၧဆၧစီၩ့ခိၪတၭ, အီၪက့ၪဆံၫ့ဎံၪ အဖိၪခွၫ စအံၫလအ့ဇၧၫ ဘဲၫၥိၭ အမိပၧၩ့ ယဟိဝၩ အတလၫ နီၪလီၫ. 2 တၭ ဆၧမၩအၥၭ လၧတလၫနီၪ အီၪဝ့ၫ လၧကၧယၭယ့အရံၫ့ အဖၧၩ့ အဘိၩ့ဘၭနီၪ, အဆၧၫ့အထီ ယံၬမၬ; အဂဲးဘဲၫယီၩ မွဲဝ့ၫ အနံၪ့ နံၫဆံၫလီၫ. တၭ အံၫစရ့လၭ အၡၩဂံၪ့ဖိၪ ထီးအလူၬ မီၪ့ဘၪၥၭယူ ယဟိဝၩ လီၫ. 3 စစၫမုၫအ့လၭ ချဲၩ့ထၪ့ဆၧ လၧအံၫစရ့လၭ အၡၩဂံၪ့ဖိၪ ထီးအလူၬတၭ, စံၭဝ့ၫဒၪ, နၥံၪ အ့ၪဂဲၫထဲၩ့ထဲၩ့ လၧယဟိဝၩ အအီၪ လၧနၥံၪအၥၭ ထၧၫ့ဖျိၪ့ယၫတၭ, အီၪက့ၪခွံၬ ၦလခီၫဘၩ့မုးဖိၪ အယွၩလဖၪ, ဒဲအၭၡတြီၭ လၧနၥံၪ အကျၩဆံၭ. တဲၩ့ဝဲၩ နၥံၪအၥၭ လၧယဟိဝၩ အဂးတၭ, မၩန့ၫ အဝ့ၫလဂၩနီၪ အဆၧဆံၭ. တၭမွဲ အမိမၩဖီၩ့မၩဖျ့ၭ နၥံၪ လၧၦဖလံၡၫဖိၪ အစူၪဖၧၩ့လီၫ. 4 ထီးနီၪလဖၧၫ့ ၦအံၫစရ့လၭဖိၪ အီၪက့ၪခွံၬ ဘၫအလၭလဖၪ, ဒဲအၭၡတြီၭတၭ မၩန့ၫ ယဟိဝၩ အဆၧလီၫ. 5 တၭ စစၫမုၫအ့လၭ စံၭဝ့ၫဒၪ, ဒုၭအီၪကိၩ့အီၪကီၪ့ အံၫစရ့လၭ ထီးအလူၬ လၧမံဇပၫနီၪဆံၭ. တၭ ယမိဘၩဆိၪဖၪန့ နၥံၪ အဂး လၧယဟိဝၩ လီၫ. 6 အဝ့ၫၥံၪ အီၪကိၩ့အီၪကီၪ့ လၧမံဇပၫတၭ, ဒုၪ့ထၪ့ ထံၫ, လူၫလၩ့ဝ့ၫ လၧယဟိဝၩ အမ့ၬယၫတၭ, ဒုၪဆၧအၪ့ဆၧအီၩ လၧမုလနံၩနီၪတၭ, စံၭဝ့ၫ ထီးနီၪ ပမၩမၪဘၪယူၭ ယဟိဝၩယူၭ. တၭ စစၫမုၫအ့လၭ စ့ၩရၫ့ ၦအံၫစရ့လၭဖိၪ လၧမံဇပၫ အဖၧၩ့လီၫ. 7 ၦဖလံၡၫဖိၪ နါဂၧၫ့ဝ့ၫ လၧအံၫစရ့လၭဖိၪ အီၪကိၩ့အီၪကီၪ့ လၧမံဇပၫတၭ, ၦဖလံၡၫဖိၪ အၦဒိၪဖၭဒိၪၥံၪ လ့ၩထၪ့ ထၫ့ဒၩ ၦအံၫစရ့လၭဖိၪလီၫ. ၦအံၫစရ့လၭဖိၪ နါဂၧၫ့ဝ့ၫတၭ, ၥၭမဲၪ ၦဖလံၡၫဖိၪနီၪလီၫ. 8 ၦအံၫစရ့လၭဖိၪ စံၭစစၫမုၫအ့လၭ, ကိၭထၪ့ ယဟိဝၩ ပယွၩ လၧပဂးတၭ, အီၪပထုၬ လဂ့ၩ, ဘဲၫၥိၭ အမိမၩဖီၩ့မၩဖျ့ၭပၧၩ လၧၦဖလံၡၫဖိၪ အစူၪဖၧၩ့နီၪ အဂဲးလီၫ. 9 စစၫမုၫအ့လၭ မၩန့ ၥိၪဖိၪ လၧအအၪ့နူ လဒုၩတၭ, လုထၪ့ဝ့ၫ လၧဆၧလုမ့ၪ ထၧၫ့ဒုၩယၫ လၧယဟိဝၩ အဂးလီၫ. တၭ စစၫမုၫအ့လၭ ကိၭထၪ့ ယဟိဝၩ လၧအံၫစရ့လၭ အဂးတၭ, ယဟိဝၩ ခိၭနၪ အလူလီၫ. 10 တၭ စစၫမုၫအ့လၭ လုထၪ့ ဆၧလုမ့ၪ အဘိၩ့ဘၭနီၪ, ဆၧမၩအၥၭ လၧၦဖလံၡၫဖိၪ ၥုၭဘူၭအၥၭ ဘဲၫၥိၭ အမိဒုၭဆၧ လၧအံၫစရ့လၭလီၫ. တၭ ဆၧလၧမုလနံၩနီၪ ယဟိဝၩ မိဒုၭဎွံၩ့လၫ့ လၧဆၧၥီၫဖၭဒိၪ လၧၦဖလံၡၫဖိၪ အလီၩ့တၭ, မၩစၪဝ့ၫနီၪ ဘၪ ဆၧဖ့ၬခွံၬဝ့ၫ လၧအံၫစရ့လၭ အမ့ၬယၫလီၫ. 11 အံၫစရ့လၭအၡၩ စဲၪ့ထၪ့ခွံၬ လၧမံဇပၫတၭ, လီၩ့ဆီး ၦဖလံၡၫဖိၪတၭ, ဖ့ၬခွံၬ အဝ့ၫၥံၪ ဖိးလၧဘ့ၭ၁ကၫ အဖၫ့လၬလီၫ. 12 စစၫမုၫအ့လၭ မၩန့ လိးလဖျိၪ့တၭ, အီၪက့ၪဝ့ၫ လၧမံဇပၫ ဒဲၡံၫ့ အဘိၩ့ဆၧၩ့တၭ, ဖျိၬဝ့ၫ အမံၩ့ လၧအ့ၭဘနံဇၧၫတၭ, စံၭ, ယဟိဝၩ မၩဆၧၩ့ယူၭပၧၩ လၧအခီၫ ခီးဘိၩ့နဲၪ့ယီၩ လီၫ. 13 ၦဖလံၡၫဖိၪ စၪဝ့ၫတၭ, ဂဲၫ လၧအံၫစရ့လၭ အခးနဲၩ့ထံၭ လၧၩ့အ့ၬ. တၭ ယဟိဝၩအစူၪ အီၪဝ့ၫ လၧၦဖလံၡၫဖိၪ အလီၩ့, လၧစစၫမုၫအ့လၭ အမုနံၩ ထီးအလူၬလီၫ. 14 ဆၧလၧဒိၩ့လဖၪ လၧၦဖလံၡၫဖိၪ မၩန့ယူၭဝ့ၫ လၧအံၫစရ့လၭ အစူၪဖၧၩ့နီၪ, ဘၪ ဆၧဖ့ၪထဲၩ့ဝ့ၫ လၧအံၫစရ့လၭ, လၧအ့ၭကြၧၫ့နီၪ ထီၩ့လၧဂၫၥၭ; ဒဲအခးနဲၩ့ထံၭလဖၪနီၪ အံၫစရ့လၭ မၩဖီၩ့ဖျ့ၭဝ့ၫ လၧၦဖလံၡၫဖိၪ အစူၪဖၧၩ့လီၫ. တၭ ၦအံၫစရ့လၭ ဒဲၦအၫမိၫဖိၪ အီၪဘၪလိၬအၥၭလီၫ. 15 တၭ စစၫမုၫအ့လၭ စ့ၩရၫ့ အံၫစရ့လၭ လဆိၩဒၪအၥၭလီၫ. 16 တၭ လ့ၩဎဲၪ့ လၧလနံၪ့ဘၪလနံၪ့ လၧဘ့၁လၭ, ဒဲလၧဂံလဂၫလၭ, ဒဲမံဇပၫတၭ, စ့ၩရၫ့ အံၫစရ့လၭ လၧအလးလဖၪနီၪ ထီးအလူၬလီၫ. 17 အ့ၪမွဲ အဂဲၫထဲၩ့ထဲၩ့ လခီၫနီၪ မွဲလၧရၫမၫလီၫ. အဂဲးဘဲၫယီၩ အဂံၪ့ အီၪ ထီးနီၪတၭ, စ့ၩရၫ့ အံၫစရ့လၭ ထီးနီၪ, ဒဲမၩထၪ့ ဆၧလုလး လၧယဟိဝၩ အဂး ထီးနီၪလီၫ. 

1 ထီးစစၫမုၫအ့လၭ အၥၭၡါယူၭတၭ, ဆၧမၩအၥၭ လၧအအီၪက့ၪ အဖိၪခွၫလဖၪ လၧၦစ့ၩရၫ့ဆၧ လၧအံၫစရ့လၭ အဂးလီၫ. 2 တၭ အဖိၪဝဲၡါ အမံၩ့နီၪ မွဲစယိၫအ့လၭ, နံၫဂၩလဂၩ အမံၩ့မွဲ စအဘဲအၫလီၫ. မွဲဝ့ၫ လၧၦစ့ၩရၫ့ခွး လၧဘံအၧၫၡံၫဘၫ အဖၧၩ့လီၫ. 3 တၭ အဖိၪခွၫလဖၪနီၪ လ့ၩ လၧအဝ့ၫဒၪ အဖၧၩ့ၥၭၥံၪ အဖၧၩ့အ့ၬ. အ့ၪမွဲ ကၠၪအၥၭ လၧဆၧၥၭကွံၩဆၧတၭ, မၩန့ လၬဆီၪ့ၥံၪတၭ, ဘိၭကၠၪမၪ ဆၧစ့ၩရၫ့လီၫ. 4 ထီးနီၪလဖၧၫ့ အံၫစရ့လၭ အၥုၪ့က့ၭၥၭၡါ အီၪကိၩ့အီၪကီၪ့ ထီးအလူၬတၭ, ဂဲၫဝ့ၫ လၧစစၫမုၫအ့လၭ အအီၪ ထီးရၫမၫ အဖၧၩ့, 5 တၭ စံၭဝ့ၫဒၪ, ယိခွါ, နၥၭၡါယူၭ, နဖိၪခွၫလဖၪ လ့ၩ လၧနဖၧၩ့ၥၭအ့ၬ, တၭ အီၪက့ၪန့ ပၧၩ လၧစဎွၩ နးဂၩ လၧအမိစ့ၩရၫ့ပၧၩ ဘဲၫကယဲ ၦဆၨၩလဖၪ ထီးအလူၬ အၥိၭနီၪဆံၭ. 6 လၧအစံၭဖ့ၪလၫ့န့ ပၧၩ လၧစဎွၩ နးဂၩ လၧအမိစ့ၩရၫ့န့ ပၧၩနီၪ လဘၪဘၪ စစၫမုၫအ့လၭ အၥၭတၭ, အဝ့ၫဒၪ ဘၩဆိၪဖၪ ယဟိဝၩ လီၫ. 7 တၭ ယဟိဝၩ စံၭစစၫမုၫအ့လၭ လၧကယဲ ဆၧလၧၦခမျၧးစံၭနၧၩ လမံၩ့လါလါနီၪ, ခိၭနၪ အလူဆံၭ. အဂဲးဘဲၫယီၩ အဝ့ၫၥံၪ ခွံၬၡိၭယူၭ နၧၩအ့ၬ, မွဲအခွံၬၡိၭယၧၩ, ဘဲၫၥိၭ ယထီးကဲၪ စဎွၩ လၧအဖၫ့ခိၪ လဂ့ၩလီၫ. 8 ဘဲၫကယဲ ဆၧမၩ လၧအမၩဝ့ၫ ခီၫလၧမုနံၩ လၧယဒုၭစဲၪ့ထၪ့ခွံၬ အဝ့ၫၥံၪ လၧအံဇံၭ ခီးမုဆၫလနံၩယီၩတၭ, အဝ့ၫၥံၪ စဲၪ့ဒၪယၧၩ, ဒဲမၩ ယွၩအဂူၫဂၩၥံၪ အဆၧမၩနီၪ, အဝ့ၫၥံၪ မၩနၧၩ ဘဲၫနီၪအၥိၭ ဆ့လီၫ. 9 တၭ ဘိၩ့နဲၪ့ယီၩ ခိၭနၪ အဝ့ၫၥံၪအလူဆံၭ. မွဲလါနၫ့တၭ, ထိးနၥၭ လၧအမ့ၬယၫ တၡါၡါတၭ, ဒုၭနဲၪ အဝ့ၫၥံၪ လၧစဎွၩ လၧအမိကဲၪစဎွၩ လၧအဖၫ့ခိၪနီၪ အဆၧစ့ၩရၫ့ အဂဲးအကၠီၪ့ဆံၭ. 10 ၦခမျၧး လၧအအၪ့ကံၩ့န့ စဎွၩ လၧအဝ့ၫဒၪနီၪ, စစၫမုၫအ့လၭ လီၩဘၪဝ့ၫ လၧယဟိဝၩ အဆၧချဲၩ့လဖၪ ထီးအလူၬလီၫ. 11 တၭ စံၭဝ့ၫဒၪ, အယီၩမွဲ စဎွၩ လၧအမိကဲၪ စဎွၩ လၧနၥံၪ အဖၫ့ခိၪ အဆၧစ့ၩရၫ့ အဂဲးအကၠီၩ့နီၪ, အဝ့ၫဒၪ မိမၩန့ နၥံၪ အဖိၪခွၫလဖၪတၭ, မိအီၪက့ၪ လၧအဂးဒၪဝ့ၫ, ဒဲလၧအလဲၪ့ၥုၭ အဂး, ဒဲလၧအၡၩထူၬကၥ့ၪ အဂးတၭ, အဝ့ၫၥံၪ မိစဲၪ့ထၪ့ လၧအလဲၪ့ၥုၭ အမ့ၬယၫလီၫ. 12 တၭ လၧအလးဒၪဝ့ၫနီၪ မိအီၪက့ၪလၩ့ ၦအထီၫ့ၥံၪအခိၪ, ၦယဲဆံၫၥံၪအခိၪတၭ; မိအီၪက့ၪဝ့ၫ ဘဲၫၥိၭ အမိထဲၫ အဂၪ့ခိၪ, ဒဲကူၭ အဘုၪ, ဒဲနဲၫ့ အၡၩၥုၭဖိၪ အစူၪဝဲၩ, ဒဲအလဲၪ့ အဎၧၩ့အဎီလီၫ. 13 တၭ မိမၩန့ နၥံၪအဖိၪမုၪလဖၪတၭ, မိဒုၭကဲၪထၪ့ဝ့ၫ လၧၦလဲၩဎုၬဆၧနၧၫ့မၧၫ့, ဒဲၦအၪ့ဖီၫ့မ့ၩ, ဒဲၦမၩကိၪလီၫ. 14 တၭ မိမၩန့ နၥံၪအဆံၬအနၩ, ဒဲနၥံၪအစဘံၭမုအလး, ဒဲနၥံၪ အလဲအိၫ့အကျိၭ အဂ့ၩထုၬလဖၪတၭ, ဖ့ၪလၫ့ဝ့ၫ လၧအခ့ၫအၡၩလီၫ. 15 တၭ နၥံၪအချံၫအၥၪ, ဒဲအစဘံၭမုအလးနီၪ မိမၩန့ဝ့ၫ ဆံၫပိၩ့လပိၩ့တၭ ဖ့ၪလၫ့ဝ့ၫ လၧၦအဒိၪလဖၪ, ဒဲလၧအခ့ၫအၡၩလဖၪလီၫ. 16 တၭ အဝ့ၫဒၪ မိမၩန့ နၥံၪအခ့ၫအၡၩခွၫ, ဒဲနၥံၪအခ့ၫအၡၩမုၪ, ဒဲနၥံၪအဖိၪၥၪခွၫ လၧအဂ့ၩ, ဒဲနၥံၪအကၥ့ၪယီၩ့တၭ, ဒုၭမၩ လၧအဆၧမၩဒၪဝ့ၫလီၫ. 17 တၭ မိမၩန့ နၥံၪအၥိၪ ဒဲဘ့ၪ ဆံၫဒီၪ့လဒီၪ့တၭ, နၥံၪ မိကဲၪထၪ့ အဎီးအၡၩလီၫ. 18 တၭ ဆၧလၧမုလနံၩနီၪ နၥံၪ မိကိၭၡၭထၪ့ လၧနၥံၪ ရွံန့ဝ့ၫ လဂၩ အကၠီၩ့တၭ, ဆၧလၧမုလနံၩနီၪ ယဟိဝၩ ခိၭနၪ နၥံၪအလူအ့ၬ. 19 မွဲလါနၫ့ ၦၡၩၥံၪ ခိၭနၪ စစၫမုၫအ့လၭအလူအ့ၬ; တၭ အဝ့ၫၥံၪ စံၭဝ့ၫ, မွဲအ့ၬ, မွဲပမိအီၪ လၧစဎွၩ လၧပဖၫ့ခိၪ လဂၩလီၫ. 20 တၭ ပမိအီၪဆ့ ဘဲၫၦဆၨၩလဖၪ ထီးအလူၬ အၥိၭနီၪတၭ, ပစဎွၩ မိစ့ၩရၫ့ပၧၩတၭ, လ့ၩဆၧ လၧပမ့ၬယၫတၭ, ဒုၭဆၧဒုၭၥုၭ လၧပဂးလီၫ. 21 တၭ စစၫမုၫအ့လၭ နါဂၧၫ့ ၦခမျၧး အဆၧချဲၩ့ ထီးအလူၬတၭ, လီၩလၩ့ဝ့ၫ လၧယဟိဝၩ အနါဖၧၩ့လီၫ. 22 ယဟိဝၩ စံၭစစၫမုၫအ့လၭ, ခိၭနၪ အဝ့ၫၥံၪအလူတၭ, ဒုၭအီၪထၪ့ အဝ့ၫၥံၪ လၧအစဎွၩဆံၭ, တၭ စစၫမုၫအ့လၭ စံၭအံၫစရ့လၭအၡၩ, ထဲၩ့ထဲၩ့ လၧလဂၩအဒိၩ့ဒၪဝ့ၫ လဂၩအဒိၩ့ဒၪဝ့ၫဆံၭ. 

1 ၦလၧဘံၪ့ယမံၫ့ဖိၪအကျၩနီၪ အီၪဝ့ၫ လဂၩတၭ, အမံၩ့မွဲ စကံၭ, စအဘဲၫအ့လၭ အဖိၪခွၫ စဇံရီၫ အဖိၪခွၫ, စဘခိရၭ အဖိၪခွၫ, စအၭဖၠၫ အဖိၪခွၫ, ၦဘံၪ့ယမံၫ့ဖိၪ တၭ, မွဲဝ့ၫ လၧၦကဲၪဒိၪ အဂဲးဆီၪ့လီၫ. 2 အဝ့ၫ အီၪလၧအဖိၪခွၫ လဂၩတၭ, အမံၩ့မွဲ စစီလူၫ, ၦဖိၪၥၪခွၫ လၧအဂ့ၩတၭ, ၦဂ့ၩနဲၪ့ အဝ့ၫဒၪ လၧအံၫစရ့လၭဖိၪအကျၩ အီၪအ့ၬ. လၧအခိၬထံၭခိၪ အဖၫ့ခိၪနီၪ ထီၫနဲၪ့ ၦခမျၧး လဂၩလါလါ ကိၭဂၩဒ့ၭလီၫ. 3 တၭ စစီလူၫအဖါ စကံၭ အကၥ့ၪယီၩ့လဖၪ လၩ့မါ တၭ, စကံၭ စံၭ အဖိၪခွၫ စစီလူၫနီၪ, မၩန့ ဖိၪၥၪခွၫလဂၩ တၭ, ဂဲထုၪ့ လ့ၩအၪ့ဎၬန့ထဲၩ့ ကၥ့ၪယီၩ့လဖၪနီၪဘီၪ. 4 အဝ့ၫ လ့ၩခၫ့ဂၬ ခိၪလီၩ့ အံဖြံၫ့တၭ, ခၫ့ဂၬ ခးၡလံၡၫနီၪ ဒၪန့ဝ့ၫအ့ၬ. ထီးနီၪလဖၧၫ့ ခၫ့ဂၬ ခးၡၫအလံၫ့နီၪ, အီၪအ့ၬ. တၭ ခၫ့ဂၬ ၦဘံၪ့ယမံၫ့ဖိၪ အခး လါနၫ့တၭ, ဒၪန့ဝ့ၫအ့ၬ. 5 ထီးအလ့ၩနုၬ လၧခးဇုၭတၭ, စစီလူၫ စံၭဖိၪၥၪခွၫ လၧအအီၪ လၧအၥိၭ, ဂဲၫ, ပထဲၩ့ၡီၩ့ဘီၪ. ယဖါ လအၪ့ယိၪလၧၩ့ဘၪ လၧကၥ့ၪယီၩ့ အဂးတၭ, မိအၪ့ယိၪ ဘၪခိၬ လၧပဂးလီၫ. 6 အဝ့ၫဒၪ စံၭဝ့ၫ, ယိခွါ, ယွၩအၡၩလဂၩ အီၪဝ့ၫ လၧဒိၩ့ လဖျိၪ့ယီၩ အဖၧၩ့တၭ, မွဲၦၡၩ အီၪလၧအလၩအဖၩ့ လဂၩတၭ, ကယဲ ဆၧလၧအချဲၩ့ဝ့ၫနီၪ မၩအၥၭ လၩ့ထံးလၩ့ဆ့ၭ လီၫ. ဘိၩ့နဲၪ့ယီၩ, မွဲပလ့ၩၡီၩ့ ထီးနီၪဘီၪ. ဘၪလဘၪ မိဒုၭနဲၪပၧၩ လၧဖၧၩ့ၥၭ လၧပကြၨၭလ့ၩဖိၬလီၫ. 7 ထီးနီၪလဖၧၫ့ စစီလူၫ စံၭအၡၩဖိၪၥၪခွၫနီၪ, ယိခွါ, ပမိလ့ၩဆိၬန့ ၦလဂၩနီၪ လၧဆၧနီၪလမံၩ့လဲၪ. အဂဲးဘဲၫယီၩ ပကိၪလူၬယူၭ လၧပဆၧဖိၪဆၧလံၩ အကျၩတၭ, လၬဆီၪ့ လၧပမိဆိၬ လၧယွၩအၡၩ အဂး အီၪအ့ၬ. မွဲဆၧနီၪလၫ အီၪလၧပစူၪဖၧၩ့ လမံၩ့လဲၪ. 8 အၡၩဖိၪၥၪခွၫနီၪ စံၭဆၧၫ့ဒီၭ စစီလူၫတၭ, စံၭဝ့ၫဒၪ, ယိခွါ, စ့ၩ ၡက့လၭ လၥံၭ အီၪဝ့ၫ လၧယစူၪဖၧၩ့တၭ, ယမိဖ့ၪလၫ့ ယွၩအၡၩ ဘဲၫၥိၭ အမိဒုၭနဲၪပၧၩ လၧပဖၧၩ့ၥၭလီၫ. 9 (လၧဖျိၩ့ လၧအခၪ့ထံၭ လၧအံၫစရ့လၭ အကျၩနီၪ ၦအ့ၪလ့ၩအၪ့စၪ့ဆၧ လၧ ယွၩတၭ, ချဲၩ့ဝ့ၫ ဘဲၫယီၩ, ဂဲၫဘီၪ, မွဲပလ့ၩၡီၩ့ လၧၦဒၪဆၧလၧယၫ အအီၪဆံၭ. အဂဲးဘဲၫယီၩ ၦလၧၦကိၭဝ့ၫ ဘိၩ့နဲၪ့ယီၩ လၧမီၪနီၪ, လၧဖျိၩ့ လၧအခၪ့ထံၭ, ၦကိၭဝ့ၫ လၧၦဒၪဆၧလၧယၫလီၫ.) 10 တၭ စစီလူၫ စံၭအၡၩဖိၪၥၪခွၫနီၪ နချဲၩ့ဆၧ ဂ့ၩယူၭ, ဂဲၫဘီၪ, မွဲပလ့ၩၡီၩ့ဆံၭ. တၭ အဝ့ၫၥံၪ လ့ၩဝ့ၫ လၧဒိၩ့ဖၧၩ့ ထီးယွၩအၡၩ အီၪဝ့ၫ လီၫ. 11 အဝ့ၫၥံၪ လ့ၩထၪ့ လၧဆၧစီၩ့ခိၪ လၧဒိၩ့ဖၧၩ့တၭ, ဒၪဘၪဝ့ၫ လၧဖိၪၥၪမုၪလဖၪ စဲၪ့ထၪ့ အၪ့ဒုၪ့ထံၫတၭ, စံၭ အဝ့ၫၥံၪ, ၦဒၪဆၧ လၧယၫလဂၩနီၪ အီၪထီးယီၩဧၪ. 12 အဝ့ၫၥံၪ ချဲၩ့ဆၧၫ့ဆၧတၭ, စံၭဝ့ၫဒၪ, အီၪဝ့ၫ တကၨ, ယိခွါ, အီၪဝ့ၫ လၧနၥံၪ အမ့ၬယၫ, မၩချဲၫ့ချဲၫ့ဘီၪ, အဂဲးဘဲၫယီၩ လၧမုဆၫလနံၩယီၩ, ၦခမျၧး လုထၪ့ဆၧ လၧအလးထၪ့ထီၫနီၪလီၫ. 13 ထီးနၥံၪ လ့ၩနုၬ လၧဒိၩ့ဖၧၩ့နီၪ, ဘိၩ့ အဝ့ၫဒၪ လချုၭ လ့ၩဒံၭဘၪ လၧဆၧအလးထၪ့ထီၫ ဘဲၫၥိၭ အမိအၪ့ဆၧတၭ, နၥံၪ မိဒၪန့ဝ့ၫ ဘဲၫနီၪလီၫ. အဂဲးဘဲၫယီၩ အဝ့ၫဒၪ လချုၭ ဂဲၫဒံၭဘၪတၭ, ၦခမျၧး အၪ့ဝ့ၫအ့ၬ. အဂဲးဘဲၫယီၩ အဝ့ၫဒၪ ဆိၪဂ့ၩ ဆၧလုနီၪလီၫ. ဆၧမၩအၥၭဘဲၫနီၪ အလးခဲၫ့နီၪ ၦလၧအဘၪ ဆၧကိၭဝ့ၫလဖၪ အၪ့ဝ့ၫလီၫ. တၭ လ့ၩထၪ့ ဘိၩ့နဲၪ့ယီၩဘီၪ; အဂဲးဘဲၫယီၩ နၥံၪ မိဒၪန့ဝ့ၫ ဘူၭကၪ လၧအထီယီၩလီၫ. 14 တၭ အဝ့ၫၥံၪ လ့ၩထၪ့ဝ့ၫ လၧဒိၩ့ဖၧၩ့လီၫ. ထီးအဂဲၫဝ့ၫ လၧဒိၩ့ အၥၭကျၩတၭ, ယိခွါ, စစၫမုၫအ့လၭ ဂဲၫဘၪခီၩ့ အဝ့ၫၥံၪ လၧအမိလ့ၩထၪ့ လၧဆၧအလးထၪ့ထီၫနီၪလီၫ. 15 မုလနံၩ လၧစစီလူၫ လချုၭ ဂဲၫထီၩ့ဒံၭဘၪနီၪ ယဟိဝၩ လီၩဘၪယူၭ စစၫမုၫအ့လၭတၭ, စံၭဝ့ၫဒၪ, 16 ကဲဂီၩခိၬ လၧအခၫယီၩ ယမိအၪ့မၧၫ့လၩ့ ၦလဂၩ လၧဘံၪ့ယမံၫ့ အဖၧၩ့ လၧနအီၪတၭ, နမိဘၪဂုၪဝ့ၫ ဘဲၫၥိၭ အမိကဲၪထၪ့ ယၡၩခမျၧး အံၫစရ့လၭအခိၪ, ဘဲၫၥိၭ အမိမၩဖီၩ့မၩဖျ့ၭ ယၡၩခမျၧး လၧၦဖလံၡၫဖိၪ အစူၪဖၧၩ့လီၫ. အဂဲးဘဲၫယီၩ ယယိလၩ့ ယၡၩခမျၧးတၭ, အဝ့ၫၥံၪ အဆၧကိၭၡၭထၪ့ ဂဲၫထၪ့ဘၭယူၭ လၧယအီၪယူၭ. 17 တၭ ထီးစစၫမုၫအ့လၭ, ဒၪဘၪ စစီလူၫနီၪ, ယဟိဝၩစံၭဝ့ၫ, ယိခွါ, ၦလဂၩ လၧယလီၩဘၪနၧၩ အဂဲး, ၦလဂၩယီၩ မိပၧၩ့ ယၡၩခမျၧးလီၫ. 18 တၭ စစီလူၫ လ့ၩဘူၭ လၧစစၫမုၫအ့လၭ လၧတရၫ့ဖၧၩ့တၭ, စံၭဝ့ၫဒၪ, ၦဒၪဆၧ လၧယၫလဂၩနီၪ, အဂံၪ့ အီၪခီၫခီၫလဲၪ, ဒုၭနဲၪယၧၩဘီၪ. 19 တၭ စစၫမုၫအ့လၭ စံၭဆၧၫ့ စစီလူၫ ယမွဲ ၦဒၪဆၧလၧယၫ လဂၩနီၪလီၫ. လ့ၩထၪ့ လၧယမ့ၬယၫ လၧဆၧအလးထၪ့ထီၫနီၪဘီၪ. တၭ မုဆၫလနံၩယီၩ, နၥံၪ မိအၪ့ဆၧ လၧယၥိၭတၭ; ကဲဂီၩခိၬ ယမိဖျါနၧၩ, ဒဲဒုၭနဲၪနၧၩ လၧကယဲ ဆၧလၧအအီၪဝ့ၫ လၧနၥၭခံဖၧၩ့လီၫ. 20 တၭ ဆၧလၧနကၥ့ၪယီၩ့လဖၪ လၧအလၩ့မါယူၭ ၥၧၫ့နံၩနီၪ အီၪက့ၪနၥၭ လၧအဝ့ၫၥံၪ လဂ့ၩ, အဂဲးဘဲၫယီၩ ဆၧဒၪန့ယူၭဝ့ၫယူၭတၭ, ကယဲ ဆၧလၧၦဆိၫ့န့ဘၪဝ့ၫ ဘၪဆဲၫ့ လၧအံၫစရ့လၭနီၪ, မွဲအအီၪလၧပလၫလဂၩလဲၪ. အီၪလၧနၧၩ, ဒဲလၧနဖါအၡၩဂံၪ့ဖိၪ ထီးအလူၬ မွဲအ့ၬဧၪ. 21 စစီလူၫ စံၭဆၧၫ့ဆၧတၭ, စံၭဝ့ၫဒၪ ယမွဲ ၦဘံၪ့ယမံၫ့ဖိၪ, ၦဒီၪ့ဆံၭထုၬ လၧအံၫစရ့လၭ အကျၩ မွဲအ့ၬဧၪ. တၭ ယဂံၪ့ဒီၪ့မွဲ အဆံၭထုၬ လၧဘံၪ့ယမံၫ့အဒီၪ့ ထီးအလူၬ အကျၩ လမွဲဘၪဧၪ. နမိချဲၩ့ဆၧ လၧယၧၩ လၧဆၧချဲၩ့ ဘဲၫနီၪလဖၪမွဲ အဂဲးဘဲၫၥ့ၪလဲၪ. 22 စစၫမုၫအ့လၭ မၩန့ စစီလူၫ ဒဲအၡၩဖိၪၥၪခွၫနီၪ, ဒုၭလ့ၩနုၬဝ့ၫ လၧဒူၭဖၧၩ့တၭ, ဒုၭဆၧၫ့နၩ့ဝ့ၫ လၧအလးဂ့ၩထုၬ လၧၦဘၪ ဆၧကိၭဝ့ၫ အကျၩတၭ, အဝ့ၫၥံၪနီၪ မွဲ ၦၥၧၫ့ဆံၫကၪယူၭလီၫ. 23 တၭ စစၫမုၫအ့လၭ စံၭၦအၪ့ဖီၫ့ဆၧ လဂၩ, ဆၧအဂး လၧယဖ့ၪလၫ့နၧၩတၭ, စံၭ နၧၩ အီၪက့ၪလစီၪ့ဒၪနီၪ, ဂဲၫန့ဘီၪ. 24 ၦအၪ့ဖီၫ့ဆၧ လဂၩနီၪ မၩန့ထၪ့ ဆၧအခိၬထံၭခိၪ, ဒဲဆၧအီၪလၧအဖၫ့ခိၪတၭ, အီၪက့ၪဝ့ၫ လၧစစီလူၫ အမ့ၬယၫလီၫ. တၭ စစၫမုၫအ့လၭ စံၭဝ့ၫဒၪ, ယိခွါ, ဆၧလၧအဘၪ အီၪက့ၪထၬဝ့ၫနီၪ ဆၧအီၪက့ၪ လၧနမ့ၬယၫ, အၪ့ဆၧဘီၪ; အဂဲးဘဲၫယီၩ အခီၫလၧယစံၭ ယကိၭထဲၩ့ ၦခမျၧးယူၭနီၪ, ထီးအဆၧၫ့အထီယီၩ ဘၪ ဆၧအီၪက့ၪထၬဝ့ၫ လၧနဂး လီၫ. ဆၧလၧမုလနံၩနီၪ စစီလူၫ အၪ့ဆၧ လၧစစၫမုၫအ့လၭ အၥိၭလီၫ. 25 ထီးအဝ့ၫၥံၪ ဂဲၫထဲၩ့လၩ့ လၧဆၧအလးထၪ့ထီၫနီၪ လၧဒိၩ့ဖၧၩ့တၭ, စစၫမုၫအ့လၭ ချဲၩ့ဒုၪ့ စစီလူၫ လၧအဂံၪ့ခိၪလီၫ. 26 အဝ့ၫၥံၪ ဂဲထုၪ့ ဂီၩဂီၩတၭ, ဘူၭကၪ လၧမုဆဲၪ့ထၪ့, ဆၧမၩအၥၭ လၧစစၫမုၫအ့လၭ ကိၭထၪ့ စစီလူၫ လၧဂံၪ့ခိၪတၭ, စံၭဝ့ၫဒၪ ဂဲထုၪ့ဘီၪ; ယမိဖျါခွံၬနၧၩလီၫ. တၭ စစီလူၫ ဂဲထုၪ့; တၭ အဝ့ၫၥံၪ နံၫဂၩလူၬ, အဝ့ၫဒၪ, ဒဲစစၫမုၫအ့လၭ စဲၪ့ထၪ့ဝ့ၫ လၧခီၫ့လီၫ. 27 အဝ့ၫၥံၪ လ့ၩလၩ့ လၧဒိၩ့အထုၬ အဘိၩ့ဘၭနီၪ, စစၫမုၫအ့လၭ စံၭ စစီလူၫ အၪ့မၧၫ့ ၦဖိၪၥၪခွၫ လ့ၩလၩ့ လၧယၫလခီၫဘီၪ. (တၭ အဆၧလ့ၩဝ့ၫလီၫ.) အ့ၪမွဲ နဝ့ၫဒၪယီၩ, ဆၧၫ့ထုၪ့ အီၪနးဆိတၭ, ယမိဒုၭၥ့ၪယၫနၧၩ လၧယွၩအလူအထၫလီၫ. 

1 ထီးနီၪလဖၧၫ့ စစၫမုၫအ့လၭ မၩန့ ၥိၪ လပလၫ့တၭ, လူၫလၩ့ဝ့ၫ လၧစစီလူၫ အခိၪဎွံၪတၭ, အဲၪဂါဝ့ၫ, စံၭဝ့ၫဒၪ, မွဲယဟိဝၩ ဂုၪနၧၩ ဘဲၫၥိၭ နမိကဲၪထၪ့ အဆၧန့ၥၫ အခိၪနီၪ, လမွဲဘၪဧၪ. 2 ထီးနစဲၪ့ထၪ့ခွံၬ လၧယအီၪ မုဆၫလနံၩယီၩတၭ, နမိဒၪန့ ၦနံၫဂၩ အီၪဝ့ၫ လၧနးရၫခ့လၭ အၥွၪခိၪ အနဲၩ့, လၧဘံၪ့ယမံၫ့ အခးနဲၩ့ထံၭ ထီးဇ့လဇၫနီၪ, အဝ့ၫၥံၪ မိစံၭနၧၩ, ကၥ့ၪယီၩ့ လၧနလ့ၩအၪ့ဎၬဝ့ၫလဖၪနီၪ ဆၧဒၪန့ယူၭဝ့ၫယူၭ; တၭ ယိခွါ, နဖါ အၪ့ယိၪလၧၩ့ လၧကၥ့ၪယီၩ့ အဂးအ့ၬ, တၭ အၪ့ယိၪဝ့ၫ လၧနၥံၪ အဂးတၭ, စံၭဝ့ၫဒၪ, ယမိမၩ လၧယဖိၪခွၫ အဂး ဘဲၫၥ့ၪလဲၪ. 3 ထီးနီၪလဖၧၫ့ နမိစဲၪ့ထၪ့ ထီးနီၪ လ့ၩလၧယၫတၭ, နမိထီၩ့ လၧၥံၪ့ထိၭဖၫတၫဘီၫတၭ, နမိဘၪခီၩ့ လၧၦၡၩ ၥၧၫ့ဂၩ ထီးနီၪ လၧအလ့ၩထၪ့ လၧယွၩ အအီၪ လၧဘ့၁လၭတၭ, လဂၩ ဆိၬ ဘ့ၪဖိၪ ၥၧၫ့ဒုၩ, ဒဲအလဂၩဒၪ ဆိၬ ကိၪၥၧၫ့လီၪ့, ဒဲအလဂၩဒၪ ဆိၬ စဘံၭထံၫ အထိၪ့ဆၧဖံၭ လဖျိၪ့. 4 အဝ့ၫၥံၪနီၪ မိချဲၩ့ဒုၪ့ နၧၩတၭ, ဖ့ၪလၫ့နၧၩ လၧကိၪ နးနံၫလီၪ့တၭ; နမိဘၪဒိၭန့ဝ့ၫ လၧအဝ့ၫၥံၪ အစူၪဖၧၩ့လီၫ. 5 လၧခဲၫ့တၭ မိထီၩ့ လၧယွၩ အဆၧစီၩ့ခိၪ ထီးၦဖလံၡၫဖိၪ အထိၬအီၪတၭ, ထီးနဂဲၫနုၬ လၧဒိၩ့ဖၧၩ့ ထီးနီၪတၭ, ဆၧမိမၩအၥၭ လၧနမိဘၪခီၩ့ လၧမီၪလဒီၪ့ ဂဲၫလၩ့ လၧဆၧအလးထၪ့ထီၫ အီၪလၧၥၫ့ထီး ဒဲဒိၩ့, ဒဲပံၩ, ဒဲနါဒံၩ့ လၧအမ့ၬယၫတၭ, မိချဲၩ့ဝ့ၫ လၧမီၪအချိၬလီၫ. 6 တၭ ယွၩအၥၭ မိဂဲၫလၩ့ဘၪ လၧနလီၩ့တၭ, နမိချဲၩ့ဆၧ လၧမီၪအချိၬ လၧအၥိၭ တၭ, နမိဘၪ ဆၧအၪ့လဲၩထဲၩ့နၥၭတၭ, ကဲၪထၪ့ ၦလဂၩဒၪလီၫ. 7 ထီးဆၧမၩနဲၪ့လဖၪနီၪ ဂဲၫဘၪနၧၩတၭ, ဆၧမိမၩအၥၭ လၧနမိဘၪမၩဆၧ ဘဲၫအလးအီၪဝ့ၫ အၥိၭနီၪလီၫ. အဂဲးဘဲၫယီၩ ယွၩအီၪလၧနၥိၭလီၫ. 8 တၭ နမိဘၪလ့ၩလၩ့ လၧယမ့ၬယၫ လၧဂံလဂၫလၭ တၭ, ယိခွါ, ယမိဂဲၫလၩ့ လၧနအီၪ, ဘဲၫၥိၭ ယမိလုထၪ့ ဆၧလုမ့ၪ, ဒဲလုထၪ့ ဆၧလုမၩဘၪလိၬအိၭလိၬလီၫ. န မိဘၪအီၪ နွ့ၫနံၩ ထီးယဂဲၫ လၧနအီၪ, ဒဲဒုၭၥ့ၪယၫနၧၩ လၧဆၧလၧနမိဘၪမၩလီၫ. 9 ထီးအကၠၪဒိၭချိၫ့အၥၭ, ဘဲၫၥိၭ အမိစဲၪ့ထၪ့ခွံၬ လၧစစၫမုၫအ့လၭ အအီၪတၭ, ဆၧမၩအၥၭ လၧယွၩ ဖ့ၪလၫ့ဝ့ၫ အၥၭဂူၫဂၩ လဖျိၪ့; ဒဲဆၧမၩနဲၪ့ ထီးအလူၬနီၪ မၩအၥၭ လၧမုလနံၩနီၪလီၫ. 10 ထီးအဝ့ၫၥံၪ ဂဲၫထီၩ့ လၧဆၧစီၩ့ခိၪနီၪ, ယိခွါ, မီၪလဒီၪ့ ဂဲၫဘၪခီၩ့ဝ့ၫတၭ, ယွၩအၥၭ ဂဲၫလၩ့ လၧအလီၩ့, ချဲၩ့ဝ့ၫ လၧမီၪအချိၬ လၧအဝ့ၫၥံၪ အကျၩလီၫ. 11 တၭ ထီးၦလၧအၥ့ၪယၫအဝ့ၫ လၧထံၭ လၧမီခိၬ ထီးအလူၬ ဒၪဘၪဝ့ၫတၭ, ယိခွါ, မွဲအချဲၩ့ဆၧ လၧမီၪအချိၬ လၧမီၪလဖၪ အကျၩတၭ, ဆၧမၩအၥၭ လၧၦခမျၧး ချဲၩ့လိၬအၥၭ လဂၩ ဒဲလဂၩနီၪ ဆၧမၩအၥၭ လၧစကံၭ အဖိၪခွၫနီၪ, မွဲဆၧနီၪလမံၩ့လဲၪ. စစီလူၫ အီၪလၧမီၪၥံၪ အကျၩနီၪဆ့ဧၪ. 12 တၭ ၦထီးနီၪလဂၩ ချဲၩ့ဆၧၫ့ဆၧတၭ, စံၭဝ့ၫဒၪ, အဖါမွဲ ပလၫ လဂၩလဲၪ; မၩအၥၭဘဲၫနီၪတၭ, စစီလူၫ အီၪဝ့ၫ လၧမီၪလဖၪ အကျၩနီၪဆ့ဧၪ; ကဲၪထၪ့ဝ့ၫ လၧဆၧချဲၩ့ဒီၩ့လီၫ. 13 ထီးအချဲၩ့ဝ့ၫ လၧမီၪအချိၬထုၬတၭ, ဂဲၫဝ့ၫ ထီၩ့လၧဆၧအလးထၪ့ထီၫနီၪလီၫ. 14 စစီလူၫ အမၩ့လဂၩ စံၭအဝ့ၫ ဒဲအၡၩဖိၪၥၪခွၫလဂၩနီၪ, မွဲနၥံၪ လ့ၩ ခီၫခီၫလဲၪ. တၭ အဝ့ၫဒၪ စံၭဝ့ၫ, ပလ့ၩ အၪ့ဎၬန့ ကၥ့ၪယီၩ့လဖၪနီၪ ထီးပလဒၪဘၪဝ့ၫ နးစီၪ့ တၭ, ပလ့ၩ လၧစစၫမုၫအ့လၭ အအီၪလီၫ. 15 တၭ စစီလူၫအမၩ့နီၪ စံၭဝ့ၫဒၪ, စစၫမုၫအ့လၭ စံၭနၥံၪ လၧဆၧနီၪလမံၩ့လဲၪနီၪ; ဒုၭနဲၪလါယၧၩဘီၪ; 16 တၭ စစီလူၫ စံၭအမၩ့, အဝ့ၫဒၪ လီၩဘၪပၧၩ တီၩတီၩ လၧဆၧဒၪန့ယူၭ ကၥ့ၪယီၩ့ယူၭ, အ့ၪမွဲ ဆၧဘၪဆဲၫ့ လၧဘၩ့မုး လၧစစၫမုၫအ့လၭ ချဲၩ့ဝ့ၫနီၪ လီၩဘၪဝ့ၫအ့ၬ. 17 တၭ စစၫမုၫအ့လၭ ဒုၭအီၪကိၩ့အီၪကီၪ့ ၦခမျၧး လၧယဟိဝၩ အအီၪ ထီးမံဇပၫနီၪလီၫ. 18 တၭ စံၭၦအံၫစရ့လၭဖိၪ, ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ယဒုၭဂဲၫထၪ့ခွံၬ အံၫစရ့လၭ လၧအံဇံၭ အဖၧၩ့တၭ, မၩဖီၩ့မၩဖျ့ၭ နၥံၪ လၧၦအံဇံၭဖိၪ အစူၪဖၧၩ့, ဒဲကယဲ ဘၩ့မုးဖိၪ ထီးအလူၬ အစူၪဖၧၩ့, ဒဲကယဲ ၦလၧအမၩအၧၩ့ နၥံၪနီၪလီၫ. 19 တၭ ဆၧလၧမုဆၫလနံၩယီၩ နၥံၪ ခွံၬၡိၭခွံၬ နၥံၪအယွၩ လၧအမၩဖီၩ့မၩဖျ့ၭ နၥံၪ လၧနၥံၪ အဆၧနၭဆၧၡၪ့, ဒဲနၥံၪ အဆၧခိဆၧဝီၩ ထီးအလူၬ, မွဲအဝ့ၫ အနၫ့ဆါဒၪဝ့ၫတၭ; နၥံၪ စံၭယူၭအဝ့ၫ, မွဲလါနၫ့ဘိၩ အီၪက့ၪ စဎွၩ လၧပဖၫ့ခိၪဆံၭ. တၭ ဘိၩ့နဲၪ့ယီၩ, ဒုၭနဲၪ နၥံၪအၥၭ လၧနၥံၪ အဒီၪ့လဖၪ, ဒဲလၧနၥံၪ အၡၩအထီၫ့လဖၪ လၧယဟိဝၩ အမ့ၬယၫဆံၭ. 20 ထီးစစၫမုၫအ့လၭ ဒုၭၥုၭဘူၭ အံၫစရ့လၭအဒီၪ့ ထီးအလူၬတၭ, ဆၧမၩန့ ဘံၪ့ယမံၫ့အဒီၪ့လီၫ. 21 တၭ ထီးအဒုၭၥုၭဘူၭ ဘံၪ့ယမံၫ့အဒီၪ့နီၪ လၧအဂံၪ့ဒီၪ့လဖၪ တၭ; ဆၧမၩန့ စမၫတြဲၫ အဂံၪ့ဒီၪ့တၭ, စကံၭ အဖိၪခွၫ စစီလူၫ ဘၪ ဆၧမၩန့ဝ့ၫလီၫ. ထီးၦအၪ့ဎၬ အဝ့ၫတၭ, ဒၪန့ဝ့ၫအ့ၬ. 22 မၩအၥၭဘဲၫနီၪတၭ, အဝ့ၫၥံၪ အၪ့စၪ့ဒီၭ ယဟိဝၩ, ၦလဂၩနီၪ မိဂဲၫဒံၭ ထီးယီၩဆ့ဧၪ; တၭ ယဟိဝၩ စံၭဆၧၫ့ဝ့ၫဒၪ, ယိခွါ, မွဲအအီၪက့ၪၥူၪအၥၭ လၧဆၧဖိၪဆၧလံၩ အကျၩလီၫ. 23 ၦလ့ၩစဲၪ့တလဲး မၩန့ဝ့ၫ ထီးနီၪတၭ, ထီးအဆၧၫ့ထုၪ့ဝ့ၫ လၧၦခမျၧး အကျၩနီၪ, မွဲအဂၩ့ထီၫနဲၪ့ ၦခမျၧး လဂၩလါလါ ထီးအလူၬ လၧအခိၬထံၭခိၪ ဒဲလၧအဖၫ့ခိၪလီၫ. 24 တၭ စစၫမုၫအ့လၭ စံၭၦခမျၧး ထီးအလူၬ, ယိ ၦလၧယဟိဝၩ ရွံန့ဝ့ၫ လဂၩနီၪဘီၪ; အဂဲးဘဲၫယီၩ ၦဘဲၫအဝ့ၫဒၪ အၥိၭနီၪ အီၪလၧၦခမျၧး အကျၩ နးဂၩအ့ၬ. ၦခမျၧး ထီးအလူၬ ကိၭၡၭထၪ့တၭ, စံၭဝ့ၫဒၪ, မွဲစဎွၩ မၧၫ့ဝ့ၫဘီၪ. 25 ထီးနီၪလဖၧၫ့ စစၫမုၫအ့လၭ လီၩဘၪ ၦခမျၧး လၧဘၩ့မုး အဂဲးအကၠီၪ့လဖၪတၭ, ကွ့ၭဝ့ၫ လၧလံၬဖၧၩ့ တၭ, အီၪက့ၪထၬဝ့ၫ လၧယဟိဝၩ အမ့ၬယၫလီၫ. တၭ စစၫမုၫအ့လၭ ဖျါခွံၬ ၦခမျၧး ထီးအလူၬ, လဂၩလၧအဂံၪ့ဒၪဝ့ၫ, လဂၩလၧအဂံၪ့ဒၪဝ့ၫနီၪလီၫ. 26 စစီလူၫ ထဲၩ့ထဲၩ့ဝ့ၫဆ့ လၧအဂံၪ့, လၧဂံၭဘအၫ အဖၧၩ့တၭ, ၦလဒီၪ့ လၧယွၩ ထိၪဂဲၩအၥၭနီၪ လ့ၩဝ့ၫ လၧအၥိၭလီၫ. 27 အ့ၪမွဲ ၦဘၫအလၭဖိၪၥံၪ စံၭဝ့ၫဒၪ, ၦလဂၩယီၩ မိမၩဖီၩ့မၩဖျ့ၭပၧၩ ဘဲၫၥ့ၪလဲၪ. အဝ့ၫၥံၪ အီၪက့ၪဝ့ၫ လၧဆၧနးမံၩ့အ့ၬ, ဂဲၫဆိၬန့ဝ့ၫ လၧဆၧဖ့ၪလၫ့ဆ့ အ့ၬ. မွဲလါနၫ့ဘိၩ အဝ့ၫဒၪ အီၪလၩ့မါပံၭလီၫ. 

1 ထီးနီၪလဖၧၫ့ ၦအၫမၧၫ့ဖိၪ စနၫဟၭ ဂဲၫထၪ့ ၥုၪ့တဲၩ ထၫ့ဒၩ ယၫဘ့ၭဂံလအၭတၭ; ယၫဘ့ၭအၡၩ ထီးအလူၬ စံၭစနၫဟၭ, အုၩ့လၩ့ ဆၧအုၩ့လၩ့ လၧပၥိၭတၭ, ပမိမၩ နဆၧလီၫ. 2 တၭ ၦအၫမၧၫ့ဖိၪ စနၫဟၭနီၪ စံၭဆၧၫ့ဝ့ၫ, လၧဆၧယီၩလမံၩ့ အကၠီၩ့တၭ, ယမိအုၩ့လၩ့ လၧနၥံၪအၥိၭ ယမိအီၩ့ခွ့ၬထၪ့ခွံၬ နၥံၪအမ့ၬၥၪ အထွ့ၪလခီၫ ထီးအလူၬတၭ, အီၪက့ၪဝ့ၫ လၧဆၧဒုၪဒွ့ၪ လၧအံၫစရ့ၭလၭ ထီးအလူၬ အလီၩ့လီၫ. 3 တၭ ယၫဘ့ၭ အၡၩၥုၪ့က့ၭၥၭၡါ စံၭအဝ့ၫဒၪ, ဖ့ၪလၫ့ဒၪခလူၬပၧၩ နွ့ၫနံၩဘီၪ. တၭပမိအၪ့မၧၫ့လၩ့ အၥီၫ့လဖၪ လၧအံၫစရ့လၭ အခးနဲၩ့ထံၭ ထီးအလူၬတၭ, ဆၧမၩဖီၩ့မၩဖျ့ၭပၧၩ အ့ၪလအီၪဘၪတၭ, ပမိဂဲၫထၪ့ လၧနအီၪလီၫ. 4 ထီးနီၪလဖၧၫ့ အၥီၫ့ၥံၪ ဂဲၫ လၧဂံၭဘအၫစီလူၫ အအီၪတၭ, ချဲၩ့ ဆၧနီၪလဖၪ လၧၦခမျၧး အနါဖၧၩ့တၭ, ၦခမျၧး ထီးအလူၬ ထုၭထၪ့ အလူတၭ ဂၪ့ဝ့ၫလီၫ. 5 တၭ ယိခွါ, စစီလူၫ ဂဲၫဖိၬ ချီလဒီၪ့ အခဲၫ့ လၧအဂဲၫထၪ့ခွံၬ လၧမံၩ့လၬကျၩတၭ, စစီလူၫ စံၭဝ့ၫဒၪ, ၦခမျၧးနီၪ, မွဲဘၪနီၫ လၧအဂၪ့ဝ့ၫ ဘဲၫနီၪလဲၪ. တၭ ၦလီၩဘၪဝ့ၫ လၧယၫဘ့ၭအၡၩ အဆၧပရၧၫ့လဖၪလီၫ. 6 ထီး စစီလူၫ နါဂၧၫ့ ဆၧလဖၪနီၪတၭ, ယွၩအၥၭ ဂဲၫလၩ့ဘၪ လၧအလီၩ့တၭ အၥၭထၪ့ ခဲၩထၪ့ဝ့ၫ ဒိၪဒိၪလ့ၬလီၫ. 7 အဝ့ၫဒၪ မၩန့ ချီဖၫ လခိၪ, ဖ့ၬထ့ၬဝ့ၫ လကုၭ လကုၭတၭ, ဖ့ၪယူဝ့ၫ လၧအံၫစရ့လၭ အခး ထီးအလူၬ လၧအၥီၫ့လဖၪ အစူၪဖၧၩ့တၭ, စံၭဝ့ၫဒၪ, ၦလၧအလဂဲၫဖိၬဘၪ စစီလူၫ အခဲၫ့ ဒဲစစၫမုၫအ့လၭ အခဲၫ့နီၪ, ဆၧမိမၩ အချီဖၫ ဘဲၫနီၪအၥိၭလီၫ. တၭ ဆၧၥၭမဲၪ ယဟိဝၩ လၩ့ဘၪ လၧၦခမျၧး အလီၩ့တၭ, အဝ့ၫၥံၪ ဂဲၫဝ့ၫ ဘဲၫၦလဂၩဎး အၥိၭနီၪလီၫ. 8 အဝ့ၫဒၪ ဝံထၪ့နၬထၪ့ဝ့ၫ လၧဘံဇ့ၭ အဖၧၩ့တၭ, ၦအံၫစရ့လၭဖိၪ အီၪဝ့ၫ ၥၧၫ့ကုၬ, ဒဲၦယုဒၫအၡၩ အီၪဝ့ၫ ၥၧၫ့လၬလီၫ. 9 တၭ အဝ့ၫၥံၪနီၪ စံၭအၥီၫ့လဖၪ လၧအဂဲၫဝ့ၫနီၪ, နမိဘၪစံၭ ယၫဘ့ၭဂံလအၭအၡၩ ဘဲၫယီၩ, ကဲဂီၩခိၬ ထီးမု ခိလၩ့တၭ, နၥံၪ မိအီၪလၧဆၧမၩဖီၩ့မၩဖျ့ၭဆၧလီၫ. တၭ အၥီၫ့လဖၪနီၪ ဂဲၫထဲၩ့ဝ့ၫတၭ, ဒုၭနဲၪဝ့ၫ လၧယၫဘ့ၭအၡၩတၭ, အဝ့ၫၥံၪ ၥုၪ့ထိၬၥၭထိၬဝ့ၫလီၫ. 10 မၩအၥၭဘဲၫနီၪတၭ, ယၫဘ့ၭအၡၩ စံၭဝ့ၫဒၪ, ကဲဂီၩခိၬ ပမိဂဲၫထၪ့ လၧနၥံၪ အအီၪတၭ, နၥံၪ မိမၩ ပၧၩ ဘဲၫအဘၪ နၥံၪအၥၭ အၥိၭလီၫ. 11 တၭ ဆၧဖၩ့ထၪ့ လနံၩနီၪ, ဆၧမၩအၥၭ လၧစစီလူၫ အီၪက့ၪ ၦခမျၧး ၥၧၫ့ဒီၪ့တၭ, လၧၦခိၭဆၧ လၧမုဂီၩအထီနီၪ အဝ့ၫၥံၪ လ့ၩနုၬ လၧၦၥုၭမု အကျၩတၭ, ဖ့ၬခွံၬ ၦအၫမၧၫ့ဖိၪၥံၪ ထီးဆၧခိထၪ့တၭ, ၦလၧအအီၪလၩ့ထးနီၪ လၩ့ပြံၩလၩ့ပြၩတၭ, ၦအအီၪလၩ့ထးဝ့ၫ နံၫဂၩ လစီၪ့ဎး နးစီၪ့အ့ၬ. 12 တၭ ၦခမျၧး စံၭစစၫမုၫအ့လၭ, ၦလၧအစံၭ, မွဲစစီလူၫ မိကဲၪ စဎွၩ လၧပဖၫ့ခိၪဆ့ဧၪနီၪ, မွဲပလၫလဂၩလဲၪ. ဖ့ၪလၫ့ပၧၩ လၧၦလဖၪနီၪတၭ, ပမိမၩၥံၫ အဝ့ၫၥံၪလီၫ. 13 တၭ စစီလူၫ စံၭဝ့ၫဒၪ, ဆၧလၧမုဆၫလနံၩယီၩ, ၦမိဘၪ ဆၧမၩၥံၫဝ့ၫ နးဂၩအ့ၬ အဂဲးဘဲၫယီၩ လၧမုဆၫလနံၩယီၩ ယဟိဝၩ မၩဖီၩ့မၩဖျ့ၭဆၧ လၧအံၫစရ့လၭ အဖၧၩ့လီၫ. 14 စစၫမုၫအ့လၭ စံၭၦခမျၧး, ဂဲၫဘီၪ, လ့ၩၡီၩ့ လၧဂံလဂၫလၭတၭ, မၩၥၫ့ထၪ့ၡီၩ့ ဘၩ့ၥံၪမုးၥံၪ ထီးနီၪဆံၭ. 15 ၦခမျၧးၥံၪ ထီးအလူၬ လ့ၩဝ့ၫ လၧဂံလဂၫလၭတၭ, အီၪက့ၪ စစီလူၫ လၧစဎွၩ ထီးနီၪ လၧယဟိဝၩ အမ့ၬယၫ, လၧဂံလဂၫလၭ အဖၧၩ့တၭ, အဝ့ၫၥံၪ လုထၪ့ ဆၧလုမၩဘၪလိၬအိၭလိၬ ထီးနီၪ လၧယဟိဝၩ အမ့ၬယၫတၭ, စစီလူၫ ဒဲအံၫစရ့လၭ အၡၩ ထီးအလူၬ ၥုၪ့ထိၬၥၭထိၬ ထီးနီၪ ဒိၪမၬလီၫ. 

1 တၭ စစၫမုၫအ့လၭ စံၭအံၫစရ့လၭ ထီးအလူၬ, ယိခွါ, ကယဲ နၥံၪစံၭယၧၩ ထီးအလူၬနီၪ ယခိၭနၪယူၭ နၥံၪအလူယူၭတၭ ယအီၪက့ၪယူၭ စဎွၩ လၧနၥံၪ အဖၫ့ခိၪယူၭ. 2 ဘိၩ့နဲၪ့ယီၩ, ယိခွါ, စဎွၩ လဂၩနီၪ လ့ၩဆၧ လၧနၥံၪ အမ့ၬယၫတၭ, ယဝ့ၫဒၪယီၩ, ယၥၭၡါယူၭ, ဒဲယခိၪဘွၩယူၭတၭ, ယိခွါ, ယဖိၪခွၫၥံၪ အီၪလၧနၥံၪအၥိၭ တၭ, အခီၫ လၧယဖိၪၥၪနီၪ ခီးမုလနံၩယီၩ ယလ့ၩဆၧ လၧနၥံၪ အမ့ၬယၫလီၫ. 3 တၭ ယိခွါ, ယၧၩလီၫ. ထိး နၥံၪအၥၭ ထၫ့ဒုၪဒၩယၧၩ လၧယဟိဝၩ အမ့ၬယၫ, ဒဲလၧၦဒိၭဂုၪအၥၭ လဂၩ အမ့ၬယၫဆံၭ. ယမၩန့ ပလၫလဂၩ အချီဖၫလဲၪ; တၭ ယမၩန့ ပလၫလဂၩ အကၥ့ၪယီၩ့လဲၪ; တၭ ယအၪ့လီၫဆၧ မၩန့ ပလၫ အဆၧလဲၪ. တၭ ယမၩန့ဆီၪ့ ပလၫလဂၩ အဆၧလဲၪ; တၭ ဘဲၫၥိၭ အမိမၩဘျီၪ ယမ့ၬၥၪနီၪ, မွဲယမၩန့ လၬဆီၪ့ လၧပလၫ အစူၪဖၧၩ့ လဂၩလဲၪ. တၭ ယမိဖ့ၪထဲၩ့ နၥံၪလီၫ. 4 တၭ အဝ့ၫၥံၪ စံၭဝ့ၫဒၪ, နအၪ့လီၫန့ဆၧအ့ၬ. နမၩန့ဆီၪ့ ပဆၧအ့ၬ. တၭ နမၩန့ခွံၬ ဆၧလမံၩ့မံၩ့ လၧၦအစူၪဖၧၩ့ နးဂၩဆ့အ့ၬ. 5 တၭ အဝ့ၫဒၪ စံၭဆၧၫ့ဝ့ၫ, ယဟိဝၩမွဲ ဆၧထိးအၥၭထၫ့ဒၩ နၥံၪ, ဒဲအၡၩဒိၭဂုၪအၥၭ လဂၩနီၪ, မွဲဆၧထိးအၥၭ လၧမုလနံၩယီၩ, လၧနၥံၪ ဒၪန့ဆၧ လၧယစူၪဖၧၩ့ နးမံၩ့အ့ၬ. တၭ အဝ့ၫၥံၪ စံၭဝ့ၫဒၪ, မွဲဆၧထိးအၥၭလီၫ. 6 တၭ စစၫမုၫအ့လၭ စံၭၦခမျၧး, ယဟိဝၩမွဲ ၦလၧအအီၪက့ၪထၪ့ထီၫ စမိစ့ၭ, ဒဲစအၫရၧၫ့တၭ, ဒုၭဂဲၫထၪ့ခွံၬ နၥံၪအဖါ လၧခးအံဇံၭ အဖၧၩ့နီၪလီၫ. 7 တၭ ဘိၩ့နဲၪ့ယီၩ အီၪဆၧၫ့ထုၪ့ ဘဲၫၥိၭ ယမိစ့ၩရၫ့ နၥံၪ လၧယဟိဝၩ အမ့ၬယၫ လၧယဟိဝၩ အဆၧမၩ အတီၩအလီၩ့ အဂဲးအကၠီၪ့ လၧအမၩ နၥံၪ, ဒဲနၥံၪအဖါလဖၪနီၪဆံၭ. 8 ထီးစယၫကူၭ လ့ၩနုၬ လၧအံဇံၭ အဖၧၩ့တၭ နၥံၪအဖါလဖၪ ကိၭထၪ့ ယဟိဝၩနီၪ, ထီးနီၪလဖၧၫ့ ယဟိဝၩ အၪ့မၧၫ့လၩ့ စမိစ့ၭ, ဒဲစအၫရၧၫ့ လၧအဒုၭစဲၪ့ထၪ့ခွံၬ နၥံၪအဖါၥံၪ လၧအံဇံၭ, ဒဲဒုၭအီၪဝ့ၫ လၧဆၧအလး ထီးယီၩလီၫ. 9 တၭ ထီးအဝ့ၫၥံၪ ၥၭနၪ့ခွံၬ ယဟိဝၩ အဝ့ၫၥံၪအယွၩတၭ, မွဲအအၪ့ဆၫခွံၬ အဝ့ၫၥံၪ လၧစဟၫဇီၫ အၡၩၥုၭမုအခိၪ စံစရၫ အစူၪဖၧၩ့, ဒဲလၧၦဖလံၡၫဖိၪ အစူၪဖၧၩ့, ဒဲမိအၭ အစဎွၩ အစူၪဖၧၩ့တၭ, ၦလဖၪနီၪ ဒုၭၥုၭ လၧအဝ့ၫၥံၪလီၫ. 10 အဝ့ၫၥံၪ ကိၭထၪ့ ယဟိဝၩတၭ, စံၭဝ့ၫဒၪ, ပမၩမၪဘၪယူၭ ဆၧယူၭ. အဂဲးဘဲၫယီၩ ပလ့ၩဒၪယူၭ ယဟိဝၩယူၭ တၭ ပမၩဘၪယူၭ ဘၫအလၭၥံၪ, ဒဲအၭၡတြီၭ အဆၧယူၭတၭ, ဘိၩ့နဲၪ့ယီၩ မၩဖီၩ့မၩဖျ့ၭပၧၩ လၧပဒုၪပဒၩ အစူၪဖၧၩ့ဆံၭ, တၭ ပမိမၩ နဆၧလီၫ. 11 တၭ ယဟိဝၩ အၪ့မၧၫ့လၩ့ စယရၧၭဘ့ၫအ့လၭ, ဒဲစဘံဒၫ့, ဒဲစယ့ၭဖၥၫ, ဒဲစစၫမုၫအ့လၭ, ဒဲမၩဖီၩ့မၩဖျ့ၭ နၥံၪ လၧနၥံၪအဒုၪအဒၩ အီၪဝၬဖီၩ့ နၥံၪ တၭ, နၥံၪ အီၪဂုးခၧၫ့ယူၭလီၫ. 12 ထီးနၥံၪ ဒၪဘၪ ၦအၫမၧၫ့ဖိၪ အစဎွၩ နၫဟၭ လဂၩ ဂဲၫထၫ့ဒၩ နၥံၪတၭ, ယဟိဝၩ နၥံၪအယွၩမွဲ လါနၫ့ နၥံၪ အစဎွၩတၭ, နၥံၪစံၭ ယၧၩ, မွဲအ့ၬ, မွဲစဎွၩလဂၩ မိကဲၪ စဎွၩ လၧပဖၫ့ခိၪ လီၫ. 13 တၭ ဘိၩ့နဲၪ့ယီၩ, ယိခွါ, နၥံၪ အစဎွၩ လဂၩ လၧနၥံၪရွံန့ဝ့ၫ, ဒဲနၥံၪ အၪ့ကံၩ့ဝ့ၫနီၪဆံၭ. တၭ ယိခွါ, ယဟိဝၩ ဖ့ၪလၫ့ စဎွၩ လဂၩ လၧနၥံၪ အဖၫ့ခိၪလီၫ. 14 တၭ နၥံၪ အ့ၪၥၭမဲၪ ယဟိဝၩ ဒဲမၩ အဆၧ ဒဲခိၭနၪ အလူ ဒဲလပိၩ့ထၪ့ဘၪ ယဟိဝၩ အဆၧမၪလူၬတၭ, ထီးနီၪလဖၧၫ့ နၥံၪဝ့ၫ ဒဲစဎွၩဆ့ လၧအကဲၪ စဎွၩ လၧနၥံၪ အဖၫ့ခိၪ မိလီၩ့ ယဟိဝၩ နၥံၪအယွၩ ထူထူလီၫ. 15 အ့ၪမွဲ နၥံၪ အ့ၪလခိၭနၪဘၪ ယဟိဝၩအလူတၭ, အ့ၪပိၩ့ထၪ့ ယဟိဝၩ အဆၧမၪလူၬ, ယဟိဝၩအစူၪ မိအီၪလၧနၥံၪ အလီၩ့ ဘဲၫအအီၪလၧနၥံၪအဖါၥံၪ အလီၩ့ အၥိၭနီၪလီၫ. 16 မၩအၥၭဘဲၫနီၪတၭ, ဘိၩ့နဲၪ့ယီၩ ဆၧၫ့ထုၪ့တၭ, ဒၪဘၪလါ ဆၧဖၭဒိၪ လမံၩ့ယီၩ လၧယဟိဝၩ မိမၩ လၧနၥံၪ အမ့ၬယၫဆံၭ. 17 ဆၧလၧမုဆၫလနံၩယီၩ, မွဲကူၭ ဘုၪကၠိၩ့ အခံၫ့ မွဲအ့ၬဧၪ. ယမိကိၭထၪ့ ယဟိဝၩတၭ, အဝ့ၫဒၪ မိဒုၭဎွံၩ့လၫ့, ဒဲဆၧမိဆၧၩ့လၩ့တၭ, မွဲဘဲၫၥိၭ လၧနၥံၪ အၪ့ကံၩ့ စဎွၩ အကၠီၩ့နီၪ, နၥံၪ မိၥ့ၪယၫ, ဒဲဒၪဘၪ လၧနၥံၪ မၩ ဆၧအၧၩ့ အဒိၪအယိၬ လၧယဟိဝၩ အမ့ၬယၫလီၫ. 18 စစၫမုၫအ့လၭ ကိၭထၪ့ ယဟိဝၩတၭ, ဆၧလၧမုဆၫလနံၩနီၪ ယဟိဝၩ ဒုၭဎွံၩ့လၫ့, ဒဲဒုၭဆၧၩ့လၩ့ဆၧလီၫ. တၭ ၦခမျၧး ထီးအလူၬ ၥၭမဲၪ ယဟိဝၩ, ဒဲစစၫမုၫအ့လၭ ဒိၪမၬလီၫ. 19 တၭ ၦခမျၧး ထီးအလူၬ စံၭစစၫမုၫအ့လၭ, ဘၩဆိၪဖၪန့ နခ့ၫနၡၩ အဂး လၧယဟိဝၩ နယွၩ ဆံၭ, ဘဲၫၥိၭ ပထီးၥံၫ လဂ့ၩ; လၧပအၪ့ကံၩ့ စဎွၩ အကၠီၩ့နီၪ, ပအီၪက့ၪ အၪထၪ့ယူၭ ဆၧအၧၩ့လမံၩ့ လၧပဆၧဒဲၩဘၭ ထီးအလူၬ အဖၫ့ခိၪလီၫ. 20 တၭ စစၫမုၫအ့လၭ စံၭၦခမျၧး ထီးအလူၬနီၪ, ၥၭမဲၪဆၧ လဂ့ၩ. နၥံၪ မၩ ဆၧအၧၩ့ ထီးအလူၬနီၪ လါနၫ့တၭ, ကၠၪပဲၩခွံၬ လၧဆၧလီၩ့ ယဟိဝၩအၥၭ လဂ့ၩ; အ့ၪမွဲ မၩ ယဟိဝၩအဆၧ လၧနၥံၪအၥၭ ထၧၫ့ဖျိၪ့ယၫဆံၭ. 21 ကၠၪပဲၩခွံၬတၭ ဖိၬ ဆၧပျီၩပျီၩ လၧအလန့ကဲၩ့န့ကၩဘၪဆၧ မွဲဂ့ၩ, လၧအမၩဖီၩ့မၩဖျ့ၭဆၧ လၥ့ၪဘၪ မွဲဂ့ၩနီၪ လဂ့ၩ. 22 အဂဲးဘဲၫယီၩ မွဲဝ့ၫ လၧဆၧပျီၩပျီၩလီၫ. အဂဲးဘဲၫယီၩ ယဟိဝၩအမံၩ့ ဖၭဒိၪဝ့ၫ အကၠီၩ့နီၪ, မွဲအမိစဲၪ့ဒၪ အၡၩခမျၧးလဖၪအ့ၬ. မွဲအဘၪ ယဟိဝၩအၥၭ လၧအမိအီၪက့ၪ နၥံၪ လၧအၡၩခမျၧး အဂဲးလီၫ. 23 အ့ၪမွဲ ယဝ့ၫဒၪယီၩ ယဘၩဆိၪဖၪန့ နၥံၪ အဂးနီၪ မွဲယထီးအီၪပထုၬ တၭ မၩမၪဘၪ ယွၩ လဂ့ၩ. တၭ ယမိၥီၪ့လိၪ နၥံၪ လၧဖၧၩ့ၥၭ အဂ့ၩအဘွၩ, ဒဲအတီၩအလီၩ့လီၫ. 24 အ့ၪမွဲ ၥၭမဲၪ ယဟိဝၩတၭ မၩ အဆၧ လၧဆၧမွဲဆၧတီၩ လၧနၥံၪအၥၭ ထၧၫ့ဖျိၪ့ယၫဆံၭ. အဂဲးဘဲၫယီၩ ယိဆီၫ့မီၪ့ ဆၧဖၭဒိၪလဖၪ လၧအမၩယူၭ လၧနၥံၪ အဂးဆံၭ. 25 အ့ၪမွဲ နၥံၪ အ့ၪမၩဒံၭ ဆၧအၧၩ့တၭ နၥံၪဝ့ၫ မွဲဂ့ၩ, နၥံၪအစဎွၩ မွဲဂ့ၩ, မိထီၩ့ လၧဆၧဂၭဂီၩ့ဂၭစၪလီၫ. 

1 စစီလူၫ ကဲၪစဎွၩ လနံၪ့တၭ, ထီးအကဲၪ စဎွၩ လၧအံၫစရ့လၭ အဖၫ့ခိၪ နံၫနံၪ့နီၪ, 2 စစီလူၫ ရွံန့ ၦၥၧၫ့ထီၫ့ လၧအံၫစရ့လၭ အကျၩလီၫ. ၦနံၫထီၫ့ အီၪဝ့ၫ လၧစစီလူၫ အၥိၭ လၧမံၭမၭ, ဒဲလၧခိၪလီၩ့ ဘ့၁လၭ အလီၩ့; တၭ ၦလထီၫ့ အီၪဝ့ၫ လၧစစၪ့နၥၧၫ့ အၥိၭ လၧဂံၭဘအၫဘံၪ့ယမံၫ့ အဖၧၩ့တၭ, ၦအီၪလၩ့ထး လၧၦခမျၧးအကျၩနီၪ ဖျါလၩ့ခွံၬဝ့ၫ လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫ ဆုၬဆုၬလီၫ. 3 စစၪ့နၥၧၫ့ ဖ့ၬခွံၬ ၦဖလံၡၫဖိၪ လၧအခိၭဆၧလဆၫ့ လၧဂ့ဘၫ အဖၧၩ့တၭ, ၦဖလံၡၫဖိၪ နါဂၧၫ့ဝ့ၫလီၫ. တၭ စစီလူၫ အူၪထၪ့ ခွ့ၩ လၧခး ထၧၫ့ဘံၪ့ယၫ အဖၧၩ့တၭ, စံၭဝ့ၫဒၪ, မွဲၦဟံêဘၫဖိၪ နါဂၧၫ့ဆံၭ. 4 တၭ အံၫစရ့လၭ ထီးအလူၬ နါဂၧၫ့ဝ့ၫ လၧၦစံၭ လၧစစီလူၫ ဖ့ၬခွံၬယူၭ ၦဖလံၡၫဖိၪ လၧအခိၭဆၧလဆၫ့, ဒဲလၧအံၫစရ့လၭ ကဲၪထၪ့ ဆၧၥၭလိၪ လၧၦဖလံၡၫဖိၪ အမ့ၬယၫလီၫ. တၭ ၦခမျၧး ဘၪ ဆၧကိၭကီၪ့ ဖိၬထွ့ၫ စစီလူၫ အခဲၫ့ လၧဂံလဂၫလၭလီၫ. 5 တၭ ၦဖလံၡၫဖိၪ အီၪကိၩ့အီၪကီၪ့ ဘဲၫၥိၭ အမိဒုၭၥုၭ လၧအံၫစရ့လၭလီၫ. လဲၪ့ၥုၭ အီၪ ၥၧၫ့လၬ, ဒဲၦကၥ့ၪၥုၭဖိၪ အီၪ ဎူၫထီၫ့တၭ, ၦခမျၧး အီၪအၪအၪ ဘဲၫမ့ၭၥံၪဂၪ့ၥံၪ လၧမၫဆမံၭနဲၩ့ အၥိၭနီၪလီၫ. အဝ့ၫၥံၪ ဂဲၫထၪ့တၭ, ၥုၪ့ အတဲၩ လၧမံၭမၭ အဖၧၩ့ အီၪဝ့ၫ လၧဘ့ၭ၁အၫဝံၫ့ လၧမုထၪ့လခီၫလီၫ. 6 တၭ အံၫစရ့လၭအၡၩ ဒၪဘၪဝ့ၫ လၧအဘၪ ဆၧခိဆၧဝီၩနီၪ, (အဂဲးဘဲၫယီၩ ၦခမျၧးနီၪ အၥုၪ့အုၭ အၥၭအုၭလီၫ.) တၭမွဲ အအီၪက့ၪၥူၪအၥၭ လၧဆၧအိၩဖၧၩ့လဖၪ, လၧၡိၬကျၩ, ဒဲလၧလဲၫ့ဖၧၩ့, ဒဲလၧဆၧထၪ့ထီၫဖၧၩ့ ဒဲလၧဆၧဖၧၩ့လဖၪ အဖၧၩ့လီၫ. 7 ၦဟံêဘၫဖိၪ လ့ၩခၫ့ဂၬ ယီၫဒၫ့ ထီၩ့လၧဂၭ, ဒဲဂံလအၭ အခးလီၫ. တၭ စစီလူၫ အီၪဒံၭဝ့ၫ လၧဂံလဂၫလၭတၭ, ၦခမျၧး ထီးအလူၬ ဝၭထိၬဝ့ၫတၭ, ဖိၬအခဲၫ့လီၫ. 8 အဝ့ၫ အီၪဝ့ၫ နွ့ၫနံၩ ဘဲၫစစၫမုၫအ့လၭ ဖၭဝ့ၫ အဆၧၫ့အထီ အၥိၭနီၪ, အ့ၪမွဲ စစၫမုၫအ့လၭ ဂဲၫထီၩ့ဒံၭ လၧဂံလဂၫလၭ ဒံၭအ့ၬတၭ, ၦခမျၧး လၩ့ပြံၩလၩ့?ပၩခွံၬ လၧအအီၪလီၫ. 9 တၭ စစီလူၫ စံၭဝ့ၫဒၪ, ဂဲၫဆိၬန့ယၧၩ လၧဆၧလုမ့ၪ, ဒဲဆၧလုမၩဘၪလိၬအိၭလိၬၥံၪဆံၭ. တၭ အဝ့ၫဒၪ လုထၪ့ ဆၧလုမ့ၪလီၫ. 10 ထီးအလုထၪ့ ဆၧလုမ့ၪ ဂီၩ့တၭ, ယိခွါ, ဆၧမၩအၥၭ လၧစစၫမုၫအ့လၭ ဂဲၫဝ့ၫတၭ, စစီလူၫ လ့ၩထၪ့ အၪ့ဂၬဝ့ၫ လၧအမိချဲၩ့ဒုၪ့ဝ့ၫ အဂးလီၫ. 11 တၭ စစၫမုၫအ့လၭ စံၭဝ့ၫဒၪ, မွဲနမၩယူၭ ဆၧနီၪလမံၩ့လဲၪ. စစီလူၫ စံၭဝ့ၫဒၪ, အဂဲးဘဲၫယီၩ ယဒၪဘၪ ၦခမျၧး လၩ့ပြံၩလၩ့?ပၩခွံၬ လၧယအီၪတၭ, လၧဖၭနံၩဖၭၥၫ့နီၪ နဂဲၫထီၩ့အ့ၬ. တၭ ၦဖလံၡၫဖိၪ အီၪကီၪ့ ထီးမံၭမၭနီၪလီၫ. 12 တၭ ယစံၭ, ဘိၩ့နဲၪ့ယီၩ ၦဖလံၡၫဖိၪ မိဂဲၫလၩ့ဘၪ ယဖၫ့ခိၪ လၧဂံလဂၫလၭတၭ, ယအၪ့ကံၩ့ ယဟိဝၩ ဒံၭအ့ၬ. ယမၩဆီၪ့ယၥၭတၭ, ယလုထၪ့ ဆၧလုမ့ၪလီၫ. 13 တၭ စစၫမုၫအ့လၭ စံၭစစီလူၫ နမၩယူၭ ဘဲၫၦအဂီၩ့ အၥိၭယူၭ. န ထီးန့ ယဟိဝၩ နယွၩ အဆၧမၪလူၬ လၧအမၪလူၬနၧၩ အ့ၬ. အ့ၪလမွဲဘၪဘဲၫနီၪတၭ, ဘိၩ့နဲၪ့ယီၩ ယဟိဝၩ မိဒုၭအီၪဂုးအီၪခၧၫ့ နဘၩ့နမုး လၧအံၫစရ့လၭ အဖၫ့ခိၪ အဆိၩဆိၩ အကၠၪကၠၪလီၫ. 14 အ့ၪမွဲ ဘိၩ့နဲၪ့ယီၩ နဘၩ့နမုး အီၪဂုးအီၪခၧၫ့ဘၪအ့ၬ. ယဟိဝၩ မိအၪ့ဎၬ ၦဘဲၫ အၥၭဒၪဝ့ၫ အၥိၭ လဂၩတၭ, ယဟိဝၩ မၪလူၬယူၭ လၧအမိကဲၪထၪ့ ၦခမျၧးအခိၪယူၭ; အဂဲးဘဲၫယီၩ နထီးန့ ဆၧလၧယဟိဝၩ မၪလူၬနၧၩအ့ၬ. 15 စစၫမုၫအ့လၭ ဂဲထုၪ့တၭ, စဲၪ့ထၪ့ခွံၬ လၧဂံလဂၫလၭ ထီၩ့လၧဂံၭဘအၫဘံၪ့ယမံၫ့လီၫ. တၭ စစီလူၫ ဝံထၪ့နၬထၪ့ ၦလၧအဒၪန့ဝ့ၫ လၧအၥိၭ, ၦဎူၫယၩ ကၪယူၭလီၫ. 16 တၭ စစီလူၫ ဒဲအဖိၪခွၫ စစၪ့နၥၧၫ့, ဒဲၦခမျၧး လၧအအီၪ လၧအၥိၭလဖၪနီၪ အီၪဝ့ၫ လၧဂံၭဘအၫဘံၪ့ယမံၫ့ လီၫ. တၭ ၦဖလံၡၫဖိၪ ၥုၪ့ အတဲၩ လၧမံၭမၭလီၫ. 17 တၭ ၦမၩဂၭဂီၩ့ဆၧလဖၪ ဂဲၫထၪ့ လၧၦဖလံၡၫဖိၪ ၥုၪ့တဲၩအလး ၥၧၫ့ဒီၪ့လီၫ. အလဒီၪ့ ကၠၪအၥၭ လၧအီၭဖြၫ အဖၧၩ့ၥၭ လၧအလ့ၩဖိး လၧခးရှုအလၭလီၫ. 18 တၭ အလဒီၪ့ဒၪ ကၠၪအၥၭ လၧဘ့ၭ၁ဟိရၫ့ အဖၧၩ့ၥၭတၭ, အလဒီၪ့ဒၪ ကၠၪအၥၭ လၧခးနဲၩ့ထံၭ, လၧအယိဝ့ၫ လၧခိၪလီၩ့ဆူၭ ဇဘိအံၫ့ လၧၡါမုနၧၫ့ဖၫ လခီၫလီၫ. 19 လၧအံၫစရ့လၭ အခး ထၧၫ့ဘံၪ့ယၫနီၪ ၦထမၬဖိၪ အီၪနးဂၩအ့ၬ. (အဂဲးဘဲၫယီၩ ၦဖလံၡၫဖိၪ စံၭဝ့ၫဒၪ, ၦဟံêဘၫဖိၪ မိနဲၫ့ ဘၪခိၬ နၭၥံၪ, ဖၩ့ၥံၪလီၫ.) 20 တၭ အံၫစရ့လၭဖိၪ ထီးအလူၬ လ့ၩလၩ့ လၧၦဖလံၡၫဖိၪ အအီၪ ဘဲၫၥိၭ အမိကျဲၩ့ လဂၩ အထဲၫနါ, ဒဲလဂၩ အစူၪဝဲၩ, လဂၩ အကွၩ, လဂၩ အဎ့ၬချီၩ့လီၫ. 21 မွဲလါနၫ့ အီၪဝ့ၫ လၧထၭကျဲၩ့ လၧဎ့ၬချီၩ့ အဂး, ဒဲလၧစူၪဝဲၩ အဂး, ဒဲဖျဲၩ့ၥၧၫ့ထါ အဂး, ဒဲလၧကွၩအဂး, ဒဲဘဲၫၥိၭ အမိကျဲၩ့ ထၭဆ့ၭ ချီၥံၪနီၪလီၫ. 22 တၭ ဒုၭၥုၭ လၧမုလနံၩနီၪ ဆၧမၩအၥၭ လၧနၭ မွဲဂ့ၩ, ဖၩ့ မွဲဂ့ၩ, အီၪလၧၦခမျၧး အစူၪဖၧၩ့ လၧအအီၪ လၧစစီလူၫ, ဒဲစစၪ့နၥၧၫ့ အၥိၭနီၪ နးဂၩအ့ၬ. အီၪဝ့ၫန့ၫ လၧစစီလူၫ, ဒဲစစၪ့နၥၧၫ့နီၪလီၫ. 23 တၭ ၦဖလံၡၫဖိၪ လၧအခိၭဆၧလဆၫ့နီၪ စဲၪ့ထၪ့ဝ့ၫ လၧဆၧခၫ့ဂၬ ဆၧလၧမံၭမၭနီၪလီၫ. 

1 တၭ လၧမုလနံၩနီၪ ဆၧမၩအၥၭ လၧစစီလူၫ အဖိၪခွၫ စစၪ့နၥၧၫ့ စံၭ ၦဖိၪၥၪခွၫ လၧအဆိၬ အစူၪဝဲၩ, ဂဲၫဘီၪ; မွဲပလ့ၩၡီၩ့ လၧၦဖလံၡၫဖိၪ ခိၭဆၧအလး အီၪလၧဝါလခီၫနီၪဘီၪ. မွဲလါနၫ့ဘိၩ, လီၩဘၪ အဖါအ့ၬ. 2 တၭ စစီလူၫ အီၪဝ့ၫ လၧဂံၭဘအၫ အထုၬ လၧၥံၪ့၁လဲၩ အဖၫ့လၬ လၧအအီၪဝ့ၫ လၧမံဂြၧၫ့ အဖၧၩ့, ၦခမျၧး လၧအအီၪလၧအၥိၭနီၪ အီၪဝ့ၫ ဖိၭဘိၭ ဎူၫယၩလီၫ. 3 တၭ စအဟဲအၫ, စအဟံၭတၧၭ အဖိၪခွၫ စအံၭခဘၧၭ အထၧၫ့ဖုဝဲ စဖံနဟၭ အဖိၪခွၫ, စအံလဲၫ အဖိၪခွၫ, ယဟိဝၩ အၡၩလုဆၧ လၧၡဲလိၫ အဖၧၩ့ လဂၩနီၪ ၥိၭဝ့ၫ လၧအ့ဖိၭနီၪလီၫ. တၭ လၧစစၪ့နၥၧၫ့ လ့ၩထၪ့ဝ့ၫနီၪ ၦခမျၧး ၥ့ၪယၫဝ့ၫအ့ၬ. 4 တၭ လၧခၫ့ဂၬဆၧလဖၪ အဘိၩ့ဆၧၩ့ လၧစစၪ့နၥၧၫ့ အၪ့ဎၬ ခၫ့ဂၬ လၧၦဖလံၡၫဖိၪ အၥုၭဖိၪ အအီၪနီၪ လိးခိၪစူၩ အီၪဝ့ၫ လၧယီၩလခီၫလဖျိၪ့ ဒဲလၧနီၪလခီၫလဖျိၪ့လီၫ. အလဖျိၪ့အမံၩ့မွဲ ဘိဇ့ၭ, အနီၪလဖျိၪ့အမံၩ့မွဲ စံၫန့ၫလီၫ. 5 အလဖျိၪ့အမ့ၬ လီၩ့ လၧမုဖၩလခီၫ ဎၩ့ လၧမံၭမၭတၭ, အနီၪလဖျိၪ့ လၧမုခံၫ့လခီၫ ဎၩ့ လၧဂံၭဘအၫလီၫ. 6 တၭ စစၪ့နၥၧၫ့ စံၭ ၦဖိၪၥၪခွၫ လၧအဆိၬ အစူၪဝဲၩလဂၩ, ဂဲၫဘီၪ, မွဲပလ့ၩခၫ့ဂၬၡီၩ့ဆၧ လၧၦလဒိၭဘၪ ဆၧကူၭတရံၭလဖၪယီၩ ခိၭဆၧအလး အအီၪနီၪဘီၪ. ဘၪလဘၪ ယဟိဝၩ မိမၩဆၧ လၧပဂးလီၫ. အဂဲးဘဲၫယီၩ မၩဖီၩ့မၩဖျ့ၭဆၧ လၧၦအၪအကၠီၩ့ မွဲဂ့ၩ. အၡၩအကၠီၩ့ မွဲဂ့ၩ, ဆၧပဒၩ့ ယဟိဝၩ အီၪအ့ၬ. 7 တၭ ၦဆိၬအစူၪဝဲၩနီၪ စံၭဝ့ၫ, မၩ ကယဲ ဆၧလၧအအီၪ လၧနၥၭခံဖၧၩ့ဘီၪ. ကၠၪနၥၭ, ယိခွါ, ယမိအီၪလၧနၥိၭ ထီးဒၪနၥၭလီၫ. 8 စစၪ့နၥၧၫ့ စံၭဝ့ၫဒၪ, ယိခွါ, ပမိလ့ၩခၫ့ဂၬဆၧ လၧၦလဖၪနီၪ အအီၪတၭ, ပ မိဒုၭနဲၪပၥၭ လၧအမ့ၬယၫလီၫ. 9 တၭ အဝ့ၫၥံၪ အ့ၪစံၭ ပၧၩ ဘဲၫယီၩ, အီၪခိၭဒၪခလူၬ ထီးပဂဲၫ လၧနၥံၪ အအီၪနီၪဘီၪ; ပမိအီၪဆၧၫ့ထုၪ့ဒၪဆၧ လၧပလးတၭ, ပလ့ၩထၪ့ လၧအအီၪအ့ၬ. 10 အ့ၪမွဲ အဝ့ၫၥံၪ အ့ၪစံၭပၧၩ ဘဲၫယီၩ, ဂဲၫထၪ့ဘီၪနီၪ, တၭ ပမိလ့ၩထၪ့လီၫ. အဂဲးဘဲၫယီၩ ယဟိဝၩ ဖ့ၪလၫ့ယူၭဝ့ၫ လၧပစူၪဖၧၩ့ယူၭ. တၭ ဆၧနီၪ မိကဲၪထၪ့ ဆၧမၩနဲၪ့ လၧပဂးလီၫ. 11 တၭ ၦဒုၭနဲၪအၥၭ နံၫဂၩလူၬ လၧၦဖလံၡၫ အၥုၭဖိၪ အမ့ၬယၫတၭ, ၦဖလံၡၫဖိၪ စံၭဝ့ၫဒၪ, ယိခွါ, ၦဟံêဘၫဖိၪ ဂဲၫထၪ့ယူၭ လၧဆၧအိၩဖၧၩ့ ထီးအအီၪက့ၪၥူၪအၥၭ အလးနီၪယူၭ. 12 တၭ ထိၬအၥုၭဖိၪၥံၪ စံၭဆၧၫ့ စစၪ့နၥၧၫ့ ဒဲၦလၧအဆိၬ အစူၪဝဲၩတၭ, စံၭဝ့ၫဒၪ, ဂဲၫထၪ့ လၧပအီၪယီၩဘီၪ. တၭ ပမိဒုၭနဲၪ နၥံၪ လၧဆၧလမံၩ့ လီၫ. တၭ စစၪ့နၥၧၫ့ စံၭၦဆိၬအစူၪဝဲၩလဂၩနီၪ, ဂဲၫဖိၬ ယခဲၫ့ဘီၪ. အဂဲးဘဲၫယီၩ ယဟိဝၩ ဖ့ၪလၫ့ယူၭ အဝ့ၫၥံၪ လၧအံၫစရ့လၭ အစူၪဖၧၩ့ယူၭ. 13 တၭ စစၪ့နၥၧၫ့ လ့ၩဖုၭဖးထၪ့ဝ့ၫတၭ, ၦဆိၬအစူၪဝဲၩလဂၩနီၪ ဖိၬအခဲၫ့ လီၫ. တၭ အဝ့ၫၥံၪနီၪ လၩ့ထံၩဖါ လၧစစၪ့နၥၧၫ့ အမ့ၬယၫတၭ, ၦဆိၬအစူၪဝဲၩလဂၩနီၪ မၩၥံၫဖိၬအခဲၫ့လီၫ. 14 တၭ ဆၧမၩၥံၫအခၪ့ထံၭ လၧစစၪ့နၥၧၫ့, ဒဲၦဆိၬအစူၪဝဲၩ မၩဝ့ၫနီၪ မွဲၦဖိၭဘိၭ နံၫဆံၫ, လၧဆၧအကၠီၪ့ဖၧၩ့ ဘဲၫ လၧချီဖၫလခိၪ ကၠူၭ ခရါ လၧဆံၬဖၧၩ့ [လၧလနံၩ အထးဖၧၩ့] မိၥ့ၪ အၥိၭနီၪလီၫ. 15 တၭ ဆၧဝၭထိၬ အီၪဝ့ၫ လၧၦၥုၭမု အကျၩ, လၧဆၧပျၩ့ဖၧၩ့, ဒဲလၧၦခမျၧး ထီးအလူၬ အကျၩ, ဒဲလၧထိၬဖၧၩ့, ဒဲၦလၧအအၪ့ဂူၬန့ဆီၪ့ ဆၧဝၭထိၬဆ့တၭ, ဂၪ့ခိၪ ဝၭတၭ, မွဲအဝၭထိၬဖၭဒိၪလီၫ. 16 စစီလူၫအၡၩ ခိၭဆၧ လၧဂံဘအၫဘံၪ့ယမံၫ့လဖၪနီၪ ယိဝ့ၫတၭ, ယိခွါ, ၦခမျၧး ဖံၪထၪ့ခွံၬဝ့ၫတၭ, လ့ၩဆၧ ထီးအံၩထီးအိၩလီၫ. 17 ထီးနီၪလဖၧၫ့ စစီလူၫ စံၭၦခမျၧး လၧအအီၪ လၧအၥိၭ, ဝံဆၧနၬဆၧတၭ, မွဲပလၫ လအီၪဘၪ လၧပၥိၭလဲၪ, ယိဘီၪ, အဝ့ၫၥံၪ ဝံထၪ့ဝ့ၫ ဂီၩ့တၭ, ယိခွါ, စစၪ့နၥၧၫ့, ဒဲၦဆိၬအစူၪဝဲၩ လဂၩနီၪ, အီၪအ့ၬ. 18 စစီလူၫ စံၭစအဟဲအၫ, ဂဲၫဆိၬ ယွၩအတလၫ ထီးယီၩဆံၭ. (အဂဲးဘဲၫယီၩ ဆၧလၧမုလနံၩနီၪ ယွၩအတလၫ အီၪဝ့ၫ လၧၦအံၫစရ့လၭဖိၪ အၥိၭလီၫ.) 19 တၭ စစီလူၫ ချဲၩ့ဆၧ လၧၦလုဆၧ အဘိၩ့ဘၭနီၪ, ဆၧမၩအၥၭ လၧဆၧအၥီၫ အီၪလၧၦဖလံၡၫဖိၪ အၥုၭမု အကျၩ အၪထၪ့တၭ, ၥူၭဝ့ၫနီၪ, စစီလူၫ စံၭၦလုဆၧနီၪ, ထုၭထၪ့ထဲၩ့ နစူၪဘီၪ. 20 စစီလူၫ ဒဲၦခမျၧး လၧအအီၪ လၧအၥိၭ ထီးအလူၬ အီၪကိၩ့အီၪကီၪ့တၭ, အဝ့ၫၥံၪ လ့ၩဒုၭဆၧ လီၫ. ယိခွါ, လဂၩ အနၭ ထၫ့ဒၩဝ့ၫ လၧအလိၬဖၪ့ ဆုၬဆုၬတၭ, ဆၧမၩစၪဖၭဒိၪ အီၪဝ့ၫလီၫ. 21 တၭ ၦဟံêဘၫဖိၪ လၧအအီၪဝ့ၫ လၧၦဖလံၡၫဖိၪ အၥိၭ လၧအခၪ့ထံၭနီၪ လၧအလ့ၩဆၧ လၧအၥိၭ လစီၪ့လါလါ လၧၥုၭဖိၪ အၥိၭနီၪ, အီၪထဲၩ့ဝ့ၫ လၧအံၫစရ့လၭ အၥိၭ လၧစစီလူၫ, ဒဲစစၪ့နၥၧၫ့ အအီၪလီၫ. 22 တၭ ကယဲ အံၫစရ့လၭအၡၩ လၧအအီၪက့ၪၥူၪအၥၭ လၧခိၪလီၩ့ အံဖြံၫ့ ထီးအလူၬ ထီးအနါဂၧၫ့ လၧၦဖလံၡၫဖိၪ စဲၪ့ဖျိၭတၭ, အဝ့ၫၥံၪ ဒၪလ့ၬ လီၩ့ဆီးဆ့ လၧဆၧဒုၭနီၪလီၫ. 23 တၭ ဆၧလၧမုလနံၩနီၪ ယဟိဝၩ မၩဖီၩ့မၩဖျ့ၭ အံၫစရ့လၭတၭ, ဒုၭၥုၭနီၪ ခၫ့ဂၬဆၧ လၧဘ့ၭ၁အ့ဝံၫ့နီၪလီၫ. 24 တၭ အံၫစရ့လၭအၡၩ ဘၪ ဆၧခိဆၧဝီၩ လၧမုလနံၩနီၪလီၫ. အဂဲးဘဲၫယီၩ စစီလူၫ ဒုၭဆိၪလၩ့ ၦခမျၧးအၥၭ စံၭဝ့ၫဒၪ, ၦလၧအအၪ့ဆၧ လၧမုလချုၭ ဂၪလၩ့ဒံၭဘၪနီၪ, မွဲအဘၪ ဆၧဆိၪအၧၩ့ဆံၭ. ဘဲၫၥိၭ ယမိမၩဆၧၫ့ ဆၧအၧၩ့ လၧယဒုၪယဒၩ အလီၩ့လီၫ. တၭ ၦထဲးယိ ဆၧအၪ့ နးဂၩအ့ၬ. 25 တၭ ကယဲ ၦခးဖိၪ လ့ၩထီၩ့ လၧၥံၪ့လဝၩ့နီၪ, န့ၫစၩ့ အီၪဝ့ၫ လၧဂၪ့ခိၪ အဖၫ့ခိၪလီၫ. 26 တၭ ထီးၦခမျၧး လ့ၩနုၬ လၧၥံၪ့လဝၩ့ အကျၩနီၪ, ယိခွါ, န့ၫစၩ့ လၩ့ဆၩ့နီၪ, မွဲလါနၫ့ ၦအီၪက့ၪအစူၪ လၧအနိၭဖၧၩ့ နးဂၩအ့ၬ, အဂဲးဘဲၫယီၩ ၦခမျၧး ၥၭမဲၪ ဆၧဆိၪလၩ့အၥၭနီၪလီၫ. 27 အ့ၪမွဲ စစၪ့နၥၧၫ့ နါဂၧၫ့ အဖါ ဒုၭဆိၪလၩ့ ၦခမျၧးအၥၭ အ့ၬ. မၩအၥၭဘဲၫနီၪတၭ ယူၬထၪ့ နိၪထိၭဘီၩ့ အခံၫ လၧအအီၪ လၧအစူၪဖၧၩ့တၭ, ဘၧၩ့လၩ့ဝ့ၫ လၧန့ၫ အခိၪထံၫဖၧၩ့တၭ, အီၪက့ၪ အစူၪ လၧအနိၭဖၧၩ့တၭ အမ့ၬ ဖၩ့ထၪ့လီၫ. 28 ၦလၧၦခမျၧးအကျၩ လဂၩ ချဲၩ့ဆၧတၭ, စံၭဝ့ၫဒၪ, နဖါ ဒုၭဆိၪလၩ့ တၡါ ၦခမျၧး အၥၭတၭ, စံၭဝ့ၫဒၪ, ၦလၧအအၪ့ဆၧ လၧမုဆၫလနံၩယီၩ, မွဲအဘၪ ဆၧဆိၪအၧၩ့ဆံၭ. တၭ ၦခမျၧး လၩ့ဘဲၩဝ့ၫဒၪလီၫ. 29 တၭ စစၪ့နၥၧၫ့ စံၭဝ့ၫဒၪ, ယဖါ မၩထံၬထၬယူၭ ထံၫၥံၪခးၥံၪလီၫ. ယမ့ၬ ဖၩ့ထၪ့နီၪ, ယိခွါဘီၪ, ယ ထဲးယိ န့ၫစၩ့ လဆံၭဖိၪနီၪလီၫ. 30 ၦခမျၧး အ့ၪအၪ့ဘၪဆၧတၭ, အၪ့ဘျဲၩအၪ့ဆၧ လၧအအၪ့ဂူၬန့ လၧအဒုၪအဒၩၥံၪ မုဆၫလနံၩယီၩတၭ, မွဲအဂ့ၩဒၪ ဆၧဆံၭအၪလဲၪ. အဂဲးဘဲၫယီၩ ဆၧမၩၥံၫ ၦဖလံၡၫဖိၪ မိအီၪယူၭ ဒိၪနဲၪ့ဒံၭဖၭဒိၪ မွဲအ့ၬဧၪ. 31 တၭ လၧမုလနံၩနီၪ အဝ့ၫၥံၪ ဖ့ၬခွံၬ ၦဖလံၡၫဖိၪ လၧမံၭမၭ ဖိးလၧအၭဇလၧၫ့လီၫ. တၭ ၦခမျၧး လၩ့ဘဲၩ နၭမၬလီၫ. 32 တၭ ၦခမျၧး စဲၪ့၁ၡိၫထၪ့ လၧဆၧလၧအအၪ့ဂူၬန့ဝ့ၫတၭ, မၩန့ ၥိၪၥံၪဘ့ၪၥံၪ, ဒဲချီဖၫ ဒဲချီဖိၪတၭ, မၩၥံၫဝ့ၫ လၧဂၪ့ခိၪ အလီၩ့တၭ, ၦခမျၧးနီၪ အၪ့ဝ့ၫ အီၪလၧအၥွံၪလီၫ. 33 တၭ ၦလီၩဘၪ စစီလူၫတၭ စံၭဝ့ၫဒၪ, ယိခွါ, ၦခမျၧး အၪ့ဆၧ လၧအၥွံၪတၭ, မၩမၪဘၪ ယဟိဝၩနီၪလီၫ. တၭ အဝ့ၫဒၪစံၭ, နၥံၪ မၩမၪယူၭ ဆၧယူၭ, ချံးစိၩ လိးဖၭဒိၪ လဖျိၪ့ လၧယအီၪ လၧမုဆၫလနံၩယီၩဆံၭ. 34 တၭ စစီလူၫ စံၭဝ့ၫဒၪ, မၩ လၩ့ပြံၩလၩ့?ပၩလိၬနၥံၪအၥၭ လၧၦခမျၧးအကျၩတၭ, စံၭအဝ့ၫၥံၪ, ဂဲၫဆိၬန့ယၧၩ ထီးယီၩ လဂၩအချီဖၫလဒုၩ လဂၩအချီဖၫလဒုၩ, ဒဲလဂၩအၥိၪလဒုၩ လဂၩအၥိၪလဒုၩ တၭ, မၩၥံၫဆၧ ထီးယီၩတၭ; အၪ့ဆၧဆံၭ. အၪ့ဆၧ လၧအၥွံၪတၭ မၩမၪဘၪ ယဟိဝၩ လဂ့ၩ. တၭ ၦခမျၧး ထီးအလူၬ ဂဲၫဆိၬဝ့ၫ လဂၩအချီဖၫလဒုၩ, လဂၩအချီဖၫလဒုၩ လၧမုနၩနီၪ; မၩၥံၫဝ့ၫ ထီးနီၪလီၫ. 35 စစီလူၫ မၩထၪ့ ဆၧလုလး လၧယဟိဝၩ အဂးတၭ, အနီၪမွဲ ဆၧလုလး လၧအမၩထၪ့ဆိၫဝ့ၫ လၧယဟိဝၩ အဂးလီၫ. 36 စစီလူၫ စံၭဝ့ၫဒၪ, မွဲပလီၩ့ဆီး ၦဖလံၡၫဖိၪ လၧမုနၩလခီၫတၭ, မၩဂၭဂီၩ့ၡီၩ့ အဝ့ၫၥံၪ ထီးဆၧဖၩ့ထၪ့ဆံၭ. မွဲပထီးဒုၭအီၪလၩ့ထး နးဂၩလဂ့ၩ, တၭ အဝ့ၫၥံၪ စံၭဝ့ၫဒၪ, မၩ ကယဲ ဆၧလၧအဂ့ၩ လၧနမ့ၬယၫဆံၭ. တၭ ၦလုဆၧလဂၩ စံၭဝ့ၫဒၪ, မွဲပၥုၭဘူၭၡီၩ့ပၥၭ လၧယွၩ အအီၪဆံၭ. 37 တၭ စစီလူၫ အၪ့စၪ့ယွၩ, မွဲယမိလီၩ့ဆီးဘၪ ၦဖလံၡၫဖိၪနီၪဆ့ဧၪ, နမိဖ့ၪလၫ့ လၧအံၫစရ့လၭ အစူၪဖၧၩ့နီၪဆ့ဧၪ; တၭ ဆၧလၧမုလနံၩနီၪ အဝ့ၫဒၪ စံၭဆၧၫ့ဘၪအ့ၬ. 38 စစီလူၫ စံၭဝ့ၫဒၪ, ၦခမျၧးအခိၪ ထီးအလူၬၥံၪဧ့, ၥုၭဘူၭနၥံၪအၥၭ ထီးယီၩတၭ, မၩဆၧနီၫလဲၪနီၫလဲၪနီၪ, လၧဆၧမၩမၪဘၪဆၧ မုလနံၩယီၩ ၥ့ၪယၫ နၥံၪဝ့ၫတၭ, ယိဆံၭ. 39 အဂဲးဘဲၫယီၩ ယဟိဝၩ မၧၫ့ဝ့ၫ လၧဆၧမၩဖီၩ့မၩဖျ့ၭ အံၫစရ့လၭနီၪ, မွဲလၧယဖိၪခွၫ စစၪ့နၥၧၫ့ လါနၫ့တၭ, မိဘၪၥံၫ တၡါလီၫ. တၭ ၦချဲၩ့ဆၧၫ့ဆၧ လၧၦခမျၧးအကျၩ နးဂၩအ့ၬ. 40 ထီးနီၪလဖၧၫ့ အဝ့ၫ စံၭအံၫစရ့လၭ ထီးအလူၬ, အီၪနၥံၪဝ့ၫ နးခီၫတၭ, ယၧၩ ဒဲယဖိၪခွၫ စစၪ့နၥၧၫ့ မိအီၪ နးခီၫလီၫ. တၭ ၦခမျၧး စံၭစစီလူၫ, မၩဆၧ ထီးဒၪအဘၪနၥၭဘီၪ. 41 မၩအၥၭဘဲၫနီၪတၭ စစီလူၫစံၭ ယဟိဝၩ အံၫစရ့လၭအယွၩ, ဖ့ၪလၫ့လါ ဆၧဖၭလၧၫ့ဎွ့ၩဆံၭ. တၭ ဆၧမၩန့ စစီလူၫ ဒဲစစၪ့နၥၧၫ့တၭ ၦခမျၧး ဖီၩ့ဖျ့ၭဝ့ၫဒၪလီၫ. 42 တၭ စစီလူၫ စံၭဝ့ၫဒၪ, ဖၭဆၧ လၧယၧၩ ဒဲယဖိၪခွၫ စစၪ့နၥၧၫ့ အဂးဆံၭ. တၭ ဆၧမၩန့ စစၪ့နၥၧၫ့လီၫ. 43 ထီးနီၪလဖၧၫ့ စစီလူၫစံၭ စစၪ့နၥၧၫ့, ဆၧလၧနမၩနီၪ, ဒုၭနဲၪယၧၩဘီၪ. တၭ စစၪ့နၥၧၫ့ ဒုၭနဲၪဝ့ၫတၭ, စံၭဝ့ၫဒၪ, န့ၫ ယထဲးယိ န့ၫစၩ့ လဆံၭ လၧနိၪထိၭဘီၩ့ အခံၫထိၭ လၧအအီၪ လၧယစူၪဖၧၩ့, ယိခွါ, ယမိဘၪၥံၫလီၫ. 44 တၭ စစီလူၫ ချဲၩ့ဆၧၫ့ဝ့ၫဒၪ, မွဲယွၩမၩ ဘဲၫနီၪ, ဒဲမၩအၪနဲၪ့ အနီၪဆံၭ. အဂဲးဘဲၫယီၩ စစၪ့နၥၧၫ့ဧ့, နဘၪၥံၫ တၡါလီၫ. 45 တၭ ၦခမျၧးစံၭ စစီလူၫ, မွဲစစၪ့နၥၧၫ့ လၧအမၩ ဆၧမၩဖီၩ့မၩဖျ့ၭဖၭဒိၪ လၧအံၫစရ့လၭ အကျၩနီၪ မိၥံၫဆ့ဧၪ. မွဲဆၧထီးမၩအၥၭဘဲၫနီၪ လဂ့ၩ, ယဟိဝၩ မၧၫ့ဝ့ၫနီၪ, အခိၪၥူၫ လၩ့ထ့ၬဘၪ လၧဂၪ့ခိၪ နးဘီၩ့အ့ၬ. အဂဲးဘဲၫယီၩ အဝ့ၫ မၩဆၧ လၧယွၩ အၥိၭ မုလနံၩယီၩလီၫ. ၦခမျၧး မၩဖီၩ့ဖျ့ၭ စစၪ့နၥၧၫ့တၭ ၥံၫဝ့ၫအ့ၬ. 46 တၭ စစီလူၫ ထဲၩ့ထဲၩ့ဝ့ၫ လၧအလီၩ့ဆီး ၦဖလံၡၫဖိၪတၭ ၦဖလံၡၫဖိၪ ထဲၩ့ဝ့ၫ လၧအလးဒၪဝ့ၫနီၪလီၫ. 47 [စစီလူၫ အဆၧပၧၩ့ဆၧပြၭ ဒဲအဂံၪ့ဒီၪ့ဖိၪ အဂဲး.] စစီလူၫ မၩန့ ဘၩ့မုး လၧအံၫစရ့လၭ အဖၫ့ခိၪတၭ, ဒုၭၥုၭ လၧအဒုၪအဒၩ အီၪဝၬဖီၩ့ဝ့ၫ ထီးအလူၬတၭ, ထၫ့ဒုၪဒၩ မိအၭ, ဒဲၦအၫမၧၫ့ဖိၪ, ဒဲအံဒၧၫ့, ဒဲဇိဘၫ အစဎွၩလဖၪ, ဒဲၦဖလံၡၫဖိၪလီၫ. တၭ ထီးဒၪအလး လၧအကၠၪအၥၭ လၧၦၡၩအအီၪနီၪ, မွဲအမၩစၪဆၧလီၫ. 48 မၩဆၧ ဆီၪ့ဆီၪ့လ့ၬတၭ, ဖ့ၬခွံၬ ၦအၫမလ့ၭဖိၪတၭ, မၩဖီၩ့မၩဖျ့ၭ အံၫစရ့လၭ လၧၦလၧအမၩန့ဆီၪ့ အဆၧလဖၪ အစူၪဖၧၩ့လီၫ. 49 တၭ စစီလူၫ အဖိၪခွၫလဖၪနီၪ, မွဲစစၪ့နၥၧၫ့, ဒဲစအံစုၫအဲၫ, ဒဲစမ့ၫလခရှုၫအ့ၫလီၫ. တၭ အဖိၪမုၪ နံၫဂၩလဖၪနီၪ, အဝဲၡါလဂၩ အမံၩ့မွဲ နးမံရၭ, အဆံၭလဂၩ အမံၩ့မွဲ နးမဲၫခၫလၭလီၫ. 50 တၭ စစီလူၫအမၫ စအဟံမအၭ အဖိၪမုၪအမံၩ့မွဲ နးအဟံၫ့နိၫအၫ့လီၫ. တၭ စစီလူၫအမၩ့ စနၧၫ အဖိၪခွၫအမံၩ့ စအၭဘနၧၫ, မွဲအၥုၭမုအခိၪ လီၫ. 51 စစီလူၫအဖါမွဲ စကံၭတၭ, စအၭဘနၧၫအဖါ စနၧၫနီၪ မွဲစအဘဲၫအ့လၭ အဖိၪခွၫလီၫ. 52 တၭ ဆၧဒုၭၥုၭထၫ့ဒၩ ၦဖလံၡၫဖိၪနီၪ အီၪဝ့ၫ ဆီၪ့ဆီၪ့လ့ၬ လၧစစီလူၫ အမုနံၩ ထီးအလူၬ အဖၧၩ့လီၫ. တၭ စစီလူၫ အ့ၪဒၪန့ ၦအဆီၪ့ လဂၩဂၩ မွဲဂ့ၩ, ၦအၥၭဒူၩ လဂၩဂၩ မွဲဂ့ၩ, မၩန့ဝ့ၫ လၧအဂးလီၫ. 

1 တၭ စစၫမုၫအ့လၭ စံၭစစီလူၫ, ယဟိဝၩ အၪ့မၧၫ့ ယဂဲၫဂုၪဝဲၩနၧၩ လၧစဎွၩ, လၧအၡၩခမျၧး အဖၫ့ခိၪ, အံၫစရ့လၭ အဖၫ့ခိၪနီၪလီၫ. မၩအၥၭဘဲၫနီၪတၭ, ဘိၩ့နဲၪ့ယီၩ ခိၭနၪ ယဟိဝၩ အဆၧချဲၩ့လဖၪ အလူနီၪဆံၭ. 2 တၭ ဆၧၥုၭမုခမျၧး အယဟိဝၩ စံၭဝ့ၫ ဘဲၫယီၩ, ယ ယိဆီၫ့မီၪ့ယူၭဆၧ လၧအၫမလ့ၭ မၩ အံၫစရ့လၭ, လၧအအီၪက့ၪ ဆၧထၫ့ဒုၪဒၩ လၧဖၧၩ့ၥၭ ထီးအဝ့ၫၥံၪ ဂဲၫထၪ့ လၧအံဇံၭ အဘိၩ့ဘၭနီၪလီၫ. 3 ဘိၩ့နဲၪ့ယီၩ လ့ၩဆၧတၭ, ဖ့ၬခွံၬ အၫမလ့ၭတၭ, မၩဂၭဂီၩ့ ကယဲ ဆၧလၧအအီၪ လၧအဝ့ၫၥံၪ တၡါဆံၭ. လီၫ့ကီၩ့ဆၧ လဂ့ၩ, မၩၥံၫ လၧၦခွၫ ထီၩ့လၧၦမုၪ, လၧဖိၪၥၪနီၪ ထီၩ့လၧအအၪ့နူ, လၧချီဖၫ ထီၩ့လၧၥိၪ လၧဘ့ၪ, လၧအကလအူၭ ထီၩ့လၧအကၥ့ၪယီၩ့နီၪဆံၭ. 4 စစီလူၫ ဒုၭအီၪကိၩ့အီၪကီၪ့ ၦခမျၧးတၭ, ဝံထၪ့နၬထၪ့ဝ့ၫ လၧတံလံၫ့ အဖၧၩ့ ၦခၪ့ၥုၭဖိၪ အီၪ နံၫကုၬ, ဒဲၦယုဒၫဖိၪ လလၬလီၫ. 5 တၭ စစီလူၫ လ့ၩဝ့ၫ လၧအၫမလ့ၭ အဒိၩ့လဖျိၪ့တၭ, အီၪခိၭၥူၪဝ့ၫ လၧခိၪလီၩ့ဆူၭဖၧၩ့ လီၫ. 6 တၭ စစီလူၫ စံၭၦကံၫ့နဲၭဖိၪ, လ့ၩဘီၪ, ဂၭထၪ့, စဲၪ့ထၪ့ခွံၬ လၧအၫမလ့ၭဖိၪ အကျၩဘီၪ. ဘၪလဘၪ ယမိမၩဂၭဂီၩ့ ဘၪခိၬ နၥံၪ လၧအဝ့ၫၥံၪ အၥိၭလီၫ. အဂဲးဘဲၫယီၩ ထီးၦအံၫစရ့လၭဖိၪ ဂဲၫစဲၪ့ထၪ့ခွံၬ လၧအံဇံၭတၭ, နၥံၪ မၩဝ့ၫ လၧဆၧအခိးအတၩ ထီးအလူၬ လီၫ. တၭ ၦကံၫ့နဲၭဖိၪ စဲၪ့ထၪ့ခွံၬ လၧၦအၫမလ့ၭဖိၪ အကျၩလီၫ. 7 တၭ စစီလူၫ ဖ့ၬခွံၬ ၦအၫမလ့ၭဖိၪ လၧဟၭ၀လၫ ထီးနလ့ၩနုၬ လၧၡၧၫ အဖၧၩ့ လၧအအီၪဎၩ့ လၧအံဇံၭလီၫ. 8 တၭ အဝ့ၫဒၪ ဖီၪ့န့မၧၫ့ ၦအၫမလ့ၭဖိၪ အစဎွၩ စအၫဂၭတၭ, မၩဂၭဂီၩ့ ၦခမျၧး ထီးအလူၬထူၬဆံၫ့ဘၩ့ လၧနၭအနါလီၫ. 9 တၭ စစီလူၫ ဒဲၦခမျၧးနီၪ လီၫ့ကီၩ့ စအၫဂၭ, ဒဲၥိၪၥံၪဘ့ၪၥံၪ, လၧအဂ့ၩထုၬလဖၪ, ဒဲလၧချီဖၫၥံၪ အကျၩ, ဒဲဆၧဖိၪဆၧဎါ အဘီၪ့, ဒဲၥိၪဖိၪလဖၪ, ဒဲကယဲ ဆၧလၧအဂ့ၩ ထီးအလူၬနီၪ, မိမၩဂၭဂီၩ့ဝ့ၫ လူၬထူၬအ့ၬ. အ့ၪမွဲ ကယဲ ဆၧလၧအလၬအၧၩ့, ဒဲလန့ကဲၩ့န့ကၩဘၪ ဆၧနီၪ မၩဂၭဂီၩ့ခွံၬဝ့ၫ လူၬထူၬလီၫ. 10 ထီးနီၪလဖၧၫ့ ယဟိဝၩအလူ လၩ့ဘၪဝ့ၫ လၧစစၫမုၫအ့လၭတၭ, စံၭဝ့ၫဒၪ, 11 မွဲယအီၪက့ၪထၪ့ စစီလူၫ လၧစဎွၩတၭ, ယနီၫ့ယါလၩ့ထဲၩ့ ယၥၭလီၫ. အဂဲးဘဲၫယီၩ လၧအလီၩ့ဖိၬယခဲၫ့နီၪ ထဲၩ့ထဲၩ့ယူၭဝ့ၫတၭ, ထီးန့ ယဆၧမၪလူၬအ့ၬ. စစၫမုၫအ့လၭ အၥၭအုၭနီၪ ကိၭထၪ့ ယဟိဝၩ ၥၫ့နၩချီၩ့လီၫ. 12 ထီးစစၫမုၫအ့လၭ ဂဲထုၪ့ ဂီၩဂီၩ ဘဲၫၥိၭ အမိလ့ၩဒၪလိၬအၥၭ လၧစစီလူၫနီၪ, ၦဒုၭနဲၪဆၧ လၧစစၫမုၫအ့လၭတၭ, စံၭဝ့ၫဒၪ, စစီလူၫ ဂဲၫ လၧကၫမလၭတၭ, ယိခွါ, အီၪက့ၪထၪ့ ဆၧမၩနဲၪ့ လၧအဂးတၭ, လ့ၩဝံၩ့ဝၩ့ ခၫ့ဂၬဆၧတၭ လ့ၩလၩ့ လၧဂံလဂၫလၭလီၫ. 13 တၭ စစၫမုၫအ့လၭ လ့ၩ လၧစစီလူၫ အအီၪတၭ, စစီလူၫ စံၭအဝ့ၫ, မွဲနဘၪ ဆၧဆိၪဂ့ၩ လၧယဟိဝၩဆံၭ. ယမၩယူၭ ဆၧလၧယဟိဝၩ မၪလူၬဝ့ၫလီၫ. 14 တၭ စစၫမုၫအ့လၭ စံၭဝ့ၫဒၪ, ၥိၪၥံၪဘ့ၪၥံၪ ဂၪ့ကိၭ လၧယနါဖၧၩ့, ဒဲချီဖၫၥံၪ ဂၪ့ကိၭ လၧယနါဂၧၫ့နီၪ, မွဲဘဲၫၥ့ၪလဲၪ. 15 စစီလူၫ စံၭဝ့ၫဒၪ, ၦဂဲၫဆိၬဝ့ၫ လၧၦအၫမလ့ၭဖိၪ အကျၩလီၫ. အဂဲးဘဲၫယီၩ ၦခမျၧး လီၫ့ကီၩ့ ဆၧအဂ့ၩ လၧၥိၪၥံၪဘ့ၪၥံၪ, ဒဲချီဖၫၥံၪ အကျၩ ဘဲၫၥိၭ အမိလုထၪ့ဆၧ လၧယဟိဝၩ နယွၩတၭ, ဆၧအီၪလၩ့ထးလဖၪနီၪ ပမၩဂၭဂီၩ့ယူၭ လူၬထူၬဆံၫ့ဘၩ့လီၫ. 16 တၭ စစၫမုၫအ့လၭ စံၭစစီလူၫ, အီၪဒၪခလူၬတၭ, ယမိလီၩဘၪနၧၩ လၧဆၧလၧယဟိဝၩ စံၭယၧၩ လၧမုလနၩယီၩလီၫ. တၭ အဝ့ၫဒၪ စံၭဝ့ၫ, ချဲၩ့ထၪ့ဘီၪ. 17 စစၫမုၫအ့လၭ စံၭဝ့ၫဒၪ, အဆၧၫ့အထီ လၧနမွဲ ၦအဆံၭ လၧနနၫ့ဆါ အမ့ၬယၫနီၪ, နကဲၪထၪ့ အံၫစရ့လၭ အဒီၪ့လဖၪ အခိၪတၭ, ယဟိဝၩ ဂုၪနၧၩ လၧအံၫစရ့လၭ အစဎွၩ မွဲအ့ၬဧၪ. 18 တၭ ယဟိဝၩ အၪ့မၧၫ့ နလ့ၩဖိၬ ဖၧၩ့ၥၭ လဘီၩ့တၭ, စံၭ, လ့ၩမၩဂၭဂီၩ့ခွံၬ ၦဆၧဒဲၩဘၭဖိၪ ၦအၫမလ့ၭဖိၪတၭ, ဒုၭၥုၭ လၧအဝ့ၫၥံၪ ထီးအလူၬခွံၬ ကိၭဂၩဒ့ၭဆံၭ. 19 နလခိၭနၪဘၪ ယဟိဝၩအလူ တၭ, န စဲၪ့၁ၡိၫ လၧဆၧအၪ့ဂူၬန့ အဖၫ့ခိၪတၭ, မၩ ဆၧအၧၩ့ လၧယဟိဝၩ အမ့ၬယၫနီၪ, မွဲဘၪလဲၪ. 20 တၭ စစီလူၫ စံၭစစၫမုၫအ့လၭ, မွဲယူၭ, ယခိၭနၪယူၭ ယဟိဝၩ အလူယူၭ, ယလ့ၩဖိၬယူၭ ဖၧၩ့ၥၭ လၧယဟိဝၩ အၪ့မၧၫ့ ယလ့ၩယူၭ, ဒဲယဂဲၫထဲၩ့ဆိၬယူၭ ၦအၫမလ့ၭဖိၪ အစဎွၩ အၫဂၭတၭ, ယမၩဂၭဂီၩ့ယူၭ ၦအၫမလ့ၭဖိၪ ထီးအလူၬယူၭ. 21 အ့ၪမွဲ ၦခမျၧး မၩန့ ဆၧလၧအအၪ့ဂူၬန့ အကျၩ, ၥိၪၥံၪဘ့ၪၥံၪ ဒဲချီဖၫၥံၪ, ဆၧအခိၪလဖၪ လၧဆၧလၧအကြၨၭ ထီၩ့လၧဆၧဂၭဂီၩ့လူၬထူၬဝ့ၫ အကျၩ, ဘဲၫၥိၭ ယမိလုထၪ့ဆၧ လၧယဟိဝၩ နယွၩ လၧဂံလဂၫလၭနီၪလီၫ. 22 တၭ စစၫမုၫအ့လၭ စံၭအဝ့ၫဒၪ, မွဲအဘၪ ယဟိဝၩ အၥၭ လၧဆၧလုမ့ၪ, ဒဲဆၧလုနီၪ, န့ၫဎီၩ့ လၧအဘၪအၥၭ လၧဆၧခိၭနၪ ယဟိဝၩအလူနီၪဆ့ဧၪ. ယိခွါ, ခိၭနၪ ဆၧနီၪ ဂ့ၩနဲၪ့ လုထၪ့ဆၧ, ဒဲဒိၭအနါနီၪ ဂ့ၩနဲၪ့ ၥိၪဖၫ အၥိၪနီၪဒံၭလီၫ. 23 အဂဲးဘဲၫယီၩ ဆၧပိၩ့ထၪ့ အဆၧဒဲၩဘၭနီၪ န့ၫဎီၩ့ လၧဆၧအူၪဆၧပီၩတၭ, ဆၧအနၧၫ့ထၧၫ့နီၪ န့ၫဎီၩ့ လၧဆၧဂၩ့ဆၧဖၪ့ အဆၧအၧၩ့လီၫ. မွဲနခွံၬၡိၭ ယဟိဝၩအလူတၭ, ယဟိဝၩ ခွံၬၡိၭနၧၩ လၧစဎွၩ အလးလီၫ. 24 တၭ စစီလူၫ စံၭစစၫမုၫအ့လၭ, ယမၩမၪဘၪယူၭ ဆၧယူၭ, အဂဲးဘဲၫယီၩ ယလၨၪခၫ့ဖၬဘၪ ယဟိဝၩ အဆၧမၪလူၬ, ဒဲနလူယူၭ, အဂဲးဘဲၫယီၩ, ယၥၭမဲၪ ၦခမျၧးတၭ, ယခိၭနၪ အဝ့ၫၥံၪအလူလီၫ. 25 တၭ ဘိၩ့နဲၪ့ယီၩ ဖျါခွံၬ ယဆၧမၪဆံၭ. ထဲၩ့ထဲၩ့ လၧယၥိၭ ဘဲၫၥိၭ ယမိဘိၪ့ထၪ့ဘၩထၪ့ ယဟိဝၩဆံၭ. 26 တၭ စစၫမုၫအ့လၭ စံၭစစီလူၫ, ယထဲၩ့ထဲၩ့ လၧနၥိၭ အ့ၬ. အဂဲးဘဲၫယီၩ နခွံၬၡိၭခွံၬယူၭ ယဟိဝၩအလူယူၭ တၭ, ယဟိဝၩ ခွံၬၡိၭခွံၬနၧၩ လၧစဎွၩ အလး လၧအံၫစရ့လၭ အဖၫ့ခိၪယူၭ. 27 စစၫမုၫအ့လၭ ကၠၪအၥၭ ဘဲၫၥိၭ အမိစဲၪ့ထၪ့ခွံၬတၭ, အဝ့ၫဒၪ ဖီၪ့ထၬ အဖၬဘဲၩ့ အနဲၩ့ထံၭတၭ, ယၬခွံၬဝ့ၫလီၫ. 28 တၭ စစၫမုၫအ့လၭ စံၭဝ့ၫ, ယဟိဝၩ ၡၫ့ခွံၬ အံၫစရ့လၭ အဘၩ့အမုး လၧနၧၩ လၧမုလနံၩယီၩတၭ, ဖ့ၪလၫ့ဝ့ၫ လၧၦလၧနနဲၩ့ထံၭလဂၩ လၧအဂ့ၩနဲၪ့နၧၩနီၪလီၫ. 29 လၧနီၪအမ့ၬယၫ ဆၧလၧအကဲၪ အံၫစရ့လၭ အဂဲးအဘၭ လဂၩနီၪ ချဲၩ့ဘျံၭချဲၩ့ဘျၪဆၧအ့ၬ. နၪ့ထၪ့ နီၫ့ယါလၩ့ထဲၩ့အၥၭအ့ၬ. အဂဲးဘဲၫယီၩ အဝ့ၫဒၪမွဲ ၦၡၩလဂၩ, လၧအမိဘၪ နၪ့ထၪ့ နီၫ့ယါလၩ့ထဲၩ့အၥၭနီၪ, မွဲအ့ၬ. 30 တၭ အဝ့ၫဒၪ စံၭဝ့ၫ, ယ မၩမၪဘၪယူၭ ဆၧယူၭ. ဘိၩ့နဲၪ့ယီၩ ဒုၭလၩဒုၭဖၩ့လါ ယၧၩ လၧယၡၩခမျၧး အၥၭၡါ အမ့ၬယၫ, ဒဲလၧအံၫစရ့လၭ အမ့ၬယၫတၭ, ထဲၩ့လၧယၥိၭ, ဘဲၫၥိၭ ယ မိဘိၪ့ထၪ့ဘၩထၪ့ ယဟိဝၩ နယွၩနီၪဆံၭ. 31 အခိးမွဲ စစၫမုၫအ့လၭ ထဲၩ့ဖိၬ စစီလူၫ အခဲၫ့တၭ, စစီလူၫ ဘိၪ့ထၪ့ဘၩထၪ့ ယဟိဝၩ လီၫ. 32 ထီးနီၪလဖၧၫ့ စစၫမုၫအ့လၭ စံၭဝ့ၫဒၪ, ဂဲၫဆိၬ ၦအၫမလ့ၭဖိၪ အစဎွၩ အၫဂၭ လၧယအီၪဆံၭ. တၭ စအၫဂၭ ဂဲၫဝ့ၫ လၧအၥၭဎွံၫတၭ, စအၫဂၭ စံၭဝ့ၫဒၪ, မွဲမၬ ဆၧနၭဆၧၥံၫ အဆၧနၭဆၧၡၪ့ ဖီၩ့ခွံၬယူၭ. 33 တၭ စစၫမုၫအ့လၭ စံၭဝ့ၫဒၪ, ဘဲၫနနၭ ဒုၭကဲၪထၪ့ယူၭ ၦမုၪ လၧအဖိၪ လအီၪဘၪ အၥိၭနီၪ, နမိလဂၩနီၪ ဘၪကဲၪထၪ့ ၦအဖိၪလအီၪဘၪလဂၩ လၧၦမုၪအကျၩ ဘဲၫနီၪအၥိၭဆ့ လီၫ. တၭ စစၫမုၫအ့လၭ တဲၩခွံၬ စအၫဂၭ လၧယဟိဝၩ အမ့ၬယၫ လၧဂံလဂၫလၭ အဖၧၩ့နီၪလီၫ. 34 စစၫမုၫအ့လၭ လ့ၩထၪ့ လၧရၫမၫတၭ, စစီလူၫ လ့ၩထၪ့ လၧအဂံၪ့ ထီးဂံဘအၫစီလူၫနီၪလီၫ. 35 တၭ စစၫမုၫအ့လၭ လဂဲၫဒၪလၧၩ့ဘၪ စစီလူၫ ထီၩ့လၩ့ လၧမုလနံၩ လၧအၥံၫနီၪလီၫ. မွဲလါနၫ့ စစၫမုၫအ့လၭ အၥၭအုၭ လၧစစီလူၫ အကၠီၩ့လီၫ. တၭ ယဟိဝၩ နီၫ့ယါလၩ့ထဲၩ့အၥၭ လၧအအီၪက့ၪထၪ့ စစီလူၫ လၧစဎွၩ လၧအံၫစရ့လၭ အဖၫ့ခိၪ အကၠီၩ့လီၫ. 

1 တၭ ယဟိဝၩ စံၭစစၫမုၫအ့လၭ, နၥၭ မိအုၭ လၧစစီလူၫ အကၠီၩ့ ဆံၭယံၬလဲၪ. ယခွံၬၡိၭယူၭ အဝ့ၫ လၧစဎွၩ အလး လၧအံၫစရ့လၭ အဖၫ့ခိၪယူၭ, မၩဎွ့ၩ နဖီၩ့ဆၧနိၩ့ လၧၥိၪတၭ, လ့ၩဘီၪ. ယမိဒုၭလ့ၩနၧၩ လၧၦဘ့ၭ၁လံၫဟံၫ့ဖိၪ စယ့ၭစံၫ အအီၪလီၫ. အဂဲးဘဲၫယီၩ ယ ဒၪဘၪယူၭ စဎွၩ လၧယဂး လၧအဝ့ၫဒၪ အဖိၪခွၫၥံၪ အကျၩယူၭ. 2 စစၫမုၫအ့လၭ စံၭဝ့ၫဒၪ, ယလ့ၩ မိၥ့ၪ ဘဲၫၥ့ၪလဲၪ. စစီလူၫ အ့ၪနါဂၧၫ့တၭ, မိမၩၥံၫယၧၩလီၫ. တၭ ယဟိဝၩ စံၭဝ့ၫဒၪ, မၩန့ ချီမိနးဒုၩ လၧနၥိၭတၭ, စံၭ, ယဂဲၫလုထၪ့ဆၧ လၧယဟိဝၩ လီၫ. 3 တၭ ကိၭန့ စယ့ၭစံၫ လၧဆၧလုထၪ့နီၪဘီၪ. နမိဘၪမၩ ဘဲၫၥ့ၪလဲၪ, ဘဲၫၥ့ၪလဲၪနီၪ, ယမိဒုၭနဲၪနၧၩလီၫ. နမိဘၪဂုၪ ၦလၧယမိစံၭနၧၩ လဂၩ လၧယဂးလီၫ. 4 စစၫမုၫအ့လၭ မၩဆၧ လၧယဟိဝၩ ချဲၩ့နီၪတၭ, ဂဲၫဝ့ၫ လၧဘ့ၭ၁လံၫဟံၫ့နီၪလီၫ. ဒိၩ့အၡၩ ၥုၪ့က့ၭၥၭၡါ ဝၭထိၬ လၧအဂဲၫဆၧ အကၠီၩ့တၭ, စံၭဝ့ၫဒၪ, နဂဲၫ လၧဆၧဘၪလိၬအိၭလိၬဆ့ဧၪ. 5 တၭ အဝ့ၫဒၪစံၭ, ယဂဲၫ လၧဆၧဘၪလိၬအိၭလိၬ ဘဲၫၥိၭ ယမိလုထၪ့ဆၧ လၧယဟိဝၩ အဂးလီၫ. မၩဆံၫ့ထၪ့ နၥံၪအၥၭတၭ, ဂဲၫ လၧယၥိၭ လၧဆၧလုထၪ့ဝ့ၫဆံၭ. တၭ အဝ့ၫဒၪ မၩဆံၫ့ဎံၪ စယ့ၭစံၫ ဒဲအဖိၪခွၫၥံၪတၭ, ကိၭ အဝ့ၫၥံၪ လၧဆၧလုထၪ့ဝ့ၫနီၪလီၫ. 6 ဆၧမၩအၥၭ ထီးအဝ့ၫၥံၪ ဂဲၫထၪ့နီၪ လၧအဝ့ၫဒၪ ယိ စအံၫလဲအၭတၭ, စံၭဝ့ၫဒၪ, မွဲမၬ ယဟိဝၩအၡၩ ဒိၭဂုၪအၥၭ လဂၩ အီၪလၧအမ့ၬယၫလီၫ. 7 အ့ၪမွဲ ယဟိဝၩ စံၭစစၫမုၫအ့လၭ, အဝ့ၫဒၪအမ့ၬ အခံးအဂၩ့, ဒဲအဂၩ့ထီၫနီၪ ယိလဂ့ၩ, မွဲယခွံၬၡိၭယူၭ အဂဲးလီၫ. အဂဲးဘဲၫယီၩ ယဒၪဘၪဆၧ ဘဲၫၦၡၩ ဒၪဘၪဆၧ အၥိၭနီၪအ့ၬ. အဂဲးဘဲၫယီၩ ၦၡၩ ယိ ၦအမ့ၬ, အ့ၪမွဲ ယဟိဝၩ ယိ ၦအၥၭလီၫ. 8 ထီးနီၪလဖၧၫ့ စယ့ၭစံၫ ကိၭန့ စအဘံနဒၭ တၭ, ဒုၭလ့ၩဖီၩ့ခွံၬဝ့ၫ လၧစစၫမုၫအ့လၭ အမ့ၬယၫ လီၫ. တၭ အဝ့ၫဒၪ စံၭဝ့ၫ, ယဟိဝၩ ရွံန့ အဝ့ၫ လဂၩယီၩဆ့အ့ၬ. 9 ထီးနီၪလဖၧၫ့ စယ့ၭစံၫ ဒုၭလ့ၩဖီၩ့ခွံၬ စၡၫ့မၫလီၫ. တၭ အဝ့ၫဒၪ စံၭဝ့ၫ, ယဟိဝၩ ရွံန့ အဝ့ၫ လဂၩယီၩဆ့အ့ၬ. 10 တၭ စယ့ၭစံၫ ဒုၭလ့ၩဖီၩ့ခွံၬ အဖိၪခွၫ နွ့ၫဂၩ လၧစစၫမုၫအ့လၭ အမ့ၬယၫလီၫ. တၭ စစၫမုၫအ့လၭ စံၭစယ့ၭစံၫ, ယဟိဝၩ ရွံန့ အဝ့ၫၥံၪဆ့ အ့ၬ. 11 တၭ စစၫမုၫအ့လၭ စံၭစယ့ၭစံၫ, အယီၩမွဲ နဖိၪခွၫလဖၪ လူၬဆ့ဧၪ. အဝ့ၫဒၪ စံၭဝ့ၫ, ဖိၪဒၪဘၨၩလဂၩ အီၪဒံၭတၭ; ယိခွါ, အဝ့ၫဒၪ ယူၬ ၥိၪၥံၪဘ့ၪၥံၪလီၫ. တၭ စစၫမုၫအ့လၭ စံၭစယ့ၭစံၫ, အၪ့မၧၫ့ ၦလ့ၩကိၭန့ အဝ့ၫဒၪဘီၪ. အဂဲးဘဲၫယီၩ အဝ့ၫ ဂဲၫအ့ၪလထီၩ့ဒံၭဘၪ ထီးယီၩတၭ, ပဆၧၫ့နၩ့အ့ၬ. 12 တၭ အဝ့ၫဒၪ အၪ့မၧၫ့ ၦလ့ၩ မၩန့ဝ့ၫလီၫ. တၭ အဝ့ၫဒၪလဂၩနီၪ ဝီၩဝ့ၫ, အမ့ၬမွဲ အဎံၫအလၩတၭ, ၦယိဝ့ၫ ဂ့ၩမၬလီၫ. တၭ ယဟိဝၩ စံၭဝ့ၫဒၪ, ဂဲထုၪ့ ဂုၪအဝ့ၫဒၪဆံၭ. အဂဲးဘဲၫယီၩ အယီၩမွဲ ၦလဂၩနီၪလီၫ. 13 တၭ စစၫမုၫအ့လၭ မၩန့ ဖီၩ့ဆၧနိၩ့နီၪတၭ, ဂုၪဝ့ၫ လၧအထၧၫ့ဖုဝဲ အကျၩလီၫ. တၭ ယဟိဝၩအၥၭ လၩ့ဘၪ လၧစဒၫဝံၭ အလီၩ့ လၧမုလနံၩနီၪ လၧယၫလီၫ. တၭ စစၫမုၫအ့လၭ ဂဲထုၪ့တၭ, လ့ၩထၪ့ဝ့ၫ လၧရၫမၫလီၫ. စဒၫဝံၭ အီၪလၧစစီလူၫ အနီးဖၧၩ့. 14 ယဟိဝၩအၥၭ စဲၪ့ထၪ့ခွံၬ လၧစစီလူၫ အလီၩ့တၭ, ၥၭအၧၩ့လမံၩ့ လၧယဟိဝၩနီၪ မၩခိမၩဝီၩဝ့ၫလီၫ. 15 တၭ စစီလူၫ အခ့ၫအၡၩ စံၭဝ့ၫ, ယိခွါ, ၥၭအၧၩ့လမံၩ့ လၧယွၩနီၪ မၩခိမၩဝီၩနၧၩလီၫ. 16 မွဲပကဆါ မၪလူၬ နခ့ၫနၡၩ လၧနမ့ၬယၫ ဘဲၫၥိၭ အမိအၪ့ဎၬန့ ၦလၧအၥ့ၪယၫ ဒံၩ့နါဒံၩ့ဆံၭ. တၭ ထီးၥၭအၧၩ့လမံၩ့ လၧယွၩနီၪ အ့ၪအီၪလၧနလီၩ့တၭ, ဆၧမိမၩအၥၭ လၧအဝ့ၫဒၪလဂၩ မိဒံၩ့ဆၧ လၧအစူၪတၭ, နမိဘျၪထဲၩ့လီၫ. 17 တၭ စစီလူၫ စံၭအခ့ၫအၡၩ, အၪ့ဎၬန့ယၧၩ လၧၦလၧအဒံၩ့ဆၧ အဂ့ၩ လဂၩတၭ, ဂဲၫထဲၩ့ဆိၬ အဝ့ၫ ထီးယီၩဆံၭ. 18 ထီးနီၪလဖၧၫ့ အခ့ၫအၡၩလဂၩ စံၭဆၧၫ့ဆၧတၭ, စံၭဝ့ၫဒၪ, ယိခွါ, ယဒၪယူၭ ၦဘ့ၭ၁လံၫဟံၫ့ဖိၪ စယ့ၭစံၫ အဖိၪခွၫ လၧအဒံၩ့ဆၧၥ့ၪ လဂၩတၭ, မွဲဝ့ၫ လၧၦအဆီၪ့, ဒဲၦအၥၭဒူၩ, ဒဲၦၥုၭဖိၪ, ဒဲၦအၥုၪ့ဆၭအၥၭဆၭ ဒဲအခံးအဂၩ့ဂ့ၩတၭ, ယဟိဝၩ အီၪလၧအၥိၭလီၫ. 19 မၩအၥၭဘဲၫနီၪတၭ, စစီလူၫ အၪ့မၧၫ့ အၥီၫ့လဖၪ လ့ၩ လၧစယ့ၭစံၫ အအီၪတၭ စံၭဝ့ၫဒၪ, အၪ့မၧၫ့ နဖိၪခွၫ လၧအအီၪ လၧၥိၪၥံၪဘ့ၪၥံၪ စဒၫဝံၭ လဂၩ, ဂဲၫလၧယအီၪ ဘီၪ. 20 တၭ စယ့ၭစံၫ မၩန့ ကၥ့ၪယီၩ့လဒုၩ အီၪလၧကိၪ, ဒဲစဘံၭထံၫ လၧထိၪ့ဆၧဖံၭ လဖျိၪ့, ဒဲဘ့ၪဖိၪ လဒုၩ တၭ, ဖ့ၪယုဝ့ၫ လၧစစီလူၫ, လၧအဖိၪခွၫ စဒၫဝံၭ အစူၪဖၧၩ့နီၪလီၫ. 21 စဒၫဝံၭ ဂဲၫဝ့ၫ လၧစစီလူၫ အအီၪတၭ, ဆၧၫ့ထုၪ့ လၧအမ့ၬယၫလီၫ. တၭ အဝ့ၫဒၪ အဲၪဝ့ၫ ဒိၪမၬလီၫ. တၭ အဝ့ၫ ကဲၪထၪ့ လၧၦဆိၬအစူၪဝဲၩလီၫ. 22 စစီလူၫ အၪ့မၧၫ့ ၦလ့ၩလၧစယ့ၭစံၫ အအီၪတၭ, စံၭဝ့ၫဒၪ, ဒုၭဆၧၫ့ထုၪ့လါ စဒၫဝံၭ လၧယမ့ၬယၫဘီၪ; အဂဲးဘဲၫယီၩ ဘၪခိးဘၪတၩ လၧယမ့ၬယၫလီၫ. 23 ဆၧမၩအၥၭ ထီးၥၭအၧၩ့လမံၩ့ လၧယွၩ ဒုၭဘၪ စစီလူၫတၭ, စဒၫဝံၭ မၩန့ နါဒံၩ့ လဖျိၪ့တၭ ဒံၩ့ဆၧ လၧအစူၪနီၪ, စစီလူၫအၥၭ မုၬထၪ့ထဲၩ့တၭ, ဆၧဂ့ၩထၪ့ထဲၩ့ လၧအဂး တၭ, ၥၭအၧၩ့လမံၩ့နီၪ စဲၪ့ထၪ့ခွံၬ လၧအအီၪလီၫ. 

1 ၦဖလံၡၫဖိၪ ဒုၭအီၪကီၪ့ အၡၩၥုၭမု ဘဲၫၥိၭ အမိဒုၭ ဆၧနီၪ အီၪကိၩ့အီၪကီၪ့ ထီးၡိကိၫ လၧအဘၪဆဲၫ့ လၧယုဒၫတၭ, ၥုၪ့အတဲၩ ထီးၡိကိၫ ဒဲအဇံကၫ အဘိၩ့ဆၧၩ့ လၧအံဖ့ၭဒၫ့မံၫ့ အဖၧၩ့လီၫ. 2 စစီလူၫ ဒဲၦအံၫစရ့လၭအၡၩၥံၪ အီၪကိၩ့အီၪကီၪ့တၭ, ၥုၪ့တဲၩ လၧဆၧစီၩ့ခိၪ အံလၫတၭ, တဲၩ့ဝဲၩ ဆၧဒုၭၥုၭ လၧအထၫ့ဒၩ ၦဖလံၡၫဖိၪ လီၫ. 3 ၦဖလံၡၫဖိၪ ဆၧၫ့ထုၪ့ဝ့ၫ လၧခိၪလီၩ့ခိၪ လၧအလခီၫဒၪတၭ, ခိၪလီၩ့ဆူၭ အီၪဝ့ၫ လၧအဘိၩ့ဆၧၩ့လီၫ. 4 တၭ ၦလဂၩ ဂဲၫထၪ့ လၧၦဖလံၡၫဖိၪ ၥုၪ့တဲၩအလးနီၪ; အမံၩ့မွဲ စဂိၫလဲအၫ လၧဂၭၥၫတၭ, အဂၩ့ထီၫ ဎူၫဖျါထၫလီၫ. 5 အဝ့ၫဒၪ ချုၬခိၪလူၬၥုၭ ထီးဘၩ့ လၧအခိၪတၭ, ၥိၭ ဆဲၫ့ထီးဘၩ့ လၧအလယၧး ဎၧၫ့ ၡက့လၭ ယဲထီၫ့. 6 ဖျၪ့ အခၪ့ လၧခၪ့ဖျၪ့ထီးဘၩ့, ဒဲဖၩ့ဖိၪထီးဘၩ့ အီၪဝ့ၫ လၧအခိၬထံၭခိၪနီၪလီၫ. 7 တၭ အဖၩ့ဘီၩ့ မၩအၥၭ ဘဲၫထၪခိၪ အၥိၭ, အဖၩ့အနါနီၪ အလယၧး ဎၧၫ့ထၭ ၡက့လၭ ဎူၫယၩလီၫ. တၭ ၦဆိၬထၩ့ဖံၭ လဂၩ လ့ၩ လၧအမ့ၬယၫလီၫ. 8 အဝ့ၫဒၪ ဆၧၫ့ထုၪ့ဝ့ၫတၭ, ကိၭထၪ့ လၧအံၫစရ့လၭ အၥုၭမုတၭ, စံၭဝ့ၫ, နၥံၪ ဂဲၫထၪ့ တဲၩ့ဝဲၩဆၧ ဘဲၫၥိၭ နၥံၪ မိဒုၭၥုၭ မွဲဘၪလဲၪ. ယဝ့ၫဒၪယီၩ ယမွဲ ၦဖလံၡၫဖိၪတၭ, နၥံၪမွဲ စစီလူၫ အခ့ၫအၡၩ, မွဲအ့ၬဧၪ. ရွံန့ ၦလဂၩ လၧနၥံၪ အဂးတၭ, ဒုၭဂဲၫလၩ့ အဝ့ၫဒၪ လၧယအီၪဘီၪ. 9 ဒုၭဆၧ လၧယၧၩ အ့ၪၥ့ၪ, ဒဲအ့ၪမၩၥံၫယၧၩတၭ, ပမိကဲၪထၪ့ နၥံၪ အဎီးအၡၩလီၫ. အ့ၪမွဲ ယ အ့ၪမၩစၪ အဝ့ၫ ဒဲမၩၥံၫဝ့ၫတၭ, နၥံၪ မိကဲၪထၪ့ ပဎီးပၡၩ ဒဲမၩ ပဆၧလီၫ. 10 တၭ ၦဖလံၡၫဖိၪ လဂၩနီၪ စံၭဝ့ၫဒၪ, ယ အၪ့ထၩန့ အံၫစရ့လၭ အၥုၭမုခမျၧးၥံၪ လၧမုဆၫလနံၩယီၩလီၫ. ဖ့ၪလၫ့ယၧၩ လၧၦၡၩလဂၩ ဘဲၫၥိၭ ပမိဒုၭလိၬပၥၭဘီၪ. 11 ထီးစစီလူၫ ဒဲအံၫစရ့လၭ ထီးအလူၬ နါဂၧၫ့ ၦဖလံၡၫဖိၪ အဆၧချဲၩ့နီၪတၭ, အၥုၪ့အုၭ အၥၭအုၭ ဒဲၥၭမဲၪဆၧ ဒိၪမၬလီၫ. 12 စဒၫဝံၭအဖါနီၪ မွဲၦအ့ဖြၭဖိၪ လၧဘ့ၭ၁လံၫဟံၫ့ယုဒၫ အဖၧၩ့တၭ, အမံၩ့မွဲ စယ့ၭစံၫလီၫ. အဝ့ၫဒၪ အီၪလၧအဖိၪခွၫ ဎိၭဂၩတၭ, လၧစစီလူၫ အမုနံၩလဖၪနီၪ မွဲၦၥၭၡါ လၧၦၡၩအကျၩလီၫ. 13 တၭ စယ့ၭစံၫ အဖိၪခွၫ လၧအၥၭၡါထုၬ ၥၧၫ့ဂၩ ဖိၬ စစီလူၫ အခဲၫ့ လၧဆၧဒုၭၥုၭ အဖၧၩ့လီၫ. တၭ ၦလၧအလ့ၩဝ့ၫ လၧဆၧဒုၭၥုၭ အဖၧၩ့လဖၪနီၪ, အဝဲၡါအမံၩ့မွဲ စအံၫလဲအၭ လဂၩ, ဒဲနံၫဂၩလဂၩ စအဘံနဒၭ, ၥၧၫ့ဂၩလဂၩ စၡၫ့မၫလီၫ. 14 စဒၫဝံၭ မွဲၦအၥၭဘၪ့ထုၬတၭ, ၦအၥၭၡါထုၬ ၥၧၫ့ဂၩနီၪ ဖိၬ စစီလူၫ အခဲၫ့လီၫ. 15 အ့ၪမွဲ စဒၫဝံၭ လ့ၩဆၧ, ထဲၩ့ခွံၬ လၧစစီလူၫ အအီၪ, ဘဲၫၥိၭ အမိယိ အဖါအၥိၪၥံၪ ဘ့ၪၥံၪ လၧဘ့ၭ၁လံၫဟံၫ့ အဖၧၩ့နီၪလီၫ. 16 ၦဖလံၡၫဖိၪလဂၩနီၪ ၥုၭဘူၭအၥၭ လၧဂီၩလဘျၩ့, လၧဂၪလဘျၩ့တၭ, အီၪဒုၭနဲၪအၥၭ အနံၩလံဆံၫလီၫ. 17 စယ့ၭစံၫစံၭ အဖိၪခွၫ စဒၫဝံၭ, မၩန့ ဘုၪဖီးဎွ့ၩထၪ့ လအ့ဖၭ လၧနထၧၫ့ဖုဝဲ အဂး, ဒဲကိၪ ဆံၫလီၪ့ယီၩတၭ, လ့ၩ လၧၦၥုၪ့တဲၩအလး လၧနထၧၫ့ဖုဝဲ အအီၪဘီၪ. 18 ဆိၬ ဆၧနူထံၫလၩ့ဒၭ ဆံၫလီၪ့ လၧၦလထီၫ့အခိၪနီၪ, ယိ နထၧၫ့ဖုဝဲၥံၪ, မွဲအအီၪမုၬဆ့ဧၪ, တၭ မၩန့ အဝ့ၫၥံၪ အဆၧထိးအၥၭ နးမံၩ့ဘီၪ. 19 တၭ စစီလူၫ ဒဲအဝ့ၫၥံၪနီၪ, ဒဲအံၫစရ့လၭအၡၩ ထီးအလူၬ အီၪဝ့ၫ လၧဆၧဒၩဖၧၩ့ အံလၫတၭ, ဒုၭၥုၭ လၧၦဖလံၡၫဖိၪလီၫ. 20 မုဆဲၪ့ထၪ့ စဒၫဝံၭ ဂဲထုၪ့ ဂီၩဂီၩတၭ, အီၪက့ၪလၩ့ထး ၥိၪ ဒဲဘ့ၪ အီၪလၧအၡၩယိဝ့ၫ လဂၩတၭ, မၩန့ဆၧတၭ လ့ၩ ဘဲၫစယ့ၭစံၫ မၪလူၬဝ့ၫ အၥိၭနီၪ, ဂဲၫထီၩ့ဝ့ၫ လၧဆၧအခိၪဒၧၩ့ ထီးၦၥုၭမု လ့ၩဒုၭၥုၭ, ဒဲကိၭၡၭထၪ့ လၧဒုၭၥုၭ အဘိၩ့ဘၭနီၪလီၫ. 21 အဂဲးဘဲၫယီၩ အံၫစရ့လၭ ဒဲၦဖလံၡၫဖိၪ တဲၩ့ဝဲၩယူၭ လၧဆၧဒုၭၥုၭ အဂး, ၥုၭမု ခီၫၥုၭမုလီၫ. 22 တၭ စဒၫဝံၭ အီၪက့ၪလၩ့ထး အဆၧဖိၪဆၧလံၩ လၧၦယိဆၧဖိၪဆၧလံၩ အစူၪဖၧၩ့တၭ, လ့ၩစဲၪ့ဝ့ၫ လၧၦၥုၭမု အကျၩတၭ, ဂဲၫချဲၩ့ဒုၪ့ အထၧၫ့ဖုဝဲလီၫ. 23 ချဲၩ့ဒုၪ့ဝ့ၫ အဘိၩ့ဘၭနီၪ, ယိခွါ, ၦလၧနံၫခီၫ အဘိၩ့ဆၧၩ့ လဂၩ ဂဲၫထၪ့ (ၦဖလံၡၫဖိၪ လၧဂၫၥၭနီၪ အမံၩ့မွဲ စဂိၫလဲအၫ) လၧၦဖလံၡၫဖိၪ အၥုၭမု အကျၩတၭ, ချဲၩ့ ဆၧချဲၩ့လဖၪ ဘဲၫအလးလး လီၫ. တၭ စဒၫဝံၭ နါဂၧၫ့ဝ့ၫလီၫ. 24 ကယဲ အံၫစရ့လၭအၡၩ ထီးအလူၬ ထီးအဒၪဘၪ ၦလဂၩနီၪ ၥၭမဲၪဆၧ ဒိၪမၬ တၭ, စဲၪ့ဖျိၭဝ့ၫလီၫ. 25 တၭ အံၫစရ့လၭအၡၩ စံၭဝ့ၫဒၪ, ၦလၧအဂဲၫထၪ့လဂၩနီၪ နၥံၪ ဒၪဘၪယူၭဧၪ, မွဲမၬ ဘဲၫၥိၭ အမိအၪ့ထၩန့ အံၫစရ့လၭတၭ, ဂဲၫထၪ့ဝ့ၫလီၫ. တၭ ၦလၧအမၩၥံၫဝ့ၫ လဂၩ ဆၧမိမၩအၥၭ လၧစဎွၩ မိဒုၭကဲၪဒိၪကဲၪၡါ အီၪလၧဆၧလူဒိၪဎွ့ၩဒိၪဖၭဒိၪတၭ, မိဖ့ၪလၫ့ဝ့ၫ လၧအဖိၪမုၪ ဒဲမိအီၪက့ၪ အဖါအၡၩဂံၪ့ဖိၪ လၧအဖျ့ၭခီၫ့ လၧအံၫစရ့လၭ အကျၩလီၫ. 26 စဒၫဝံၭ ချဲၩ့ဆၧ လၧၦလၧအဆၧၫ့ထုၪ့ လၧအနဲၩ့ထံၭလဖၪတၭ, စံၭဝ့ၫဒၪ, ၦလၧအမၩၥံၫ ၦဖလံၡၫဖိၪ လဂၩနီၪတၭ, မၩန့ခွံၬ ဆၧဒုၪဒွ့ၪ လၧၦအံၫစရ့လၭ အလီၩ့နီၪ ဆၧမိမၩဝ့ၫ ဘဲၫၥ့ၪလဲၪ. ၦဖလံၡၫဖိၪ လၧအလဒိၭဘၪ ဆၧကူၭတရံၭ လဂၩ ဘဲၫၥိၭ အမိအၪ့ထၩန့ ယွၩ လၧအမၧၫ့ဝ့ၫ လဂၩ အၥုၭမုခမျၧးနီၪ, မွဲဝ့ၫ ပလၫလဂၩလဲၪ. 27 တၭ ၦခမျၧး စံၭဆၧၫ့ဝ့ၫ, ဘဲၫဆၧချဲၩ့နီၪ အၥိၭ တၭ, စံၭဝ့ၫဒၪ, ဆၧမိမၩ ၦလၧအမၩၥံၫ အဝ့ၫဒၪ ဘဲၫနီၪအၥိၭလီၫ. 28 လၧအချဲၩ့ဆၧ လၧၦၡၩနီၪ အဝဲခွၫဝဲၡါ စအံၫလဲအၭ, နါဂၧၫ့ဝ့ၫတၭ, စအံၫလဲအၭ အၥၭထၪ့ ခဲၩထၪ့ဘၪ စဒၫဝံၭတၭ, စံၭဝ့ၫဒၪ, နဂဲၫလၩ့ ထီးယီၩ မွဲဘၪလဲၪ. တၭ နအီၪက့ၪလၩ့ထး ၥိၪၥံၪ ဘ့ၪၥံၪ ၡၩခိၬဒုၩနီၪ လၧမံၩ့လၬကျၩ လၧပလၫ အစူၪဖၧၩ့ လဂၩလဲၪ. ယၥ့ၪယၫ နၥၭထၪ့ထီၫ ဒဲဆၧအၧၩ့ လၧနၥၭခံဖၧၩ့လီၫ. အဂဲးဘဲၫယီၩ နဂဲၫ ဘဲၫၥိၭ နမိဒၪဘၪ ဆၧဒုၭၥုၭလီၫ. 29 တၭ စဒၫဝံၭ စံၭဝ့ၫဒၪ, ယမၩဘၪယူၭ ဘိၩ့နဲၪ့ယီၩ ဆၧနီၪလမံၩ့လဲၪ. ဘိၩ့နဲၪ့ယီၩ အလး လအီၪဘၪဧၪ. 30 မွဲအကၠၪအၥၭ လၧၦလဂၩဒၪ အအီၪတၭ, ချဲၩ့ဆၧ ဘဲၫလးလးတၭ, ၦခမျၧး စံၭဆၧၫ့ဝ့ၫ ဘဲၫလၧအဝံခိၪ အၥိၭနီၪလီၫ. 31 ၦနါဂၧၫ့ဆၧ လၧစဒၫဝံၭ ချဲၩ့ဝ့ၫတၭ, လီၩလၩ့ဝ့ၫ လၧစစီလူၫ အမ့ၬယၫတၭ အဝ့ၫဒၪ ကိၭန့ဝ့ၫဒၪလီၫ. 32 တၭ စဒၫဝံၭ စံၭစစီလူၫ မွဲၦအၥၭ ထီးလၩ့ပွံၭ လၧအဝ့ၫဒၪ အကၠီၩ့ နးဂၩလဂ့ၩ, နခ့ၫနၡၩ မိလ့ၩဒုၭဆၧ လၧၦဖလံၡၫဖိၪ လဂၩနီၪလီၫ. 33 စစီလူၫ စံၭစဒၫဝံၭ, နလ့ၩဒုၭဆၧ လၧၦဖလံၡၫဖိၪနီၪ နၧၩ့အ့ၬ. အဂဲးဘဲၫယီၩ နမွဲဖိၪၥၪခွၫထၪ့ၥၫ့ဒံၭလီၫ. အ့ၪမွဲ အဝ့ၫဒၪလဂၩနီၪ မွဲၦၥုၭဖိၪ ခီၫလၧအဖိၪၥၪခွၫထၪ့ယူၭလီၫ. 34 စဒၫဝံၭ စံၭစစီလူၫ, နခ့ၫနၡၩ ယိ အဖါအၥိၪၥံၪဘ့ၪၥံၪတၭ, ဆၬလၥၧၫ့ ဒဲဖူၫထၫ့ ဂဲၫမၩန့ ၥိၪဖိၪ လၧအဒီၪ့ အကျၩလီၫ. 35 ယလီၩ့ဆီးဝ့ၫ ဒဲမၩဂၭဖျ့ၭထၪ့ခွံၬ လၧအနိၭဖၧၩ့တၭ, ထီးအဂဲထုၪ့ ထၫ့ဒၩယၧၩနီၪ, ယဖီၪ့န့ အနိၭဆီၪ့တၭ, ဖ့ၬခွံၬဝ့ၫ ဒဲမၩၥံၫဝ့ၫလီၫ. 36 နခ့ၫနၡၩ မၩၥံၫ ဆၬလၥၧၫ့ ဒဲဖူၫထၪ့ တၭ, ၦဖလံၡၫဖိၪ လၧအလဒိၭဘၪ ဆၧကူၭတရံၭ မိကဲၪထၪ့ဆၧ ဘဲၫနီၪလဒုၩ အၥိၭလီၫ. အဂဲးဘဲၫယီၩ မွဲအအၪ့ထၩန့ယူၭ ယွၩ လၧအမၧၫ့ဝ့ၫ အၥုၭမုခမျၧးလီၫ. 37 တၭ စဒၫဝံၭ စံၭဝ့ၫဒၪ, ယဟိဝၩ လၧအမၩဖီၩ့ဖျ့ၭယၧၩ လၧဆၬလၥၧၫ့ အစူၪ, ဒဲဖူၫထၫ့ အစူၪနီၪ, မိမၩဖီၩ့ဖျ့ၭ ယၧၩ လၧၦဖလံၡၫဖိၪလဂၩနီၪ အစူၪဖၧၩ့လီၫ. စစီလူၫ စံၭစဒၫဝံၭ လ့ၩကဒၪတၭ, မွဲယဟိဝၩ အီၪ လၧနၥိၭ ဆံၭ. 38 တၭ စစီလူၫ ဒုၭၥိၭ စဒၫဝံၭ လၧအဆဲၫ့ဒၪဝ့ၫတၭ, အီၪက့ၪ ခိၪလူၬၥုၭထီးဘၩ့, လၧအခိၪဎွံၪ ဒဲဒုၭၥိၭဝ့ၫ လၧဆဲၫ့ထၭလီၫ. 39 တၭ စဒၫဝံၭ ခဲးထၬ အနၭလဘံၪ့ လၧဆၧလၧအၥိၭဝ့ၫ အဖၫ့ခိၪနီၪ, ကျ့ၭစၨၭ ဘဲၫၥိၭ လၧအမိလ့ၩဆၧလီၫ. အဂဲးဘဲၫယီၩ မၩခွါဒံၭဝ့ၫအ့ၬ. တၭ စဒၫဝံၭ စံၭစစီလူၫ ယလ့ၩဆၧ လၧအယီၩလဖၪၥ့ၪအ့ၬ. အဂဲးဘဲၫယီၩ ယမၩခွါဘၪဒံၭအ့ၬ. တၭ စဒၫဝံၭ ဘဲၪ့လၩ့ခွံၬဝ့ၫလီၫ. 40 မၩန့ အနိၪထိၭဘီၩ့ လၧအစူၪဖၧၩ့ တၭ, အၪ့ဎၬန့ လိး လၧအဖျ့ၫ ယဲဖျိၪ့ လၧထံၫချိၬဖၧၩ့ တၭ, ဒူၭလၩ့ဝ့ၫ လၧၦယိၥိၪ အထိၪ့ဖၧၩ့ လၧအအီၪ လၧအၥိၭတၭ, အီၪလၧအထိၪ့, ဒဲဖလီ အီၪလၧအစူၪဖၧၩ့ တၭ, ၥုၭဘူၭအၥၭ လၧၦဖလံၡၫဖိၪ အအီၪနီၪလီၫ. 41 ၦဖလံၡၫဖိၪလဂၩနီၪ ဂဲၫဝ့ၫတၭ, ၥုၭဘူၭအၥၭ လၧစဒၫဝံၭ အအီၪတၭ, ၦလၧအဆိၬ အထၩ့ဖံၭ လဘံၪ့နီၪ အီၪလၧအမ့ၬယၫလီၫ. 42 ၦဖလံၡၫဖိၪလဂၩ ယိဝ့ၫတၭ, ဒၪဘၪ စဒၫဝံၭနီၪ အီၪက့ၪဝ့ၫ လၧဆၧနးမံၩ့အ့ၬ. အဂဲးဘဲၫယီၩ မွဲဖိၪၥၪတၭ ဝီၩတၭ, အခံးအဂၩ့ဂ့ၩလီၫ. 43 တၭ ၦဖလံၡၫဖိၪနီၪ စံၭ စဒၫဝံၭ, နဂဲၫ လၧယအီၪ လၧနနိၪထိၭဘီၩ့နီၪ ယမွဲ ထွံၪ လဒုၩဆ့ဧၪ, ၦဖလံၡၫဖိၪနီၪ ဆိၪအၧၩ့ စဒၫဝံၭ လၧအယွၩလဖၪ အမ့ၬယၫလီၫ. 44 တၭ ၦဖလံၡၫဖိၪ စံၭစဒၫဝံၭ, ဂဲၫ လၧယအီၪဘီၪ; ယမိဖ့ၪလၫ့ နဖံၭနယၪ လၧထိၪၥံၪလံၪၥံၪ လၧမူၭဖိၭဖၫ့, ဒဲလၧဆၧဖိၪဆၧဎါ လၧဆၧပျၩ့ဖၧၩ့လီၫ. 45 တၭ စဒၫဝံၭစံၭ, ၦဖလံၡၫဖိၪ, နဂဲၫ လၧယအီၪလၧနၭ, ဒဲလၧဖၩ့, ဒဲလၧထၩ့ဖံၭ လဘံၪ့လီၫ. အ့ၪမွဲ ယဝ့ၫဒၪယီၩ ယဂဲၫလၧနအီၪ လၧဆၧၥုၭမုခမျၧး အယဟိဝၩအမံၩ့, အံၫစရ့လၭ အၡၩၥုၭမုခမျၧးလဖၪ အယွၩ လၧနအၪ့ထၩန့ယူၭလီၫ. 46 ဆၧလၧမုဆၫလနံၩယီၩ ယဟိဝၩ မိဖ့ၪလၫ့နၧၩ လၧယစူၪဖၧၩ့တၭ, ယမိဖ့ၬခွံၬနၧၩ တၭ, ယမိဖ့ၬထ့ၬခွံၬ နခိၪဎွံၪ လၧနလီၩ့တၭ, လၧမုဆၫလနံၩယီၩ ယမိဖ့ၪလၫ့ ၦဖလံၡၫဖိၪ အၥုၭမု အစွၪလဖၪ လၧထိၪၥံၪလံၪၥံၪ လၧမူၭဖိၭဖၫ့, ဒဲလၧဆၧဖိၪဆၧဎါ လၧဂၪ့ခိၪချိၫ့ ဘဲၫၥိၭ ဂၪ့ခိၪချိၫ့ ထီးအလူၬ မိၥ့ၪယၫ လၧယွၩလဂၩ အီၪဝ့ၫ လၧအံၫစရ့လၭ အကျၩလီၫ. 47 ကယဲ ဆၧအီၪကီၪ့ယီၩ ထီးအလူၬ မိၥ့ၪယၫ လၧယဟိဝၩ မၩဖီၩ့မၩဖျ့ၭဆၧ လၧဖၩ့ၥံၪနၭၥံၪ အ့ၬ. အဂဲးဘဲၫယီၩ ဆၧဒုၭၥုၭယီၩ မွဲယဟိဝၩ အဆၧမၩလီၫ. တၭ အဝ့ၫဒၪ မိဖ့ၪလၫ့ နၥံၪ လၧပစူၪဖၧၩ့လီၫ. 48 ထီးၦဖလံၡၫဖိၪနီၪ ဂဲထုၪ့တၭ ဆၧမၩအၥၭ လၧအဂဲၫၥုၭဘူၭအၥၭ ဘဲၫၥိၭ အမိလ့ၩဆီး စဒၫဝံၭတၭ, စဒၫဝံၭ မၩဝ့ၫ ချဲၫ့ချဲၫ့တၭ, စဲၪ့ဝ့ၫ လၧၦၥုၭမု အအီၪ ဘဲၫၥိၭ အမိလ့ၩဆီးစိၩ ၦဖလံၡၫဖိၪလဂၩနီၪလီၫ. 49 စဒၫဝံၭ ဒုၭနုၬ အစူၪ လၧအထိၪ့ဖၧၩ့တၭ, မၩန့ထၪ့ လိးလဖျိၪ့ ထီးနီၪခွံၬဝ့ၫတၭ, ဘၪ ၦဖလံၡၫဖိၪ လဂၩနီၪ လၧအမ့ၬထုးခိၪတၭ, လိးလဖျိၪ့နီၪ လၩ့ဘၧၩ့ လၧအမ့ၬထုးခိၪ အဖၧၩ့တၭ, လၩ့ထံၩဖါ ၡီၫ့ခိၪလီၫ. 50 ဘဲၫနီၪၥိၭ စဒၫဝံၭ မၩစၪ ၦဖလံၡၫဖိၪ လၧအဖလီ လဘီၩ့, ဒဲလၧလိး လဖျိၪ့တၭ, ဖ့ၬခွံၬ ၦဖလံၡၫဖိၪတၭ, မၩၥံၫဝ့ၫလီၫ. နၭ အီၪလၧစဒၫဝံၭ အစူၪဖၧၩ့အ့ၬ. 51 အခိးမွဲ စဒၫဝံၭ လ့ၩစဲၪ့ဝ့ၫ ဆၧၫ့ထုၪ့ လၧၦဖလံၡၫဖိၪ အလီၩ့တၭ, မၩန့ အဝ့ၫ အနၭနီၪ, ထုၭထၪ့ဝ့ၫ လၧအကၠိၭဖၧၩ့တၭ, မၩၥံၫ အဝ့ၫဒၪ တၭ ဖ့ၬထ့ၬခွံၬ အဝ့ၫဒၪ အခိၪဎွံၪလီၫ. တၭ ၦဖလံၡၫဖိၪလဖၪ ဒၪဘၪဝ့ၫ လၧအၡၩနံၫခီၫ အဘိၩ့ဆၧၩ့ လဂၩ ၥံၫယူၭတၭ, အဝ့ၫၥံၪ စဲၪ့ဖျိၭဝ့ၫလီၫ. 52 အံၫစရ့လၭ ဒဲယုဒၫအၡၩၥံၪ ဂဲထုၪ့တၭ, ကိၭၡၭထၪ့ လီၩ့ဆီး ၦဖလံၡၫဖိၪ ထီးနလ့ၩနုၬ လၧအ့ၭကြၧၫ့ အခိၪလီၩ့ဆူၭ, ဒဲအတရၫ့လဖၪနီၪတၭ, ၦဖလံၡၫဖိၪ လၧအဘၪ ဆၧဆ့ၭဝ့ၫ လၩ့ထံၩဖါဝ့ၫ လၧၡၫအရ့အံၫ့ အဖၧၩ့ၥၭ ဖိးလၧဂၫၥၭ ဒဲအ့ၭကြၧၫ့လီၫ. 53 ၦအံၫစရ့လၭဖိၪ လၧအလီၩ့ဆီး ၦဖလံၡၫဖိၪနီၪ ဂဲၫထဲၩ့ဝ့ၫတၭ, အၪ့ဂူၬန့ဆီၪ့ အဝ့ၫၥံၪ အတဲၩလဖၪလီၫ. 54 စဒၫဝံၭ မၩန့ ၦဖလံၡၫဖိၪ လဂၩနီၪ အခိၪဎွံၪတၭ, ဂဲၫထဲၩ့ဆိၬဝ့ၫ လၧယရုစလံၫ့တၭ, အ့ၪမွဲ အစူၪဝဲၩနီၪ အီၪက့ၪဝ့ၫ လၧအတဲၩဖၧၩ့ လီၫ. 55 ထီးစစီလူၫ ဒၪဘၪ စဒၫဝံၭ လ့ၩထၪ့ ထၫ့ဒၩ ၦဖလံၡၫဖိၪ လဂၩနီၪတၭ, မွဲအစံၭ ၦၥုၭမုအခိၪ စအၭဘနၧၫ လဂၩနီၪ, စအၭဘနၧၫဧ့, ဖိၪၥၪခွၫလဂၩနီၪ မွဲပလၫ အဖိၪခွၫလဲၪ, တၭ စအၭဘနၧၫ စံၭဝ့ၫဒၪ, နၥၭမၧၫ့ဝ့ၫ စဎွၩဧ့, ယၥ့ၪယၫအ့ၬ. 56 တၭ စဎွၩ စံၭဝ့ၫဒၪ, ဖိၪၥၪခွၫ လဂၩယီၩ မွဲပလၫ အဖိၪလဲၪနီၪ, အၪ့စၪ့ နးထံၪဘီၪ. 57 ထီးစဒၫဝံၭ ဂဲၫထဲၩ့ထဲၩ့ လၧအမၩၥံၫယူၭ ၦဖလံၡၫဖိၪတၭ, စအၭဘနၧၫ မၩန့ အဝ့ၫတၭ, ၥိၫ့ဝ့ၫ လၧစစီလူၫ အမ့ၬယၫ အီၪလၧၦဖလံၡၫဖိၪ အခိၪဎွံၪ လၧအစူၪဖၧၩ့လီၫ. 58 တၭ စစီလူၫ စံၭအဝ့ၫဒၪ, ဖိၪခွၫဧ့, နမွဲပလၫ အဖိၪခွၫ လဲၪ. တၭ စဒၫဝံၭ စံၭဆၧၫ့ဝ့ၫဒၪ, ယမွဲ နခ့ၫနၡၩ ၦဘ့ၭ၁လံၫဟံၫ့ဖိၪ စယ့ၭစံၫ အဖိၪခွၫလီၫ. 

1 တၭ ထီးအချဲၩ့ဆၧ လၧစစီလူၫ ဂီၩ့တၭ, ဆၧမၩအၥၭ လၧစစၪ့နၥၧၫ့အၥၭ ဘၪ ဆၧဆၭဘုၭထၬလိၬအၥၭ လၧစဒၫဝံၭအၥၭတၭ, စစၪ့နၥၧၫ့ အဲၪ အဝ့ၫဒၪ ဘဲၫအၥၭဒၪဝ့ၫ အၥိၭနီၪလီၫ. 2 ဆၧလၧမုလနံၩနီၪ စစီလူၫ မၩန့ အဝ့ၫ တၭ, ဒုၭထဲၩ့ထဲၩ့လၧၩ့ အဝ့ၫ လၧအဖါအဂံၪ့အ့ၬ. 3 ထီးနီၪလဖၧၫ့ စစၪ့နၥၧၫ့ အုၩ့လၩ့လိၬအၥၭ လၧစဒၫဝံၭနီၪ, အဂဲးဘဲၫယီၩ အဲၪ အဝ့ၫ ဘဲၫအၥၭဒၪဝ့ၫ အၥိၭလီၫ. 4 စစၪ့နၥၧၫ့ ဘဲၪ့လၩ့ခွံၬ အဆဲၫ့ဖၭထီၫတၭ, ဖ့ၪလၫ့ဝ့ၫ လၧစဒၫဝံၭ ဒဲအကီၩ့အၥိၭ ထီၩ့လၧအနၭ ဒၪလ့ၬ ဒဲအချံၪ ဒဲအခၧၩ့ယးဆ့လီၫ. 5 ထီးဒၪအလး လၧစစီလူၫ အၪ့မၧၫ့ အဝ့ၫနီၪ စဒၫဝံၭ လ့ၩဝ့ၫတၭ, ကဲၪထၪ့ကဲၪထီၫဝ့ၫလီၫ. စစီလူၫ အီၪက့ၪ အဝ့ၫ လၧၦၥုၭဖိၪအခိၪတၭ, ဂ့ၩဝ့ၫ လၧၦခမျၧး အမ့ၬယၫ ကိၭအဂၩဒ့ၭ, ဒဲလၧစစီလူၫ အခ့ၫအၡၩ အမ့ၬယၫ ဆ့လီၫ. 6 ထီးစဒၫဝံၭ ဂဲၫထဲၩ့ လၧအမၩၥံၫယူၭ ၦဖလံၡၫဖိၪနီၪတၭ, ဆၧမၩအၥၭ လၧၦလဖၪ ဂဲၫထဲၩ့ဝ့ၫနီၪ, ၦမုၪလဖၪ ဂဲၫထၪ့ လၧအံၫစရ့လၭ အဒိၩ့လဖၪ ထီးအလူၬ အဖၧၩ့တၭ, ဂဲထုၪ့လံ, ၥံၫကျံၩဆၧ, ဘဲၫၥိၭ အမိအၪ့ဂၬ စဎွၩ စီလူၫနီၪ, အီၪဝ့ၫ လၧဒိၩ့ၥံၪ, လၧဆၧၥုၪ့ထိၬၥၭထိၬ ဒဲလၧနါဒံၩ့ၥံၪလီၫ. 7 တၭ ၦမုၪၥံၪနီၪ ဒိၪဆၧဖိၬဆၧ အဘိၩ့ဘၭနီၪ, စံၭဝ့ၫဒၪ, စစီလူၫ မၩၥံၫ ၦအထီၫ့ၥံၪ, စဒၫဝံၭနီၪ အလၬၥံၪဖီၩ! 8 တၭ စစီလူၫ အၥၭထၪ့ ခဲၩထၪ့ ဒိၪမၬလီၫ. တၭ ဆၧချဲၩ့လထံၪနီၪ အၧၩ့ဝ့ၫ လၧအမ့ၬယၫတၭ, စံၭဝ့ၫဒၪ, အဝ့ၫၥံၪ အီၪက့ၪဝ့ၫ လၧစဒၫဝံၭ လၧအလၬၥံၪ, အီၪက့ၪဝ့ၫ လၧယၧၩ လၧအထီၫ့ၥံၪနီၪလီၫ. အ့ၪလမွဲဘၪ ဘၩ့မုးနီၪ, မွဲအမိန့ဒံၭ ဆၧနီၪလဲၪ. 9 ခီၫဒၪလၧမုလနံၩနီၪ စဒၫဝံၭ အၧၩ့ဝ့ၫ လၧစစီလူၫ အမ့ၬလီၫ. 10 မုဆဲၪ့ထၪ့လနံၩနီၪ ဆၧမၩအၥၭ လၧၥၭအၧၩ့လမံၩ့ လၧယွၩနီၪ ဂဲၫလၩ့ဘၪ လၧစစီလူၫ အလီၩ့တၭ, ချဲၩ့ဆၧ လၧမီၪအချိၬ လၧဂံၪ့ အၥၭကျၩတၭ, စဒၫဝံၭ ဒံၩ့ဆၧ လၧအစူၪ ဘဲၫလၧအဝံခိၪ အၥိၭနီၪတၭ, ဖၩ့ဖိၪ အီၪဝ့ၫ လၧစစီလူၫ အစူၪဖၧၩ့လီၫ. 11 စစီလူၫ ဆ့ၭ ဖၩ့ဖိၪတၭ, အဂဲးဘဲၫယီၩ စံၭဝ့ၫဒၪ, ယမိဆ့ၭဘၪ စဒၫဝံၭ မၩဘုၭထၬ လၧဆၧဒီၪ့လီၫ. တၭ စဒၫဝံၭ ဖလ့ၬခွံၬဝ့ၫ လၧအမ့ၬယၫ နံၫဖၧၫ့လီၫ. 12 မွဲယဟိဝၩ စဲၪ့ထၪ့ခွံၬ လၧစစီလူၫ အအီၪနီၪ, အီၪဝ့ၫ လၧစဒၫဝံၭ အၥိၭ အကၠီၩ့တၭ, စစီလူၫ ၥၭမဲၪ စဒၫဝံၭ လီၫ. 13 စစီလူၫ ဒုၭစဲၪ့ထၪ့ခွံၬ အဝ့ၫဒၪ လၧအအီၪတၭ, အီၪက့ၪ စဒၫဝံၭ လၧၦလထီၫ့အခိၪတၭ, အဝ့ၫဒၪ လ့ၩထၪ့, ဒဲဂဲၫနုၬ လၧၦခမျၧး အမ့ၬယၫလီၫ. 14 စဒၫဝံၭ မၩဝ့ၫ လၧဆၧကိၪ့ၥ့ၪကိၪ့ဘၪ လၧအဖၧၩ့ၥၭ ထီးအလူၬ အဖၧၩ့တၭ, ယဟိဝၩ အီၪလၧအၥိၭလီၫ. 15 စစီလူၫ ဒၪဘၪ လၧအမၩဝ့ၫ လၧဆၧကိၪ့ၥ့ၪကိၪ့ဘၪ ဒိၪဒိၪလ့ၬတၭ, ၥၭမဲၪ အဝ့ၫဒၪလီၫ. 16 အ့ၪမွဲ အံၫစရ့လၭ ဒဲယုဒၫ ထီးအလူၬ အဲၪ စဒၫဝံၭလီၫ. အဂဲးဘဲၫယီၩ အဝ့ၫဒၪ လ့ၩထၪ့ ဒဲဂဲၫနုၬ လၧအဝ့ၫၥံၪ အမ့ၬယၫလီၫ. 17 တၭ စစီလူၫ စံၭစဒၫဝံၭ, ယိခွါ, ယဖိၪမုၪ အဒိၪလဂၩ နးမံရၭနီၪ, ယမိဖ့ၪလၫ့ဝ့ၫ လၧနမၫ အဂး; အ့ၪမွဲ အီၪက့ၪနၥၭ ဆီၪ့ဆီၪ့လ့ၬ လၧယဂးတၭ, ဒုၭ ယဟိဝၩ အဆၧဒုၭနီၪဆံၭ. (တၭ စစီလူၫ စံၭဝ့ၫဒၪ, မွဲယစူၪ ထီးအီၪလၧအလီၩ့ လဂ့ၩ, မွဲၦဖလံၡၫဖိၪ အစူၪ အီၪလၧအလီၩ့ ဆံၭ.) 18 တၭ စဒၫဝံၭ စံၭစစီလူၫ, ဘဲၫၥိၭ ယမိကဲၪထၪ့ စဎွၩ အမၬနီၪ, ယမွဲ ၦလဂၩလဲၪ. တၭ ယၥၭမၧၫ့ မွဲဂ့ၩ, ယဖါအဂံၪ့ဒီၪ့ လၧအံၫစရ့လၭအကျၩ မွဲဂ့ၩ, မွဲဆၧနီၪလမံၩ့လဲၪ. 19 အဆၧၫ့အထီ ဘၪ လၧဆၧကြၨၭဖ့ၪလၫ့ စစီလူၫအဖိၪမုၪ နးမံရၭ လၧစဒၫဝံၭတၭ, ဆၧမၩအၥၭ လၧဆၧဖ့ၪလၫ့ဝ့ၫ လၧၦမံဟိလၭဖိၪ စအၫဒြအ့လၭ လၧအမၫ အဂးလီၫ. 20 စစီလူၫအဖိၪမုၪ နးမဲခၫလၭ အဲၪ စဒၫဝံၭနီၪ, ၦလီၩဘၪ စစီလူၫတၭ, ဆၧနီၪလမံၩ့ ဘၪ အဝ့ၫအၥၭလီၫ. 21 တၭ စစီလူၫ စံၭဝ့ၫဒၪ, ယမိဖ့ၪလၫ့ အဝ့ၫဒၪ လၧအဝ့ၫ ဘဲၫၥိၭ အမိကဲၪထၪ့ ဖျံၩခွၩ့ လၧအဂး, ဘဲၫၥိၭ ၦဖလံၡၫဖိၪအစူၪ မိထၫ့ဒုၪဒၩဝ့ၫလီၫ. တၭ စစီလူၫ စံၭစဒၫဝံၭ, ယဖိၪမုၪ နံၫဂၩနီၪ လၧမုဆၫလနံၩယီၩ နမိဘၪမၩန့ နဝ့ၫ နးဂၩ တၭ ကဲၪထၪ့ ယမၬလီၫ. 22 စစီလူၫ မၪလူၬ အခ့ၫအၡၩ ချဲၩ့ဒုၪ့ၥူၪ လၧစဒၫဝံၭတၭ, စံၭ, ယိခွါ, စဎွၩ ဘၪအၥၭ လၧနၧၩ ဒဲအခ့ၫအၡၩ ထီးအလူၬ အဲၪနၧၩတၭ, ဘိၩ့နဲၪ့ယီၩ ကဲၪထၪ့ စဎွၩအမၬဘီၪ. 23 တၭ စစီလူၫ အခ့ၫအၡၩလဖၪ လီၩဘၪ ဆၧချဲၩ့နီၪ လၧစဒၫဝံၭ အနါဖၧၩ့ လီၫ. တၭ စဒၫဝံၭ စံၭဝ့ၫဒၪ, ဆၧကဲၪထၪ့ စဎွၩအမၬနီၪ နၥံၪ အီၪက့ၪ လၧဆၧအဎွံၫဧၪ. ယမွဲ ၦၡၪ့ဖိၪယၬဖိၪ တၭ, ဆၧအီၪက့ၪယၧၩ လၧဆၧနးမံၩ့အ့ၬ. 24 စစီလူၫ အခ့ၫအၡၩ ဒုၭနဲၪဝ့ၫတၭ, စံၭဝ့ၫဒၪ, စဒၫဝံၭ ချဲၩ့ဆၧ ဘဲၫ ဆၧချဲၩ့လဖၪယီၩ အၥိၭနီၪလီၫ. 25 တၭ စစီလူၫ စံၭဝ့ၫဒၪ, နၥံၪ မိဘၪစံၭ စဒၫဝံၭ ဘဲၫယီၩ, ဘၪစဎွၩအၥၭ လၧဆၧအဎွ့ၩအ့ၬ, အ့ၪမွဲ လၧၦဖလံၡၫဖိၪ အဆၧခိၪဖံၭ လယၩ ဘဲၫၥိၭ အမိမၩဆၧၫ့ ဆၧအၧၩ့ လၧစဎွၩ အဒုၪအဒၩ အလီၩ့လီၫ. စစီလူၫ ဆီၫ့မီၪ့ လၧအမိဒုၭလၩ့ထံၩဖါ စဒၫဝံၭ လၧၦဖလံၡၫဖိၪ အစူၪဖၧၩ့လီၫ. 26 အခ့ၫအၡၩ လီၩဘၪ စဒၫဝံၭ လၧဆၧချဲၩ့လဖၪနီၪတၭ, ကဲၪထၪ့ စဎွၩအမၬနီၪ, ဘၪစဒၫဝံၭအၥၭတၭ, မုနံၩလဖၪ ဎွ့ၩထၪ့ဒံၭ အ့ၬ. 27 စဒၫဝံၭ ဂဲထုၪ့တၭ, လ့ၩဆၧ, အဝ့ၫဒၪ ဒဲအၡၩလဖၪတၭ, ဖ့ၬခွံၬ ၦဖလံၡၫဖိၪ နံၫယၩတၭ, စဒၫဝံၭ ဂဲၫထဲၩ့ဆိၬ အဝ့ၫၥံၪ အဆၧခိၪဖံၭတၭ, ဖ့ၪလၧၫ့ဖ့ၪဎွ့ၩဝ့ၫ လၧစဎွၩ ဘဲၫအမိကဲၪထၪ့ စဎွၩအမၬ အၥိၭလီၫ. တၭ စစီလူၫ ဖ့ၪလၫ့ဝ့ၫ လၧအဖိၪမုၪ နးမဲခၫလၭ လၧအမၫ အဂးလီၫ. 28 တၭ စစီလူၫ ဒၪဘၪဝ့ၫတၭ, ၥ့ၪယၫဝ့ၫ လၧယဟိဝၩ အီၪလၧစဒၫဝံၭ အၥိၭလီၫ. တၭ စစီလူၫ အဖိၪမုၪ နးမဲခၫလၭ အဲၪ အဝ့ၫလီၫ. 29 တၭ စစီလူၫ ၥၭမဲၪ စဒၫဝံၭ အၪထၪ့လခီၫတၭ, စစီလူၫ ကဲၪထၪ့ စဒၫဝံၭ အဒုၪအဒၩ ကိၭမုနံၩမုနၩဒ့ၭလီၫ. 30 ၦဖလံၡၫဖိၪ အၦဒိၪဖၭဒိၪလဖၪ စဲၪ့ထၪ့ဝ့ၫတၭ, လၧအဝ့ၫၥံၪ စဲၪ့ထၪ့ အလးခဲၫ့နီၪ ဆၧမၩအၥၭ လၧစဒၫဝံၭ မၩ လၧဆၧကိၪ့ၥ့ၪကိၪ့ဘၪ ဒိၪနဲၪ့ စစီလူၫ အခ့ၫအၡၩ ထီးအလူၬဒံၭတၭ, ၦအီၪက့ၪအမံၩ့ လၧဆၧလူဒိၪဎွ့ၩဒိၪဖၭဒိၪလီၫ. 

1 တၭ စစီလူၫ ချဲၩ့ဆၧ လၧအဖိၪခွၫ စစၪ့နၥၧၫ့, ဒဲအခ့ၫအၡၩၥံၪ ထီးအလူၬ ဘဲၫၥိၭ အမိမၩၥံၫ စဒၫဝံၭလီၫ. 2 တၭ စစီလူၫ အဖိၪခွၫ စစၪ့နၥၧၫ့နီၪ မုၬအၥၭ လၧစဒၫဝံၭ ဒိၪဒိၪလ့ၬတၭ, စစၪ့နၥၧၫ့ လီၩဘၪ စဒၫဝံၭတၭ, စံၭဝ့ၫဒၪ, ယဖါ စစီလူၫ အၪ့ဎၬ မၩၥံၫနၧၩလီၫ. တၭ ဘိၩ့နဲၪ့ယီၩ ထီးလၩ့နၥၭ ထီၩ့လၧကဲဂီၩခိၬဘီၪ; လ့ၩအီၪ လၧဆၧကဒုၩအလးတၭ, အီၪက့ၪၥူၪ နၥၭဆံၭ. 3 တၭ ယမိလ့ၩဆၧၫ့ထုၪ့ လၧယဖါ အနဲၩ့ထံၭ လၧဆၧပျၩ့ဖၧၩ့ ထီးနအီၪနီၪ, ယမိချဲၩ့ဆၧ လၧယဖါ လၧနဂဲးနကၠီၪ့ တၭ, ဆၧလၧယဒၪဘၪလဖၪနီၪ ယမိလီၩဘၪနၧၩလီၫ. 4 စစၪ့နၥၧၫ့ ချဲၩ့ဆၧ လၧအဖါ လၧစဒၫဝံၭ အဂဲးအကၠီၪ့ လၧအဂ့ၩတၭ, စံၭဝ့ၫ, မွဲစဎွၩ ထီးမၩမၪဘၪ အခ့ၫအၡၩ စဒၫဝံၭနီၪ လဂ့ၩ, အဂဲးဘဲၫယီၩ အဝ့ၫဒၪ မၩမၪဘၪ နၧၩအ့ၬ, အဆၧမၩ ဘၪဆဲၫ့ လၧနၧၩလဖၪနီၪ, မွဲအဂ့ၩမၬလီၫ. 5 အဂဲးဘဲၫယီၩ အဝ့ၫဒၪ အီၪက့ၪ အၥၭမၧၫ့ လၧအစူၪဖၧၩ့တၭ, မၩၥံၫ ၦဖလံၡၫဖိၪ လဂၩနီၪတၭ, ယဟိဝၩ မၩ ဆၧမၩဖီၩ့မၩဖျ့ၭဖၭဒိၪ လၧအံၫစရ့လၭ ထီးအလူၬ အဂးနီၪ, နဒၪဘၪတၭ, နၥုၪ့ထိၬၥၭထိၬလီၫ. တၭ နမိမၩမၪဘၪ ဆၧၥွံၪ လၧဆၧဒဲၩဘၭ လအီၪဘၪ လၧနမိမၩၥံၫ စဒၫဝံၭ ပျီၩပျီၩနီၪ မွဲဘၪလဲၪ. 6 တၭ စစီလူၫ ခိၭနၪ စစၪ့နၥၧၫ့အလူတၭ, စစီလူၫ ဆိၪလၩ့အၥၭ, ယဟိဝၩ မၧၫ့ဝ့ၫနီၪ, စဒၫဝံၭ မိဘၪ ဆၧမၩၥံၫဝ့ၫအ့ၬ. 7 စစၪ့နၥၧၫ့ ကိၭန့ စဒၫဝံၭတၭ, စစၪ့နၥၧၫ့ ဒုၭနဲၪ အဝ့ၫ လၧဆၧလဖၪ ထီးအလူၬလီၫ. စစၪ့နၥၧၫ့ ဂဲၫၥိၫ့ စဒၫဝံၭ လၧစစီလူၫ အအီၪတၭ, အီၪဝ့ၫ လၧအမ့ၬယၫ ဘဲၫလၧမုဂၪတဂၪ အၥိၭနီၪလီၫ. 8 ဆၧဒုၭၥုၭ အီၪထၪ့ဒီၭတၭ, စဒၫဝံၭ လ့ၩထၪ့တၭ, ဒုၭဆၧ လၧၦဖလံၡၫဖိၪတၭ, ဖ့ၬခွံၬ အဝ့ၫၥံၪ လၧဆၧဖ့ၬခွံၬဖၭဒိၪတၭ, အဝ့ၫၥံၪ စဲၪ့ဖျိၭ လၧအဝ့ၫဒၪ အမ့ၬယၫ လီၫ. 9 ၥၭအၧၩ့လမံၩ့ လၧယဟိဝၩ အီၪဝ့ၫ လၧစစီလူၫ အလီၩ့ လၧအဆၧၫ့နၩ့ လၧအဂံၪ့ဖၧၩ့တၭ, အဖၩ့ဖိၪ အီၪလၧအစူၪဖၧၩ့လီၫ. တၭ စဒၫဝံၭ ဒံၩ့ဆၧ လၧအစူၪ လီၫ. 10 စစီလူၫ အၪ့ဎၬ ဆ့ၭဘုၭထၬ စဒၫဝံၭ လၧဆၧဒီၪ့ လၧဖၩ့ဖိၪတၭ, အဝ့ၫဒၪ စဲၪ့ဂၭဖျ့ၭ လၧစစီလူၫ အအီၪ တၭ, စစီလူၫ ဆ့ၭ ဖၩ့ဖိၪ လၧဆၧဒီၪ့တၭ, စဒၫဝံၭ စဲၪ့ဖျိၭ တၭ, လၧမုလနၩနီၪ ဂၭဖျ့ၭဝ့ၫလီၫ. 11 တၭ စစီလူၫ အၪ့မၧၫ့ အၥီၫ့လဖၪ လ့ၩ လၧစဒၫဝံၭ အဂံၪ့ ဘဲၫၥိၭ အမိခိၭ ဒဲမၩၥံၫ အဝ့ၫ လၧဂီၩလခီၫလီၫ. တၭ စဒၫဝံၭအမၫ နးမဲခၫလၭ လီၩဘၪ အဝ့ၫတၭ, စံၭဝ့ၫဒၪ, န အ့ၪလမၩဖီၩ့မၩဖျ့ၭဘၪ နၥၭ လၧမုလနၩယီၩတၭ, ကဲဂီၩခိၬနီၪ နမိဘၪ ဆၧမၩၥံၫနၧၩလီၫ. 12 နးမဲခၫလၭ ဆဲၩလၩ့ စဒၫဝံၭ လၧတရၫ့လံၩ အဖၧၩ့တၭ, အဝ့ၫ စဲၪ့ခွံၬ, လ့ၩဆၧတၭ, ဂၭဖျ့ၭဝ့ၫလီၫ. 13 နးမဲခၫလၭ မၩန့ ဆၧဂၩ့ တ့ရဖံၫ့တၭ အီၪက့ၪလၩ့ဝ့ၫ လၧလးမံၫဖၧၩ့တၭ, ခိၪခုၪ့ ဘ့ၪအဆီၪ့နီၪ ဒိၭထၬဝ့ၫ လၧအခိၪဎွံၪလခီၫတၭ, ချုၬဘံၭဝ့ၫ လၧဖၬဘဲၩ့လုၬလီၫ. 14 စစီလူၫ အၪ့မၧၫ့ အၥီၫ့လဖၪ လ့ၩမၩန့ စဒၫဝံၭတၭ, အမၫ စံၭဝ့ၫဒၪ အီၪဆီၪ့အ့ၬ. 15 စစီလူၫ အၪ့မၧၫ့လၩ့ဒီၭ အၥီၫ့လဖၪ လ့ၩယိဒီၭ စဒၫဝံၭတၭ, စံၭဝ့ၫဒၪ, ဂဲၫထဲၩ့ဆိၬ အဝ့ၫဒၪ လၧအလးမံၫဖၧၩ့, ဘဲၫၥိၭ ယမိမၩၥံၫ အဝ့ၫဆံၭ. 16 ထီးၦအၥီၫ့လဖၪ လ့ၩနုၬတၭ, ယိခွါ, ဆၧဂၩ့တ့ရဖံၫ့ အီၪဝ့ၫ လၧလးမံၫဖၧၩ့ လၧခိၪခုၪ့ ဘ့ၪအဆီၪ့ ဒိၭထၬဝ့ၫ လၧအခိၪဎွံၪလခီၫနီၪလီၫ. 17 တၭ စစီလူၫ စံၭနးမဲခၫလၭ, နအၪ့လီၫန့ယၧၩ ဘဲၫယီၩတၭ, ဖျါခွံၬ ယဒုၪယဒၩတၭ, အဝ့ၫဒၪ ဂၭဖျ့ၭယူၭနီၪ, မွဲဘၪလဲၪ. တၭ နးမဲခၫလၭ စံၭဆၧၫ့စစီလူၫ, အဝ့ၫဒၪစံၭ ယၧၩ, ဖျါခွံၬယၧၩဘီၪ; ယမိမၩၥံၫနၧၩ မွဲဘၪလဲၪ. 18 စဒၫဝံၭ စဲၪ့ဖျိၭ, ဂၭဖျ့ၭဝ့ၫတၭ, လ့ၩဝ့ၫ လၧစစၫမုၫအ့လၭ အအီၪ, လၧရၫမၫတၭ, လီၩဘၪ အဝ့ၫ လၧကယဲ စစီလူၫ မၩဝ့ၫ ထီးအလူၬတၭ, အဝ့ၫဒၪ, ဒဲစစၫမုၫအ့လၭ လ့ၩအီၪ လၧန့ၫအီၭ အဖၧၩ့လီၫ. 19 ၦလီၩဘၪ စစီလူၫတၭ, စံၭဝ့ၫဒၪ, ယိခွါ, စဒၫဝံၭ အီၪလၧန့ၫအီၭ လၧရၫမၫ အဖၧၩ့လီၫ. 20 စစီလူၫ အၪ့မၧၫ့ အၥီၫ့လဖၪ လ့ၩမၩန့ စဒၫဝံၭတၭ, ထီးအဝ့ၫၥံၪ ဒၪဘၪ မီၪလဒီၪ့နီၪ ချဲၩ့ဆၧ လၧမီၪအချိၬ, ဒဲစစၫမုၫအ့လၭ ဆၧၫ့ထုၪ့ အီၪဝ့ၫ လၧအဘၪကဲၪ အဝ့ၫၥံၪအခိၪတၭ, ယွၩအၥၭ အီၪထၪ့ လၧစစီလူၫအၥီၫ့လဖၪ အလီၩ့တၭ, အဝ့ၫၥံၪ ချဲၩ့ဆၧ လၧမီၪအချိၬဆ့လီၫ. 21 ထီးၦလီၩဘၪ စစီလူၫတၭ, အဝ့ၫ အၪ့မၧၫ့လၩ့ အၥီၫ့အဂူၫဂၩလဖၪတၭ, အဝ့ၫၥံၪ ချဲၩ့ဆၧ လၧမီၪအချိၬဆ့လီၫ. တၭ စစီလူၫ အၪ့မၧၫ့လၩ့ အၥီၫ့လဖၪ ၥၧၫ့ဘျၩ့လဘျၩ့တၭ, အဝ့ၫၥံၪ ချဲၩ့ဆၧ လၧမီၪအချိၬဆ့ လီၫ. 22 ထီးနီၪလဖၧၫ့ အနၫ့ဆါဒၪဝ့ၫ လ့ၩလၩ့ လၧရၫမၫ တၭ, လ့ၩထီၩ့ လၧထံၫဖၧၩ့ဖၭဒိၪ လၧအအီၪဝ့ၫ လၧစံခုၫနီၪ, အၪ့စၪ့ဆၧတၭ, စံၭဝ့ၫဒၪ, စစၫမုၫအ့လၭ ဒဲစဒၫဝံၭနီၪ အီၪခီၫခီၫလဲၪ. တၭ ၦလဂၩစံၭ, ယိခွါ, အီၪဝ့ၫ လၧန့ၫအီၭ လၧရၫမၫ အဖၧၩ့လီၫ. 23 တၭ အဝ့ၫဒၪ လ့ၩစိၩ ထီးန့ၫအီၭ လၧရၫမၫ အဖၧၩ့တၭ, ယွၩအၥၭ အီၪထၪ့ဆ့ လၧအဝ့ၫဒၪ အလီၩ့နီၪ လ့ၩဆၧတၭ, ချဲၩ့ဆၧ လၧမီၪအချိၬတၭ, လ့ၩထီၩ့ လၧန့ၫအီၭ လၧရၫမၫ အဖၧၩ့လီၫ. 24 အဝ့ၫဒၪ ဘဲၪ့လၩ့ခွံၬ အကီၩ့အၥိၭတၭ, ချဲၩ့ဆၧ လၧမီၪအချိၬ လၧစစၫမုၫအ့လၭ အမ့ၬယၫတၭ, မံၫနၩ့ အီၪဘိၪ့ဝ့ၫ ၥံၫ့နံၩချီၩ့ ဒဲၥၫ့နၩချီၩ့လီၫ. မၩအၥၭဘဲၫနီၪ, ၦစံၭဝ့ၫဒၪ, မွဲစစီလူၫ အီၪလၧမီၪလဖၪအကျၩနီၪ ဆ့ဧၪ. 

1 စဒၫဝံၭ စဲၪ့ထၪ့ခွံၬဝ့ၫ လၧန့ၫအီၭ လၧရၫမၫ အဖၧၩ့ တၭ, ဂဲၫတၭ, စံၭဆၧ လၧစစၪ့နၥၧၫ့ အမ့ၬယၫ မွဲယမၩယူၭ ဆၧနီၪလမံၩ့လဲၪ. တၭ ယဆၧအၧၩ့ မွဲဆၧနီၪလမံၩ့လဲၪ. တၭ ယဆၧဒဲၩဘၭ လၧနဖါအမ့ၬယၫ လၧအအၪ့ဎၬန့ ယၥၭမၧၫ့နီၪ, မွဲဆၧနီၪလမံၩ့လဲၪ. 2 တၭ အဝ့ၫဒၪ စံၭဝ့ၫ, မွဲဆၧထီးမၩအၥၭဘဲၫနီၪ လဂ့ၩ; နၥံၫဘၪ အ့ၬ, ယိခွါ, ဆၧအဒိၪမွဲဂ့ၩ အဆံၭမွဲဂ့ၩ, ယဖါ လလီၩဘၪယၧၩတၭ, မၩဝ့ၫ နးမံၩ့အ့ၬ. ယဖါ မိအီၪက့ၪၥူၪ ဆၧယီၩလမံၩ့ လၧယၧၩ, မွဲဘၪလဲၪ. ဆၧယီၩလမံၩ့ မွဲဆၧအ့ၬ. 3 စဒၫဝံၭ ဆိၪလၩ့အၥၭတၭ, စံၭဝ့ၫဒၪ, နဖါ ၥ့ၪယၫ တၡါ လၧယ ဘၪခိးဘၪတၩ လၧနမ့ၬယၫတၭ, စံၭဝ့ၫဒၪ, မွဲစစၪ့နၥၧၫ့ ထီးၥ့ၪယၫ ဆၧလမံၩ့ယီၩ လဂ့ၩ, မိၥုၪ့အုၭၥၭအုၭ ဘၪခိၬလီၫ. အ့ၪမွဲ ယဟိဝၩ မၧၫ့ဝ့ၫ, ဒဲနၥၭ မၧၫ့ဝ့ၫနီၪ, လၧယၧၩ ဒဲဆၧၥံၫ အဘိၩ့ဆၧၩ့ အီၪဝ့ၫ န့ၫလခၫလီၫ. 4 တၭ စစၪ့နၥၧၫ့ စံၭစဒၫဝံၭ, ထီးဒၪ နၥၭဆိၫ့ ဆၧလမံၩ့လါလါနီၪ, ယမိမၩ လၧနဂးလီၫ. 5 စဒၫဝံၭ စံၭဆၧ လၧစစၪ့နၥၧၫ့, ယိခွါ, ကဲဂီၩလနံၩမွဲ လၩၥံၫအနံၩတၭ, ယလဆၧၫ့နၩ့ဘၪ လၧစဎွၩ အစပွဲထံၭနီၪ ကြၨၭအ့ၬ. မွဲလါနၫ့ဘိၩ, ဘဲၫၥိၭ ယမိအီၪက့ၪၥူၪ ယၥၭ လၧဆၧပျၩ့ဖၧၩ့ ထီးအဎွ့ၩထၪ့ ၥၧၫ့နံၩလနံၩ ထီးမု အ့ၪဂၪလၩ့နီၪ ဖျါခွံၬဒၪခလူၬယၧၩဘီၪ. 6 တၭ နဖါ အ့ၪဒၪ လၧယလအီၪဘၪနီၪ, စံၭ, စဒၫဝံၭ အၪ့ကံၩ့ယၧၩ တၡါၡါ ဘဲၫၥိၭ အမိလ့ၩစဲၪ့ လၧဘ့ၭ၁လံၫဟံၫ့ အဒိၩ့ဖၧၩ့လီၫ. အဂဲးဘဲၫယီၩ ဆၧမၩဘိၪ့လနံၪ့ လဖၧၫ့ အီၪဝ့ၫ ထီးနီၪ လၧအဂံၪ့ဒီၪ့ဖိၪ ထီးအလူၬ အဂးလီၫ. 7 တၭ အဝ့ၫဒၪ အ့ၪစံၭဘဲၫယီၩ, ဂ့ၩယူၭနီၪတၭ, နခ့ၫနၡၩ မိအီၪမုၬလီၫ. အ့ၪမွဲ အဝ့ၫဒၪ အၥၭ အ့ၪထၪ့ ဆီၪ့တၭ, ၥ့ၪယၫ တၡါ လၧအကိၪ့ မၩအၧၩ့ယၧၩဆံၭ. 8 တၭ မၩ ဆၧအခိးအတၩ လၧနခ့ၫနၡၩဆံၭ. အဂဲးဘဲၫယီၩ နအုၩ့လၩ့ဆၧ လၧနခ့ၫနၡၩ ဘၪဆဲၫ့ လၧယဟိဝၩ လီၫ. မွဲလါနၫ့ဘိၩ ဆၧအၧၩ့ အ့ၪအီၪလၧယဖၧၩ့တၭ, မၩၥံၫယၧၩ လၧနနၫ့ဆါဒၪ နဝ့ၫဘီၪ. အဂဲးဘဲၫယီၩ နမိၥိၫ့ယၧၩ လၧနဖါအအီၪ မွဲဘၪလဲၪ. 9 တၭ စစၪ့နၥၧၫ့ စံၭဝ့ၫဒၪ, မွဲအထီးဘၪနၧၩ လဂ့ၩ. အဂဲးဘဲၫယီၩ ယ အ့ၪၥ့ၪယၫ တၡါ လၧယဖါ ကိၪ့ ဆၧအၧၩ့ ဘဲၫၥိၭ အမိဘၪနၧၩတၭ, ယမိလီၩဘၪနၧၩ, မွဲအ့ၬဧၪ. 10 တၭ စဒၫဝံၭ စံၭစစၪ့နၥၧၫ့, မွဲပလၫ မိလီၩဘၪယၧၩ လဂၩလဲၪ. နဖါ အ့ၪချဲၩ့ဆၧၫ့နၧၩ ဆီၪ့ဆီၪ့လ့ၬတၭ, ပမိမၩ ဘဲၫၥ့ၪလဲၪ. 11 တၭ စစၪ့နၥၧၫ့ စံၭစဒၫဝံၭ, ဂဲၫဘီၪ, မွဲပလ့ၩၡီၩ့ လၧဆၧပျၩ့ဖၧၩ့ဆံၭ. တၭ အဝ့ၫၥံၪ လ့ၩဆၧ နံၫဂၩလူၬ လၧဆၧပျၩ့ဖၧၩ့လီၫ. 12 တၭ စစၪ့နၥၧၫ့ စံၭ စဒၫဝံၭ, ယဟိဝၩ အံၫစရ့လၭအယွၩဧ့, ကဲဂီၩ မွဲဂ့ၩ, ကဲတဂီၩ မွဲဂ့ၩ, ထီးယအၪ့ဎၬ ယိဘၪယူၭ ယဖါတၭ, ယိခွါ, ဆၧဂ့ၩ အီၪလၧစဒၫဝံၭ အဂးတၭ, ထီးနီၪလဖၧၫ့ အ့ၪလအၪ့မၧၫ့ဘၪဆၧ လၧနအီၪ, ဒဲလလီၩဘၪနၧၩ တၭ, 13 မွဲယဟိဝၩ မၩဘဲၫနီၪ ဒဲအၪနဲၪ့ အနီၪ လၧစစၪ့နၥၧၫ့ဆံၭ. အ့ၪဘၪယဖါအၥၭ လၧအမိမၩနၧၩ လၧဆၧအၧၩ့တၭ, ယမိလီၩဘၪနၧၩ, ဒဲဖျါခွံၬနၧၩ ဘဲၫၥိၭ နမိစဲၪ့ထၪ့ခွံၬ မုၬမုၬလီၫ. တၭမွဲ ယဟိဝၩ အီၪလၧနၥိၭ ဘဲၫအအီၪယူၭ လၧယဖါ အၥိၭနီၪဆံၭ. 14 တၭ နမိဘၪ ဒုၭနဲၪယၧၩ လၧယဟိဝၩ အခိးအတၩ န့ၫလၧယမၧၫ့ဒံၭ လၧယထီးၥံၫလဂ့ၩနီၪ ကၭအ့ၬ; 15 အ့ၪမွဲ ထီးဒၪလ့ၬ ယဟိဝၩ ဖ့ၬထ့ၬခွံၬ စဒၫဝံၭ အဒုၪအဒၩ လၧဂၪ့ခိၪချိၫ့ ကိၭဂၩဒ့ၭတၭ, ထီးဖ့ၬထ့ၬ နခိးနတၩ လၧယဂံၪ့ဖိၪ လၩ့ဆိၩလၩ့ကၠၪ လဂ့ၩ. 16 စစၪ့နၥၧၫ့ အုၩ့လၩ့ဆၧ လၧစဒၫဝံၭ အၡၩဂံၪ့ဖိၪၥံၪ တၭ, စံၭဝ့ၫဒၪ, မွဲယဟိဝၩ အၪ့ဎၬဆၧ လၧစဒၫဝံၭ အဒုၪအဒၩ အစူၪဖၧၩ့ဆံၭ. 17 တၭ စစၪ့နၥၧၫ့ ဒုၭဆိၪလၩ့ဒီၭ အၥၭ လၧအအဲၪဝ့ၫ အကၠီၩ့လီၫ. အဂဲးဘဲၫယီၩ မွဲအအဲၪ အဝ့ၫ ဘဲၫအအဲၪလၩ့အၥၭဒၪဝ့ၫ အၥိၭလီၫ. 18 ထီးနီၪလဖၧၫ့ စစၪ့နၥၧၫ့ စံၭစဒၫဝံၭ, ကဲဂီၩလနံၩမွဲ လၩၥံၫအနံၩတၭ ၦမိဒၪဘၪဝ့ၫ လၧနလအီၪဘၪနီၪ အဂဲးဘဲၫယီၩ နလးဆၧၫ့နၩ့ မိအီၪ ပျီၩပျီၩလီၫ. 19 နအီၪ ထီးအဘၪ ၥၧၫ့နံၩလနံၩနီၪတၭ, လ့ၩလၩ့ ချဲၫ့ချဲၫ့တၭ, လ့ၩထီၩ့ ဆၧအလး ထီးနအီၪက့ၪၥူၪနၥၭ လၧမၩဆၧ အမုလနံၩနီၪတၭ, နမိဘၪ အီၪလၧလိး အံဇ့ၫလၭ အနဲၩ့ထံၭနီၪလီၫ. 20 တၭ ယမိခၭ ဖျါ ၥၧၫ့ဘံၪ့ လၧအနဲၩ့ထံၭ, ဘဲၫယခၭ ဆၧမၩနဲၪ့ အၥိၭနီၪလီၫ. 21 တၭ ယိခွါ, ယမိအၪ့မၧၫ့လၩ့ ဖိၪၥၪအခွၫ လဂၩတၭ, စံၭ, လ့ၩအၪ့ဎၬန့ ဖျါဘီၪ; ယအ့ၪစံၭ ၦဖိၪၥၪအခွၫနီၪ, ယိခွါ, ဖျါလဖၪ အီၪဝ့ၫ လၧနနဲၩ့ထံၭ အယီၩလခီၫနီၪ, မၩန့ဝ့ၫဘီၪ, ထီးနီၪလဖၧၫ့ ဂဲၫထၪ့နဝ့ၫ, ဧီၪ, အဂဲးဘဲၫယီၩ ဆၧအမုၬ အီၪလၧနဂးတၭ, ဆၧအၧၩ့ အီၪအ့ၬ, ယဟိဝၩ မၧၫ့ဝ့ၫလီၫ. 22 အ့ၪမွဲ ယ အ့ၪစံၭ ဖိၪၥၪအခွၫနီၪ, ယိခွါ, ဖျါလဖၪ အီၪလၧယၫလီၫ. တၭ လ့ၩ နဝ့ၫဘီၪ; အဂဲးဘဲၫယီၩ မွဲယဟိဝၩ ဖျါခွံၬနၧၩလီၫ. 23 တၭ ဆၧလၧနၧၩ ဒဲယၧၩ ချဲၩ့ဆၧ အဂဲးအကၠီၪ့ယီၩ, ယိခွါ, မွဲယဟိဝၩ အီၪလၧနၧၩ ဒဲယၧၩ အဘိၩ့ဆၧၩ့နီၪ အဆိၩဆိၩအကၠၪကၠၪဆံၭ. 24 စဒၫဝံၭ အီၪက့ၪၥူၪအၥၭ လၧဆၧပျၩ့ဖၧၩ့နီၪ; ထီး လၩ ၥံၫတၭ, စဎွၩ ဆၧၫ့နၩ့ ဘဲၫၥိၭ အမိအၪ့ဆၧလီၫ. 25 တၭ စဎွၩ ဆၧၫ့နၩ့ လၧလးဆၧၫ့နၩ့ ဘဲၫလးလး, လၧအလးဆၧၫ့နၩ့ လၧဆၧဒီၪ့အနဲၩ့, စစၪ့နၥၧၫ့ ဆၧၫ့ထုၪ့တၭ, စအၭဘနၧၫ အီၪဝ့ၫ လၧစစီလူၫ အနဲၩ့ထံၭတၭ, စဒၫဝံၭ အလးအီၪ ပျီၩပျီၩလီၫ. 26 မွဲလါနၫ့ ဆၧလၧမုလနံၩနီၪ စစီလူၫ ချဲၩ့ဆၧအ့ၬ. အဂဲးဘဲၫယီၩ ဆီၫ့မီၪ့ လၧအဝ့ၫ ဘၪ ဆၧလမံၩ့မံၩ့တၭ, ဆံၫ့အ့ၬ, မွဲမၬ လဆံၫ့ဘၪလီၫ. 27 တၭ ဆၧမၩအၥၭ လၧမုဆဲၪ့ထၪ့လနံၩ လၩထၪ့ နံၫနံၩလနံၩနီၪ စဒၫဝံၭ အလးအီၪ ပျီၩပျီၩတၭ, စစီလူၫ စံၭ အဖိၪခွၫ စစၪ့နၥၧၫ့ လၧမုဂၪလနံၩ မွဲဂ့ၩ, အယီၩလနံၩယီၩ မွဲဂ့ၩ, စယ့ၭစံၫ အဖိၪခွၫ လဂဲၫအၪ့ဘၪဆၧ, မွဲဘၪလဲၪ. 28 စစၪ့နၥၧၫ့ စံၭဆၧၫ့ စစီလူၫ, စဒၫဝံၭ အၪ့ကံၩ့ယၧၩ တၡါၡါ ဘဲၫၥိၭ အမိလ့ၩဆၧ လၧဘ့ၭ၁လံၫဟံၫ့, 29 တၭ စံၭဝ့ၫဒၪ, ဖျါခွံၬလါယၧၩဆံၭ. အဂဲးဘဲၫယီၩ မွဲပဂံၪ့ဒီၪ့ဖိၪ မၩဘိၪ့ဆၧ လၧဒိၩ့ဖၧၩ့တၭ, ယထၧၫ့ဖုဝဲ မၪလူၬယၧၩ တၭ, ယ အ့ၪဘၪခိးဘၪတၩ လၧနမ့ၬယၫ, ဖျါခွံၬလါ ယၧၩ ဘဲၫၥိၭ ယမိဒၪဘၪ ယထၧၫ့ဖုဝဲလဖၪနီၪဆံၭ. မၩအၥၭဘဲၫနီၪတၭ ဂဲၫဝ့ၫ လၧစဎွၩ အစပွဲထံၭအ့ၬ. 30 စစီလူၫ အၥၭထၪ့ဘၪ စစၪ့နၥၧၫ့တၭ, စံၭဝ့ၫဒၪ, ၦအနါကဲၪ့, ဒဲဆၧပိၩ့ထၪ့အဖိၪဧ့, နရွံန့ စယ့ၭစံၫ အဖိၪခွၫ လၧနမ့ၬမဲဒၪ နဝ့ၫအဂး, ဒဲလၧနမိ အဆၧအီၪဘိၪ့ အမ့ၬမဲ အဂးနီၪ, မွဲယၥ့ၪယၫအ့ၬဧၪ. 31 အဂဲးဘဲၫယီၩ မုနံၩလဖၪ လၧစယ့ၭစံၫ အဖိၪခွၫ မၧၫ့ဝ့ၫ လၧဂၪ့ခိၪချိၫ့ ထီးအလူၬနီၪ, နဝ့ၫဒၪမွဲဂ့ၩ, နဘၩ့နမုးမွဲဂ့ၩ, မိအီၪဂုးခၧၫ့အ့ၬ. ဘိၩ့နဲၪ့ယီၩ အၪ့မၧၫ့လၩ့ဆၧတၭ, ဂဲၫထဲၩ့ဆိၬ အဝ့ၫ လၧယအီၪယီၩဆံၭ. အဂဲးဘဲၫယီၩ အဝ့ၫဒၪ မိဘၪၥံၫ တၡါလီၫ. 32 တၭ စစၪ့နၥၧၫ့ စံၭဆၧၫ့ အဖါ စစီလူၫတၭ, စံၭဝ့ၫ, မွဲအမိဘၪ ဆၧမၩၥံၫ အဂဲးဘဲၫၥ့ၪလဲၪ. မွဲအမၩ ဆၧနီၪလမံၩ့လဲၪ. 33 တၭ စစီလူၫ ဆ့ၭ ဖၩ့ဖိၪ လဘံၪ့ ဘဲၫၥိၭ အမိဘၪ အဝ့ၫလီၫ. အခိးမွဲ စစၪ့နၥၧၫ့ ၥ့ၪယၫ လၧအဖါ ကိၪ့ဝဲၩ လၧအမိမၩၥံၫ စဒၫဝံၭလီၫ. 34 စစၪ့နၥၧၫ့ အၥၭထၪ့တၭ, ဂဲထုၪ့ လၧစပွဲထံၭတၭ, လၩထၪ့ နံၫနံၩလနံၩနီၪ အၪ့ဆၧအ့ၬ. အဂဲးဘဲၫယီၩ အၥၭဆၫ လၧစဒၫဝံၭ အကၠီၩ့လီၫ. အဂဲးဘဲၫယီၩ အဖါ ဒုၭမ့ၬမဲဝ့ၫလီၫ. 35 တၭ မုဆဲၪ့ထၪ့နီၪ ဆၧမၩအၥၭ လၧအဆၧၫ့အထီ လၧအဖၭဝဲၩ စဒၫဝံၭနီၪ, စစၪ့နၥၧၫ့ လ့ၩထၪ့ လၧဆၧပျၩ့ဖၧၩ့တၭ, ဖိၪၥၪအခွၫဖိၪလဂၩ အီၪလၧအၥိၭလီၫ. 36 တၭ စံၭအဖိၪၥၪလဂၩနီၪ, စဲၪ့, အၪ့ဎၬ ဖျါလဖၪ လၧယမိခၭဘီၪ, ဖိၪၥၪနီၪ စဲၪ့ အဘိၩ့ဘၭတၭ, အဝ့ၫဒၪ ခၭ ဖျါလဘံၪ့ လၧအမ့ၬယၫလီၫ. 37 ထီးဖိၪၥၪနီၪ လ့ၩထီၩ့ လၧဖျါ လၧစစၪ့နၥၧၫ့ ခၭဝ့ၫ အလးတၭ, စစၪ့နၥၧၫ့ ကိၭထွ့ၫ ဖိၪၥၪနီၪတၭ, စံၭဝ့ၫဒၪ, ဖျါ အီၪလၧနမ့ၬယၫ, မွဲအ့ၬဧၪ. 38 တၭ စစၪ့နၥၧၫ့ ကိၭထၪ့ ဖိၪၥၪနီၪ, မၩချဲၫ့ချဲၫ့, စဲၪ့, အီၪဒၪခလူၬ လဂ့ၩ; တၭ စစၪ့နၥၧၫ့ အဖိၪၥၪနီၪ အၪ့ထုၫ့ထၪ့ ဖျါလဖၪတၭ, ဂဲၫထဲၩ့ လၧအကဆါ အအီၪလီၫ. 39 တၭ ဖိၪၥၪနီၪ ၥ့ၪယၫဆၧ နးမံၩ့အ့ၬ. ၦၥ့ၪယၫဆၧအဂဲးနီၪ မွဲန့ၫ စစၪ့နၥၧၫ့ ဒဲစဒၫဝံၭလီၫ. 40 တၭ စစၪ့နၥၧၫ့ ဖ့ၪလၫ့ အစူၪဝဲၩ လၧအဖိၪၥၪနီၪ, စံၭဝ့ၫ, ထဲၩ့ဆိၬ လၧဒိၩ့ဖၧၩ့ဘီၪ. 41 ဖိၪၥၪနီၪ စဲၪ့ထၪ့ခွံၬ ဂီၩ့တၭ, စဒၫဝံၭ ဂဲထုၪ့ လၧအလး လၧမုခံၫ့လခီၫတၭ, ထွံၩလၩ့အၥၭတၭ, ၡီၫ့လၩ့အခိၪ ၥၧၫ့ဖၧၫ့တၭ, အဝ့ၫၥံၪ အဲၪဂါလိၬအၥၭတၭ, လဂၩ ဒဲလဂၩ အမ့ၬထံၫ လၩ့တၭ, စဒၫဝံၭ မၩ အၪဒၪအဆၧဒံၭ လီၫ. 42 စစၪ့နၥၧၫ့ စံၭစဒၫဝံၭ, လ့ၩဆၧ မုၬမုၬဆံၭ, အဂဲးဘဲၫယီၩ ပဆိၪလၩ့ပၥၭ နံၫဂၩလူၬ လၧယဟိဝၩ အမံၩ့ တၭ, စံၭ, မွဲယဟိဝၩ အီၪလၧယၧၩ ဒဲနၧၩ အဘိၩ့ဆၧၩ့, ဒဲလၧယချံၫယၥၪ ဒဲနချံၫနၥၪ အဘိၩ့ဆၧၩ့ လၩ့ဆိၩလၩ့ကၠၪဆံၭ. တၭ စဒၫဝံၭ ဂဲထုၪ့စဲၪ့ဝ့ၫတၭ, စစၪ့နၥၧၫ့ ထဲၩ့ထဲၩ့ဝ့ၫ လၧဒိၩ့ဖၧၩ့လီၫ. 

1 တၭ စဒၫဝံၭ ဂဲၫဝ့ၫ လၧနီဘၭ အဖၧၩ့, လၧၦလုဆၧ စအဟံမလ့ၭ အအီၪလီၫ. စအဟံမလ့ၭ ဘၪခီၩ့ လၧစဒၫဝံၭနီၪ ၥၭမဲၪဝ့ၫတၭ, စံၭအဝ့ၫ, နအီၪ လဂၩဎးတၭ, ၦလအီၪဘၪလၧနၥိၭ နးဂၩနီၪ, မွဲဘၪလဲၪ. 2 စဒၫဝံၭ စံၭ ၦလုဆၧ စအဟံမလ့ၭ, စဎွၩ မၪလူၬယၧၩ လၧဆၧလမံၩ့တၭ, စံၭယၧၩ, ဒုၭၥ့ၪယၫ ၦၡၩ လၧယအၪ့မၧၫ့ နမၩဆၧ အဂဲးအကၠီၪ့, ဒဲဆၧလၧယမၪလူၬ နၧၩနီၪ နးဂၩလဂ့ၩ, တၭ ယမိအီၪက့ၪလၩ့ ယခ့ၫယၡၩ ထီးအံၩထီးအိၩလီၫ. 3 တၭ ဘိၩ့နဲၪ့ယီၩ ဆၧအီၪလၧနစူၪအဖၫ့လၬနီၪ, မွဲဆၧနီၪလမံၩ့လဲၪ; ဖ့ၪလၫ့ယၧၩ လၧကိၪ ယဲလီၪ့ လၧယစူၪဖၧၩ့ဘီၪ. အ့ၪလမွဲဘၪဘဲၫနီၪတၭ, ဆၧလၧအအီၪဝ့ၫ လမံၩ့မံၩ့နီၪဆံၭ. 4 ၦလုဆၧလဂၩ စံၭဆၧၫ့ စဒၫဝံၭတၭ, စံၭအဝ့ၫ, ကိၪအလဆံၫ့ဘၪနီၪ အီၪလၧယစူၪ အဖၫ့လၬအ့ၬ. အ့ၪမွဲ ၦဖိၪၥၪခွၫလဖၪနီၪ အ့ၪဂၭဎ့ၭ ၦမုၪတၭ, ကိၪဆံၫ့ဎံၪ အီၪဝ့ၫလီၫ. 5 စဒၫဝံၭ စံၭဆၧၫ့ ၦလုဆၧလဂၩနီၪတၭ, စံၭအဝ့ၫ, လၧယစဲၪ့ထၪ့နီၪ ၦမုၪ လအီၪဘၪ လၧပကျၩ ဘူၭကၪ ၥၧၫ့နံၩတၭ, ၦဖိၪၥၪခွၫ အထွ့ၫလဖၪနီၪ ဆံၫ့ဝ့ၫတၭ, ကိၪနီၪ မၩအၥၭ ဘဲၫအလဆံၫ့လဎံၪဘၪ အၥိၭလီၫ. အဂဲးဘဲၫယီၩ အဂူၫဂၩလဖၪ ဘၪ ဆၧအီၪက့ၪဆံၫ့ဎံၪ လၧထွ့ၫဖၧၩ့ လၧမုဆၫလနံၩယီၩလီၫ. 6 တၭ ၦလုဆၧနီၪ ဖ့ၪလၫ့ အဝ့ၫ လၧဆၧအဆံၫ့အဎံၪလီၫ. အဂဲးဘဲၫယီၩ ကိၪလအီၪဘၪ ထီးနီၪတၭ, အီၪန့ၫ ဆၧမ့ၬယၫအကိၪ လၧဆၧမၩန့ဝ့ၫ လၧယဟိဝၩ အမ့ၬယၫ ဘဲၫၥိၭ အမိအီၪက့ၪ ကိၪအၥၫ့ လၧမုလနံၩ လၧအမၩန့ခွံၬဝ့ၫနီၪလီၫ. 7 ဆၧလၧမုလနံၩနီၪ ၦလၧစစီလူၫ အခ့ၫအၡၩလဖၪ အကျၩ လဂၩ, ဆၧပဒၩ့ အလ့ၩဆၧတၭ, အီၪဝ့ၫ ထီးနီၪ လၧယဟိဝၩ အမ့ၬယၫတၭ, အမံၩ့မွဲ စဒိအ့ၭ ၦအံဒၧၫ့ဖိၪ, စစီလူၫ အၡၩယိချီၥံၪအခိၪလီၫ. 8 တၭ စဒၫဝံၭ စံၭစအဟံမလ့ၭ, ဖၩ့မွဲဂ့ၩ, နၭမွဲဂ့ၩ လအီၪဘၪ လၧနစူၪအဖၫ့လၬ ဘၪဧၪ. အဂဲးဘဲၫယီၩ ယနၭမွဲဂ့ၩ, ယစူၪဝဲၩမွဲဂ့ၩ, ယ ဂဲၫဆိၬအ့ၬ. အဂဲးဘဲၫယီၩ စဎွၩအဆၧနီၪ, ဆၧဘၪမၩဝ့ၫ ချဲၫ့ချဲၫ့လီၫ. 9 တၭ ၦလုဆၧနီၪ စံၭဝ့ၫဒၪ, ၦဖလံၡၫဖိၪ စဂိၫလဲအၫ လၧနမၩၥံၫဝ့ၫ လၧအံလၫ အခိၪလီၩ့ဆူၭ လဂၩ အနၭနီၪ, ယိခွါ, အီၪဝ့ၫ ဘီၪ့ထၪ့အၥၭ လၧဆၧကဲၩ့ယၬ အဖၧၩ့ လၧအ့ဖိၭ အချိၫ့နီၪလီၫ. အ့ၪဘၪနၥၭ လၧနမိမၩန့ အဝ့ၫနီၪတၭ မၩန့ဘီၪ; အဂဲးဘဲၫယီၩ လၧအဝ့ၫဒၪ လဘံၪ့ အမ့ၬယၫနီၪ အဂူၫဂၩ အီၪထီးယီၩအ့ၬ. တၭ စဒၫဝံၭ စံၭဝ့ၫဒၪ, ဆၧဘဲၫအဝ့ၫလဘံၪ့ အၥိၭနီၪ အီၪအ့ၬ, ဖ့ၪလၫ့ယၧၩဆံၭ. 10 စဒၫဝံၭ ဂဲထုၪ့တၭ, လၧမုလနံၩနီၪ စဲၪ့ဖျိၭ လၧအၥၭမဲၪ စစီလူၫ အကၠီၩ့တၭ, လ့ၩဝ့ၫ လၧဂၫၥၭ အစဎွၩ အၫခ့ၭ အအီၪလီၫ. 11 တၭ စအၫခ့ၭ အခ့ၫအၡၩ စံၭအဝ့ၫ, ၦလဂၩယီၩ မွဲထံၫၥံၪခးၥံၪ အစဎွၩ ဒၫဝံၭ, မွဲအ့ၬဧၪ. ၦလီၩဆၧၫ့လိၬအၥၭ လၧဂဲထုၪ့လံ အဖၧၩ့နီၪ, စစီလူၫ မၩၥံၫယူၭ ၦအထီၫ့လဖၪ, စဒၫဝံၭနီၪ ၦအလၬလဖၪနီၪ, မွဲအ့ၬဧၪ. 12 စဒၫဝံၭ အီၪက့ၪ ဆၧချဲၩ့လဖၪနီၪ လၧအၥၭခံဖၧၩ့တၭ, ၥၭမဲၪ ဂၫၥၭ အစဎွၩ အၫခ့ၭ ဒိၪမၬလီၫ. 13 တၭ အဝ့ၫဒၪ မၩလၩ့မဲၩအၥၭ လၧအဝ့ၫၥံၪ အမ့ၬယၫ တၭ, မၩဖျုထၪ့အၥၭ လၧအဝ့ၫၥံၪ အစူၪဖၧၩ့တၭ, ကွ့ၭ ဆၧပျီၩပျီၩ လၧတရၫ့ အထုၪ့လီၩ့တၭ, အထိၪဖျံၭ လၩ့ယွၩ လၧအနိၭဆီၪ့လီၩ့လီၫ. 14 ထီးနီၪလဖၧၫ့ စအၫခ့ၭ စံၭ အခ့ၫအၡၩ, ယိခွါ, ၦလဂၩယီၩ မွဲၦအဖျုလီၫ. နၥံၪ ဂဲၫဆိၬ လၧယအီၪ မွဲဘၪလဲၪ. 15 ယမၩဆၧ လၧၦအဖျု အလးအီၪတၭ, နၥံၪ ဂဲၫဆိၬ ၦလဂၩယီၩ ဘဲၫၥိၭ အမိမၩ ၦအဖျုအဆၧ လၧယမ့ၬယၫဧၪ. ၦလဂၩယီၩ မိဂဲၫနုၬဘၪ လၧယဂံၪ့ဖၧၩ့ဆ့ဧၪ. 

1 အခိးမွဲ စဒၫဝံၭ စဲၪ့ထၪ့ခွံၬ ထီးနီၪတၭ, ဂၭဖျ့ၭဝ့ၫ ဖိးလၧအဒၧလၫ့ အဆၧအိၩဖၧၩ့တၭ, ထီးအထၧၫ့ဖုဝဲ ဒဲအဖါအၡၩဂံၪ့ဖိၪ ထီးအလူၬ နါဂၧၫ့ဝ့ၫတၭ, လ့ၩလၩ့ဝ့ၫ လၧအအီၪလီၫ. 2 တၭ ကယဲ ၦလၧအဘၪ ဆၧၡၪ့ဆၧနၭ, ဒဲကယဲ ၦလၧအဒ့ၪအမါအီၪ, ဒဲကယဲ ၦလၧအၥၭ လမံၫ့ဘၪ လဂၩလါလါနီၪ, အီၪကိၩ့အီၪကီၪ့ဝ့ၫ လၧအအီၪတၭ, အဝ့ၫဒၪ ကဲၪထၪ့ အခိၪ လၧအဖၫ့ခိၪတၭ, ၦလံယၩ ကၪယူၭ အီၪဝ့ၫ လၧအၥိၭလီၫ. 3 စဒၫဝံၭ စဲၪ့ထၪ့ခွံၬ ထီးနီၪ ဖိးလၧမံဇပၫ လၧမိအၭ အဖၧၩ့တၭ, စံၭ မိအၭ အစဎွၩ, ဒုၭဂဲၫထၪ့လါ ယမိယဖါ တၭ, အီၪလၧနၥံၪအၥိၭ ထီးယၥ့ၪယၫဆၧ လၧယွၩ မိမၩ လၧယဂးဆံၭ. 4 မွဲအဂဲၫဆိၬ အဝ့ၫၥံၪ လၧမိအၭ အစဎွၩ အအီၪတၭ, ကယဲ မုနံၩ လၧစဒၫဝံၭ အီၪဝ့ၫ လၧထိၬဖၧၩ့ ထီးအလူၬနီၪ, အဝ့ၫၥံၪ အီၪလၧစဎွၩနီၪ အၥိၭ လီၫ. 5 တၭ မီၪလဂၩ စဂၭနီၪ, စံၭစဒၫဝံၭ, အီၪလၧထိၬဖၧၩ့နီၪ လဂ့ၩ. စဲၪ့ထၪ့တၭ လ့ၩ လၧခးယုဒၫ အဖၧၩ့နီၪဆံၭ; တၭ စဒၫဝံၭ စဲၪ့ထၪ့ခွံၬဝ့ၫတၭ, လ့ၩဝ့ၫ လၧမံၩ့လၬကျၩ ဟၫရ့ၭလီၫ. 6 ထီးစစီလူၫ နါဂၧၫ့ဝ့ၫ လၧၦဒၪန့ စဒၫဝံၭ ဒဲၦအီၪလၧအၥိၭ, စစီလူၫ အီၪဝ့ၫ လၧဂံၭဘအၫ အဖၧၩ့, လၧၥံၪ့လထံၭ အဖၫ့လၬ အီၪလၧရၫမၫ အဖၧၩ့တၭ, ဖၩ့လဘံၪ့ အီၪလၧအစူၪဖၧၩ့, ဒဲအခ့ၫအၡၩ ဆၧၫ့ထုၪ့ လၧအနဲၩ့ထံၭ အီၪဝၬဖီၩ့ဝ့ၫလီၫ. 7 တၭ စစီလူၫ စံၭ အခ့ၫအၡၩ လၧအဆၧၫ့ထုၪ့ လၧအနဲၩ့ထံၭ, ခိၭနၪလါ ၦဘံၪ့ယမံၫ့ဖိၪၥံၪ ဧ့, စယ့ၭစံၫ အဖိၪခွၫ မိဖ့ၪလၫ့ နၥံၪ ထီးအလူၬ လၧဆံၬၥံၪနၩၥံၪ ဒဲဆၧၥၪအလးၥံၪ, ဒဲအီၪက့ၪ နၥံၪ လၧၦအထီၫ့အခိၪ, ဒဲၦအယၩအခိၪ အကၠီၩ့နီၪ; 8 လၧနၥံၪဝ့ၫ ကိၭဂၩဒ့ၭ အုၩ့လၩ့ယူၭ ဆၧထၫ့ဒုၪဒၩယၧၩဧၪ, ဒဲယဖိၪခွၫ အုၩ့လၩ့လိၬအၥၭ လၧစယ့ၭစံၫ အဖိၪခွၫနီၪ, ၦဒုၭနဲၪယၧၩ နးဂၩအ့ၬဧၪ; ဒဲလၧနၥံၪ အကျၩ ၦလၧအမိယၫ့ၥၭယၧၩတၭ, ၦလၧအစံၭ လၧယနါဖၧၩ့ လၧယဖိၪခွၫ ထိၪဂဲၩ ယခ့ၫယၡၩ ထၫ့ဒုၪဒၩယၧၩ, ဘဲၫၥိၭ အမိခိၭ ဆၧအီၪၥူၪ, ဘဲၫလၧမုလနံၩယီၩ အၥိၭနီၪ အီၪနးဂၩအ့ၬဧၪ. 9 ထီးနီၪလဖၧၫ့ ၦအံဒၧၫ့ဖိၪ စဒိအ့ၭ လၧအအီၪ လၧစစီလူၫ အခ့ၫအၡၩ အၥိၭနီၪ စံၭဆၧၫ့ဆၧတၭ, စံၭဝ့ၫ, ယဒၪဘၪ စယ့ၭစံၫ အဖိၪခွၫ ဂဲၫလၩ့ လၧနီဘၭ လၧစဟံၭတၧၭ အဖိၪခွၫ စအဟံမလ့ၭ အအီၪလီၫ. 10 အဝ့ၫ အၪ့စၪ့ဆၧ လၧယဟိဝၩ လၧအဂးတၭ, ဖ့ၪလၫ့ဝ့ၫ လၧအဆၧအၪ့ဆၧအီၩ, ဒဲဖ့ၪလၫ့ အဝ့ၫ လၧၦဖလံၡၫဖိၪ စဂိၫလဲအၫ အနၭလဘံၪ့လီၫ. 11 တၭ စဎွၩ အၪ့မၧၫ့ ၦလ့ၩကိၭန့ ၦလုဆၧ စအဟံၭတၧၭ အဖိၪခွၫ စအဟံမလ့ၭ, ဒဲအဖါအၡၩဂံၪ့ဖိၪ ထီးအလူၬ, ၦလုဆၧလဖၪ လၧအအီၪဝ့ၫ လၧနီဘၭ အဖၧၩ့ တၭ, အဝ့ၫၥံၪ ဂဲၫဝ့ၫ လၧစဎွၩအအီၪ ထီးအလူၬလီၫ. 12 တၭ စစီလူၫ စံၭဝ့ၫဒၪ, စအဟံၭတၧၭ အဖိၪခွၫဧ့, ခိၭနၪလါဆံၭ, တၭ အဝ့ၫဒၪ ချဲၩ့ဆၧၫ့ဝ့ၫ, ယိခွါ, ယၧၩလီၫ. ကဆါဧ့, 13 တၭ စစီလူၫ စံၭအဝ့ၫဒၪ, နၥံၪ အုၩ့လၩ့ ဆၧထၫ့ဒုၪဒၩယၧၩ, နဝ့ၫဒၪ ဒဲစယ့ၭစံၫ အဖိၪခွၫ, လၧနဖ့ၪလၫ့ အဝ့ၫ လၧကိၪ, ဒဲနၭလဘံၪ့, ဒဲအၪ့စၪ့ ယွၩ လၧအဂး ဘဲၫၥိၭ အမိဂဲထုၪ့ ထၫ့ဒၩယၧၩ, ဘဲၫၥိၭ အမိခိၭ ဆၧအီၪၥူၪ ဘဲၫလၧမုဆၫလနံၩယီၩ အၥိၭနီၪ မွဲဘၪလဲၪ. 14 စအဟံမလ့ၭ စံၭဆၧၫ့စဎွၩတၭ, စံၭဝ့ၫဒၪ, မွဲၦလၧအလူတီၩ လၧနခ့ၫနၡၩ အကျၩ န့ၫဎီၩ့ လၧစဒၫဝံၭ လၧအမွဲ စဎွၩအမၬတၭ, လ့ၩဝ့ၫ ထီးဒၪ နအၪ့မၧၫ့တၭ, အီၪလၧအလၩအဖၩ့ လၧနဂံၪ့ဖၧၩ့နီၪ လဂၩလဲၪ. 15 ဆၧလၧမုလနံၩနီၪ မွဲယအၪ့စၪ့ၥၫ့ဆၧ လၧယွၩ လၧအဝ့ၫဒၪ အဂးနီၪ ဆ့ဧၪ. မွဲအထီး မၩအၥၭဘဲၫနီၪ လဂ့ၩ, မွဲစဎွၩ ထီးအီၪက့ၪ ဆၧမၪ လၧအခ့ၫအၡၩ အလီၩ့, ဒဲလၧယဖါအၡၩဂံၪ့ဖိၪ ထီးအလူၬ အလီၩ့ နးမံၩ့လဂ့ၩ. အဂဲးဘဲၫယီၩ အဆံၭမွဲဂ့ၩ, အဒိၪမွဲဂ့ၩ, နခ့ၫနၡၩ ၥ့ၪယၫဆၧ လၧဆၧထီးအလူၬယီၩ အဖၧၩ့ နးမံၩ့အ့ၬ. 16 တၭ စဎွၩ စံၭဝ့ၫဒၪ, စအဟံမလ့ၭဧ့, နဝ့ၫဒၪယီၩ နဘၪၥံၫ တၡါ, နဝ့ၫဒၪ, ဒဲနဖါအဂံၪ့ဖိၪ ထီးအလူၬလီၫ. 17 စဎွၩ စံၭအၡၩလဖၪ ဘၪဆဲၫ့ လၧၦဆၧၫ့ထုၪ့ လၧအနဲၩ့ထံၭနီၪ, ကၠၪ နၥံၪအၥၭတၭ, မၩၥံၫ ယဟိဝၩ အၡၩလုဆၧလဖၪဆံၭ. အဂဲးဘဲၫယီၩ အဝ့ၫၥံၪအစူၪ အီၪဝ့ၫဆ့ လၧစဒၫဝံၭ အၥိၭတၭ, မွဲလၧအဝ့ၫဒၪ စဲၪ့ထၪ့ခွံၬနီၪ ၥ့ၪယၫဝ့ၫ လါနၫ့, ဂဲၫလီၩဘၪယၧၩအ့ၬ. အ့ၪမွဲ စဎွၩအခ့ၫအၡၩ ယၩ့ထၪ့ အစူၪ ဘဲၫၥိၭ အမိမၩၥံၫ ယဟိဝၩ အၡၩလုဆၧလဖၪအ့ၬ. 18 တၭ စဎွၩ စံၭစဒိအ့ၭ, နဝ့ၫဒၪ ကၠၪနၥၭတၭ ဖ့ၬခွံၬ ၦလုဆၧလဖၪနီၪဆံၭ, တၭ ၦအံဒၧၫ့ဖိၪ စဒိအ့ၭ ကၠၪစိၩအၥၭတၭ, ဖ့ၬခွံၬ ၦလုဆၧလဖၪတၭ, ဆၧလၧမုလနံၩနီၪ မၩၥံၫ ၦလၧအၥိၭ အ့ဖိၭ ဆၧဘွၩ ဖျ့ၫလံၬကံၭ ဎိၭဆံၫ ယဲဂၩလီၫ. 19 တၭ ၦလုဆၧ အဒိၩ့ နီဘၭနီၪ, မွဲအဖ့ၬခွံၬဝ့ၫ လၧနၭအနါ, ၦမုၪမွဲဂ့ၩ, ၦခွၫမွဲဂ့ၩ, ဖိၪဒံၩဖိၥၪ ဒဲဆၧအၪ့နူလဖၪ, ဒဲချီဖၫၥံၪ ဒဲကၥ့ၪယီၩ့ၥံၪ ဒဲၥိၪၥံၪဘ့ၪၥံၪ, ဖ့ၬခွံၬဝ့ၫ လၧနၭအနါလီၫ. 20 စအဟံၭတၧၭ အဖိၪခွၫ စအဟံမလ့ၭ အဖိၪခွၫ လဂၩအမံၩ့ စအဘဲအၥၫနီၪ ဂၭဖျ့ၭဝ့ၫတၭ, လီၩ့ဖိၬ စဒၫဝံၭ အခဲၫ့လီၫ. 21 တၭ စအဘဲအၥၫနီၪ ဒုၭနဲၪ စဒၫဝံၭ လၧစစီလူၫ မၩၥံၫယူၭ ယဟိဝၩ အၡၩလုဆၧလဖၪနီၪလီၫ. 22 တၭ စဒၫဝံၭ စံၭ စအဘဲအၥၫ, ဆၧလၧမုလနံၩ လၧအံဒၧၫ့ဖိၪ စဒိအ့ၭ အီၪထီးနီၪ ယၥ့ၪယၫ လၧအမိလီၩဘၪ စစီလူၫ တၡါလီၫ. ဆၧမၩၥံၫ နဖါအၡၩဂံၪ့ဖိၪ ထီးအလူၬ လၧယကၠီၩ့လီၫ. 23 အီၪနဝ့ၫ လၧယၥိၭ, ဧီၪ, ထီးၥၭမဲၪ လဂ့ၩ, အဂဲးဘဲၫယီၩ ၦလၧအအၪ့ဎၬ ယၥၭမၧၫ့နီၪ အၪ့ဎၬ နၥၭမၧၫ့ဆ့လီၫ. အ့ၪမွဲ န အ့ၪအီၪလၧယၥိၭယီၩ ဆၧယိထဲၩ့ခွါထဲၩ့နၧၩ အီၪဝ့ၫလီၫ. 

1 ထီးနီၪလဖၧၫ့ ၦဒုၭနဲၪ စဒၫဝံၭတၭ, စံၭဝ့ၫ, ယိခွါ, ၦဖလံၡၫဖိၪ ဒုၭဆၧ လၧကဲလၫတၭ, မၩန့ဆီၪ့ ဆၧအီၪ လၧခရဲးလဖၪ အဖၧၩ့လီၫ. 2 အခိးမွဲ စဒၫဝံၭ အၪ့စၪ့ဆၧ လၧယဟိဝၩတၭ, စံၭဝ့ၫဒၪ, ယမိဘၪ လ့ၩဖ့ၬခွံၬ ၦဖလံၡၫဖိၪနီၪဆ့ဧၪ. တၭ ယဟိဝၩ စံၭစဒၫဝံၭ, လ့ၩဖ့ၬခွံၬ ၦဖလံၡၫဖိၪၥံၪ, ဒဲမၩဖီၩ့မၩဖျ့ၭ ကဲလၫနီၪဆံၭ. 3 တၭ စဒၫဝံၭ အခ့ၫအၡၩ စံၭအဝ့ၫ, ယိခွါ, ပအီၪ ထီးယုဒၫ အဖၧၩ့ယီၩ ပအၪ့ယိၪဆၧလီၫ. ၦအ့ၪလ့ၩဆၧ လၧကဲလၫ ထၫ့ဒုၪဒၩ ၦဖလံၡၫဖိၪ အၥုၭမုနီၪ, မွဲအမိအၪနဲၪ့ဒံၭ ဆံၭအၪလဲၪ. 4 ထီးနီၪလဖၧၫ့ စဒၫဝံၭ အၪ့စၪ့ဒီၭဆၧ လၧယဟိဝၩ လီၫ. ယဟိဝၩ စံၭဆၧၫ့တၭ, စံၭဝ့ၫ, ဂဲထုၪ့ လ့ၩလၩ့ လၧကဲလၫဆံၭ. အဂဲးဘဲၫယီၩ ယမိဖ့ၪလၫ့ ၦဖလံၡၫဖိၪၥံၪ လၧနစူၪဖၧၩ့လီၫ. 5 အခိးမွဲ စဒၫဝံၭ, ဒဲအၡၩၥံၪ လ့ၩဖိးလၧကဲလၫတၭ, ဒုၭဆၧ လၧၦဖလံၡၫဖိၪတၭ, ဂဲၫထဲၩ့ဆိၬ အဆၧဖိၪဆၧဎါအဒိၩ့, ဒဲဖ့ၬခွံၬဝ့ၫ လၧဆၧဖ့ၬခွံၬဖၭဒိၪတၭ, စဒၫဝံၭ မၩဖီၩ့မၩဖျ့ၭ ၦကဲလၫဖိၪလီၫ. 6 တၭ ထီးစအဟံမလ့ၭ အဖိၪခွၫ စအဘဲအၥၫနီၪ စဲၪ့ဝ့ၫ လၧစဒၫဝံၭ အအီၪ လၧကဲလၫနီၪတၭ, ဆၧမၩအၥၭ လၧအဂဲၫလၩ့ဝ့ၫ လၧအ့ဖိၭလဘံၪ့ အီၪလၧအစူၪဖၧၩ့ လီၫ. 7 တၭ ၦလီၩဘၪ စစီလူၫ လၧစဒၫဝံၭ ဂဲၫထီၩ့ လၧကဲလၫ အဖၧၩ့လီၫ. တၭ စစီလူၫ စံၭဝ့ၫဒၪ, ယွၩ ဖ့ၪလၫ့ခွံၬယူၭ အဝ့ၫ လၧယစူၪဖၧၩ့ယူၭ. အဂဲးဘဲၫယီၩ မွဲအလ့ၩနုၬ လၧဒိၩ့လဒိၩ့ လၧအအီၪ လၧတရၫ့ အဖၧၩ့, ဒဲတရၫ့အနိၪဘီၩ့လဖၪတၭ, ဆၧကၭဘံၭထၬယူၭ အလးခဲၫ့ ယူၭ. 8 တၭ စစီလူၫ ဒုၭအီၪကိၩ့အီၪကီၪ့ ၦခမျၧး ထီးအလူၬ လၧအဒုၭၥုၭ, ဘဲၫၥိၭ အမိလ့ၩလၩ့ လၧကဲလၫ တၭ, ဝၩ့ထၬ စဒၫဝံၭ ဒဲအၡၩလဖၪလီၫ. 9 စဒၫဝံၭ ၥ့ၪယၫဝ့ၫ လၧစစီလူၫ ကိၪ့ၥူၪ ဆၧအၧၩ့ ထၫ့ဒုၪဒၩဝ့ၫတၭ, စံၭၦလုဆၧ စအဘဲအၥၫ, ဂဲၫဆိၬ အ့ဖိၭ လဘံၪ့နီၪ လၧယီၩဆံၭ. 10 တၭ စဒၫဝံၭ စံၭဝ့ၫဒၪ, ယဟိဝၩ အံၫစရ့လၭအယွၩဧ့, နခ့ၫနၡၩ နါဂၧၫ့ တၡါ လၧစစီလူၫ အၪ့ဎၬ ဂဲၫ လၧကဲလၫ ဘဲၫၥိၭ အမိမၩဂၭဂီၩ့ ဒိၩ့နီၪ လၧယကၠီၩ့ယူၭ. 11 မွဲၦကဲလၫဖိၪ မိဖ့ၪလၫ့ခွံၬယၧၩ လၧအစူၪဖၧၩ့ဧၪ. ဘဲၫနခ့ၫနၡၩ နါဂၧၫ့ဆၧ အၥိၭနီၪ, မွဲစစီလူၫ မိဂဲၫလၩ့ဆ့ဧၪ. ယဟိဝၩ အံၫစရ့လၭအယွၩဧ့, လီၩဘၪလါ နခ့ၫနၡၩဆံၭ. တၭ ယဟိဝၩ စံၭဝ့ၫ, အဝ့ၫဒၪ မိဂဲၫလၩ့လီၫ. 12 ထီးနီၪလဖၧၫ့ စဒၫဝံၭ စံၭဝ့ၫဒၪ, မွဲၦကဲလၫဖိၪၥံၪ မိဖ့ၪလၫ့ခွံၬယၧၩ ဒဲယၡၩၥံၪယီၩ လၧစစီလူၫ အစူၪဖၧၩ့ဆ့ဧၪ. တၭ ယဟိဝၩ စံၭဝ့ၫဒၪ, အဝ့ၫၥံၪ မိဖ့ၪလၫ့ခွံၬဝ့ၫလီၫ. 13 ထီးနီၪလဖၧၫ့ စဒၫဝံၭ ဒဲအၡၩ ဎူၫယၩလဖၪ ဂဲထုၪ့ စဲၪ့ထၪ့ခွံၬ လၧကဲလၫတၭ, လ့ၩဝ့ၫ ထီးဒၪအလ့ၩဆၧၥ့ၪ လစီၪ့စီၪ့လီၫ. တၭ ၦလီၩဘၪ စစီလူၫ လၧစဒၫဝံၭ စဲၪ့ဖီၩ့ဖျ့ၭယူၭ လၧကဲလၫနီၪတၭ, အဝ့ၫဒၪ လ့ၩထၪ့ဝ့ၫအ့ၬ. 14 စဒၫဝံၭ အီၪဝ့ၫ လၧမံၩ့လၬကျၩ လၧလိးၥံၪလဲၫ့ၥံၪ အဖၧၩ့တၭ, အီၪဝ့ၫ လၧခိၪလီၩ့ လဖျိၪ့ အလီၩ့ လၧမံၩ့လၬကျၩ ဇံဖၭ အဖၧၩ့တၭ, စစီလူၫ အၪ့ဎၬဝ့ၫ ကိၭမုနံၩမုနၩဒ့ၭ လါနၫ့ ယွၩဖ့ၪလၫ့ခွံၬဝ့ၫ လၧအစူၪဖၧၩ့အ့ၬ. 15 စဒၫဝံၭ ဒၪဘၪ လၧစစီလူၫ ဂဲၫထၪ့ အၪ့ဎၬ အၥၭမၧၫ့ တၭ, စဒၫဝံၭ အီၪဝ့ၫ လၧမံၩ့လၬကျၩ ဇံဖၭ လၧၥံၪ့လဝၩ့ အကျၩလီၫ. 16 စစီလူၫ အဖိၪခွၫ စစၪ့နၥၧၫ့ ဂဲထုၪ့တၭ, လ့ၩဝ့ၫ လၧစဒၫဝံၭ အအီၪ လၧၥံၪ့လဝၩ့ အကျၩတၭ, ဒုၭဆီၪ့ထၪ့ အစူၪ လၧယွၩအဖၧၩ့လီၫ. 17 တၭ စံၭအဝ့ၫဒၪ ၥၭမဲၪဆၧ လဂ့ၩ, အဂဲးဘဲၫယီၩ ယဖါ စစီလူၫအစူၪ မိဒၪန့နၧၩအ့ၬ; တၭ နမိကဲၪထၪ့ စဎွၩ လၧအံၫစရ့လၭ အဖၫ့ခိၪတၭ, ယဝ့ၫဒၪ ယမိကဲၪထၪ့ ၦနံၫဂၩလဂၩနီၪတၭ, ယဖါ စစီလူၫ ၥ့ၪယၫဆၧ ဘဲၫနီၪလီၫ. 18 တၭ အဝ့ၫၥံၪ နံၫဂၩနီၪ အုၩ့လၩ့ဆၧ လၧယဟိဝၩ အမ့ၬယၫဆ့ လီၫ. စဒၫဝံၭ အီၪလၧၥံၪ့လဝၩ့ အကျၩတၭ, စစၪ့နၥၧၫ့ ထဲၩ့ထဲၩ့ဝ့ၫ လၧအဂံၪ့လီၫ. 19 ထီးနီၪလဖၧၫ့ ၦဇံဖၭဖိၪၥံၪ ဂဲၫထီၩ့ လၧစစီလူၫ အအီၪ လၧဂံၭဘအၫတၭ, စံၭဝ့ၫဒၪ, စဒၫဝံၭ အီၪက့ၪၥူၪအၥၭ လၧပကျၩ လၧလိးၥံၪအဖၧၩ့. လၧၥံၪ့အဝၩ့ လၧခိၪလီၩ့ ဟၭခဲၫလၫ အလီၩ့ လၧအအီၪ လၧမံၩ့လၬကျၩ လၧမုခံၫ့လခီၫနီၪ, မွဲအ့ၬဧၪ. 20 တၭ ဘိၩ့နဲၪ့ယီၩ, စဎွၩဧ့, ဂဲၫလၩ့ ဘဲၫနၥၭ ထၧၫ့ဖျိၪ့ယၫ ဆိၫ့ဂဲၫလၩ့ အၥိၭနီၪ ဆံၭ, ပဝ့ၫဒၪလခီၫ ပမိဖ့ၪလၫ့ခွံၬ အဝ့ၫ လၧစဎွၩ အစူၪဖၧၩ့လီၫ. 21 တၭ စစီလူၫ စံၭဝ့ၫဒၪ, မွဲနၥံၪ ဘၪ ဆၧဆိၪဂ့ၩ လၧယဟိဝၩဆံၭ, အဂဲးဘဲၫယီၩ နၥံၪအၥၭ အီၪယၧၩ လီၫ. 22 ထဲၩ့ထဲၩ့ဘီၪ, တၭ တဲၩ့ဝဲၩဒံၭ ဆၧတၭ, ၥ့ၪယၫ ဒဲယိဆၧအလး ထီးအခၪ့ အီၪဝ့ၫနီၪတၭ, မွဲပလၫ ဒၪဘၪဝ့ၫနီၪ လဂၩလဲၪ, ဧီၪ. အဂဲးဘဲၫယီၩ ၦလီၩဘၪယၧၩ လၧအမၩဆၧ လၧအကိၪ့ဆၧၥ့ၪလီၫ. 23 တၭ ယိဘၪ ဒဲၥ့ၪယၫ ကယဲ အအီၪက့ၪၥူၪအလး ထီးအအီၪက့ၪၥူၪအၥၭ ထီးအလူၬတၭ, ဂဲၫထဲၩ့ဒီၭ လၧယအီၪ လၧဆၧၥ့ၪယၫ လၩ့ထံးလၩ့ဆ့ၭ တၭ, ယမိလ့ၩ လၧနၥံၪ အၥိၭလီၫ. အဝ့ၫဒၪ အ့ၪအီၪဝ့ၫ လၧခးဖၧၩ့တၭ, ဆၧမိမၩအၥၭ လၧယမိအၪ့ဎၬန့ဝ့ၫ လၧယုဒၫအၡၩ အထီၫ့လဖၪ အကျၩ ထၧၫ့ခးယၫလီၫ. 24 အဝ့ၫၥံၪနီၪ ဂဲထုၪ့တၭ, လ့ၩဝ့ၫ လၧဇံဖၭ လၧစစီလူၫ အမ့ၬယၫလီၫ. အ့ၪမွဲ စဒၫဝံၭ ဒဲအၡၩလဖၪ အီၪဝ့ၫ လၧမံၩ့လၬကျၩ မၫအၧၫ့ လၧဆၧပျၩ့ဖၧၩ့ လၧယ့ၭၡမၧၫ့ လၧမုခံၫ့လခီၫလီၫ. 25 စစီလူၫ ဒဲအၡၩလဖၪ လ့ၩအၪ့ဎၬဆၧလီၫ. တၭ ၦလဖၪနီၪ လီၩဘၪ စဒၫဝံၭတၭ, အဝ့ၫဒၪ ဂဲၫလၩ့ဝ့ၫ လၧလဲၫ့ဖၧၩ့တၭ, အီၪဝ့ၫ လၧမံၩ့လၬကျၩ မၫအၧၫ့လီၫ. စစီလူၫ နါဂၧၫ့ဝ့ၫတၭ, လီၩ့ဆီး စဒၫဝံၭ လၧမံၩ့လၬကျၩ မၫအၧၫ့နီၪလီၫ. 26 စစီလူၫ လ့ၩဝ့ၫ လၧခိၪလီၩ့ အယီၩလခီၫတၭ, စဒၫဝံၭ ဒဲအၡၩ လၧခိၪလီၩ့ ဝါလခီၫနီၪတၭ, စဒၫဝံၭ မၩဝ့ၫ ချဲၫ့ချဲၫ့ ဘဲၫၥိၭ အမိဖီၩ့ဖျ့ၭ လၧဆၧၥၭမဲၪ စစီလူၫ အကၠီၩ့လီၫ. အဂဲးဘဲၫယီၩ စစီလူၫ ဒဲအၡၩၥံၪ ဝၩ့ထၬ စဒၫဝံၭ ဒဲအၡၩလဖၪ ဘဲၫၥိၭ အမိမၩန့ဝ့ၫလီၫ. 27 အၥီၫ့လဂၩ ဂဲၫ လၧစစီလူၫ အအီၪတၭ, စံၭဝ့ၫဒၪ, မၩ ချဲၫ့ချဲၫ့တၭ, ဂဲၫဘီၪ. အဂဲးဘဲၫယီၩ ၦဖလံၡၫဖိၪ ဂဲၫနုၬ လၧထံၫၥံၪခးၥံၪ အဖၧၩ့လီၫ. 28 စစီလူၫ လီၩ့ဆီး စဒၫဝံၭနီၪ, ဂဲၫထဲၩ့ထဲၩ့တၭ, လ့ၩ ထၫ့ဒၩ ၦဖလံၡၫဖိၪလီၫ. မၩအၥၭဘဲၫနီၪတၭ, ၦကိၭ ဆၧအလးနီၪ လၧစံလၫဟၫမၫလံကီၭလီၫ. 29 တၭ စဒၫဝံၭ စဲၪ့ထၪ့ခွံၬဝ့ၫ ထီးနီၪ ဂီၩ့တၭ, အီၪဝ့ၫ လၧအထိၬလဖၪ အဖၧၩ့ ထီးအံၪ့ဂံၫဒဲၫနီၪလီၫ. 

1 စစီလူၫ လီၩ့ဆီး ၦဖလံၡၫဖိၪနီၪ, ထီးအဂဲၫထဲၩ့ထဲၩ့တၭ, ဆၧမၩအၥၭ လၧၦဒုၭနဲၪအဝ့ၫတၭ, စံၭဝ့ၫဒၪ, ယိခွါ စဒၫဝံၭ အီၪလၧမံၩ့လၬကျၩ အံၪ့ဂံၫဒဲၫနီၪလီၫ. 2 ထီးနီၪလဖၧၫ့ စစီလူၫ မၩန့ ၦလၧဆၧရွံန့ဝ့ၫ လၧအံၫစရ့လၭ ထီးအလူၬ အကျၩ ၥၧၫ့ထီၫ့တၭ, လ့ၩ အၪ့ဎၬ စဒၫဝံၭ ဒဲအၡၩလဖၪ လၧဘ့ၪမံၩ့ အလဲၫ့လီၩ့လီၫ. 3 လ့ၩထီၩ့ဝ့ၫ လၧၥိၪအဖီၩ့လဖၪ အီၪဝ့ၫ လၧဖၧၩ့ၥၭ, ထီးဆၧအိၩဖၧၩ့ အီၪဝ့ၫတၭ, စစီလူၫ လ့ၩနုၬဝ့ၫ ဘဲၫၥိၭ အမိလုၬဘံၭ အခၪ့တၭ, စဒၫဝံၭ ဒဲအၡၩလဖၪ အီၪဝ့ၫ လၧဆၧအိၩဖၧၩ့ အခိၪထိၭလီၫ. 4 တၭ စဒၫဝံၭ အၡၩလဖၪ စံၭအဝ့ၫ, ယိခွါ, မုလနံၩ လၧယဟိဝၩစံၭနၧၩ, ယိခွါ, ယမိဖ့ၪလၫ့ခွံၬ နဒုၪနဒၩ လၧနစူၪဖၧၩ့ ဘဲၫၥိၭ နမိမၩဝ့ၫ ထီးဒၪအဂ့ၩ လၧနမ့ၬယၫလီၫ. တၭ စဒၫဝံၭ ဂဲထုၪ့တၭ, ကူၭထ့ၬၥူၪ စစီလူၫ အဝိၬလိၫ့ အခၪ့ထံၭလီၫ. 5 လၧခဲၫ့ထဲၩ့ တၭ ဆၧမၩအၥၭ လၧစဒၫဝံၭ အၥၭအုၭ ထၪ့ဝ့ၫ လၧအကူၭထ့ၬ စစီလူၫ အဝိၬလိၫ့ အခၪ့ထံၭ အကၠီၩ့လီၫ. 6 တၭ စံၭအၡၩၥံၪ, မွဲယဟိဝၩ ထီးဒုၭမၩယၧၩ လၧဆၧလမံၩ့ယီၩ လၧယကဆါ, ယဟိဝၩ အခ့ၫအၡၩ ဒိၭဂုၪအၥၭ လၧယမိယၩ့ထၪ့ ယစူၪ ထၫ့ဒုၪဒၩဝ့ၫနီၪ လဂ့ၩ. အဂဲးဘဲၫယီၩ မွဲယဟိဝၩအၡၩ ဒိၭဂုၪအၥၭလီၫ. 7 စဒၫဝံၭ ပဒၩ့ထၬ အၡၩ လၧဆၧချဲၩ့လဖၪနီၪတၭ, ဖ့ၪလၫ့ အဂဲထုၪ့ ထၫ့ဒုၪဒၩ စစီလူၫအ့ၬ. စစီလူၫ ဂဲထုၪ့တၭ, စဲၪ့ထၪ့ခွံၬ လၧဆၧအိၩဖၧၩ့နီၪ, လ့ၩဖိၬ အဖၧၩ့ၥၭလီၫ. 8 လၧခဲၫ့ထဲၩ့ စဒၫဝံၭ ဂဲထုၪ့ဆ့တၭ, စဲၪ့ထၪ့ခွံၬ လၧဆၧအိၩဖၧၩ့တၭ, ကိၭထွ့ၫ စစီလူၫတၭ, စံၭဝ့ၫဒၪ, ယကဆါ စဎွၩဧ့; ထီးစစီလူၫ ယိထဲၩ့ အလးခဲၫ့နီၪတၭ, စဒၫဝံၭ ၡီၫ့လၩ့ အခိၪ လၧဂၪ့ခိၪတၭ ထွံၩလၩ့ဝ့ၫလီၫ. 9 တၭ စဒၫဝံၭ စံၭစစီလူၫ, နခိၭနၪ ၦၡၩအလူ လၧအစံၭ, ယိခွါ, စဒၫဝံၭ အၪ့ဎၬ မၩအၧၩ့ နၧၩနီၪ, မွဲဘၪလဲၪ. 10 ယိခွါ, ဆၧလၧမုဆၫလနံၩယီၩ နမ့ၬၥၪ ဒၪဘၪ လၧယဟိဝၩ ဖ့ၪလၫ့ခွံၬနၧၩ လၧယစူၪဖၧၩ့ လၧဆၧအိၩဖၧၩ့တၭ, ၦၡၩစံၭ, မၩၥံၫနၧၩ, မွဲလါနၫ့ ယလီၫ့ကီၩ့နၧၩတၭ, ယစံၭ ယယၩ့ထၪ့ ယစူၪ ထၫ့ဒုၪဒၩ ယကဆါအ့ၬ. အဂဲးဘဲၫယီၩ မွဲယဟိဝၩအၡၩ ဒိၭဂုၪအၥၭလီၫ. 11 တၭ, ယဖါဧ့, ယိ, တၭ ယိခွါဘီၪ, နဝိၬလိၫ့ အခၪ့ထံၭနီၪ အီၪဝ့ၫ လၧယစူၪဖၧၩ့လီၫ. မွဲယကူၭထ့ၬ နဝိၬလိၫ့ အခၪ့ထံၭတၭ, ယလမၩၥံၫဘၪနၧၩတၭ, ဆၧအၧၩ့, ဒဲဆၧမၪလအီၪဘၪ လၧယစူၪဖၧၩ့, ဒဲယလမၩမၪဘၪနၧၩနီၪ ယိၥ့ၪယၫ နဝ့ၫဆံၭ. မွဲလါနၫ့ဘိၩ, နလီၩ့ ယၥၭမၧၫ့ ဘဲၫၥိၭ နမိမၩန့ဝ့ၫလီၫ. 12 မွဲယဟိဝၩ စ့ၩရၫ့ဆၧ လၧနၧၩ ဒဲယၧၩ အဘိၩ့ဆၧၩ့တၭ, ယဟိဝၩ မၩဆၧၫ့နၧၩ လၧဆၧအၧၩ့ လၧယဂးဆံၭ. အ့ၪမွဲ ယစူၪ မိအီၪ လၧနလီၩ့အ့ၬ. 13 ဘဲၫၦမွံၩၦၡါ အဆၧချဲၩ့ဒီၩ့ စံၭဝ့ၫ အၥိၭနီၪ, ဆၧအၧၩ့ ဂဲၫထၪ့ လၧၦအၧၩ့ဖိၪလီၫ. အ့ၪမွဲ ယစူၪ မိအီၪဘၪ လၧနလီၩ့ အ့ၬ. 14 အံၫစရ့လၭ အစဎွၩ အၪ့ဎၬ ပလၫလဂၩလဲၪ. န လီၩ့ဆီး ပလၫလဂၩလဲၪ; မွဲထွံၪၥံၫ လဒုၩဧၪ; မွဲထွံၪချုၫဧၪ. 15 အခိးမွဲဘဲၫနီၪတၭ, မွဲယဟိဝၩ ကဲၪထၪ့ ၦစ့ၩရၫ့ဆၧ လၧယၧၩ ဒဲနၧၩ အဘိၩ့ဆၧၩ့တၭ, ယိဆၧ ဒဲချဲၩ့န့ ယခွးတၭ, မၩဖီၩ့မၩဖျ့ၭယၧၩ လၧနစူၪဖၧၩ့နီၪဆံၭ. 16 တၭ စဒၫဝံၭ ချဲၩ့ ဆၧချဲၩ့လဖၪနီၪ လၧစစီလူၫ ဂီၩ့တၭ, ဆၧမၩအၥၭ လၧစစီလူၫ စံၭဝ့ၫဒၪ, ယဖိၪခွၫ စဒၫဝံၭဧ့, မွဲနလူဧၪ. စစီလူၫ ဒုၭၥီၫထၪ့ အလူတၭ ဂၪ့ဝ့ၫလီၫ. 17 တၭ စံၭစဒၫဝံၭ, နတီၩနဲၪ့ လီၩ့နဲၪ့ ယၧၩဒံၭလီၫ. အဂဲးဘဲၫယီၩ နဖ့ၪလၫ့ယၧၩ လၧဆၧဂ့ၩ, အ့ၪမွဲ ယၧၩယီၩ ယဖ့ၪလၫ့နၧၩ လၧဆၧအၧၩ့လီၫ. 18 ဆၧလၧမုဆၫလနံၩယီၩ နဒုၭနဲၪ လၧနမၩဂ့ၩယူၭယၧၩလီၫ. အဂဲးဘဲၫယီၩ လၧယဟိဝၩ ဖ့ၪလၫ့ခွံၬယူၭ ယၧၩ လၧနစူၪဖၧၩ့နီၪ နမၩၥံၫ ယၧၩအ့ၬ. 19 အဂဲးဘဲၫယီၩ ၦအ့ၪဒၪန့ အဒုၪအဒၩတၭ, မိဖျါခွံၬဝ့ၫ မုၬမုၬဆ့ဧၪ. တၭမွဲ ယဟိဝၩ ဖ့ၪလၫ့ကၪနၧၩ လၧဆၧဂ့ၩ လၧဆၧလၧနမၩယၧၩ လၧမုဆၫလနံၩယီၩ အကၠီၩ့ဆံၭ. 20 တၭ ဘိၩ့နဲၪ့ယီၩ, ယိခွါ, ယၥ့ၪယၫ လၩ့ထံးလၩ့ဆ့ၭ လၧနမိကဲၪ စဎွၩတၭ, အံၫစရ့လၭ အဘၩ့အမုး မိအီၪဂုးအီၪခၧၫ့ လၧနစူၪဖၧၩ့လီၫ. 21 မၩအၥၭဘဲၫနီၪတၭ, ဘိၩ့နဲၪ့ယီၩ ဆိၪလၩ့နၥၭ လၧယၧၩ လၧယဟိဝၩ အမ့ၬယၫ လၧနလဒၪ့ထ့ၬဘၪ ယချံၫယၥၪ လၧယလးခဲၫ့, ဒဲလၧနလမၩဂၭဂီၩ့ဘၪ ယမံၩ့ လၧယဖါ အဂံၪ့ဖၧၩ့ဘီၪ. 22 တၭ စဒၫဝံၭ ဆိၪလၩ့အၥၭ လၧစစီလူၫလီၫ. တၭ စစီလူၫ ထဲၩ့ထဲၩ့ဝ့ၫ လၧအဂံၪ့တၭ, စဒၫဝံၭ ဒဲအၡၩလဖၪ လ့ၩထၪ့ဝ့ၫ လၧထိၬဖၧၩ့နီၪလီၫ. 

1 စစၫမုၫအ့လၭ ၥံၫဝ့ၫတၭ, ၦအံၫစရ့လၭဖိၪ အီၪကိၩ့အီၪကီၪ့တၭ, ဂၪ့ဝ့ၫ လၧအကၠီၩ့တၭ, ခုၪ့လၩ့ဘၧၩ့ခွံၬဝ့ၫ လၧအဂံၪ့ အီၪလၧရၫမၫ အဖၧၩ့နီၪလီၫ. တၭ စဒၫဝံၭ ဂဲထုၪ့တၭ, လ့ၩလၩ့ လၧၡါမုနၧၫ့ဖၫ ပၫရၫ့နီၪလီၫ. 2 ၦလဂၩ အီၪဝ့ၫ လၧမၫအၧၫ့ လၧအစူၪလးအခၪ့ခိၪ အီၪထီးကၫမလၭ အဖၧၩ့တၭ, ၦလဂၩနီၪ မွဲၦအလၩဒိၪ အဖၩ့ဒိၪတၭ, အီၪလၧၥိၪလဖၪ ၥၧၫ့ထီၫ့, ဒဲဘ့ၪလဖၪ လထီၫ့တၭ, မွဲအထံၬအၥိၪအဆီၪ့ လၧကၫမလၭ အဖၧၩ့ နီၪလီၫ. 3 တၭ ၦလဂၩနီၪ အမံၩ့မွဲ စနၫဘလၭတၭ, အမၫ အမံၩ့မွဲ နးအၭဘဂၫလၭလီၫ. မွဲၦမုၪ လၧအၥၭဆၭဂ့ၩ တၭ, အမ့ၬအခံးအဂၩ့ ဎံၫလၩဝ့ၫလီၫ. အ့ၪမွဲ ၦခွၫလဂၩနီၪ မွဲၦအကၪ, ဒဲမၩ ဆၧအၧၩ့တၭ, မွဲစကၫလ့ၭ အၡၩဂံၪ့ဖိၪလီၫ. 4 တၭ စဒၫဝံၭ နါဂၧၫ့ဝ့ၫ လၧၡါမုနၧၫ့ဖၫ လၧစနၫဘလၭ ထံၬ အၥိၪအဆီၪ့လီၫ. 5 စဒၫဝံၭ အၪ့မၧၫ့လၩ့ ၦဖိၪၥၪခွၫ ဆံၫဂၩတၭ, စံၭၦဖိၪၥၪခွၫလဖၪနီၪ, လ့ၩထၪ့ လၧကၫမလၭတၭ, လ့ၩ လၧစနၫဘလၭ အအီၪ ချဲၩ့ဒုၪ့ အဝ့ၫ လၧယမံၩ့ဆံၭ. 6 တၭ နၥံၪ မိဘၪစံၭ ၦလၧအမၧၫ့နီၪ ဘဲၫယီၩ, မွဲဆၧဘၪလိၬအိၭလိၬ အီၪလၧနၧၩ, ဒဲဆၧဘၪလိၬအိၭလိၬ အီၪလၧနၡၩဂံၪ့ဖိၪ, ဒဲဆၧဘၪလိၬအိၭလိၬ အီၪလၧကယဲ ဆၧအီၪလၧနၧၩဆံၭ. 7 တၭ ဘိၩ့နဲၪ့ယီၩ ယနါဂၧၫ့ လၧနအီၪ လၧၦထံၬၥိၪအဆီၪ့လဖၪလီၫ. တၭ ဘိၩ့နဲၪ့ယီၩ နၡၩယိၥိၪၥံၪ လၧအအီၪ လၧပၥိၭနီၪ, ၦမၩအၧၩ့ အဝ့ၫၥံၪအ့ၬ. တၭ မုနံၩ လၧအအီၪဝ့ၫ လၧကၫမလၭ အလီၩ့ ထီးအလူၬနီၪ, အဆၧလၩ့မါဘၪ နးမံၩ့အ့ၬ. အၪ့စၪ့ နၡၩဖိၪၥၪခွၫလဖၪဘီၪ, တၭ အဝ့ၫၥံၪ မိဒုၭနဲၪနၧၩလီၫ. 8 တၭမွဲ ၦဖိၪၥၪခွၫလဖၪ ဘၪခိးဘၪတၩ လၧနမ့ၬယၫဆံၭ. အဂဲးဘဲၫယီၩ ပဂဲၫ လၧမုအဂ့ၩလနံၩလီၫ. ဆၧလၧနစူၪဒၪန့ဘၪလဖၪနီၪ ဖ့ၪလၫ့လါ နခ့ၫနၡၩ ဒဲနဖိၪခွၫ စဒၫဝံၭနီၪဆံၭ. 9 ထီးစဒၫဝံၭ အၡၩဖိၪၥၪခွၫလဖၪ လ့ၩထီၩ့တၭ, လီၩဘၪ စနၫဘလၭ ဘဲၫကယဲ ဆၧချဲၩ့ ထီးအလူၬ အၥိၭနီၪ လၧစဒၫဝံၭ အမံၩ့တၭ, အီၪထီဝ့ၫလီၫ. 10 စနၫဘလၭ စံၭဆၧၫ့ စဒၫဝံၭ အခ့ၫအၡၩတၭ, စံၭဝ့ၫဒၪ, စဒၫဝံၭနီၪ မွဲပလၫလဂၩလဲၪ. စယ့ၭစံၫ အဖိၪခွၫနီၪ မွဲပလၫလဂၩလဲၪ. လၧမုနံၩလဖၪယီၩ ဆၧအဎီးအၡၩ လၧအစဲၪ့ထၪ့ခွံၬဝ့ၫ လၧအကဆါ အအီၪနီၪ အီၪဝ့ၫ အၪဂၩ ဆုၬဆုၬလီၫ. 11 ၦလၧအဂဲၫခီၫခီၫလဲၪ, ခီၫခီၫလဲၪနီၪ, ယလၥ့ၪယၫဘၪ တၭ, ယမိမၩန့ ယကိၪ ဒဲယထံၫ, ဒဲယဆၧယၪ လၧယမၩၥံၫဝ့ၫ လၧယၡၩထံၬၥိၪအဆီၪ့ အဂးနီၪတၭ, ဖ့ၪလၫ့ အဝ့ၫၥံၪနီၪ, မွဲအကြၨၭဆ့ဧၪ. 12 တၭ စဒၫဝံၭ အၡၩဖိၪၥၪခွၫနီၪ ကၠၪထဲၩ့အၥၭ လၧအဖၧၩ့ၥၭတၭ, ထဲၩ့ထဲၩ့ဝ့ၫတၭ, လီၩဘၪ အဝ့ၫ လၧကယဲ ဆၧချဲၩ့လဖၪနီၪလီၫ. 13 တၭ စဒၫဝံၭစံၭ အၡၩလဖၪ, ခဲးထၬ နၥံၪအနၭ ကိၭအဂၩဒ့ၭဆံၭ. အဝ့ၫၥံၪ ခဲးထၬ အနၭ ကိၭအဂၩဒ့ၭတၭ, စဒၫဝံၭ ခဲးထၬ အနၭဆ့တၭ, ၦလ့ၩထၪ့ ဖိၬ စဒၫဝံၭ အခဲၫ့ ဖိၭဘိၭ လံယၩတၭ, ၦနံၫယၩ အီၪဝ့ၫ လၧဆၧဖိၪဆၧလံၩလီၫ. 14 တၭ ဖိၪၥၪခွၫလဂၩ စံၭစနၫဘလၭ အမၫ နးအၭဘဂၫလၭ, ယိခွါ, စဒၫဝံၭ အၪ့မၧၫ့လၩ့ အၥီၫ့လဖၪ ဂဲၫလၩ့ လၧၡါမုနၧၫ့ဖၫနီၪ, ဘဲၫၥိၭ အမိချဲၩ့ဒုၪ့ ပကဆါတၭ, အဝ့ၫဒၪ ဒုၪဒွ့ၪဆၧလီၫ. 15 တၭ ၦၡၩလဖၪနီၪ မၩဂ့ၩပၧၩ ဒိၪမၬလီၫ. တၭ ကယဲ မုနံၩ လၧအအီၪ လၧပၥိၭ ထီးအလူၬ လၧပအီၪ လၧမံၩ့လၬကျၩနီၪ, ပဒၪဘၪ ဆၧအၧၩ့ အ့ၬ. 16 ဒဲပဆၧ လၩ့မါ နးမံၩ့ဆ့အ့ၬ; အဝ့ၫၥံၪ ကဲၪထၪ့ ဆၧအဒီၪ့ လၧပဂး, လၧမုဆၫဆၫ မုနၩနၩ ကိၭမုနၩဒ့ၭ, လၧပယူၬၥိၪ လၧအဝ့ၫၥံၪ အၥိၭလီၫ. 17 ဘိၩ့နဲၪ့ယီၩ ယၥ့ၪယၫတၭ, ယိဆီၫ့မီၪ့ လၧနမိမၩ ဘဲၫၥ့ၪလဲၪ, ဘဲၫၥ့ၪလဲၪနီၪဆံၭ. အဂဲးဘဲၫယီၩ ဆၧကိၪ့ ဆၧအၧၩ့ထၫ့ဒၩ ပကဆါ, ဒဲအၡၩဂံၪ့ဖိၪ ထီးအလူၬလီၫ. အဂဲးဘဲၫယီၩ အဝ့ၫမွဲ ၦဘၫအလၭဖိၪလဂၩ ထီးၦချဲၩ့ဒုၪ့ဘၪ အဝ့ၫ ၥ့ၪအ့ၬ. 18 ထီးနီၪလဖၧၫ့ နးအၭဘဂၫလၭ မၩဆၧ ချဲၫ့ချဲၫ့တၭ, မၩန့ ကိၪအလီၪ့ နံၫယၩ, ဒဲစဘံၭထံၫ ဎွ့ၩ ထိၪ့ဆၧဖံၭ နံၫဖျိၪ့, ဒဲၥိၪ တဲၩ့ဝဲၩအၥၭ ယဲဒုၩ, ဒဲဘုၪဖီး ယဲနၬ, ဒဲစဘံၭၥၪ ဎဲၫ့အဆူၭ လယၩ, ဒဲချိၪ့ဒိၩ့ၥၪ အလီၪ့ပၪပဲၪ နံၫယၩ တၭ, အီၪက့ၪဝ့ၫ လၧကၥ့ၪယီၩ့လဖၪ အဖၫ့ခိၪလီၫ. 19 တၭ စံၭအခ့ၫအၡၩနီၪ လ့ၩ လၧယမ့ၬယၫဆံၭ. တၭယိခွါ, ယဂဲၫ လၧနၥံၪ အလးခဲၫ့လီၫ. တၭ ဒုၭနဲၪ အဝၩ စနၫဘလၭအ့ၬ. 20 ထူၬ ကၥ့ၪယီၩ့တၭ, ဆၧမၩအၥၭ လၧအလ့ၩလၩ့ လၧအလးကဒုၩ လၧခိၪလီၩ့တၭ, ယိခွါ, စဒၫဝံၭ ဒဲအၡၩလဖၪနီၪ ဂဲၫထၫ့ဒၩဝ့ၫတၭ, ၦမုၪနီၪ ဘၪခီၩ့ အဝ့ၫၥံၪလီၫ. 21 စဒၫဝံၭ စံၭယူၭ, မွဲမၬ, ယ ယိ ကယဲ ၦလဂၩယီၩ အဆၧဖိၪဆၧလံၩ လၧမံၩ့လၬကျၩ ထီးအဆၧလလၩ့မါဘၪ နးမံၩ့ ပျီၩပျီၩလီၫ. တၭ အဝ့ၫ ဖ့ၪလၫ့ယၧၩ ဆၧအၧၩ့ လၧဆၧဂ့ၩ အဂးလီၫ. 22 လၧကယဲ ဆၧလၧအဘၪဆဲၫ့ လၧအဝ့ၫ အကျၩနီၪ, ထီးဆၧဖၩ့ထၪ့တၭ, ယ အ့ၪအီၪက့ၪလၩ့ထး ၦအခွၫလဂၩဂၩနီၪ, မွဲယွၩ မၩ စဒၫဝံၭ အဒုၪအဒၩလဖၪ ဘဲၫနီၪ, ဒဲအၪနဲၪ့ အနီၪဆံၭ. 23 ထီးနးအၭဘဂၫလၭ ဒၪဘၪ စဒၫဝံၭတၭ, မၩဝ့ၫ ချဲၫ့ချဲၫ့တၭ, စဲၪ့လၩ့ လၧကၥ့ၪယီၩ့ အလီၩ့ ၡီၫ့လၩ့အၥၭ လၧစဒၫဝံၭ အမ့ၬယၫတၭ, ထွံၩလၩ့, 24 တၭ ၡီၫ့လၩ့ အၥၭ လၧအခၪ့ထံၭတၭ, စံၭဝ့ၫဒၪ, မွဲဆၧအၧၩ့လမံၩ့ယီၩ ဘၪယၧၩဆံၭ; ကဆါဧ့, ဒုၭချဲၩ့လါ နဎီးမုၪ လၧနနါဖၧၩ့တၭ, ခိၭနၪ နဎီးမုၪ အဆၧချဲၩ့ နးထံၪဘီၪ. 25 မွဲယကဆါ ထီး ထီးနဲၪ့ ၦဘၫအလၭဖိၪ စနၫဘလၭ လဂၩနီၪ လဂ့ၩ. အဂဲးဘဲၫယီၩ ဘဲၫအမံၩ့အၥိၭ, အနၫ့ဆါမွဲ ဘဲၫနီၪၥိၭလီၫ. အမံၩ့မွဲ နၫဘလၭတၭ, ဆၧဂီၩ့ အီၪလၧအဝ့ၫဒၪလီၫ. အ့ၪမွဲ နဎီးမုၪ ယဝ့ၫဒၪယီၩ, ယကဆါ အၡၩဖိၪၥၪခွၫ လၧနအၪ့မၧၫ့လၩ့ဝ့ၫနီၪ ယဒၪဘၪအ့ၬ. 26 တၭ ဘိၩ့နဲၪ့ယီၩ ယကဆါဧ့, ယဟိဝၩ မၧၫ့ဝ့ၫ, ဒဲနၥၭ မၧၫ့ဝ့ၫ, ဒဲယဟိဝၩ ပဒၩ့ထၬယူၭနၧၩ, ဘဲၫၥိၭ နထီးဂဲၫ လၧဆၧၥွံၪ လဂ့ၩ ဒဲဆၧကိၪ့မၩအၧၩ့နၧၩနီၪ, နထီးမၩဆၧၫ့ လၧနစူၪဒၪနဝ့ၫ လဂ့ၩတၭ, ဘိၩ့နဲၪ့ယီၩ နဒုၪနဒၩ, ဒဲၦလၧအအၪ့ဎၬ ဆၧအၧၩ့ လၧယကဆါ အဂးလဖၪနီၪ, မွဲအမၩအၥၭ ဘဲၫစနၫဘလၭ အၥိၭနီၪဆံၭ. 27 တၭ ဘိၩ့နဲၪ့ယီၩ ဆၧဆိၪဂ့ၩ လၧနဎီးမုၪ ဂဲၫဆိၬ လၧယကဆါ အအီၪယီၩ, ဒုၭမၩန့ လၧၦဖိၪၥၪခွၫ လၧအဖိၬ ယကဆါ အခဲၫ့လဖၪနီၪ အဂးဆံၭ. 28 ဖျါခွံၬလါ နဎီးမုၪ အဆၧမၪ ဆံၭ. အဂဲးဘဲၫယီၩ, ယဟိဝၩ မၩ ယကဆါ အဂံၪ့ခၧၫ့ အဎၫ့ခၧၫ့ တၡါလီၫ. အဂဲးဘဲၫယီၩ ယကဆါ ဒုၭ ယဟိဝၩ အဆၧဒုၭလဖၪတၭ, ဆၧဒၪန့ ဆၧအၧၩ့ လၧနစူၪဖၧၩ့ လၧနနံၩနၥၫ့ အဖၧၩ့အ့ၬ. 29 မွဲလါနၫ့ ၦလဂၩ ဂဲထုၪ့ တၭ, လီၩ့ဆီးနၧၩနီၪ, အၪ့ဎၬ နၥၭမၧၫ့လီၫ. မွဲလါနၫ့ ယကဆါ အၥၭမၧၫ့ မိအီၪဘီၪ့ထၬအၥၭ လၧဆၧမၧၫ့ အဆၧဘီၪ့ဖၧၩ့ အီၪလၧယဟိဝၩ နယွၩ အၥိၭလီၫ. အ့ၪမွဲ နဒုၪနဒၩ အၥၭမၧၫ့လဖၪနီၪ, မိခွံၬထၪ့ခွံၬဝ့ၫ ဘဲၫလၧဖလီ အၥၭခံဖၧၩ့ အၥိၭနီၪလီၫ. 30 တၭ ထီးယဟိဝၩ မၩ ယကဆါ ဘဲၫကယဲ ဆၧဂ့ၩ လၧအချဲၩ့ဆၧ လၧနဂဲးနကၠီၪ့ အၥိၭနီၪ, ဒဲအီၪက့ၪထၪ့ယူၭနၧၩ ၦပၧၩ့အံၫစရ့လၭ ဂီၩ့တၭ, 31 ဆၧမိမၩအၥၭ လၧအလးလအီၪဘၪတၭ, နလဂါလၩ့ဘၪ ဆၧၥွံၪ မွဲဂ့ၩ, ယကဆါ လမၩဆၧၫ့ဘၪ ဆၧအၧၩ့ လၧအနၫ့ဆါဒၪဝ့ၫ မွဲဂ့ၩ, ဆၧယီၩ လကဲၪထၪ့ဘၪ ဆၧဘၪထၧၩ့ဘၪထံၭအလး မွဲဂ့ၩ, ဆၧၥုၪ့ခိၥၭဝီၩအလး မွဲဂ့ၩ လၧယကဆါ အဂးနီၪ, အ့ၪမွဲ ထီးယဟိဝၩ အ့ၪမၩဂ့ၩ ယကဆါ အထီနီၪတၭ, ထီးနီၪလဖၧၫ့ နၪ့ထၪ့ထဲၩ့ နကဆါ အဎီးမုၪဆံၭ. 32 တၭ စဒၫဝံၭ စံၭ နးအၭဘဂၫလၭ, မွဲယဟိဝၩ အံၫစရ့လၭအယွၩ လၧအအၪ့မၧၫ့ နဂဲၫဆီးယၧၩ လၧမုဆၫလနံၩယီၩ ဘၪ ဆၧစံၭထၪ့အၪ့အူၭဝ့ၫဆံၭ. 33 နဆၧကိၪ့နီၪ မွဲအဘၪ ဆၧဆိၪဂ့ၩဆံၭ. ၦပဒၩ့ထၬ ယဂဲၫ လၧဆၧၥွံၪ, ဒဲယနၫ့ဆါ မၩဆၧၫ့ ဆၧအၧၩ့ လၧယစူၪဒၪယဝ့ၫ လၧမုဆၫလနံၩယီၩ, နဝ့ၫဒၪလဂၩ, မွဲနဘၪ ဆၧဆိၪဂ့ၩဆံၭ. 34 တၭ ယဟိဝၩ အံၫစရ့လၭအယွၩ မၧၫ့ဝ့ၫ လၧအပဒၩ့ ယမၩအၧၩ့နၧၩနီၪ, မွဲတၡါ လၩ့ထံးလၩ့ဆ့ၭ န အ့ၪလဂဲၫဆီးဘၪယၧၩ ချဲၫ့ချဲၫ့တၭ, မွဲမၬ ထီးဆၧဖၩ့ထၪ့နီၪ, ဆၧဘၪဆဲၫ့ လၧစနၫဘလၭ ၦအခွၫၥံၪ လၧအအီၪဖျဲၪ လၧအဂးနီၪ, အီၪလၩ့ထးဘၪ နးဂၩအ့ၬ. 35 စဒၫဝံၭ မၩန့ဆၧ လၧအဝ့ၫနီၪ ဂဲၫဆိၬ လၧအစူၪဖၧၩ့တၭ, စံၭဝ့ၫ ထဲၩ့ထဲၩ့ လၧနဂံၪ့ မုၬမုၬဆံၭ. ယိခွါ, ယခိၭနၪယူၭ နလူ, ဒဲယထိးဆၧၫ့ယူၭ နနၫ့ဆါယူၭ. 36 နးအၭဘဂၫလၭ ထဲၩ့ထဲၩ့ လၧစနၫဘလၭ အအီၪ တၭ, ယိခွါ, အဝ့ၫ မၩ ဆၧအၪ့ဆၧအီၩ လၧအဂံၪ့ဖၧၩ့, ဘဲၫစဎွၩ အဆၧအၪ့ဆၧအီၩ အၥိၭနီၪတၭ, စနၫဘလၭ ၥၭဎွံၫ လၧအဖၧၩ့နီၪ; အဂဲးဘဲၫယီၩ အီၩမၧၩ့အၥၭ ဒိၪမၬလီၫ. အခိးမွဲ ဆၧအဆံၭမွဲဂ့ၩ, ဆၧအဒိၪမွဲဂ့ၩ, မု လချုၭ ဆဲၪ့ထၪ့ဒံၭဘၪနီၪ လီၩဘၪ အဝ့ၫ လၧဆၧနးမံၩ့အ့ၬ. 37 အ့ၪမွဲ ထီးမုဆဲၪ့ထၪ့နီၪ ထီးစဘံၭထံၫ စဲၪ့ထၪ့ခွံၬ လၧစနၫဘလၭ အဖၧၩ့တၭ, ဆၧမၩအၥၭ လၧအမၫ လီၩဘၪဝ့ၫ လၧဆၧလဖၪနီၪ ထီးအလူၬတၭ, အၥၭ ၥံၫဝ့ၫ လၧအဖၧၩ့တၭ, ကဲၪထၪ့ဝ့ၫ ဘဲၫလိးအၥိၭနီၪလီၫ. 38 လၧခဲၫ့ ဖိၭဘိၭ ဆံၫနံၩနီၪ, ဆၧမၩအၥၭ လၧယဟိဝၩ ကျီၪ့ စနၫဘလၭတၭ, ၥံၫဝ့ၫဒၪလီၫ. 39 ထီးစဒၫဝံၭ နါဂၧၫ့ လၧစနၫဘလၭ ၥံၫဝ့ၫတၭ, စံၭဝ့ၫဒၪ, ယဟိဝၩ လၧအချဲၩ့ခွး ဘၪဆဲၫ့ လၧဆၧဒုၪဒွ့ၪယၧၩ လၧစနၫဘလၭ အစူၪဖၧၩ့, ဒဲပဒၩ့ အခ့ၫအၡၩမၩဆၧအၧၩ့ လဂၩနီၪ, မွဲအဘၪ ဆၧစံၭထၪ့အၪ့အူၭဝ့ၫဆံၭ. အဂဲးဘဲၫယီၩ ယဟိဝၩ ဒုၭဘၪထဲၩ့ယူၭ စနၫဘလၭ အဆၧအၧၩ့ လၧအခိၪဒၪဝ့ၫ အလီၩ့လီၫ. တၭ စဒၫဝံၭ အၪ့မၧၫ့ ၦလ့ၩချဲၩ့ဆၧ လၧနးအၭဘဂၫလၭ လၧအမိမၩန့ဝ့ၫ လၧအမၫ အဂဲးအကၠီၪ့လီၫ. 40 ထီးစဒၫဝံၭ အခ့ၫအၡၩ ဂဲၫ လၧနးအၭဘဂၫလၭ အအီၪ လၧကၫမလၭ အဖၧၩ့တၭ, ချဲၩ့ဆၧ လၧအဝ့ၫတၭ, စံၭဝ့ၫဒၪ, စဒၫဝံၭ အၪ့မၧၫ့ ပဂဲၫ လၧနအီၪ ဘဲၫၥိၭ ဆၧမိမၩနၧၩ လၧအဝ့ၫဒၪ အမၫ အဂးလီၫ. 41 ၦမုၪနီၪ ဂဲထုၪ့ ၡီၫ့လၩ့ အမ့ၬ ထီၩ့လၧဂၪ့ခိၪတၭ, စံၭဝ့ၫဒၪ, ယိခွါ, အီၪက့ၪ နဎီးမုၪ လၧၦၥူၫဝၭ ယကဆါ အခ့ၫအၡၩၥံၪအခၪ့ နီၪဘီၪ. 42 နးအၭဘဂၫလၭ ဂဲထုၪ့ ချဲၫ့ချဲၫ့တၭ, ထူၬ ကၥ့ၪယီၩ့, အီၪလၧအဖိၪၥၪမုၪ ယဲဂၩ လၧအဖိၬ အခဲၫ့တၭ, ထဲၩ့ဖိၬ စဒၫဝံၭ အၥီၫ့ၥံၪ အခဲၫ့တၭ, ကဲၪထၪ့ဝ့ၫ လၧအမၫလီၫ. 43 တၭ စဒၫဝံၭ မၩန့ ၦယ့ၭစရ့လၭဖိၪ နးအဟံၫ့နိၫအၫ့တၭ, အဝ့ၫၥံၪ ကဲၪထၪ့ အမၫ နံၫဂၩလူၬလီၫ. 44 အ့ၪမွဲ စစီလူၫ ဖ့ၪလၫ့ယူၭ အဖိၪမုၪ နးမဲခၫလၭ, စဒၫဝံၭ အမၫ, လၧၦဂၫလံၫ့ဖိၪ စလၫအံၭ အဖိၪခွၫ စဖၫလတဲၫ နီၪလီၫ. 

1 ၦဇံဖၭဖိၪ ဂဲၫဝ့ၫ လၧစစီလူၫ အအီၪ လၧဂံၭဘအၫ အဖၧၩ့တၭ, စံၭဝ့ၫဒၪ, စဒၫဝံၭ အီၪက့ၪၥူၪအၥၭ လၧခိၪလီၩ့ ဟၭခဲၫလၫ အလီၩ့ လၧအအီၪ လၧယ့ၭၡမၧၫ့ အမ့ၬယၫ မွဲအ့ၬဧၪ. 2 ထီးနီၪလဖၧၫ့ စစီလူၫ ဂဲထုၪ့တၭ, လ့ၩလၩ့ လၧၡါမုနၧၫ့ဖၫ ဇံဖၭ အီၪဝ့ၫ လၧၦဘၪ ဆၧရွံန့ဝ့ၫ လၧအံၫစရ့လၭအကျၩ ၥၧၫ့ထီၫ့, ဘဲၫၥိၭ အမိအၪ့ဎၬ စဒၫဝံၭ လၧၡါမုနၧၫ့ဖၫ ဇံဖၭလီၫ. 3 တၭ စစီလူၫ ၥုၪ့တဲၩ လၧခိၪလီၩ့ ဟၭခဲၫလၫ အလီၩ့ လၧအအီၪ လၧယ့ၭၡမၧၫ့ အမ့ၬယၫ လၧဖၧၩ့ၥၭလီၫ. အ့ၪမွဲ စဒၫဝံၭ အီၪလၧမံၩ့လၬကျၩတၭ, ဒၪဘၪဝ့ၫ လၧစစီလူၫ ဂဲၫလီၩ့ဆီးဝ့ၫ လၧမံၩ့လၬကျၩနီၪလီၫ. 4 တၭ စဒၫဝံၭ အၪ့မၧၫ့လၩ့ ၦလ့ၩယိၥူၪဆၧတၭ, ၥ့ၪယၫဝ့ၫ လၧစစီလူၫ ဂဲၫတၡါလီၫ. 5 စဒၫဝံၭ ဂဲထုၪ့တၭ, ဂဲၫထီၩ့ ဆၧအလး လၧစစီလူၫ ၥုၪ့တဲၩတၭ, စဒၫဝံၭ ဒၪဘၪ ဆၧအလး ထီးစစီလူၫ, ဒဲၦၥုၭမုအခိၪ စနၧၫ အဖိၪခွၫ စအၭဘနၧၫ မံၫဝ့ၫတၭ, စစီလူၫ မံၫ လၧအဝၩ့ဖၧၩ့တၭ, ၦခမျၧး ၥုၪ့တဲၩ ဝၬဖီၩ့ဝ့ၫလီၫ. 6 ထီးနီၪလဖၧၫ့ စဒၫဝံၭ ချဲၩ့ဆၧတၭ, စံၭ ၦဟံၥၭဖိၪ စအဟံမလ့ၭ, ဒဲနးဇ့ၫရုၫအဲအၫ အဖိၪခွၫ စယိအၭ အထၧၫ့ဖုဝဲ စအၭဘၡဲၫတၭ, စံၭဝ့ၫဒၪ, မွဲပလၫ မိလ့ၩ လၧယၥိၭ လၧစစီလူၫ အအီၪ လၧၦၥုၪ့တဲၩ အလးဖၧၩ့နီၪ လဂၩလဲၪ. တၭ စအၭဘၡဲၫ စံၭဝ့ၫဒၪ, ယမိလ့ၩ ယဝ့ၫ လၧနၥိၭလီၫ. 7 အခိးမွဲ စဒၫဝံၭ ဒဲစအၭဘၡဲၫ ဂဲၫ လၧၦခမျၧး အအီၪ လၧမုနၩလခီၫတၭ, ယိခွါ, စစီလူၫ မံၫမၪ လၧအဝၩ့ဖၧၩ့ တၭ, အဖၩ့လဘံၪ့ ဆ့ၭလၩ့အၥၭ လၧဂၪ့ခိၪဖၧၩ့ လၧအခိၪခုၪ့ အနဲၩ့တၭ, စအၭဘနၧၫ ဒဲၦခမျၧး မံၫဝၬဖီၩ့ဝ့ၫ လီၫ. 8 ထီးနီၪလဖၧၫ့ စအၭဘၡဲၫ စံၭစဒၫဝံၭ ဆၧလၧမုလနံၩယီၩ ယွၩဖ့ၪလၫ့ခွံၬ နဒုၪနဒၩ လၧနစူၪဖၧၩ့လီၫ. တၭ ဘိၩ့နဲၪ့ယီၩ ယအၪ့ယၫနၧၩ ဒုၭဆ့ၭလါယၧၩ လၧအဝ့ၫ လၧဖၩ့ ထီးအဘုၭထၬ လၧဂၪ့ခိၪ လထံၪဎးဆံၭ; တၭ ယမိဆ့ၭထဲၩ့ဝ့ၫ နံၫထံၪလထံၪအ့ၬ. 9 တၭ စဒၫဝံၭ စံၭစအၭဘၡဲၫ, ထီးမၩဂၭဂီၩ့ အဝ့ၫ လဂ့ၩ, အဂဲးဘဲၫယီၩ ၦလၧအယၩ့ထၪ့ အစူၪ လၧၦလၧအဒိၭဂုၪအၥၭ လဂၩနီၪ အဖၫ့ခိၪတၭ, အဆၧဒဲၩဘၭ လအီၪဘၪနီၪ မွဲ ပလၫလဂၩလဲၪ. 10 တၭ စဒၫဝံၭ စံၭဒံၭ, ယဟိဝၩ မၧၫ့ဝ့ၫ, ယဟိဝၩ မိဖ့ၬခွံၬဝ့ၫလီၫ. မုနံၩ လၧအၥံၫ မိဘၪဝ့ၫနီၪ, အ့ၪလမွဲဘၪဘဲၫနီၪတၭ, မိလ့ၩလၩ့ လၧဆၧဒုၭၥုၭ အကျၩတၭ, မိဂၭဂီၩ့ဂၭစၪလီၫ. 11 ယယၩ့ထၪ့ ယစူၪ ထၫ့ဒုၪဒၩ ယဟိဝၩ အၡၩဒိၭဂုၪအၥၭ လဂၩနီၪ, မွဲယဟိဝၩ ပဒၩ့ထၬဆံၭ. အ့ၪမွဲ ဘိၩ့နဲၪ့ယီၩ မၩန့လါ ဖၩ့နီၪ လဘံၪ့ လၧအအီၪ လၧအခိၪခုၪ့ အနဲၩ့ထံၭ ဒဲထံၫပလၫ့ လဖျိၪ့နီၪတၭ, ပမိထဲၩ့ထဲၩ့ၡီၩ့ဘီၪ. 12 အခိးမွဲ စဒၫဝံၭ မၩန့ ဖၩ့လဘံၪ့, ဒဲထံၫပလၫ့ လဖျိၪ့ လၧစစီလူၫ အခိၪခုၪ့နဲၩ့ တၭ, ထဲၩ့ထဲၩ့ဝ့ၫနီၪ ၦဒၪဘၪဝ့ၫ မွဲဂ့ၩ, ၥ့ၪယၫဝ့ၫ မွဲဂ့ၩ, နၪ့အၥၭ မွဲဂ့ၩ, နးဂၩအ့ၬ; အဂဲးဘဲၫယီၩ အဝ့ၫၥံၪ မံၫမၪဝ့ၫ ကိၭဂၩဒ့ၭလီၫ. အဂဲးဘဲၫယီၩ ဆၧမံၫမၪယိၬ လၧယဟိဝၩနီၪ ဂဲၫလၩ့ဘၪ အဝ့ၫၥံၪလီၫ. 13 စဒၫဝံၭ လ့ၩထၪ့ဝ့ၫ လၧဝါလခီၫတၭ, ဆၧၫ့ထုၪ့ လၧခိၪလီၩ့ဒၩ့ခိၪ အီၪဝ့ၫ ယဲၩ့ယိၬ; အလးဖၭလဲ အီၪဝ့ၫ လၧအဝ့ၫၥံၪ အဘိၩ့ဆၧၩ့နီၪလီၫ. 14 စဒၫဝံၭ ကိၭထၪ့ ၦခမျၧး, ဒဲၦၥုၭမုအခိၪ စနၧၫ အဖိၪခွၫ စအၭဘနၧၫတၭ, စံၭဝ့ၫဒၪ, စအၭဘနၧၫဧ့, နစံၭဆၧၫ့အ့ၬဧၪ. ထီးနီၪလဖၧၫ့ စအၭဘနၧၫ စံၭဆၧၫ့ဆၧတၭ, စံၭဝ့ၫဒၪ, ၦလၧအကိၭထၪ့ စဎွၩ နဝ့ၫဒၪယီၩ နမွဲပလၫလဂၩလဲၪ. 15 တၭ စဒၫဝံၭ စံၭစအၭဘနၧၫ, နမွဲ ၦခွၫ လမွဲဘၪဧၪ. တၭ လၧအံၫစရ့လၭ အဆၨၩကျၩနီၪ မွဲပလၫ လၩ့ဂၬ ဘဲၫနၧၩ အၥိၭ လဂၩလဲၪ. နကဆါ စဎွၩနီၪ, နလအီၪခိၭဘၪ မွဲဘၪလဲၪ. အဂဲးဘဲၫယီၩ ၦလၧၦခမျၧးအကျၩ လဂၩ ဂဲၫနုၬ ဘဲၫၥိၭ အမိမၩဂၭဂီၩ့ နကဆါ စဎွၩလီၫ. 16 ဆၧလၧနမၩလမံၩ့နီၪ ဂ့ၩအ့ၬ. ယဟိဝၩ မၧၫ့ဝ့ၫ နၥံၪ ကြၨၭၥံၫလီၫ. အဂဲးဘဲၫယီၩ နၥံၪ အီၪခိၭ နၥံၪအကဆါ ယဟိဝၩ အၡၩဒိၭဂုၪအၥၭ လဂၩနီၪအ့ၬ. တၭ ဘိၩ့နဲၪ့ယီၩ, စဎွၩ အဖၩ့, ဒဲထံၫပလၫ့ လဖျိၪ့ လၧအအီၪဝ့ၫ လၧအခိၪခုၪ့ အနဲၩ့ထံၭနီၪ မွဲအအီၪခီၫခီၫလဲၪ, ယိခွါဘီၪ. 17 စစီလူၫ ၥ့ၪယၫ စဒၫဝံၭအလူတၭ, စံၭဝ့ၫဒၪ, အယီၩမွဲ နလူဧၪ, ယဖိၪခွၫ စဒၫဝံၭဧ့; တၭ စဒၫဝံၭ စံၭဝ့ၫဒၪ, ယကဆါ စဎွၩဧ့, မွဲယလူလီၫ. 18 တၭ စံၭဝ့ၫဒၪ, ယကဆါ လီၩ့ အခ့ၫအၡၩ ဘဲၫနီၪ မွဲဘၪလဲၪ. အဂဲးဘဲၫယီၩ မွဲယမၩ ဆၧနီၪလမံၩ့လဲၪ; ဒဲဆၧအၧၩ့ အီၪလၧယစူၪဖၧၩ့ မွဲဆၧနီၪလမံၩ့လဲၪ. 19 တၭ ဘိၩ့နဲၪ့ယီၩ မွဲစဎွၩ ယကဆါ ခိၭနၪလါ အခ့ၫအၡၩအလူဆံၭ. ယဟိဝၩ အ့ၪထိၪဂဲၩနၧၩ ထၫ့ဒုၪဒၩယၧၩတၭ မွဲအထိးဆၧၫ့ ဆၧမၩဘိၪ့ ဆံၭ. အ့ၪမွဲ ၦၡၩဖိၪခွၫတၭ, ဘၪ ဆၧဆိၪအၧၩ့ လၧယဟိဝၩ အမ့ၬယၫဆံၭ အဂဲးဘဲၫယီၩ အဝ့ၫၥံၪ နၫ့ထၪ့ခွံၬယူၭ ယၧၩ လၧမုဆၫလနံၩယီၩ လၧယဟိဝၩ အဆၧန့ၥၫ အဖၧၩ့တၭ, စံၭဝ့ၫ, လ့ၩမၩ ယွၩအဂူၫဂၩအဆၧ ဆံၭ. 20 တၭ ဘိၩ့နဲၪ့ယီၩ မွဲယၥွံၪ ထီးလၩ့ဘၪ လၧဂၪ့ခိၪချိၫ့ လၧယဟိဝၩ အမ့ၬယၫ လဂ့ၩ; အဂဲးဘဲၫယီၩ အံၫစရ့လၭအစဎွၩ ဂဲၫအၪ့ဎၬ ထွံၪချုၫ လဘံၪ့ ဘဲၫၦလ့ၩလီၩ့ ထိၪဝံၪ လၧခိၪလီၩ့ အလီၩ့ အၥိၭနီၪလီၫ. 21 တၭ စစီလူၫ စံၭဝ့ၫဒၪ, ယမၩမၪဘၪယူၭ ဆၧယူၭ, ထဲၩ့ထဲၩ့ဆံၭ. ယဖိၪခွၫ စဒၫဝံၭဧ့, အဂဲးဘဲၫယီၩ ယမၩအၧၩ့လၧၩ့နၧၩအ့ၬ. အဂဲးဘဲၫယီၩ ယၥၭမၧၫ့မွဲ ဆၧလူဒိၪဎွ့ၩဒိၪ လၧနမ့ၬယၫ လၧမုဆၫလနံၩယီၩလီၫ. ယိခွါ, ယကဲၪယူၭ ၦဂီၩ့ဖိၪတၭ, မၩမၪဘၪဆၧ ဒိၪမၬ လီၫ. 22 စဒၫဝံၭ စံၭဆၧၫ့ဆၧတၭ, စံၭဝ့ၫဒၪ, ယိ စဎွၩအဖၩ့ ဘီၪ, ဒုၭဂဲၫစိၩ ၦဖိၪၥၪခွၫ နးဂၩ ဘဲၫၥိၭ အမိဂဲၫမၩန့ဝ့ၫ ဘီၪ. 23 တၭမွဲ ယွၩ ဖ့ၪဆၧၫ့ ၦအဆၧတီၩဆၧလီၩ့ ဒဲအလူတီၩ ကိၭဂၩဒ့ၭဆံၭ. အဂဲးဘဲၫယီၩ ယဟိဝၩ ဖ့ၪလၫ့ နၧၩ လၧယစူၪဖၧၩ့ လၧမုဆၫလနံၩယီၩ လါနၫ့ဘိၩ, ယယၩ့ထၪ့ ယစူၪ လၧယဟိဝၩ အၡၩဒိၭဂုၪအၥၭ လဂၩ အလီၩ့အ့ၬ. 24 တၭ ယိခွါ, ဘဲၫဆၧအီၪက့ၪဒိၪ နၥၭမၧၫ့ လၧမုဆၫလနံၩယီၩ လၧယမ့ၬယၫ အၥိၭနီၪတၭ, ဘဲၫနီၪအၥိၭ မွဲဆၧအီၪက့ၪဒိၪ ယၥၭမၧၫ့ လၧယဟိဝၩ အမ့ၬယၫ, ဒဲမၩဖီၩ့မၩဖျ့ၭယၧၩ လၧကယဲ ဆၧၡၪ့ဆၧနၭ ထီးအလူၬဆံၭ. 25 တၭ စစီလူၫ စံၭစဒၫဝံၭ, ယဖိၪခွၫ စဒၫဝံၭဧ့, မွဲနဘၪ ဆၧဆိၪဂ့ၩဆံၭ. နမိမၩ ဆၧအဒိၪအယိၬတၭ, မၩစၪဒံၭ ဆၧလီၫ. တၭ စဒၫဝံၭ လ့ၩဆၧတၭ, စစီလူၫ ထဲၩ့ထဲၩ့ဝ့ၫ လၧအလးဒၪဝ့ၫနီၪလီၫ. 

1 တၭ စဒၫဝံၭ စံၭဝ့ၫ လၧအၥၭခံဖၧၩ့, လၧမုလနံၩနံၩနီၪ ယၥၭ မိလူၬ လၧစစီလူၫ အစူၪဖၧၩ့လီၫ. ဆၧအဂ့ၩ လၧယဂး အီၪန့ၫ ယစဲၪ့ဖီၩ့ဖျ့ၭဆၧ ချဲၫ့ချဲၫ့ ထီၩ့လၧၦဖလံၡၫဖိၪ အခးဖၧၩ့လီၫ. တၭ စစီလူၫ မိယိလါလၧၩ့ ယဖၧၩ့ၥၭအ့ၬ. မွဲအအၪ့ဎၬလၧၩ့ယၧၩ လၧအံၫစရ့လၭ အခးနဲၩ့ထံၭလဖၪအ့ၬ. တၭ ယမိဖီၩ့ဖျ့ၭ လၧအစူၪဖၧၩ့ လီၫ. 2 စဒၫဝံၭ ဂဲထုၪ့တၭ, လ့ၩခၫ့ဂၬဆၧ လၧၦၡၩ ဎူၫယၩ လၧအအီၪလၧအၥိၭ ဖိးလၧဂၫၥၭ အစဎွၩ စမၫအီၭ အဖိၪခွၫ စအၫခ့ၭ အအီၪလီၫ. 3 စဒၫဝံၭ အီၪဝ့ၫ လၧစအၫခ့ၭ လၧဂၫၥၭ အဖၧၩ့, အဝ့ၫဒၪ ဒဲအၡၩလဖၪ, လဂၩလၧအၡၩဂံၪ့ဖိၪ, လဂၩလၧအၡၩဂံၪ့ဖိၪလီၫ. တၭ စဒၫဝံၭ အီၪလၧအမၫ နံၫဂၩ, ၦယ့ၭစရ့လၭဖိၪ နးအဟံၫ့နိၫအၫ့ ဒဲၦကၫမလ့ၭဖိၪ နးအၭဘဂၫလၭ စနၫဘလၭ အမၫနီၪလီၫ. 4 ၦလီၩဘၪ စစီလူၫ လၧစဒၫဝံၭ စဲၪ့ထၪ့ ဖိးလၧဂၫၥၭ အဖၧၩ့တၭ, အဝ့ၫဒၪ အၪ့ဎၬလၧၩ့ဝ့ၫအ့ၬ. 5 စဒၫဝံၭ စံၭစအၫခ့ၭ ယ အ့ၪဘၪခိးဘၪတၩ လၧနမ့ၬယၫတၭ, ဖ့ၪလၫ့ ယလး လၧတဝၫ့ဖၧၩ့ လၧမံၩ့လၬကျၩ လစီၪ့စီၪ့, ဘဲၫၥိၭ ယမိအီၪဘၪ ထီးနီၪဆံၭ. အဂဲးဘဲၫယီၩ နခ့ၫနၡၩ မိအီၪလၧနၥိၭ လၧစဎွၩ အဒိၩ့ဖၧၩ့နီၪ, မွဲဘၪလဲၪ. 6 ထီးနီၪလဖၧၫ့ စအၫခ့ၭ ဖ့ၪလၫ့ဝ့ၫ လၧဇံလၭ လၧမုလနံၩနီၪလီၫ. မၩအၥၭဘဲၫနီၪတၭ, ဇံလၭ ဘၪဆဲၫ့ လၧယုဒၫ အစဎွၩလဖၪ ထီးမုဆၫလနံၩယီၩ လီၫ. 7 တၭ မုနံၩလဖၪ လၧစဒၫဝံၭ အီၪဝ့ၫ လၧၦဖလံၡၫဖိၪ အခးဖၧၩ့နီၪ အီၪဝ့ၫ လနံၪ့ ဒဲလၩလံဘံၪ့လီၫ. 8 တၭ စဒၫဝံၭ ဒဲအၡၩ လ့ၩနုၬ လၧၦဂ့ၭရှုၫဖိၪ အကျၩ, ဒဲၦဂံဇၧၫဖိၪ အကျၩ, ဒဲၦအၫမလ့ၭဖိၪ အကျၩလီၫ. အဂဲးဘဲၫယီၩ လၧဖျိၩ့ အဝ့ၫၥံၪနီၪ မွဲၦခးဖိၪ ထီးနလ့ၩဖိး လၧၡၧၫ, ဒဲလၧခးအံဇံၭလီၫ. 9 စဒၫဝံၭ ဖ့ၬခွံၬ ၦခးဖိၪနီၪတၭ, ၦမုၪမွဲဂ့ၩ, ၦခွၫမွဲဂ့ၩ, အီၪက့ၪလၩ့ထး မၧၫ့ဝ့ၫ နးဂၩအ့ၬ. တၭ ထဲၩ့ဆိၬခွံၬ ၥိၪၥံၪဘ့ၪၥံၪ, ဒဲချီဖၫၥံၪ, ဒဲကၥ့ၪယီၩ့ၥံၪ, ဒဲကလအူၭၥံၪ, ဒဲဆၧအကီၩ့အၥိၭတၭ, ထဲၩ့ထဲၩ့ဝ့ၫ လၧစအၫခ့ၭ အအီၪလီၫ. 10 တၭ စအၫခ့ၭ စံၭ စဒၫဝံၭ, နၥံၪ မၩဘုၪ့ဖျီၫ့ဆၧ လၧမုဆၫလနံၩယီၩ ခီၫခီၫလဲၪ, တၭ စဒၫဝံၭ စံၭဝ့ၫဒၪ, လၧယုဒၫ မုခံၫ့လခီၫ, ဒဲလၧၦယ့ၫရမံၫအ့လၭဖိၪ လၧမုခံၫ့လခီၫ ဒဲလၧၦကံၫ့နဲၭဖိၪ လၧမုခံၫ့လခီၫလီၫ. 11 တၭ ၦမုၪမွဲဂ့ၩ, ၦခွၫမွဲဂ့ၩ, စဒၫဝံၭ ဒုၭမၧၫ့ဝ့ၫ ဘဲၫၥိၭ အမိဂဲၫ လၧဂၫၥၭ နးဂၩအ့ၬ. စံၭဝ့ၫဒၪ, မိဒုၭနဲၪ ဘၪခိၬဆၧ လၧပဂဲးပကၠီၪ့တၭ, စံၭစဒၫဝံၭ မၩဘဲၫနီၪလီၫ. တၭ မိမၩဝ့ၫ ဘဲၫနီၪ ဘဲၫအထူၫအရူၫ အၥိၭနီၪ ကိၭမုနံၩမုနၩဒ့ၭ လၧအအီၪဝ့ၫ လၧၦဖလံၡၫဖိၪ အခးဖၧၩ့နီၪလီၫ. 12 စအၫခ့ၭနီၪ နဲၩစဒၫဝံၭတၭ, စံၭဝ့ၫဒၪ, အဝ့ၫဒၪ မၩယူၭ ဘဲၫအံၫစရ့လၭ အဆၨၩဒၪဝ့ၫ မိၥၭလိၪ တၡါ အဝ့ၫလီၫ. မၩအၥၭဘဲၫနီၪတၭ မိဘၪ ကဲၪထၪ့ဝ့ၫ လၧယခ့ၫယၡၩ လၩ့ဆိၩလၩ့ကၠၪလီၫ. 

1 တၭ ဆၧမၩအၥၭ လၧမုနံၩလဖၪနီၪ ၦဖလံၡၫဖိၪ ဒုၭအီၪကိၩ့အီၪကီၪ့ အၥုၭမုခမျၧး လၧဒုၭဆၧ အဂး, ဘဲၫၥိၭ အမိဒုၭၥုၭ လၧအံၫစရ့လၭလီၫ. တၭ စအၫခ့ၭ စံၭစဒၫဝံၭ, ၥ့ၪယၫ တၡါ လၧနမိဘၪလ့ၩထၪ့ ဒုၭဆၧ လၧယၥိၭ နဝ့ၫဒၪ ဒဲနၡၩၥံၪလီၫ. 2 စဒၫဝံၭ စံၭစအၫခ့ၭ, မွဲမၬ, နမိၥ့ၪယၫဆၧ လၧနခ့ၫနၡၩ မိမၩဘၪလီၫ. တၭ စအၫခ့ၭ စံၭစဒၫဝံၭ, မၩအၥၭဘဲၫနီၪတၭ, ယမိအီၪက့ၪနၧၩ လၧၦယိယခိၪဎွံၪ ကိၭမုနံၩမုနၩဒ့ၭလီၫ. 3 စစၫမုၫအ့လၭ ၥံၫယူၭတၭ, အံၫစရ့လၭ ထီးအလူၬ ဂၪ့ဝ့ၫ လၧအကၠီၩ့တၭ, ခုၪ့လၩ့ဘၧၩ့ခွံၬဝ့ၫ လၧရၫမၫ လၧအဒိၩ့ဒၪဝ့ၫ အဖၧၩ့လီၫ. တၭ ၦလၧဆၧနၪ အီၪလၧအလီၩ့လဖၪ, ဒဲဆၧယူၬလဖၪနီၪ စစီလူၫ ၥုၭခွံၬယူၭ လၧထံၫၥံၪခးၥံၪ အဖၧၩ့လီၫ. 4 ၦဖလံၡၫဖိၪ အီၪကိၩ့အီၪကီၪ့တၭ, လ့ၩၥုၪ့တဲၩ လၧရှုနံၫ့ အဖၧၩ့နီၪတၭ, စစီလူၫ ဒုၭအီၪကိၩ့အီၪကီၪ့ အံၫစရ့လၭ ထီးအလူၬတၭ, အဝ့ၫၥံၪ ၥုၪ့တဲၩ လၧဂံၫလဘိအၫ အလီၩ့လီၫ. 5 ထီးစစီလူၫ ဒၪဘၪ ၦဖလံၡၫဖိၪ အၥုၭမုခမျၧးတၭ, ၥၭမဲၪၥၭဖျဲၩ့ဆၧတၭ, အၥၭဝၭထိၬ ဒိၪမၬလီၫ. 6 တၭ ထီးစစီလူၫ အၪ့စၪ့ဆၧ လၧယဟိဝၩ လၧဆၧမံၫမးမွဲဂ့ၩ, လၧယုရံၫ့မွဲဂ့ၩ, လၧမီၪလဖၪမွဲဂ့ၩ, ယဟိဝၩ စံၭဆၧၫ့ဝ့ၫအ့ၬ. 7 တၭ စစီလူၫ စံၭအခ့ၫအၡၩ, အၪ့ဎၬန့ယၧၩ လၧၦမုၪ လၧဆၧနၪ အီၪလၧအလီၩ့ လဂၩ, ဘဲၫၥိၭ ယမိလ့ၩဆၧ လၧအအီၪ ဒဲအၪ့စၪ့ဆၧ လၧအဝ့ၫဒၪဘီၪ. တၭ အခ့ၫအၡၩ စံၭအဝ့ၫ, ယိခွါ, ၦမုၪ လၧဆၧနၪ အီၪလၧအလီၩ့ အီၪဝ့ၫ လၧအံၪ့ဒီၫ လဂၩလီၫ. 8 စစီလူၫ မၩလၩ့မဲၩအၥၭတၭ, ၥိၭဆၧ အကီၩ့အၥိၭ အဂူၫဂၩနီၪ, လ့ၩဝ့ၫတၭ, ၦနံၫဂၩ လ့ၩလၧအၥိၭတၭ, လ့ၩထီၩ့လၧၦမုၪအအီၪ လၧမုနၩလခီၫလီၫ. တၭ စံၭဝ့ၫဒၪ, အၪ့ဖၩ့ဆၧ လၧယဂး လၧဆၧနၪနီၪ အကၠီၩ့တၭ, ဒုၭဂဲၫထၪ့ ၦလဂၩနီၪ လၧယဂး လၧယမိလီၩဘၪနၧၩ နီၪဆံၭ. 9 တၭ ၦမုၪနီၪ စံၭအဝ့ၫ, ယိခွါ, ဆၧလၧစစီလူၫ မၩယူၭ လၧအဒၪ့ထ့ၬခွံၬ ၦလၧဆၧနၪ အီၪလၧအလီၩ့လဖၪ, ဒဲဆၧယူၬလဖၪ လၧထံၫၥံၪခးၥံၪ အဖၧၩ့နီၪ နၥ့ၪယၫလီၫ. မၩအၥၭဘဲၫနီၪတၭ နအီၪက့ၪ ဖျံၩခွၩ့ လၧယၥၭမၧၫ့ အဂး ဘဲၫၥိၭ ယမိဘၪၥံၫနီၪ, မွဲဘၪလဲၪ. 10 စစီလူၫ ဆိၪလၩ့အၥၭ လၧအဝ့ၫ လၧယဟိဝၩ အမ့ၬယၫ တၭ, စံၭဝ့ၫဒၪ, ယဟိဝၩ မၧၫ့ဝ့ၫတၭ, ဆၧဒဲၩဘၭ မိဘၪ နၧၩ လၧဆၧယီၩအကၠီၩ့ နးမံၩ့အ့ၬ. 11 ထီးနီၪလဖၧၫ့ ၦမုၪနီၪ စံၭဝ့ၫဒၪ, ယမိဘၪ ဒုၭဂဲၫထၪ့ ပလၫ လၧနဂး လဂၩလဲၪ. တၭ အဆၧစံၭဝ့ၫဒၪ, ဒုၭဂဲၫထၪ့ စစၫမုၫအ့လၭ လဂၩနီၪ လၧယဂးဘီၪ. 12 ထီးၦမုၪနီၪ ဒၪဘၪ စစၫမုၫအ့လၭတၭ, ကိၭၡၭထၪ့ လၧအလူဖၭဒိၪတၭ, ၦမုၪနီၪ ချဲၩ့ဆၧ လၧစစီလူၫတၭ, စံၭဝ့ၫဒၪ, နအၪ့လီၫန့ယၧၩ မွဲဘၪလဲၪ, နဝ့ၫဒၪ နမွဲစစီလူၫလီၫ. 13 တၭ စဎွၩ စံၭအဝ့ၫ, ၥၭမဲၪဆၧ လဂ့ၩ, အဂဲးဘဲၫယီၩ နဒၪ ဆၧနီၪလမံၩ့လဲၪ. တၭ ၦမုၪနီၪ စံၭစစီလူၫ, ယဒၪဘၪ ကဆါ ဂဲၫထၪ့ လၧဂၪ့ခိၪလၬလီၫ. 14 တၭ အဝ့ၫဒၪ စံၭ အဝ့ၫအခံးအဂၩ့ ဘဲၫၥ့ၪလဲၪ. တၭ ၦမုၪနီၪ စံၭဝ့ၫဒၪ, ၦၥၭၡါလဂၩ ဂဲၫထၪ့ လုၬဘံၭအၥၭ လၧဖၬဘဲၩ့ လဘံၪ့လီၫ. တၭ စစီလူၫ ၥ့ၪယၫဝ့ၫ လၧအမွဲ စစၫမုၫအ့လၭတၭ, ၡီၫ့လၩ့အခိၪ ထီၩ့လၧဂၪ့ခိၪတၭ ထွံၩလၩ့အၥၭလီၫ. 15 တၭ စစၫမုၫအ့လၭ စံၭစစီလူၫ နမၩခိမၩဝီၩယၧၩ ဘဲၫၥိၭ နမိဒုၭဂဲၫထၪ့ယၧၩ မွဲဘၪလဲၪ. တၭ စစီလူၫ စံၭဆၧၫ့ဝ့ၫဒၪ, ယဘၪ ဆၧခိဆၧဝီၩ ဒိၪမၬလီၫ. အဂဲးဘဲၫယီၩ ၦဖလံၡၫဖိၪ ဒုၭဆၧ လၧယၧၩတၭ, ယွၩ စဲၪ့ဒၪယူၭ ယၧၩယူၭတၭ, လၧမီၪလဖၪမွဲဂ့ၩ, လၧဆၧမံၫမးမွဲဂ့ၩ, စံၭဆၧၫ့လၧၩ့ယၧၩအ့ၬ. အခိးမွဲဘဲၫနီၪတၭ, ယကိၭထၪ့ယူၭနၧၩ ဘဲၫၥိၭ ယမိဘၪမၩ ဘဲၫၥ့ၪလဲၪ ဘဲၫၥ့ၪလဲၪ နီၪ, နမိဒုၭၥ့ၪယၫယၧၩလီၫ. 16 တၭ စစၫမုၫအ့လၭ စံၭဝ့ၫဒၪ, မွဲလၧယဟိဝၩ စဲၪ့ဒၪယူၭနၧၩနီၪ, ကဲၪထၪ့ယူၭ နဒုၪနဒၩတၭ, နအၪ့စၪ့ယၧၩ မွဲဘၪလဲၪ. 17 ယဟိဝၩ မၩ လၧအဂး ဘဲၫအချဲၩ့ဆၧ လၧယစူၪဖၧၩ့ အၥိၭနီၪလီၫ. အဂဲးဘဲၫယီၩ ယဟိဝၩ ထုၭထၪ့ခွံၬယူၭ ဘၩ့ၥံၪမုးၥံၪနီၪ လၧနစူၪဖၧၩ့တၭ, ဖ့ၪလၫ့ခွံၬယူၭ လၧၦလၧနနဲၩ့ထံၭ, စဒၫဝံၭနီၪယူၭ. 18 အဂဲးဘဲၫယီၩ မွဲနလခိၭနၪဘၪ ယဟိဝၩ အလူအထၫတၭ, လမၩဘၪ ဘဲၫအၥၭထၪ့ ဆီၪ့ လၧအၫမလ့ၭ အလီၩ့နီၪတၭ, အခိးမွဲ ယဟိဝၩမၩယူၭ နၧၩ လၧဆၧယီၩ လၧမုလနံၩယီၩလီၫ. 19 တၭ ယဟိဝၩ မိဖ့ၪလၫ့ခွံၬ အံၫစရ့လၭ ဒဲနၧၩ လၧၦဖလံၡၫဖိၪ အစူၪဖၧၩ့တၭ, ကဲဂီၩခိၬနီၪ နဝ့ၫဒၪ ဒဲနဖိၪခွၫလဖၪ မိအီၪလၧယၥိၭလီၫ. ယဟိဝၩ မိဖ့ၪလၫ့ခွံၬဆ့ အံၫစရ့လၭ အၥုၭမုခမျၧး လၧၦဖလံၡၫဖိၪ အစူၪဖၧၩ့လီၫ. 20 စစီလူၫ လၩ့ထံၩဖါ ထၧၫ့ဂၩယၫ လၧဂၪ့ခိၪတၭ, ၥၭမဲၪဆၧ ဒိၪဒိၪလ့ၬ လၧစစၫမုၫအ့လၭ အဆၧချဲၩ့ အကၠီၩ့လီၫ. ဆၧအဂဲးအဘၭ လအီၪဘၪ လၧအဖၧၩ့; အဂဲးဘဲၫယီၩ မုလနံၩနီၪ ၥံၫ့နံၩချီၩ့, ဒဲၥၫ့နၩချီၩ့နီၪ အၪ့ဆၧ နးမံၩ့အ့ၬ. 21 ၦမုၪနီၪ ဂဲၫဝ့ၫ လၧစစီလူၫ အအီၪတၭ, ဒၪဘၪဝ့ၫ လၧအဘၪခိဘၪဝီၩ ဒိၪဒိၪလ့ၬတၭ, စံၭအဝ့ၫ, ယိခွါ, နဎီးမုၪ ခိၭနၪ နလူတၭ, ယအီၪက့ၪ ယၥၭမၧၫ့ လၧယစူၪဖၧၩ့တၭ, ယခိၭနၪယူၭ ဆၧချဲၩ့ လၧနချဲၩ့ဆၧ လၧယၧၩယူၭ. 22 တၭ ဘိၩ့နဲၪ့ယီၩ ခိၭနၪလါနဝ့ၫ လၧနဎီးမုၪအလူတၭ, ဒုၭအီၪက့ၪယၧၩ လၧကိၪလလီၪ့ လၧနမ့ၬယၫတၭ, အၪ့ဆၧ ဘဲၫၥိၭ ထီးနလ့ၩဖိၬ နဖၧၩ့ၥၭနီၪ, နမိအီၪ လၧနဂဲးနဘၭနီၪဆံၭ. 23 မွဲလါနၫ့ အဝ့ၫ ဂဲးလိၬဝ့ၫ တၭ စံၭဝ့ၫဒၪ, ယအၪ့အ့ၬ. မွဲလါနၫ့ အခ့ၫအၡၩ ဒဲၦမုၪနီၪ မၩဆီၪ့ အဝ့ၫတၭ, ခိၭနၪ အဝ့ၫၥံၪအလူလီၫ. တၭ ဂဲထုၪ့ဝ့ၫ လၧဂၪ့ခိၪတၭ, ဆၧၫ့နၩ့ လၧလးမံၫ အဖၫ့ခိၪ လီၫ. 24 ၦမုၪနီၪ အီၪလၧချီဖိၪအဘီၪ့ လဒုၩနီၪ, မၩဝ့ၫ ချဲၫ့ချဲၫ့တၭ, မၩန့ ကိၪမုၬတၭ, ဘံၭဝ့ၫတၭ, အၪ့ဎိၪ ကိၪ လလဲၩဎုၬဘၪလၧမံၪ လၧအဝ့ၫနီၪလီၫ. 25 ဂဲၫဆိၬ အီၪက့ၪဝ့ၫ လၧစစီလူၫ အမ့ၬယၫ, ဒဲလၧအခ့ၫအၡၩ အမ့ၬယၫ တၭ, အဝ့ၫၥံၪ အၪ့ဝ့ၫလီၫ. ထီးနီၪလဖၧၫ့ အဝ့ၫၥံၪ, ဂဲထုၪ့တၭ, စဲၪ့ထၪ့ခွံၬ လၧမုလနၩနီၪလီၫ. 

1 ၦဖလံၡၫဖိၪ ဒုၭအီၪကိၩ့အီၪကီၪ့ အၥုၭမု ထီးအလူၬ လၧအၫဖ့ၭတၭ, အံၫစရ့လၭ ၥုၪ့တဲၩ လၧထံၫထၪ့ဖျိၭ လစီၪ့အနဲၩ့ လၧအအီၪ လၧယ့ၭစရ့လၭ အဖၧၩ့နီၪလီၫ. 2 တၭ ၦဖလံၡၫဖိၪ အၦဒိၪ လ့ၩလၧယၫ ၦအယၩလဖၪ, ဒဲအထီၫ့လဖၪလီၫ. အ့ၪမွဲ စဒၫဝံၭ ဒဲအၡၩလဖၪနီၪ လ့ၩဝ့ၫ လၧအလးခဲၫ့ လၧစအၫခ့ၭ အၥိၭနီၪလီၫ. 3 တၭ ၦဖလံၡၫဖိၪ အခိၪလဖၪ စံၭဝ့ၫဒၪ, ၦဟံêဘၫဖိၪလဖၪယီၩ မွဲဘဲၫၥ့ၪလဲၪ. တၭ စအၫခ့ၭ စံၭၦဖလံၡၫဖိၪ အခိၪလဖၪနီၪ, ၦလဂၩယီၩ မွဲအံၫစရ့လၭ အစဎွၩ စစီလူၫ အခ့ၫအၡၩ စဒၫဝံၭ လၧအအီၪလၧယၥိၭ မုနံၩ ဎွ့ၩအံၩဎွ့ၩအိၩ, နံၪ့ ဎွ့ၩအံၩဎွ့ၩအိၩတၭ, ခီၫလၧအလၩ့ဘၪ လၧယစူၪဖၧၩ့နီၪ ယလဒၪဘၪ ဆၧမၪ လၧအလီၩ့, မွဲအ့ၬဧၪ. 4 တၭ ၦဖလံၡၫဖိၪ အခိၪလဖၪ ၥၭထၪ့ဘၪ အဝ့ၫ တၭ, ၦဖလံၡၫဖိၪ အခိၪလဖၪ စံၭအဝ့ၫ, ဒုၭထဲၩ့ထဲၩ့ ၦလဂၩယီၩ ဘဲၫၥိၭ အမိထဲၩ့ထဲၩ့ ထီးအလး လၧနမိအီၪက့ၪလၩ့ လၧအဂးဘီၪ. ဒုၭလ့ၩလၩ့အဝ့ၫ လၧဆၧဒုၭၥုၭ အဖၧၩ့ လၧပၥိၭ လဂ့ၩ, ဘၪလဘၪ မိကဲၪထၪ့ ဘၪခိၬ ပဒုၪပဒၩ လၧဆၧဒုၭၥုၭ အဖၧၩ့လီၫ. မိမၩဘၪလိၬအိၭလိၬထဲၩ့အၥၭ လၧအကဆါ လၧဆၧနီၪလမံၩ့လဲၪ. လၧၦလဖၪယီၩ အခိၪဎွံၪလဖၪ အကၠီၩ့, မွဲအ့ၬဧၪ. 5 ၦလဂၩယီၩ မွဲစဒၫဝံၭ လၧၦဂဲထုၪ့လံ စံၭဆၧၫ့လိၬအၥၭ တၭ, စံၭလၧအဂဲးအကၠီၪ့, စစီလူၫ မၩၥံၫယူၭ ၦအထီၫ့လဖၪ, စဒၫဝံၭနီၪ ၦအလၬလဖၪယူၭနီၪ, မွဲအ့ၬဧၪ. 6 ထီးနီၪလဖၧၫ့ စအၫခ့ၭ ကိၭန့ စဒၫဝံၭတၭ, စံၭဝ့ၫ, မွဲမၬ, ယဟိဝၩ မၧၫ့ဝ့ၫ, နတီၩယူၭ နလီၩ့ယူၭ, နလ့ၩထၪ့ ဂဲၫနုၬ လၧၦၥုၭမုခမျၧး အကျၩနီၪ ဂ့ၩ လၧယမ့ၬယၫ လီၫ. အဂဲးဘဲၫယီၩ မုနံၩလနံၩ လၧနဂဲၫ လၧယအီၪ ထီးမုဆၫလနံၩယီၩ ယဒၪဘၪ ဆၧအၧၩ့ လၧနလီၩ့ အ့ၬ. မွဲလါနၫ့ဘဲၫနီၪတၭ နဂ့ၩ လၧၦဒိၪဖၭဒိၪ အမ့ၬယၫအ့ၬ. 7 အခိးမွဲဘဲၫနီၪတၭ, ဘိၩ့နဲၪ့ယီၩ ထဲၩ့ထဲၩ့ တၭ, လ့ၩဆၧ မုၬမုၬ ဘဲၫၥိၭ နထီးမၩ ဆၧအၧၩ့ လၧၦဖလံၡၫဖိၪ အၦဒိၪဖၭဒိၪ အမ့ၬယၫနီၪ လဂ့ၩ, ဧီၪ. 8 တၭ စဒၫဝံၭ စံၭစအၫခ့ၭ, ယမၩ ဆၧနီၪလမံၩ့လဲၪ. ခီၫလၧယအီၪယူၭ လၧနၥိၭ ခီးမုဆၫလနံၩယီၩ, ဘဲၫၥိၭ ယထီး လ့ၩဒုၭဆၧ လၧယကဆါ စဎွၩ အဒုၪအဒၩ လဂ့ၩနီၪ, နဒၪဘၪဆၧ လၧနခ့ၫနၡၩ အဖၧၩ့, ဘဲၫၥ့ၪလဲၪ. 9 စအၫခ့ၭ စံၭဆၧၫ့ဆၧတၭ, စံၭစဒၫဝံၭ, ယၥ့ၪယၫ လၧနဂ့ၩနဝ့ၫ လၧယမ့ၬယၫ ဘဲၫယွၩအၥီၫ့လဂၩ အၥိၭနီၪ, မွဲလါနၫ့တၭ, ၦဖလံၡၫဖိၪ အခိၪလဖၪ စံၭဝ့ၫ, အဝ့ၫဒၪ မိလ့ၩဘၪ လၧပၥိၭ လၧဆၧဒုၭၥုၭ အဖၧၩ့အ့ၬ. 10 တၭ ဘိၩ့နဲၪ့ယီၩ ဂဲထုၪ့ လၧမုဆဲၪ့ထၪ့နီၪ ဂီၩဂီၩ, ဒဲနကဆါ အခ့ၫအၡၩ လၧအဂဲၫ လၧနၥိၭတၭ, ထီးနၥံၪ ဂဲထုၪ့ လၧမုဆဲၪ့ထၪ့ ဂီၩဂီၩတၭ, ဆၧဖၩ့ထၪ့နီၪ, စဲၪ့ထၪ့ခွံၬဘီၪ. 11 အခိးမွဲ စဒၫဝံၭ ဒဲအၡၩၥံၪ ဂဲထုၪ့ ဂီၩဂီၩ ဘဲၫၥိၭ အမိစဲၪ့ထၪ့ခွံၬ လၧမုဆဲၪ့ထၪ့နီၪတၭ, ထဲၩ့ထဲၩ့ဝ့ၫ လၧၦဖလံၡၫဖိၪ အထံၫအခးတၭ, ၦဖလံၡၫဖိၪၥံၪ လ့ၩထၪ့ ထီၩ့လၧယ့ၭစရ့လၭလီၫ. 

၁ စၫမုၫအ့လၭ 1 Samuel 30

1 ၥၧၫ့နံၩလနံၩနီၪ စဒၫဝံၭ ဒဲအၡၩၥံၪ ဂဲၫထီၩ့ လၧဇံၭလၭတၭ, ဆၧမၩအၥၭ လၧၦအၫမလ့ၭဖိၪ ဂဲၫနုၬယူၭ လၧမုခံၫ့လခီၫ, လၧဇံလၭတၭ, ဖ့ၬခွံၬယူၭ ဇံလၭနီၪ, ဆူၭထၪ့ခွံၬဝ့ၫ လၧမ့ၪ; 2 ဒဲဖီၪ့န့ အၪ့မၧၫ့ဎီး ၦမုၪလဖၪ လၧအအီၪဝ့ၫ လၧအဖၧၩ့တၭ, အဒိၪမွဲဂ့ၩ အဆံၭမွဲဂ့ၩ မၩၥံၫဝ့ၫ နးဂၩအ့ၬ. ဆိၬန့ခွံၬဝ့ၫတၭ, လ့ၩဆၧလီၫ. 3 စဒၫဝံၭ ဒဲအၡၩၥံၪ ဂဲၫထီၩ့ လၧဒိၩ့ဖၧၩ့တၭ ယိခွါ, ဆၧဆူၭထၪ့ယူၭ လၧမ့ၪလီၫ. တၭ အမၫၥံၪ, ဒဲအဖိၪခွၫၥံၪ, ဒဲအဖိၪမုၪၥံၪနီၪ, ဆၧဖီၪ့န့ အၪ့မၧၫ့ဎီးဝ့ၫလီၫ. 4 ထီးနီၪလဖၧၫ့ စဒၫဝံၭ ဒဲအၡၩခမျၧး အီၪလၧအၥိၭနီၪ ထုၭထၪ့ အလူတၭ, ဂၪ့ဝ့ၫ ထီးအဂၪ့ လကဲၪလၧၩ့ဘၪလီၫ. 5 တၭ ဆၧဖီၪ့န့ အၪ့မၧၫ့ဎီး စဒၫဝံၭ အမၫနံၫဂၩ, ယ့ၭစရ့လၭဖိၪ နးအဟံၫ့နိၫအၫ့, ဒဲၦကၫမလၭဖိၪ စနၫဘလၭ အမၫ နးအၭဘဂၫလၭလီၫ. 6 တၭ စဒၫဝံၭ ဘၪ ဆၧခိဆၧဝီၩ ဒိၪမၬလီၫ. အဂဲးဘဲၫယီၩ ၦခမျၧး မိခွံၬဝ့ၫ လၧလိးလီၫ. အဂဲးဘဲၫယီၩ ၦခမျၧး ထီးအလူၬနီၪ အၥၭမုၬအ့ၬ. လဂၩလၧအဖိၪခွၫလဖၪ အကၠီၩ့, လဂၩလၧအဖိၪမုၪလဖၪ အကၠီၩ့ ဆုၬဆုၬလီၫ. အ့ၪမွဲ စဒၫဝံၭ အီၪက့ၪဆီၪ့အၥၭ လၧယဟိဝၩ ယွၩအဖၧၩ့လီၫ. 7 တၭ စဒၫဝံၭ စံၭၦလုဆၧ စအဟံမလ့ၭ အဖိၪခွၫ စအဘဲအၥၫ, ဂဲၫဆိၬန့ယၧၩ လၧအ့ဖိၭလဘံၪ့နီၪဆံၭ. တၭ စအဘဲအၥၫ ဂဲၫဆိၬ အ့ဖိၭလဘံၪ့နီၪ လၧစဒၫဝံၭ အအီၪ လီၫ. 8 စဒၫဝံၭ အၪ့စၪ့ဆၧ လၧယဟိဝၩတၭ, စံၭဝ့ၫဒၪ, မွဲယမိဘၪလီၩ့ဆီး ၦလဒီၪ့နီၪဆ့ဧၪ. ယမိချုၭန့ဧၪ. တၭ အဝ့ၫဒၪ စံၭဆၧၫ့ဝ့ၫ, လီၩ့ဆီးဘီၪ, အဂဲးဘဲၫယီၩ နမိချုၭန့ဝ့ၫ တၡါ, ဒဲမၩန့ထဲၩ့ ဆၧထီးအလူၬလီၫ. 9 အခိးမွဲ စဒၫဝံၭ လ့ၩဆၧ, အဝ့ၫဒၪ, ဒဲၦဎူၫယၩ လၧအအီၪ လၧအစူၪဖၧၩ့တၭ, လ့ၩထီၩ့ လၧထံၫချိၬ ဘံစီၫ, ထီးအလး လၧၦဘၪ ဆၧအီၪက့ၪလၩ့ထးဝ့ၫလဖၪ အီၪဝ့ၫ လီၫ. 10 စဒၫဝံၭ လီၩ့ဆီးဆၧ, အဝ့ၫဒၪ, ဒဲၦလံယၩ, အဂဲးဘဲၫယီၩ ၦလၧအဂဲးအဘၭ လၩ့ဆါ ထီးအခၫ့ဂၬ ထံၫချိၬ ဘံစီၫ လကဲၪဘၪ နံၫယၩနီၪ အီၪလၩ့ထးဝ့ၫ လၧအလးခဲၫ့လီၫ. 11 အဝ့ၫၥံၪ ဒၪန့ ၦအံဇံၭဖိၪလဂၩ လၧဆၧပျၩ့ဖၧၩ့တၭ, ဂဲၫၥိၫ့ဝ့ၫ လၧစဒၫဝံၭ အအီၪ ဖ့ၪလၫ့ဝ့ၫ လၧကိၪတၭ, အၪ့ဝ့ၫ, ဒဲၦဒုၭအီၩဝ့ၫ လၧထံၫ, 12 ဒဲဖ့ၪလၫ့ဝ့ၫ လၧချိၪ့ဒိၩ့ၥၪ ခိလီၪ့ပၪပဲၪ လကဲၩ့, ဒဲစဘံၭၥၪ ဎဲၫ့နံၫဆူၭနီၪ, အၪ့ဝ့ၫ ဂီၩ့တၭ, အၥၭ ဂုးထၪ့ထဲၩ့ဝ့ၫလီၫ. အဂဲးဘဲၫယီၩ ၥၧၫ့နံၩ ဒဲၥၧၫ့နၩ အထးဖၧၩ့နီၪ အၪ့ဘၪဆၧအ့ၬ, ဒဲအီၩဘၪ ထံၫဆ့အ့ၬ. 13 တၭ စဒၫဝံၭ စံၭအဝ့ၫ, နဘၪဆဲၫ့ လၧပလၫ လဂၩလဲၪ. နဂဲၫအထံၭ ခီၫခီၫလဲၪ. တၭ အဝ့ၫဒၪ စံၭဝ့ၫ, ယမွဲၦဖိၪၥၪခွၫ, လၧအံဇံၭ ၦအၫမလ့ၭဖိၪ လဂၩ အဎီးအၡၩတၭ, လၧၥၧၫ့နံၩ ဖီၩ့ခွံၬယူၭနီၪ ယဆၫထၪ့ အကၠီၩ့တၭ ယကဆါ အီၪက့ၪထးယၧၩလီၫ. 14 ပလ့ၩနုၬ လၧၦခ့ရ့ၭဖိၪ အကျၩ လၧမုခံၫ့လခီၫ ဒဲလၧဆၧဘၪဆဲၫ့ လၧယုဒၫ, ဒဲလၧကၫလ့ၭ အမုခံၫ့လခီၫတၭ, ပဆူၭထၪ့ခွံၬ ဇံလၭ လၧမ့ၪလီၫ. 15 တၭ စဒၫဝံၭ စံၭအဝ့ၫ, နၥိၫ့ ယၧၩ လၧၦလဒီၪ့နီၪ အအီၪ ဘၪမိၥ့ၪဧၪ. အဝ့ၫဒၪ စံၭဝ့ၫ, ဆိၪလၩ့နၥၭလၧယၧၩ လၧယွၩ အမ့ၬယၫ, လၧန လမၩၥံၫဘၪယၧၩ ဒဲနလဖ့ၪလၫ့ခွံၬဘၪယၧၩ လၧယကဆါ အစူၪဖၧၩ့နီၪဆံၭ, တၭ ယမိၥိၫ့နၧၩ လၧၦလဒီၪ့နီၪ အအီၪလီၫ. 16 ထီးအၥိၫ့စိၩယူၭဝ့ၫနီၪ, ယိခွါ, ၦလၩ့ပြံၩလၩ့?ပၩ ဎံၩ့ဂၪ့ခိၪဖၫ့ခိၪတၭ, အၪ့ဆၧ ဒဲအီၩဆၧတၭ, ဂဲထုၪ့လံ လီၫ. အဂဲးဘဲၫယီၩ အဝ့ၫၥံၪ အၪ့ဂူၬန့ယူၭ ဆၧအၪအၪလ့ၬ လၧၦဖလံၡၫဖိၪ အခးဖၧၩ့ ဒဲလၧယုဒၫ အခးဖၧၩ့လီၫ. 17 လၧမုဂၪလၩ့ ထီၩ့လၩ့ လၧမုဆဲၪ့ထၪ့ လနံၩအဂၪလၩ့နီၪ, စဒၫဝံၭ ဖ့ၬခွံၬ အဝ့ၫၥံၪတၭ, အ့ၪလမွဲဘၪ ၦဖိၪၥၪခွၫ လၧအထူၬ ကလအူၭတၭ, စဲၪ့ဖျိၭဝ့ၫ လံယၩနီၪ ၦဖီၩ့ဖျ့ၭဘၪဝ့ၫ နးဂၩအ့ၬ. 18 တၭ စဒၫဝံၭ မၩန့ထဲၩ့ ကယဲ ဆၧလၧၦအၫမလ့ၭဖိၪၥံၪ ဆိၬန့ခွံၬဝ့ၫ, ဒဲအၪ့မၩန့ထဲၩ့ အမၫ နံၫဂၩနီၪလီၫ. 19 အဆံၭမွဲဂ့ၩ, အဒိၪမွဲဂ့ၩ, ၦအဖိၪခွၫၥံၪ မွဲဂ့ၩ, ၦအဖိၪမုၪၥံၪမွဲဂ့ၩ, ဆၧဖိၪဆၧလံၩမွဲဂ့ၩ, ထီးဒၪ ဆၧလမံၩ့မံၩ့ လၧအဝ့ၫၥံၪ မၩန့ဝ့ၫမွဲဂ့ၩ, ဆၧလၩ့မါ နးမံၩ့အ့ၬ. စဒၫဝံၭ မၩန့ထဲၩ့ ဆၧထီးအလူၬလီၫ. 20 ကယဲ ၥိၪၥံၪဘ့ၪၥံၪ, ဒဲချီ လၧၦနၫ့ဝ့ၫ လၧဆၧဖိၪဆၧဎါ အဒိၩ့လဖၪ အမ့ၬယၫနီၪ စဒၫဝံၭ မၩန့ဝ့ၫတၭ, စံၭဝ့ၫဒၪ, ဆၧယီၩ မွဲစဒၫဝံၭ အဆၧအၪ့ဂူၬန့လီၫ. 21 စဒၫဝံၭ ထဲၩ့ထဲၩ့ လၧၦအဂဲးအဘၭ လၩ့ဆါ ထီးအဖိၬ စဒၫဝံၭ အခဲၫ့ လကဲၪဘၪ နံၫယၩ လၧအဒုၭအီၪဝ့ၫ လၧထံၫချိၬ ဘံစီၫအနဲၩ့တၭ, အဝ့ၫၥံၪ ဂဲၫအၪ့ဂၬ စဒၫဝံၭ, ဒဲဂဲၫအၪ့ဂၬ ၦအီၪလၧအစူၪဖၧၩ့တၭ, ထီးစဒၫဝံၭ ဂဲၫဘူၭ လၧၦခမျၧးတၭ, အဝ့ၫဒၪ ချဲၩ့ဒုၪ့ အဝ့ၫၥံၪလီၫ. 22 ထီးနီၪလဖၧၫ့ ၦအအၧၩ့အၥၫ့ ၦထီးအလူၬ, ဒဲၦဘၫအလၭဖိၪ လၧၦလၧအလ့ၩဖိၬ စဒၫဝံၭ အခဲၫ့လဖၪ အကျၩနီၪ ချဲၩ့ဆၧၫ့ဆၧတၭ, စံၭဝ့ၫဒၪ, မွဲအဝ့ၫၥံၪ လလ့ၩဘၪ လၧပၥိၭတၭ, အ့ၪလမွဲဘၪ အမၫ, ဒဲအဖိၪဒံၩဖိၪၥၪ, လဂၩလၧအဂးဒၪဝ့ၫ, လဂၩလၧအဂးဒၪဝ့ၫ ဆုၬဆုၬ ဘဲၫၥိၭ အမိၥိၫ့ထၪ့တၭ, စဲၪ့ထၪ့ခွံၬဝ့ၫနီၪ ပဖ့ၪလၫ့ လၧဆၧအၪ့ဂူၬန့ လၧပမၩန့ထဲၩ့ယီၩအ့ၬ. 23 ထီးနီၪလဖၧၫ့ စဒၫဝံၭ စံၭဝ့ၫဒၪ, ယထၧၫ့ဖုဝဲၥံၪဧ့, ဆၧလၧယဟိဝၩ, ၦလၧအယိထဲၩ့ခွါထဲၩ့ ဒုၭဖီၩ့ဖျ့ၭပၧၩ, ဖ့ၪလၫ့ယူၭ ပၧၩ, ဒဲဖ့ၪလၫ့ခွံၬယူၭ ၦလၧအဂဲၫထၪ့ ထၫ့ဒုၪဒၩပၧၩ လဒီၪ့ လၧပစူၪဖၧၩ့နီၪ, နၥံၪ ထီးမၩ ဘဲၫနီၪၥိၭ လဂ့ၩ. 24 အဂဲးဘဲၫယီၩ မွဲပလၫ မိခိၭနၪ နၥံၪအလူ လၧဆၧလမံၩ့ယီၩ အဂဲးအကၠီၪ့နီၪလဲၪ. ဘဲၫၦလၧအလ့ၩလၩ့ လၧဒုၭၥုၭ အဖၧၩ့ လဂၩ အဂး အၥိၭနီၪ, ၦလၧအအီၪလၩ့ထး လၧဆၧဖိၪဆၧလံၩ အနဲၩ့ လဂၩ အဂးနီၪ မိမွဲဘဲၫနီၪၥိၭဆ့ လီၫ. မိဘၪအၪ့နၩ့ဖၭ ဆၧအဆၧၫ့ မီၪ့ဎီၩ့လီၫ. 25 တၭ ခီၫဒၪလၧမုလနံၩနီၪ ဆၧမၩအၥၭ လၧအအီၪက့ၪဆၧနီၪ လၧဆၧမၪလူၬ, ဒဲဆၧအထူၫအရူၫ လၧအံၫစရ့လၭ အဂး ခီးမုဆၫလနံၩယီၩလီၫ. 26 ထီးစဒၫဝံၭ ဂဲၫထီၩ့ လၧဇံလၭတၭ, ဖ့ၪယု ဆၧအၪ့ဂူၬန့ လနၩ့ လၧၦယုဒၫဖိၪ အၥၭၡါ, အထံၩအၥိၭလဖၪ တၭ, စံၭဝ့ၫဒၪ, ယိခွါ, လၬဆီၪ့ လၧနၥံၪ အဂး လၧဆၧအၪ့ဂူၬန့ လၧယဟိဝၩ အဒုၪအဒၩ အကျၩနီၪလီၫ. 27 လၧၦအီၪဝ့ၫ လၧဘ့၁လၭ အဖၧၩ့, ဒဲလၧၦအီၪဝ့ၫ လၧရၫမီၭ အဖၧၩ့ လၧမုခံၫ့လခီၫ, ဒဲလၧၦအီၪဝ့ၫ လၧယၭတၧၫ အဖၧၩ့, 28 ဒဲလၧၦအီၪဝ့ၫ လၧအရိအၧၫ အဖၧၩ့, ဒဲလၧၦအီၪဝ့ၫ လၧစံၭဖမီၭ အဖၧၩ့, ဒဲလၧၦအီၪဝ့ၫ လၧအ့ၭၡတ့ၫမိအၫ အဖၧၩ့, 29 ဒဲလၧၦအီၪဝ့ၫ လၧရၫခၫလၭ အဖၧၩ့, ဒဲလၧၦအီၪဝ့ၫ လၧၦယ့ၫရမံၫအ့လၭဖိၪ အဒိၩ့လဖၪ အဖၧၩ့, ဒဲလၧၦအီၪဝ့ၫ လၧၦကံၫ့နဲၭဖိၪ အဒိၩ့လဖၪ အဖၧၩ့, 30 ဒဲလၧၦအီၪဝ့ၫ လၧဟီမၫ အဖၧၩ့, ဒဲလၧၦအီၪဝ့ၫ လၧခိရ့ၫၡၫ့ အဖၧၩ့, ဒဲလၧၦအီၪဝ့ၫ လၧအၭၥၭ အဖၧၩ့, 31 ဒဲလၧၦအီၪဝ့ၫ လၧဟံဘြၧၫ့ အဖၧၩ့, ဒဲလၧကယဲ ဆၧအီၪထး ထီးစဒၫဝံၭ အနၫ့ဆါဒၪဝ့ၫ, ဒဲအၡၩလဖၪ လ့ၩယုၩယါ အဖၧၩ့ လစီၪ့လါလါနီၪ ဖ့ၪယုဝ့ၫဒၪလီၫ. 

1 ၦဖလံၡၫဖိၪ ဒုၭဆၧ လၧအံၫစရ့လၭတၭ, အံၫစရ့လၭအၡၩ စဲၪ့ဖျိၭ လၧၦဖလံၡၫဖိၪ အမ့ၬယၫတၭ, လၩ့ထံၩဖါၥံၫ လၧခိၪလီၩ့ ဂံၫလဘိအၫ အလီၩ့လီၫ. 2 ၦဖလံၡၫဖိၪ လီၩ့ဆီး ချုၭန့ စစီလူၫ ဒဲအဖိၪခွၫလဖၪတၭ, ၦဖလံၡၫဖိၪ မၩၥံၫ စစီလူၫ အဖိၪခွၫၥံၪ, စစၪ့နၥၧၫ့, ဒဲစအဘံနဒၭ, ဒဲစမ့ၫလခဲၫရှုၫအၫလီၫ. 3 ဆၧဒုၭၥုၭနီၪ ကဲၪထၪ့ ဆၧကၪ လၧစစီလူၫ အဂးတၭ, ၦခၭချံၪလဖၪ ခၭဘၪ အဝ့ၫတၭ, အဆၧဆၫ ဒိၪမၬလီၫ. 4 စစီလူၫ စံၭၦဆိၬအစူၪဝဲၩလဂၩ, ထုၭထၪ့ နနၭတၭ, ဆ့ၭဖျီၫ့ယၧၩဘီၪ. ဘၪလဘၪ ၦလဒိၭဘၪ ဆၧကူၭတရံၭလဖၪနီၪ မိဂဲၫဆ့ၭဖျီၫ့ ဘၪခိၬယၧၩတၭ, မိမၩကြၩ့ထမးယၧၩလီၫ. မွဲလါနၫ့ ၦဆိၬအစူၪဝဲၩလဂၩနီၪ မၩဝ့ၫအ့ၬ. အဂဲးဘဲၫယီၩ ၥၭမဲၪဆၧ ဒိၪမၬလီၫ. အခိးမွဲဘဲၫနီၪတၭ, စစီလူၫ မၩန့ နၭ လဘံၪ့တၭ, ထိၪလၩ့ထံၩဖါ အၥၭ လၧအဖၫ့ခိၪလီၫ. 5 ထီးၦဆိၬအစူၪဝဲၩ လဂၩနီၪ ဒၪဘၪဝ့ၫ လၧစစီလူၫ ၥံၫယူၭတၭ, အဝ့ၫဒၪ ထိၪထံၩဖါလၩ့အၥၭ လၧအနၭ လဘံၪ့ အဖၫ့ခိၪဆ့တၭ, ၥံၫ လၧအဝ့ၫဒၪ အၥိၭလီၫ. 6 တၭ စစီလူၫ ၥံၫဝ့ၫ ဒဲအဖိၪခွၫ ၥၧၫ့ဂၩ, ဒဲၦဆိၬအစူၪဝဲၩ လဂၩ, ဒဲအၡၩ ထီးအလူၬ လၧမုလနံၩဎးနီၪလီၫ. 7 တၭ ထီးအံၫစရ့လၭအၡၩ လၧအအီၪ လၧခိၪလီၩ့ဆူၭ ဝါလခီၫ, ဒဲအီၪလၧယီၫဒၫ့ ဝါလခီၫၥံၪနီၪ ဒၪဘၪဝ့ၫ လၧအံၫစရ့လၭအၡၩ စဲၪ့ဖျိၭဝ့ၫတၭ, စစီလူၫ ဒဲအဖိၪခွၫလဖၪ ၥံၫယူၭနီၪ, အဝ့ၫၥံၪ စဲၪ့ဒၪခွံၬ ဒိၩ့လဖၪတၭ, စဲၪ့ဖျိၭဝ့ၫလီၫ. တၭ ၦဖလံၡၫဖိၪၥံၪ ဂဲၫအီၪဝ့ၫ လၧဒိၩ့ၥံၪ အဖၧၩ့လီၫ. 8 မုဆဲၪ့ထၪ့လနံၩနီၪ ထီးၦဖလံၡၫဖိၪၥံၪ ဂဲၫဘဲၪ့လၩ့ခွံၬ ၦၥံၫ အကီၩ့အၥိၭတၭ, ဆၧမၩအၥၭ လၧအဒၪ စစီလူၫ ဒဲအဖိၪခွၫ ၥၧၫ့ဂၩ လၩ့ထံၩဖါ လၧခိၪလီၩ့ ဂံၫလဘိအၫ အလီၩ့လီၫ. 9 အဝ့ၫၥံၪ ဖ့ၬထ့ၬခွံၬဝ့ၫ အခိၬတၭ, ဘဲၪ့လၩ့ခွံၬဝ့ၫ အၥၭနၫပဒၩ့တၭ, အၪ့မၧၫ့ ၦလ့ၩဆိၬဝံၩ့ဝၩ့ လၧၦဖလံၡၫဖိၪ အခးဖၧၩ့ ဘဲၫၥိၭ အမိလီၩလၩ့လၬလၩ့ဆၧ လၧအဆၧဂၩ့လဖၪ အဂံၪ့ဖၧၩ့, ဒဲလၧၦခမျၧးလဖၪ အကျၩလီၫ. 10 အီၪက့ၪဝ့ၫ အဆၧၥၭနၫပဒၩ့ လၧအၭၡတြီၭ အဖၧၩ့တၭ, မၩထၬ အစွၪ လၧဘ့ၭ၁ၡၫ့ အဒိၩ့ခိၪဒၧၩ့လီၫ. 11 တၭ ထီးၦယၫဘ့ၭဂံလအၭဖိၪၥံၪ နါဂၧၫ့ဆၧ လၧၦဖလံၡၫဖိၪ မၩ စစီလူၫတၭ, 12 ၦၥုၭဖိၪ ထီးအလူၬ ဂဲထုၪ့ တၭ, လ့ၩဆၧ ၥၫ့နၩချီၩ့တၭ, မၩန့ခွံၬ စစီလူၫ အစွၪ ဒဲအဖိၪခွၫလဖၪ အစွၪၥံၪ လၧဘ့ၭ၁ၡၫ့ အဒိၩ့ခိၪဒၧၩ့တၭ, ဂဲၫထဲၩ့န့ဝ့ၫ လၧယၫဘ့ၭတၭ, ဎူလၩ့ခွံၬဝ့ၫ ထီးနီၪလီၫ. 13 အဝ့ၫၥံၪ မၩန့ထဲၩ့ အဎွံၪတၭ, ခုၪ့လၩ့ဘၧၩ့ခွံၬဝ့ၫ လၧၥံၪ့လထံၭ အဖၫ့လၬ ထီးယၫဘ့ၭနီၪတၭ, ဒုၪဆၧအၪ့ဆၧအီၩ နွ့ၫနံၩလီၫ.